
    Tento príbeh je vymyslený a všetky osoby v ňom tiež.

    Z čisto praktických dôvodov by ste aj niektoré

    reštaurácie, podniky, adresy alebo dokonca celé ulice,

    ktoré spomínam v niektorých pasážach svojej knihy,

    hľadali v Bratislave, ako aj inde na Slovensku márne.

    Akákoľvek podobnosť so skutočnými udalosťami

    je takisto čisto náhodná. Iba bežné policajné postupy

    ostali zachované tak, aby zodpovedali realite.

    Hodinové ručičky ukazovali pol jedenástej doobeda. Sedel v hale a cez vykurovanú sklenú terasu pozeral na príjazdovú cestu s automatickou bránou. Február sa prehupol do druhej polovice. Ráno ešte snežilo a mrzlo, ale teraz sa už, tak ako v posledných dňoch, do záhrady znova opieralo slnko.


    Vo veľkom dome v jednej z najlukratívnejších okrajových štvrtí Bratislavy bolo ticho. Také ticho, že mohol počuť nielen vlastný nervózny dych, ale aj zurčanie potôčika z roztopeného snehu, ktorý už stihol takmer po okraj zaplniť stružku lemujúcu dláždený chodník zvažujúci sa až k samému okraju pozemku.


    Mal strach. Zodvihol pohľad ponad vysoký murovaný plot. Zrazu mu už nedával pocit bezpečia. A s ním ani všetky tie kamery, signálne zariadenia a alarmy napojené na pult centrálnej ochrany, ktoré si dal za hriešne peniaze namontovať. Cítil sa úplne bezbranný a prvýkrát za ten čas, čo pred dvoma dňami prijal hovor z neznámeho čísla, sa naozaj bál o život.


    Vďaka holým stromom mohol vidieť takmer až na samý hrebeň protiľahlého svahu. Napadlo mu, že ak by ho chcel sledovať, ukryl by sa najskôr niekde tam.


    Zaostril zrak, no nevidel nič. Ľutoval, že nemá ďalekohľad. Neostávalo mu nič iné, ako čakať.


    Pohľadom skĺzol na plátennú športovú tašku pod stolom a v duchu si vybavil servilný úsmev bankového úradníka.


    „Nečakaná investícia?“ sprisahanecky žmurkol, keď pred neho na pult vykladal úhľadne zarovnané balíčky bankoviek.


    Mal čo robiť, aby ostal pokojný. Asi práve vtedy mu prvýkrát napadlo, či sa rozhodol správne. Nakoniec iba mlčky naskladal peniaze do tašky.


    Neznámy muž sa však už včera neozval.


    Nespal celú noc. Stále váhal. Každých pár minút kontroloval signál. To čakanie ho doháňalo do šialenstva. Pocity strachu a bezmocného hnevu sa zlievali v jedno. Kto je ten chlap? Ako je možné, že o ňom vie tak veľa? Odkiaľ mohol získať informácie, ku ktorým má prístup iba jeho najužší okruh? Otázky nemali konca, no ani na jednu nenachádzal odpoveď.


    Zatiaľ to bol iba muž v telefóne. Ani na okamih nepochyboval, že číslo, z ktorého mu volá, patrí k anonymnej SIM karte, ktorú sa nikdy nepodarí vystopovať. A nijako zvlášť ho neprekvapil ani jeho zvláštne skreslený hlas, ktorým maskoval svoj vlastný.


    Zbytočne. Bol pevne odhodlaný nájsť ho. Bude to ťažké a možno to bude trvať dlho, ale urobí pre to všetko. Vedel byť trpezlivý a už od prvej chvíle si tvrdohlavo odmietal pripustiť myšlienku na to, že by nemusel byť úspešný.


    Nateraz mu však neostávalo nič iné, iba hrať podľa jeho pravidiel. Nápad zavolať políciu definitívne zavrhol už na samom počiatku. Posledné, čo vo svojom živote potreboval, bolo to, aby sa okolo neho začali motať fízli.


    Vstal, aby sa poprechádzal. Po prebdenej noci sa cítil unavený a bolela ho hlava. Prešiel do kuchyne a napustil si pohár vody.


    O jedenástej telefón na stole konečne zazvonil. Netrpezlivo sa za ním načiahol.


    Od nervozity sa mu triasla ruka. Cítil, ako mu zovrelo hrdlo.


    Bol to on. „Máš to?“ spýtal sa.


    „Hej, tak ako sme sa dohodli,“ od napätia mu preskočil hlas.


    „Tristotisíc v neoznačených bankovkách.“


    „Áno, presne tak, ako ste chceli.“


    „Tak ich zober, sadni do auta a choď smerom do Rače. Ozvem sa.“


    Pozeral na stmavnutý displej a zhlboka vydýchol. Na chrbte za opaskom nahmatal pažbu pištole. Mal byť sám, ale o zbrani nepadlo ani slovo. Napadlo mu, že je to možno prvá chlapíkova chyba a jeho prvé maličké víťazstvo. Nečakal, že sa mu naskytne možnosť zbraň použiť, no predsa len sa s ňou cítil o niečo istejšie.


    Obliekol si kabát, zodvihol tašku a zišiel do garáže. Rátal s tým, že cesta do Rače mu nezaberie veľa času. Z Koliby zišiel pod Jaskový most a za ním po Pionierskej až k Zváračáku.


    Nižšie v meste ostala z raňajšieho snehu už len otravná rozmoknutá brečka. Na svetelnej križovatke odbočil doľava. Ostával mu niekoľkokilometrový rovný úsek. Premávka nebola hustá. Pohodlne sa zaradil do pomalšieho pravého pruhu a pohľadom skontroloval telefón.


    Mobil zazvonil, keď prechádzal popri železničnej stanici Vinohrady.


    „Kde si?“


    Povedal mu svoju polohu.


    „Fajn. Zatiaľ ti to ide dobre.“


    Aj napriek zastretému hlasu vycítil náznak irónie.


    „Odbočíš na Peknú cestu a pôjdeš až celkom hore na samý koniec k detskému ihrisku. Auto odstavíš na parkovisku vľavo,“ rozkázal.


    „Rozumiem.“


    „Vieš, kde to je?“


    „Viem,“ povedal, keď si v duchu vybavil miesto, kam ho nasmeroval. Muselo to byť už viac ako desať rokov, čo tam bol s prvou manželkou naposledy na prechádzke, no predpokladal, že sa veľmi nezmenilo.


    „Tak žiadne hlúposti. Ozvem sa, keď tam budeš.“


    Po necelej minúte vyhodil smerovku. Prešiel popri posledných bytovkách, obchodnom dome aj vysokej budove zdravotníckej ubytovne a zamieril medzi záhrady.


    Neudržiavaná vozovka začala už po pár metroch prudko stúpať. Miestami, tam, kde na ňu pre stromy nedopadali slnečné lúče, sa na nej držal ľad so snehovými jazykmi. Volvo CX90 s pohonom všetkých štyroch kolies si však s niečím podobným vedelo poradiť. Jeho vozidlo by zvládlo aj oveľa náročnejší terén.


    Onedlho sa ocitol na konci udržiavanej cesty. Ďalej už viedla iba lesná cesta označená zákazom vjazdu. Zatiahol na štrkové parkovisko. Pred sebou uvidel altánok s ohniskom a za chrbtom areál detského ihriska s množstvom drevených preliezačiek.


    Vystúpil. Široko-ďaleko ani nohy. Kolotoče a hojdačky, zavesené na lanách, zívali prázdnotou. Dovtípil sa, že v tomto období a v týchto hodinách to tu tak vyzerá aj v iné dni. Ani na chvíľu nepochyboval, že práve preto ho zavolal sem.


    Jediné auto, ktoré tu bolo, stálo na konci parkoviska hneď pri odbočke na lesnú cestu. Bola to obstarožná Lada Niva. Na dverách si všimol nápis označujúci mestské lesy. Rozhliadol sa, aby prepátral okolie. Nezbadal nič, čo by ho zaujalo.


    Všade vládla biela a hnedá – dve neutešené farby tejto časti roka. Ich hegemóniu čiastočne narúšal len červený cíp strechy neďalekej budovy ukrytej medzi stromami.


    Zdalo sa mu, že čaká dlho. Zaostril smerom k domu. Aj z toho mála, čo mohol vidieť, dokázal rozoznať, že ide o starú a pomerne rozsiahlu stavbu s oploteným pozemkom. Za okamih zbadal pohyb. V ohrade sa prechádzal kôň.


    Vo vrecku mu zavibroval telefón. „Som tu,“ predbe­hol ho.


    „Len pokojne,“ zaregistroval jeho netrpezlivosť. „Dobre ma počúvaj.“


    Poslušne čakal, čo povie.


    „Zoberieš peniaze a pôjdeš pešo hore – tam, ako je ceduľa zákazu vjazdu.“


    Neodvážil sa ho prerušiť.


    „Po pár metroch sa začne cesta rozdvojovať. Ľavá vedie okolo toho starého domu, ty však pôjdeš po tej druhej – užšej. Chvíľu povedie dole kopcom, potom začne stúpať. Po nejakých tristo metroch uvidíš po ľavej ruke odbočku na lesnú cestu. Je to prvá odbočka, tak nemôžeš zablúdiť. Tou cestou pôjdeš a po ďalších päťsto metroch dorazíš k altánku.“


    Nič nehovoril, len počúval.


    „Rozumel si?“


    „Hej,“ poponáhľal sa.


    „Zopakuj mi to!“


    V rýchlosti mu opísal trasu tak, ako ju od neho pred chvíľou počul.


    „Dobre. Tak to neposer. Keď to zvládneš, budeš mať to najhoršie za sebou.“


    „Nebojte sa, urobím všetko tak, ako ste povedali,“ uistil ho.


    „A hlavne nezabudni, že ťa budem mať celý čas na očiach,“ varoval ho, než hovor prerušil.


    Zo sedadla spolujazdca zobral tašku, prehodil si ju cez plece a vyrazil smerom k lesnej ceste.

  Už po pár krokoch uvidel križovatku, o ktorej mu hovoril. Pohľadom zablúdil k budove. Nemýlil sa, bol to skutočne veľký dom s pristavanými hospodárskymi budovami. Po pár metroch sa mu stratil z dohľadu. Teraz už cestu po oboch stranách obklopoval iba les. Najprv riedky, no postupne hustol. Aj chodník, po ktorom kráčal, sa čím ďalej, tým viac zužoval. Išiel rýchlo, ale sústredil sa, aby neprehliadol odbočku.


  „Budem ťa mať celý čas na očiach,“ opakoval si v duchu jeho poslednú vetu. Ten bastard teda musí byť niekde tu! Musí ho sledovať. Čo najnenápadnejšie sa pokúšal pre­pátrať pohľadom okolie. Márne. Široko-ďaleko nevidel živú dušu. Dokonca aj vtáky akoby dnes toto miesto opustili.


  Napadla mu hriešna myšlienka, že by ho mohol vyskúšať. Čo keby schválne zišiel z cesty? Zastavil by ho? Prezradil by tak, že je niekde nablízku? Okamžite v ňom však prevládol strach. Nemôže riskovať. Teraz rozhodne nie. Bude ho musieť nájsť inak a inokedy. Tú nádej v sebe živil od okamihu, čo mu prvýkrát zavolal. V bezmocnom hneve si predstavoval, ako s ním potom zatočí. Zaťal zuby. Dorazil tam, kam mal podľa opisu odbočiť.


  Chodník začal prudko stúpať do kopca. Viackrát sa na ňom pošmykol a miestami sa musel takmer po členky brodiť v blate a rozmočenom snehu. Dávno odvykol od fyzickej námahy, bol zvyknutý posedávať v kancelárii, a tak sa už po pár metroch zadýchal. Súčasne s únavou pocítil chlad. Beznádejne premočené topánky sa do podobného terénu rozhodne nehodili.


  Napriek tomu pokračoval. Chodník sa teraz tiahol po vrstevnici. Pre hustý porast nedovidel na vrchol kopca, pozdĺž ktorého postupoval. Pod ním, možno nejakých päťdesiat metrov nižšie, tiekol potok.


  Vyšliapal posledné metre a vzápätí sa pred ním otvorila úzka planinka. Zhruba v jej strede zbadal drevený altánok. Zastal a doširoka sa rozhliadol.


  Znova mu zazvonil telefón.


  Napriek očakávaniu to nebol on. Číslo, čo sa objavilo na displeji, poznal naspamäť.


  Zahrešil, no zodvihol. „Vy ste mi nerozumeli, že mi dnes nemáte volať?“ osopil sa na sekretárku skôr, než stihla čokoľvek povedať.


  „Ja som… teda samozrejme, ale…“ zajakala sa. Bolo to prvýkrát, čo na ňu takto zvýšil hlas.


  „Žiadne ale!“


  „Ale pán riaditeľ, sú tu z firmy,“ skúšala vysvetliť.


  Napadlo mu, že možno predsa len pôjde o čosi dôležité.


  „Myslela som...“


  „Povedal som, že dnes tu pre nikoho nie som,“ zavrčal. Práve teraz preňho neexistovalo nič dôležitejšie než ten špinavý potkan, ktorý sa mu má každú chvíľu ozvať.


  Mlčala.


  „Povedal som to dostatočne jasne? Pre nikoho. Bez výnimky!“ už takmer kričal.


  „Prepáčte,“ vzdala to.


  Zdalo sa mu, že počuje vzlykanie. Uvedomil si, aký je podráždený. Nervy mal napnuté na prasknutie. O chvíľu sa predsa len upokojil. „Všetky veci aj návštevy preložte nazajtra,“ prikázal už o niečo miernejšie.


  „Rozumiem,“ povedala pokorne.


  Pípnutie v mobile ho upozornilo na ďalší prichádzajúci hovor. Bez rozlúčenia ju vypol.


  „S kým sa toľko vybavuješ? Chceš, aby som to zabalil?“


  Roly sa vymenili. Pri ňom už nebol šéf ako v predchádzajúcom rozhovore. Už bol zasa len psíček čakajúci na príkazy. „Prepáčte. To bolo nedorozumenie. Volali mi z roboty,“ zaškrípal bezmocne zubami.


  „Povedal som ti, že nemáš s nikým hovoriť.“


  „Netýkalo sa to našej veci,“ snažil sa ho upokojiť.


  „Na to ti seriem. Rob iba to, čo máš!“


  „Už sa to nestane. Splnil som všetko, čo ste mi povedali. Som pri altánku.“


  Muž na druhom konci mlčal.


  „Haló, ste tam?“ zneistel.


  „Vidíš ten drevený kôš, čo je pri ňom?“ spýtal sa po chvíľke.


  Prisvedčil.


  „Je prázdny. Daj doň tašku s peniazmi.“


  Podišiel pár krokov ku košu a urobil, čo mu nakázal. „Sú tam,“ povedal, aj keď si bol istý, že ho sleduje.


  „Teraz ma dobre počúvaj!“


  Ruka s mobilom pri uchu sa mu triasla od nervozity.


  „Vojdi do altánku!“


  Poslúchol.


  „Naspodku lavičky oproti tebe je nalepené vrecko.“


  Kľakol si a nahmatal igelitové vrecko prilepené páskou. Odtrhol ho. Bol v ňom mobilný telefón. Vybral ho, starostlivo zabalil zvyšok pásky a schoval si ju do vrecka. Človek nikdy nevie. Možno si ten hajzel zabudol rukavice. Na malú chvíľu sa dal unášať nádejou.


  Netrvalo to dlho. Hlas v telefóne totiž vydal ďalšie pokyny. „Choď tou istou cestou naspäť. Ponáhľaj sa. Odteraz záleží na čase. Až budeš dole, počkaj pri aute. Poviem ti, čo máš urobiť.“


  Nestihol sa na nič opýtať. Muž hneď položil.


  Zrazu sa cítil nesvoj. Urobil všetko, čo od neho chcel. Splní aj on teraz svoju časť dohody? Po prvý raz odvtedy, čo vyrazil z domu, ho okrem strachu prepadli aj pochybnosti.


  Strčil si vrecko s mobilom do vrecka a pustil sa dole kopcom. Už po pár minútach zistil, že zísť dole bude ešte ťažšie ako vyjsť hore. Chlad už necítil. Ponáhľal sa tak, až sa spotil. Vlasy sa mu lepili na čelo, v spánkoch cítil tlkot vlastného srdca. Tesne pred odbočkou sa pošmykol a spadol. Sťažka sa zdvíhal, keď v kolene ucítil prudkú bolesť. Došlo mu, že musí zvoľniť. Ak by si tu teraz zlomil nohu, príde o všetko.


  Cestou dole nestrácal čas obzeraním. Už vedel, že je to márne a že ho neobjaví. Došlo mu, že asi už dávno predtým všetko dokonale premyslel a rátal s každým detailom.


  Minul rázcestie so starým domom a onedlho uvidel auto. Spomalil. Bol takmer na pokraji síl, v boku ho neznesiteľne pichalo.


  Všimol si, že na parkovisku pribudlo jedno vozidlo. Lesnícka lada ostala, no hneď vedľa jeho volva teraz stál obúchaný starý pikap. Inak sa nezmenilo nič. Za celý čas, čo tu bol, nestretol jediného človeka.


  Vrátil sa k ihrisku. Vyzeral žalostne. Kabát aj nohavice mal špinavé odvtedy, čo spadol na zľadovatenej ceste, a jeho topánky už oveľa viac pripomínali pracovné baganče než pôvodné špičkové vychádzkové poltopánky renomovanej značky, ktoré si ráno obul.


  Postavil sa do medzery medzi svoje auto a pikap a oprel sa o kapotu, aby sa vydýchal.


  Po tom všetkom, čo práve absolvoval, pocítil silnú chuť na cigaretu. Samého ho to prekvapilo. Už viac ako päť rokov nefajčil. V ústach sa mu nazbierali sliny. Musel si priznať, že už nevládze. Fyzická záťaž spolu s enormným psychickým napätím si na jeho netrénovanom tele vybrali daň. Znechutene si odpľul priamo pod nohy.


  Zazvonil telefón.


  Modlil sa, aby to už bolo poslednýkrát. Netúžil po ničom inom, než po tom, aby sa táto hra na mačku a myš konečne skončila.


  „Čakám,“ vyhŕkol.


  „Len pokojne,“ zasmial sa chlap v telefóne. Podobal sa viac na robota než na živého človeka. „Všetko je v poriadku. Urobil si, čo si mal. Vidieť, že si rozumný muž. Radosť spolupracovať s takým človekom, ako si ty.“


  Rozhodne nemal chuť na podobné komplimenty. „A čo vaša časť dohody?“ spýtal sa netrpezlivo.


  „Chceš ma uraziť? Samozrejme, splním všetko, na čom sme sa dohodli.“


  Trochu mu odľahlo. Usúdil, že ak by ho chcel podviesť, už by mu ani nevolal. „Čo mám teda urobiť?“ spýtal sa.


  „Zober si mobil, čo som ti nechal pod lavičkou. Je zapnutý. V zozname nájdeš jediné číslo.“


  Roztrhol vrecko.


  „Sústreď sa. Keď skončím, budeš mať iba tridsať sekúnd, aby si naň zavolal.“


  „To je všetko?“ znova pocítil sklamanie.


  „Človek, čo ti zodvihne, ti povie všetko, čo potrebuješ vedieť.“


  „Ale...“


  „Dosť rečí. Neboj sa, dostaneš, čo chceš,“ nenechal ho dokončiť.


  Plecom si pridržiaval vlastný mobil, kým roztrasenými prstami preklikával menu predpotopného tlačidlového telefónu, ktorý našiel v altánku.


  „Teraz sa s tebou rozlúčim.“


  „Počkajte ešte,“ mal pocit, že si za svoje peniaze zaslúži viac.


  „Bolo mi potešením. A nezabudni – iba tridsať sekúnd,“ zasmial sa a zložil.


  Vulgárne zahrešil. Pozeral na číslo, ktoré našiel v zozname. „Špinavý bastard!“ zaklial. Chrbtom sa oprel o svoje auto a nedočkavo stisol tlačidlo volania.


  Náhle niečo zasyčalo.


  Oslnil ho prenikavo silný záblesk. Výbuch, ktorý do širokého okolia rozmetal spolu s jeho telom aj obidve autá, už vlastne ani nepočul.

  Prvé slovo, ktoré by asi prebehlo hlavou každému, kto by dorazil okolo pol druhej toho dňa k parkovisku pri detskom ihrisku na samom konci Peknej cesty, by celkom určite bolo chaos.


  Nebyť skúseností, čo mali za sebou, napadlo by možno niečo podobné aj obom detektívom z oddelenia vrážd, ktorí odstavili svoje auto dobrých päťdesiat metrov nižšie a teraz pomaly kráčali smerom k dreveným preliezačkám. Lenže nič im nenapadlo. Komisár Peter Ledecký a vrchný inšpektor František Machrák toho v živote videli veľa.


  Už od prvých krokov sa pozorne rozhliadali. Až na malé detaily bolo vlastne všetko tak, ako malo byť a ako boli za dlhé roky služby zvyknutí. Len policajtov a kriminalistických expertov, či už tých v uniformách, v civile, alebo v jednorazových bielych overaloch, tu bolo spolu so záchranármi v červených kombinézach a hasičmi s helmami na hlavách o poznanie viac než inokedy a aj samotné miesto činu bolo neporovnateľne väčšie, než bývalo zvykom.


  Ak nerátali ten kúsok, čo prehradzoval príjazdovú cestu. Chýbala len obligátna zeleno-biela páska s nápisom Polícia, ktorá ho mala vymedzovať. Už na prvý pohľad bolo jasné, že by jej bolo treba kilometre.


  K ihrisku dorazili poslední. Informácia o výbuchu nástražno-výbušného systému ich zachytila mimo služobného auta a navyše na opačnom konci mesta.


  Zastali na spodnom okraji parkoviska.


  Sila explózie musela byť obrovská. Pokrútené obhorené skelety áut boli z väčšej časti ešte stále obalené zvyškami bielej hasiacej peny.


  Dvere, zvyšky sedadiel i všetko ostatné, čo mohol výbuch odtrhnúť, ležalo rozmetané do všetkých strán po širokom okolí. Jeden z motorov alebo prinajmenšom jeho podstatná časť, prerazil drevený plot ihriska a zaryl sa do hlineného násypu asi meter za ním. Obhorená poprehýbaná časť kapoty sa zapichla do strechy blízkeho altánku a ďalší takmer rovnako veľký kus plechu zvalil celú jednu jeho stenu.


  Iba kúsok od nich ležali roztavené plastové dielce palubnej dosky a na ďalších miestach si všimli ešte stále tlejúce kúsky roztrhaných pneumatík.


  V rozsypaných drobučkých úlomkoch skla sa odrážali slnečné lúče a nad tým všetkým sa vznášal charakteristický štipľavý zápach spáleniny.


  „Tak toto teda naozaj nevyzerá na silvestrovský pirát od Číňana z tržnice,“ zhodnotil za oboch prvý dojem Machrák.


  Ledecký, oblečený v teplom kabáte a vo vysokých poľovníckych čižmách, ktoré so sebou v tomto ročnom období práve pre podobné prípady vozil v kufri služobného auta, mu dal za pravdu.


  Jeho takmer na deň presne o desať rokov mladší kolega podobne prezieravý nebol. S rukami zaborenými hlboko do vreciek značkovej jarnej vetrovky a prešľapujúc vo vychádzkových poltopánkach z tenučkej kože z nohy na nohu, mu mohol iba závidieť.


  Hlúčik vyšetrovateľov stojacich pri hromade kovu, ktorá ostala z oboch áut, sa začal rozchádzať. Major Chovanec im vydal posledné pokyny.


  „Dali ste si načas,“ povedal namiesto pozdravu, keď sa k nemu konečne dostali. Nebolo v jeho kompetencii, aby im čokoľvek vyčítal. Takým človekom bol iba komisár Peteraj, vedúci oddelenia vrážd a súčasne riaditeľ odboru násilnej kriminality bratislavského krajského riaditeľstva.


  „Utieklo nám niečo?“ odpovedal na výčitku Ledecký.


  „Vlastne ani nie,“ mávol rukou vyšetrovateľ.


  Ledeckému neušlo, že je napriek zime spotený. Zvyšky vlasov, ktoré mu ešte ostali, sa mu lepili na čelo. „Kde je?“ spýtal sa ho, keďže obaja detektívi sa doteraz márne rozhliadali po obeti.


  „Tu,“ odviedol ich k jednému z neďalekých kríkov. „Teda aspoň ten najväčší kus.“


  Na zemi ležalo torzo tela s takmer na uhoľ spálenou hlavou a nohou. Ostatné časti chýbali. Nebol to pekný pohľad. Z obnaženej dolnej čeľuste trčali neprirodzene dokonalé biele zuby a z roztrhnutej brušnej dutiny vyliezali vnútornosti.


  „Zvyšok je naokolo,“ lakonicky skonštatoval vyšetrovateľ, pričom rukou vo vzduchu urobil polkruh. „Popravde, zatiaľ ani neviem, či sme už našli všetko.“


  „Mizerná robota,“ posťažoval sa Machrák.


  Široko-ďaleko by sa nenašiel nikto, kto by mu nedal za pravdu.


  „Mimochodom, bol ozbrojený.“


  Spozorneli.


  „Mal pri sebe devinu SIG Sauer. Technici ju už zaistili.“


  To bolo prinajmenšom zaujímavé. Okamžite im napadla otázka, prečo ju mal so sebou.


  „Obhliadka sa bude musieť rozdeliť na sektory. Rozhodol som, že na tri,“ informoval ich ďalej. „Pre jednu partiu by to bola robota najmenej na týždeň. Ľudí som poskladal. Aj Weidemann poslal všetko, čo má.“


  „Je tu?“ márne hľadal Ledecký vedúceho krajských kriminalistických technikov medzi ostatnými.


  Chovanec pokrútil hlavou: „Nie. Toto už by preňho ­nebolo.“


  Komisár mu dal v duchu za pravdu. Už roky nadsluhujúci šéf technikov s výnimkou podpísanou samotným ministrom by tu bol napriek svojej nespornej profesionalite v podstate zbytočný. Jeho dôvtip teraz ani nepotrebovali.


  Aj jeho ľudí tu dnes čakala viac-menej rutinná, zdĺhavá a fyzicky náročná práca, pri ktorej budú musieť každú jednu súčiastku, fragment či črepinu povaľujúcu sa v okolí najprv nájsť, potom zadokumentovať, nafotiť a nakoniec aj ako starostlivo očíslovanú a označenú stopu zaistiť. Definitívne slovo bude mať až špecialista pyrotechnik z kriminalisticko-expertízneho ústavu.


  „Najhoršie na tom však je,“ pokračoval vyšetrovateľ, „že to dnes aj tak nestihneme. Obhliadku budeme musieť prerušiť. O niekoľko hodín je tma a v lese by sme v takých podmienkach spravili viac škody ako úžitku.“


  Obaja dobre rozumeli, prečo to hovorí.


  „Dúfam, že dovtedy stihneme spraviť aspoň tohto tu,“ mykol bradou k zmrzačenému telu.


  K miestu, kde stáli, sa priblížila ďalšia skupinka. Okrem komisára Peteraja v nej boli detektívi Koreis a Jaroš, čerstvý nováčik na oddelení vrážd Borguľa a súdny znalec MUDr., JUDr. Kovačovský.


  „Už ste tu?“ pozdravil ich vedúci oddelenia kývnutím hlavy.


  „Išli sme sem cez celé mesto,“ vysvetlil Ledecký.


  „Dneska je už od rána všetko nahovno,“ vzdychol Peteraj.


  „Vieme už aspoň, kto to je?“ spýtal sa detektív.


  Borguľa mu horlivo podal kožené puzdro na doklady. „Toto mal pri sebe.“


  Ledecký si natiahol chirurgické rukavice. Až potom puzdro otvoril. Výbuch ho nijako nepoškodil, a keďže telo ležalo tu, nedotkol sa ho ani oheň. Vytiahol občiansky preukaz, pozorne si ho pozrel a potom ho bez slova podal Machrákovi.


  „Inžinier Peter Provodský,“ prečítal.


  „Myslíte si, že to bude on?“


  Machrák sklonil hlavu k dokaličenému telu ležiacemu na zemi a pohľadom prebehol to, čo ostalo z jeho tváre. „Robíš si srandu?“ obrátil sa k nováčikovi.


  Už od prvého dňa, čo nastúpil na oddelenie, si tí dvaja nesadli. Ešte stále čerstvý príslušník oddelenia vrážd si až dodatočne uvedomil nevhodnosť svojej otázky. Určiť totožnosť mŕtveho podľa fotografie bolo naozaj nemožné. V rozpakoch vytiahol vreckovku a očistil si ňou okuliare.


  Ledecký medzitým vytiahol z dokladov plastovú kartičku o technickom osvedčení vozidla. „Volvo CX90,“ prečítal a skúmavo prezrel hromadu šrotu za sebou.


  „To sedí,“ po prvýkrát prehovoril Koreis. „A pasujú aj jedny z tých ešpézetiek, čo sme našli neďaleko. Už som ich lustroval.“


  Z jeho výrazu pochopil, že to nebude všetko. „A tie druhé značky?“


  „Tie nie,“ odvetil a zalistoval v poznámkach. „Podľa evidencie patria oktávii.“


  Ledecký v duchu vyhodnocoval to, čo práve počul. „Lenže to druhé auto je viditeľne pikap. Tipoval by som, že staré mitsubishi dvojstovka. Sú v pátraní?“


  Mladý detektív pokrútil hlavou.


  „Mohli ich ukradnúť len dnes ráno,“ uvažoval nahlas Machrák.


  Ledecký pozrel na Koreisa.


  „Ešte to preverím,“ pochopil, že možností je viac.

  Podpráporčíka Júliusa Môcika by asi len ťažko mohli považovať za prototyp úspešného muža. Na petržalskom obvodnom oddelení, na ktoré nastúpil hneď po ukončení policajnej strednej školy, slúžil nepretržite už viac ako pätnásť rokov. Keď ho po necelom pol druha roku povýšili z inšpektora hliadkovej služby na staršieho inšpektora s územnou zodpovednosťou, teda, policajným žargónom povedané, z obyčajného pochôdzkara na územára, vyzeralo to, že má sľubne našliapnuté, lenže odvtedy sa už vo svojej kariére neposunul ani o krok. Považoval to za krivdu a mal pocit, že si naňho jeho nadriadení zasadli. Skutočnosť však bola oveľa prozaickejšia a príčinu poznali všetci, čo ho poznali. Július Môcik jednoducho nebol dobrý policajt.


  Teraz kráčal rozvážnym, pomalým krokom po petržalskom nábreží Dunaja, smerom k domčeku bývalého prístaviska Propeler. Bolo skoré popoludnie a od tmavej hladiny rieky sa začínal dvíhať studený vietor.


  Cez cestu zo Sadu Janka Kráľa prebehla partia výrastkov. Pokrikujúc kopali do prázdnej plechovky od piva a takmer pri tom zrazili okoloidúcu postaršiu ženu.


  Mladučkej policajtke, ktorá bola s ním, napadlo, že by ich mali skontrolovať. Na rozdiel od neho bola úplný nováčik. Uniformu si obliekla len pred pár dňami, a keďže ešte nemala skončený kompletný základný výcvik, mohla v rámci praxe nastúpiť do služby iba po boku niektorého zo služobne starších kolegov.


  Ten, s ktorým tu bola dnes, sa však rozhodol inak. Otočil sa opačným smerom a tváril sa, že ich nevidí.


  Vyzerala sklamane.


  Všimol si to a sám pre seba zanadával na jej horlivosť. Znervózňovala ho. Podobných ako ona zažil už veľa a zatiaľ čo on trčal celé roky na mieste ako balvan zaborený hlboko do dna rieky, na ktorú práve pozeral, oni prichádzali a zasa odchádzali. V poslednom čase tak často, že sa už ani nesnažil zapamätať si ich mená.


  Pozrel na hodinky. Ostávalo im prejsť necelý kilometer ku kontrolnému bodu a potom budú mať nárok na prestávku. Hodlal ju využiť do poslednej minúty. Poznal svoje práva a rozhodne sa ani o jediné z nich nemienil dať ukrátiť. Načo by inak potom každý rok platil príspevok na policajné odbory?


  Išli ďalej. Pred nimi sa do výšky týčila budova Incheby. Až na osamoteného psičkára bol chodník pred nimi prázdny. Na Moste SNP sa začínala dopravná špička.


  Obaja mlčali. Vlastne ani nemali spoločnú tému na rozprávanie. Nakoniec len vysielačkou zahlásil, že dorazili na kontrolné stanovište.


  Bolo to dobré miesto. Iba kúsok odtiaľ stála drevená búda s občerstvením.


  Zamierili k nej.


  Predavač ich už z diaľky pozdravil cez obslužné okienko. Podpráporčík sa často čudoval, prečo máva v týchto mesiacoch vôbec otvorené. Nazdával sa, že podobný biznis sa mohol ako-tak oplatiť iba cez leto. Aj teraz sa o stolček opieral jediný zákazník.


  Privítali sa ako starí známi. „Tak čo, náčelník, dneska je pokoj?“


  Obaja vystúpili na schodík pri okienku.


  Predavač si zvedavo obzeral policajtku. Na rozdiel od tlstého územára ju videl dnes prvýkrát. Nebola na zahodenie. Na to, aké povolanie si vybrala, mala peknú tváričku, a neušlo mu ani to, že pod policajným mundúrom ukrýva postavičku ako lusk. Dlhonohé blondínky s osím pásom boli odjakživa jeho slabosťou. Dokonca mu neprekážalo, ani keď šlo o policajtky.


  „Všade pokoj,“ odpovedal podpráporčík a nahol sa nad pult.


  „Rád vás vidím,“ usmial sa predavač.


  Mladá dievčina vycítila v jeho hlase faloš. Nemýlila sa. V skutočnosti nemal predavač jediný dôvod, aby ho ich návšteva potešila.


  „Tak čo to dnes bude? Ako zvyčajne?“


  Prikývol. „A dneska mi, prosím, daj dvojitú porciu syra.“


  „Nech sa páči, dvojitú porciu syra,“ zopakoval žoviálne. „A vy?“ obrátil sa na policajtku.


  Zavrtela hlavou. „Ďakujem, nebudem.“


  „Naozaj nie?“ povedal prekvapene. Rozmýšľal, či neskúsiť nejaký kompliment. Niečo v tom zmysle „len si pokojne dajte, so svojou postavou si to pokojne môžete dovoliť“, no nakoniec to nechal tak. Namiesto toho zobral do rúk žemľu, položil na ňu fašírku a na tú potom začal nakladať všetko, čo mal v ponuke. „Nech sa páči, uhorčička, cibuľka, majonéza,“ komentoval pritom nahlas svoju činnosť. A aby toho nebolo málo, zalial všetko poriadnou dávkou kečupu.


  Podpráporčík vyzeral spokojný. „U teba všetko v poriadku? Žiadne problémy?“ prehodil skôr zo zdvorilosti ako zo záujmu.


  Majiteľ bufetu uvažoval o tom, aké problémy by asi tak mohol mať, keď v tomto období zvyčajne nemáva v kase viac ako päťdesiat eur, ale nepovedal vôbec nič. „Všetko okej,“ obmedzil sa nakoniec iba na dve krátke slovíčka.


  „Keby niečo, volaj,“ odpovedal, no vzápätí mu napadlo, koľko by asi trvalo, kým by sem dobehol, ak by ho stánkar skutočne potreboval. Samozrejme, nie je isté, či by sa vôbec unúval. Dávno bol rozhodnutý, že keby niekedy taká situácia nastala, istotne sa radšej spoľahne na osvedčenú stopäťdesiat osmičku.


  „Takže nech sa páči, tu to máme,“ nasypal na svoje kulinárske dielo dve hrste strúhaného syra a konečne ho prikryl druhou polovicou žemle.


  Môcik zalovil vo vrecku.


  „Nie, nie, nechajte tak. To je na účet podniku,“ mávol rukou predavač.


  Hrali spolu túto hru už takmer rok. Územár totiž vo vrecku žiadne mince nemal a za predavačovým úslužným úsmevom sa zasa skrývalo nevyslovené bodaj by si sa chcel zadusiť, ty vyžratý tučniak.


  Bol však ešte zo starej školy, a tak až príliš dobre vedel, že aj keď mu tento fízel nikdy v živote na nič nebude, mohol by mu, keby chcel, spraviť zle. Alebo prinajmenšom poriadne znepríjemniť život. Tak či tak, nič z toho obchodu neprospievalo.


  Keď sa presunuli k voľnému stolčeku, tlstý podpráporčík sa s chuťou zahryzol do jedla. „Hm, je to dobré! Mala si si dať aj ty,“ povedal s plnými ústami.


  Pokrčila plecami. „Nie som hladná,“ povedala rezignovane a pozrela na kvapku mastnoty, čo mu stekala po brade, i na striekanec kečupu, ktorý pristál na rukáve jeho služobnej vetrovky.


  O chvíľu si všimla, že predavač ju cez okienko nenápadne sleduje.


  Nebolo to po prvýkrát, čo na ňu niekto zízal. Bola si vedomá toho, že je celkom pekná, no teraz v tom bolo niečo iné. Títo dvaja jej liezli na nervy a bez toho, že by to v tejto chvíli sama vedela, práve začínala strácať ilúzie, ktoré o policajnej robote mala.


  Vtom ich vyrušil akýsi hluk.


  Mladou policajtkou trhlo.


  „Haló, pomoc! Prosím, pomôžte mi!“ Od cesty sa k nim rýchlym krokom blížila žena.


  Zdalo sa jej, že kríva. Až potom si všimla, že má iba jednu topánku.


  Podpráporčík zahrešil a odložil nedojedenú žemľu. Tentoraz sa už nemohol otočiť a tváriť, že nič nevidí. Odstúpil od stola a napravil si opasok.


  Žena mierila rovno k nim. „Polícia, potrebujem pomoc!“ zamávala na nich.


  Napriek chladnému počasiu mala oblečenú iba krátku sukňu a tenkú blúzku.


  Nejaká štetka, čo sa až teraz prebrala po nočnom fláme? napadlo mu ako prvé.


  Vzdialenosť medzi nimi sa skracovala, mohli rozoznať jej rozstrapatené, odfarbené blond vlasy, potrhané silonky a pravdepodobne čerstvú modrinu pod okom. Vykročili jej v ústrety.


  Zastala. V očiach mala slzy. „Prosím…“ nedokončila, pretože sa takmer nevedela nadýchnuť.


  „Len pokojne, pokojne,“ utešoval ju policajt.


  „Už je to v poriadku,“ povedala jeho kolegyňa, ktorá ju musela pridržať, aby sa nezrútila.


  „Oni ma...“ stále lapala dych.


  „Kto oni? Čo sa vám stalo?“ spýtal sa Môcik.


  „Vyhodili ma z auta.“


  „Z auta? A kto vás z neho vyhodil?“


  Pozrela naňho, akoby nevedela, čo mu má povedať. „No predsa oni. Tí istí.“


  Nechápal.


  „Tí, čo ma predvčerom uniesli.“

  Čas bežal rýchlejšie, ako by si želali. Stmievalo sa. Ledecký odhadoval, že s obhliadkou nie sú ani v polovici. A aj to bolo skôr zbožné želanie ako fakt. S istou dávkou úľavy kvitoval aspoň to, že sa im podarilo nájsť a zadokumentovať takmer všetky ostatky obete a zhromaždiť ich na jedno miesto. Teraz nad nimi stál spolu s Kovačovským a Machrákom.


  Ruch naokolo neutíchal. Hasiči so záchranármi síce už odišli, no namiesto nich dorazili televízne štáby. Uniformovaným policajtom sa, našťastie, darilo udržať ich v náležitej vzdialenosti.


  S tým, ako zapadalo slnko, bolo čoraz chladnejšie.


  „Tuším už aj ja pôjdem,“ usúdil súdny znalec a aby dodal svojim slovám váhu, vysiakal si premrznutý nos. „Tu už vám s ničím nepomôžem.“


  Bol ešte relatívne mladý. Z partie súdnych lekárov úradujúcich na Antolskej jednoznačne najmladší, no Ledecký nepoznal nikoho iného, kto by bol pre ich prácu zapálenejší a kto by pre svoju profesiu dokázal vyštudovať súčasne dve také náročné vysoké školy, akými boli právo a medicína. Keď pre nič iné, tak už len preto si ho, minimálne podľa jeho názoru, musel každý vážiť.


  „Čas aj príčinu smrti si dnes celkom spoľahlivo určíte aj sami. Čo sa týka toho tu,“ ukázal na pozostatky, „skúste mi z neho poskladať čo najviac a pošlite ho k nám. Viac vám poviem po pitve.“


  Keď Kovačovský odišiel, na chvíľu ostali v celom tom hurhaji sami.


  Ledecký zamyslene pozeral na mužove ostatky. Až v relatívnom pokoji našiel detail, ktorý ho zaujal.


  „Objavil si niečo?“ Machrákovi neušlo, ako jeho kolega spozornel.


  Prikývol. Neodpovedal však hneď.


  Chvíľu ešte premýšľal. „Topánky,“ povedal napokon. „Pozri sa, aké má zablatené topánky.“


  „No a? Ušlo ti azda, aké je dnes počasie?“


  „Naopak.“


  Nezdalo sa, že by Machrák pochopil zmysel toho, čo mu kolega hovoril.


  „Takto celkom isto z domu nevyrazil.“


  Konečne to došlo aj jemu. Rozpačito sa poškrabal na zátylku: „To by však znamenalo...“


  „... že sa tu ešte predtým, než vybuchol, musel nejaký čas prechádzať,“ dokončil zaňho. „A povedal by som, že najskôr niekde v lese. Na parkovisku alebo na ceste by si ich tak nezničil.“


  Celkom isto to bol správny postreh, lenže v danej chvíli sa ním už nestihli zaoberať. Dorazilo vozidlo pohrebnej služby a Chovanec začal organizovať prevoz ostatkov.


  Odstúpili, aby neprekážali. Prešli až na druhú stranu cesty a opreli sa o plot detského ihriska. Po pár minútach k nim došiel Peteraj, sprevádzaný pyrotechnikom.


  Ledecký aj Machrák sa s ním spoznali. „Už niečo vieš?“ odpustil si preto mladší z nich zvyčajné zdvorilostné frázy.


  Ani nie štyridsaťročný chlapík pokrčil plecami: „Hádam áno.“


  „Potom sme samé ucho.“


  „Všetko, čo vám poviem, však zatiaľ musíte brať s rezervou,“ upozornil ich pre istotu, keď zbadal, ako obaja ožili. „Kým nebudem mať čierne na bielom výsledky expertízy, berte to iba ako môj osobný názor.“


  S ničím iným ani nerátali.


  „Čo sa týka použitej výbušniny, odhadujem to na klasické téentéčko. Teda trinitrotoluén.“


  „Odhaduješ?“


  Usmial sa. „V skutočnosti som si takmer istý, ale hádam ste počuli, čo som vám pred chvíľkou povedal.“


  Zdalo sa im, že je zbytočne opatrný.


  Bez toho, že by to zaregistroval, pyrotechnik pokračoval vo výklade: „Bolo ho dosť. Povedal by som viac ako päťdesiat kíl.“


  „Fíha,“ hvizdol Machrák. „To už je poriadna šupka.“


  „Vidíš sám,“ súhlasil. „Nálož bola umiestnená v tom pikape a iniciovaná pomocou mobilného telefónu.“


  „Čiže na diaľku,“ nahlas, no viac-menej pre seba si ujasňoval Ledecký.


  Prikývol. „Dnes už je to bežná vec. Napätie z baterky mobilu na odpálenie bohato stačí.“


  „A ten telefón?“


  „Našli sme tri. Teda presnejšie, jeden takmer v celku, ktorý mal pri sebe poškodený, a fragmenty najmenej dvoch ďalších. Na čo ktorý z nich slúžil, to vám budem vedieť povedať až neskôr, ale logicky si myslím, že ako spúšťač bol použitý ten, ktorý si to odniesol najviac.“


  Pozreli na seba. Došlo im, že to najdôležitejšie im už asi povedal.


  „Tak si to teda zhrňme,“ rozhodol Ledecký. „Útok smeroval na majiteľa volva,“ začal. Ako vždy, keď rozmýšľal nad niečím dôležitým, poškrabal sa pritom na koreni nosa. „Páchateľ však nenaložil jeho auto. Namiesto toho si zadovážil iné, napchal ho po okraj výbušninami, pod nejakou zámienkou vylákal obeť niekam sem, pristavil svoje auto tesne vedľa toho jeho, počkal, kým sa vráti, a v príhodnom okamihu bombu odpálil.“


  „Tak,“ súhlasil pyrotechnik.


  „Musel ho pri tom sledovať?“


  Pyrotechnik rozmýšľal. „V ideálnom prípade áno,“ pripustil napokon. „Samozrejme z náležitej vzdialenosti. Na druhej strane, človeka dokážeš nasmerovať na správne miesto, ak je ochotný ťa počúvať, aj cez telefón.“


  Prikývli.


  Pyrotechnik sa nadýchol.


  „Ešte niečo?“


  „Vlastne ani nie, teda hádam...“


  Ledecký nadvihol obočie.


  „To už bude asi robota pre niekoho iného, ale všimol som si, že z toho pikapu niekto odstránil identifikačné štítky. Jednoznačne tam neboli už pred výbuchom. Podľa mňa bude to auto nejaká lopka, inak by to nedávalo zmysel.“


  Posledná informácia ich neprekvapila. S tým, že pôjde o kradnuté vozidlo, rátali už odvtedy, čo im Koreis oznámil, že k nemu nesedia ešpézetky.


  Stmievalo sa čoraz rýchlejšie.


  Keď odišiel pyrotechnik, dole kopcom videli zablikať aj brzdové svetlá odchádzajúcej pohrebnej služby.


  Z trojice, ktorá tu zostala, sa ako prvý ozval Peteraj: „Tento prípad nám bol čert dlžný.“


  Pravdupovediac, Ledecký si nedokázal spomenúť na nejaký iný, ktorý by taký nebol. Preto nevedel, čo by mu mal na to povedať.


  Vedúci oddelenia ani žiadnu odpoveď nečakal. Namiesto toho sa pozrel na tmavnúcu oblohu nad sebou. „Pomaly je čas to dnes odpískať. O polhodinu už nebudeme vidieť ani na krok.“


  Mal pravdu. Nič iné sa robiť nedalo.


  „Nechám to tu cez noc strážiť a ráno začneme znova,“ prešľapoval na mieste, akoby sa nevedel definitívne rozhodnúť, aby vydal záverečný pokyn.


  Ledeckému sa zdalo, že nie je vo svojej koži. „Je ti niečo?“ spýtal sa ho priamo. Nikto z oddelenia ho nepoznal tak dobre ako on. Ešte ako mladé uchá spolu začínali na kriminálke a ani po rokoch, keď sa stal Peteraj šéfom, sa ich vzájomné vzťahy nijako zásadne nezmenili.


  „Nie,“ pokrútil hlavou.


  Ledecký pochopil, že sa mu nechce hovoriť, a vedel aj to, že ak pôjde o niečo dôležité, v príhodnom čase mu povie viac. Vrátil sa teda k robote. „Ani my dvaja tu už dnes nič nevybavíme. Pôjdeme k sebe a zistíme všetko, čo sa dá, o svojom mŕtvom chlapíkovi,“ povedal aj za parťáka.


  Peteraj súhlasil. „Zavolajte k tomu Janku.“


  Mladšia inšpektorka Jana Novotná bola jedinou ženou v oddelení vrážd. V práci s počítačom či v získavaní informácií z dostupných evidencií a zo všetkých existujúcich sociálnych sietí nemala na celom odbore kriminálnej polície konkurenciu.


  „Fajn,“ s radosťou privítal Ledecký jeho návrh. Nečudo. Bol roky zvyknutý spoliehať sa na obyčajnú ceruzku a poznámkový blok a s podobnými vymoženosťami modernej techniky skôr zápasil, než aby ich dokázal efektívne využiť. A jeho parťák bol na tom len o niečo lepšie.


  Komisár sa prvýkrát za ten čas, čo tu stáli, pousmial. Všimol si, že jeho rozhodnutie Ledeckého potešilo. Nepovedal však nič. Iba sa otočil a vydal sa smerom k Chovancovi, aby spolu rozdelili ďalšie úlohy.


  Detektívi vyrazili k svojmu autu.


  „Už sa neviem dočkať, až si dám poriadny hrniec horúceho čaju,“ povedal Machrák pohrávajúci sa s kľúčikmi. Vyhriata kancelária sa mu zrazu zdala oveľa útulnejšia a príjemnejšia než zvyčajne.


  Ledecký mal čo robiť, aby nevybuchol v smiech.


  „Čo sa škeríš, ty hádam nie?“ ohradil sa. „Zrazu je z teba pán Otužilý.“


  „To nie, ale keď vidím teba...“


  Machrák už nestihol zareagovať.


  Prerušilo ich vzdialené zvonenie Peterajovho telefónu.


  Na tú diaľku nedokázali určiť, s kým hovorí, no to, že na nich zakýval, videli dobre.


  „Doriti,“ zahrešil potichu Machrák. „Dúfam, že tu nebudeme musieť ďalej trčať.“


  Keď došli k Peterajovi, ešte stále telefonoval.


  „Peter! Ešte počkajte!“ povedal, keď si strčil telefón do vrecka.


  Machrák odkopol kamienok, ktorý ležal na ceste.


  „V Petržalke na obvodnom je nejaká ženská.“


  Pozerali naňho. Z výrazu na ich tvárach bolo jasné, že ani jeden z nich nerozumie, prečo im to hovorí.


  „Tvrdí, že ju pred dvoma dňami uniesli.“


  „Uniesli?“ začali sa ako na povel uškŕňať. „A čo my s tým?“


  „Volá sa Provodská,“ povedal.

  Sedela v kancelárii zástupcu riaditeľa obvodného oddelenia a nervózne fajčila.


  Keď vstúpili dnu, muž v uniforme s kapitánskymi výložkami vstal. Venovali mu iba letmý pohľad. Sústredili sa na ňu.


  Roztrasená sa chúlila do jeho minimálne o desať čísel väčšieho policajného zimného kabáta, ktorý jej prehodil cez plecia predtým, než ju usadil na stoličku. Aj cigarety boli pravdepodobne jeho. Na stole si všimli hrnček horúceho čaju. Ešte sa z neho parilo.


  „To je pani Provodská,“ oznámil im formálne.


  Ledecký ju odhadoval na štyridsať, ale mohol sa mýliť. Fyzická únava, vyčerpanie a stres, ktorý zažila, to všetko sa muselo na jej tvári nepochybne podpísať.


  „Len pred chvíľou od nej odišiel doktor, dal jej niečo na upokojenie, ale požiadal som ho, aby pre istotu ešte chvíľu počkal dole v oddelení.“


  Otočila sa k nim. Naozaj vyzerala strhane. „Kde je môj muž? Čo je s ním?“


  Ani nečakala, kým sa jej predstavia alebo začnú klásť otázky.


  Skúsený detektív myslel na to, že ju už o pár sekúnd čaká ďalší šok, zrejme ešte oveľa silnejší. V duchu ocenil rozhodnutie zástupcu zdržať lekára a ocenil aj to, keď sa vzápätí rozhodol nechať ich s ňou osamote.


  „Ak by ste niečo potrebovali, budem vedľa,“ dal im na vedomie, než odišiel.


  Na rozlúčku len prikývli.


  „Prosím, povedzte mi, čo sa stalo s mojím manželom? Je v poriadku? Prečo neprišiel s vami?“ Rozrušená sa znova netrpezlivo dožadovala odpovedí, hneď ako sa za ním zavreli dvere.


  Nebola hlúpa. Už podľa toho, ako sa k nej všetci tí policajti okolo správali, tušila, že niečo nie je v poriadku.


  Ledecký váhal. V duchu hodnotil jej stav. Svedomie mu kázalo počkať deň, možno dva, kým sa dá aspoň ako-tak do poriadku, no profesionalita ho pre zmenu nútila pýtať sa už teraz. Rozhodol sa to risknúť. Niektoré ženy vydržia oveľa viac, než si o nich väčšina chlapov myslí, a táto, napriek pošramotenému zovňajšku a všetkému, čo mala v posledných dňoch za sebou, ešte stále vyzerala na jednu z nich.


  Rozmýšľal, ako začať. Stále nemali oficiálne potvrdenú totožnosť muža zavraždeného v parku na Peknej. Napriek tomu sa rozhodol prejsť priamo k veci. Potrebovali informácie. Nemohli si dovoliť čakať, a čo sa týkalo neho, bol si na sto percent istý, že zavraždený bude jej manžel, a nepochyboval ani o tom, že jeho vražda bude súvisieť s jej únosom. Museli sa dozvedieť viac alebo aspoň to najdôležitejšie, a to čo najskôr.


  „Som komisár Ledecký a toto je môj kolega vrchný inšpektor Machrák. Sme z oddelenia vrážd.“


  Viditeľne ju to prekvapilo. „Z vrážd?“


  „Žiaľ, domnievame sa, že váš manžel sa dnes krátko poobede stal obeťou násilného trestného činu.“


  Vytreštila oči. Striedavo pozerala najprv na jedného, potom na druhého z nich. Nechápala, o čom ten starší hovorí. „Ako to myslíte, že sa domnievate?“ preskočil jej hlas.


  Ledecký vzdychol. „Na okraji lesoparku pri Peknej ceste došlo k výbuchu motorového vozidla. Vzhľadom na nasledujúci požiar budeme môcť telo obete celkom jednoznačne identifikovať až po pitve, no už teraz vieme, že ide o volvo vášho manžela,“ vysvetlil, pričom pozorne sledoval jej reakciu.


  „To nie,“ neveriacky krútila hlavou.


  „Pri tele sme našli jeho doklady.“


  „Chcete tým povedať…“ zalapala po dychu. „Hovoríte, že... že môj manžel je mŕtvy?“


  Súcitne prikývol.


  Až teraz si naplno uvedomila dosah toho, čo jej vlastne povedal. Vykríkla a do očí sa jej nahrnuli slzy. V zlomku sekundy prepukla v usedavý plač. „Nie, to nie! Panebože, to musí byť nejaký omyl!“ zúfalo vykríkla. „Musíte sa mýliť. To nemôže byť pravda!“ trvala na svojom.


  Keď jej intenzívny srdcervúci plač neustával, začal mať Ledecký pocit, že nadnes skončili.


  Zrazu však rovnako znenazdajky, ako začala, z ničoho nič prestala a zhlboka sa nadýchla. „Kedy sa to stalo?“ potichu zavzlykala a dlaňami si utrela oči, akoby azda pocítila iskierku nádeje.


  „Odhadujeme, že okolo jednej,“ odpovedal jej tentoraz Machrák.


  Stále krútila hlavou. „To nemá zmysel,“ povedala a takmer celkom prestala plakať.


  Ledeckého to neprekvapilo. Zažil už aj také situácie. Boli to viac-menej prirodzené emócie. Jej organizmus spustil obrannú reakciu.


  Rátal s tým, že to nepotrvá dlho, preto šiel hneď na vec: „O čom to hovoríte?“


  „O tom, prečo by ho, preboha, zabíjali,“ nahlas vzlykla.


  Pozreli na seba.


  „Veď predsa dostali presne to, čo chceli, alebo...?“ zaváhala a odmlčala sa.


  „Alebo?“ zopakoval Ledecký po nej.


  „Alebo im manžel tie peniaze nedal?“ povedala zmätene.


  V kancelárii ostalo ticho.


  „Myslíte výkupné?“ prerušil ho ako prvý Machrák.


  Prikývla.


  „Výkupné za vás?“


  „Áno,“ odvetila, roztrasenou rukou zahasila cigaretu a hneď zo škatuľky vybrala ďalšiu.


  Nechali ju. Obaja vedeli, že je len otázka času, kým sa znovu rozplače, a že potom už neprestane.


  „Chceli tristotisíc. Sľúbil, že im tie peniaze hneď na druhý deň, teda dnes, dá. Musel ich vybrať z banky,“ prehĺtala slzy. „Viem to isto. Bola som pri tom, keď spolu telefonovali. Mala som síce zaviazané oči, takže som nič nevidela, ale počula som všetko,“ hovorila rýchlo. Miestami jej ledva rozumeli a triasla sa pri tom tak, že si ani nedokázala zapáliť.


  Došlo mu, že sa mýlil. Začínalo byť jasné, že ani zďaleka nebude taká psychicky odolná, ako predpokladal. Teraz už sa však nedalo robiť nič iné, ako pokračovať.


  Machrák zobral zapaľovač a podržal plamienok pri jej cigarete.


  Zhlboka si potiahla. „Dali mi ho aj k telefónu,“ pokračovala vzrušene. „Chceli, aby vedel, že ma naozaj majú pri sebe. Stihol mi ešte povedať, aby som sa nebála, že ma miluje a urobí všetko, čo chcú. Že bude všetko v poriadku.“


  „Hovorili aj o tom, kam má váš manžel tie peniaze doniesť?“


  Pokrútila hlavou. „Nie. Iba to, aby ich vybral, že sa znova ozvú,“ sotva dopovedala a zasa sa rozplakala. Nie tak usedavo ako predtým, ale to sa mohlo každú chvíľu zmeniť. „Neskôr som počula,“ využila pokojnejšiu chvíľu, „keď sa medzi sebou rozprávali. Vraveli, že nesmú hovoriť dlho. Vraj aby ich policajti nezamerali, ak by Peter, teda muž, predsa len nedodržal slovo a rozhodol sa zavolať políciu.“


  Ledecký si všimol, že sa jej už netrasú iba ruky, ale čoraz väčšmi aj celé telo. Ani cigareta ju už neupokojila. Znova sa zajakávala.


  Ledecký absolvoval už dosť podobných výsluchov, aby sa obával toho, čo by mohlo nasledovať. Pozrel na kolegu. Ak sa ešte dnes chceli niečo dozvedieť, museli sa ponáhľať.


  „Kde ste boli, keď volali kvôli tým peniazom?“


  Zodvihla hlavu. Ľútostivý plač sa menil na zúfalý. „Ako to mám vedieť? Veď som vám hovorila, že som mala po celý čas zaviazané oči. A ruky tiež.“


  „Napriek tomu to skúste. Možno ste niečo zaregistrovali,“ naliehal.


  „Najskôr v nejakej poondiatej dodávke. V každom prípade to bolo auto.“ Jej hlas začínal znieť podráždene. Ľútosť a zúfalstvo o chvíľu vystrieda pocit krivdy a hnevu.


  Aj to už poznal. Takmer vždy to prebiehalo rovnako. Potom už zostane len bezmocnosť.


  „Koľko bolo tých mužov, čo vás uniesli?“


  Akoby ho ani nevnímala.


  „Pani Provodská, počujete ma?“ zopakoval otázku.


  Strhla sa. „Neviem. Počula som iba dvoch,“ hlesla.


  „Teda dvaja?“


  „Záleží na tom?!“ zrazu hystericky vykríkla a im hneď došlo, že výsluch sa skončil.


  Komisár pochopil, že je zle.


  Žena kričala ďalej: „Je mŕtvy, zabili ho! Zabili! Čo ešte chcete?!“ napokon sa celá schúlila do seba. Nedofajčená cigareta padla na dlážku.


  Zohol sa a chytil ju za plece v márnej snahe utíšiť ju.


  Schovala hlavu do dlaní. „Prečo, preboha? Prečo mu to urobili?!“


  Zrazu nastalo ticho. Takmer akoby prestala dýchať. Aj cez prsty, ktorými si zakrývala tvár, videli, ako prudko zbledla.


  „Doriti!“ zahrešil Machrák. V poslednej chvíli ju zachytil, keď zamdlela a jej telo sa bezvládne zviezlo zo stoličky.


  „Vodu!“ zakričal.


  „Doktora!“ zvolal starší kolega.

  Keď Ledecký s Machrákom dorazili na oddelenie, zistili, že ich tu ostatní ešte čakajú. Nepochybne chceli vedieť, ako dopadli.


  Výrazy vracajúcich sa detektívov hovorili za všetko.


  „Zrútila sa,“ oznámil stručne Machrák.


  Ledecký si vyzliekol kabát, zavesil ho na vešiak a potom unavene zapadol do hlbokého vysedeného kresla, ktoré si ešte pamätalo časy hlbokého socializmu. „Asi sme na ňu moc tlačili,“ zamrmlal, ale nijako sa tým nesnažil zakryť, že si situáciu kladie za vinu. „Bola to chyba. Teraz budeme musieť čakať, kým ju z toho lekári ako-tak dostanú.“


  Po odchode dvoch kolegov do civilu ostal Ledecký najdlhšie slúžiacim detektívom v oddelení vrážd. Prirodzene z toho vyplývalo aj to, že mu odvtedy prideľovali najzávažnejšie prípady a dalo sa očakávať, že na jeho pleciach skončí aj ten dnešný.


  „Stihla vám povedať aspoň niečo?“ spýtal sa opatrne Peteraj, opierajúci sa o okenný parapet.


  Ledecký prikývol. „Vlastne hej. To najdôležitejšie v podstate áno.“


  Vedúci oddelenia si vydýchol.


  „Pred dvoma dňami ju minimálne dvaja muži uniesli a požadovali za ňu od jej manžela výkupné.“


  Ticho v kancelárii sa prehĺbilo.


  „Čiže únos,“ prerušil ho Peteraj.


  Ledecký znova prikývol. „Podľa toho, čo počula, keď s ním pred ňou telefonovali, chceli tristotisíc. Sľúbil im ­ ich dať.“


  Peteraj, ktorý mal už na hlave pomenej vlasov, sa poškriabal na vysokom čele. „Čiže na Peknú cestu išiel Provodský odovzdať peniaze.“


  „Vyzerá to tak. Čo iné by tam robil?“


  „Ale prečo ho potom zabili?“


  Na to už Ledecký nevedel odpovedať.


  „Žeby sa pri tom odovzdávaní niečo pokazilo?“ vložil sa do debaty Jaroš. „Alebo si to rozmyslel a peniaze im nakoniec nedal?“


  Viacerí pokrútili hlavami.


  „To nie. Pripravili si to. Vopred rátali s tým, že ho vyhodia do vzduchu. Jeho vraždu evidentne plánovali od samého začiatku.“


  „Prečo však jednoducho nezobrali prachy a nenechali ho bežať?“ pokračoval Jaroš.


  „Navyše, keď ju potom pustili,“ pridal sa Koreis.


  Všetkým to pripadalo zvláštne.


  „Na to budeme musieť prísť,“ zhodnotil situáciu Peteraj. Potom sa znova obrátil na Ledeckého s Machrákom. „Vieme niečo o tých únoscoch?“


  „Nie,“ odpovedal za oboch Machrák. „K tomu sme sa už nedostali. Hádam len, že mala pocit, akoby ju vozili v nejakej dodávke. Viac nám toho povedať nestihla.“


  „Fakt na tom bola až tak zle?“


  Chvíľu na seba pozerali, akoby sa nevedeli dohodnúť, ktorý z nich sa má ujať slova.


  Nakoniec sa nadýchol Ledecký. „Už to, čo sa stalo jej, s ňou poriadne zamávalo, no keď jej definitívne došlo, že jej muž je mŕtvy, úplne ju to zobralo. Mali sme čo robiť, aby sme ju vôbec vzkriesili.“


  Komisár nadvihol obočie.


  „Nepozeraj sa tak. Museli sme jej to povedať.“


  „Nič vám nevyčítam,“ povedal, odstúpil od okna a postavil sa doprostred kancelárie.


  Čakali. Tí, ktorým sa ušli stoličky, sedeli, zvyšní postávali pri stene alebo sa chrbtom opierali o skrine.


  „Zhrňme si to,“ prebehol ich pohľadom.


  Nebola to oficiálna porada, no na podobné debaty boli zvyknutí. Od oficiálnych porád sa vlastne ani veľmi nelíšili a rovnako záväzné ostávali aj prípadné závery či úlohy, ktoré z nich vyplynuli.


  „Čo sa týka Provodskej a toho, čo by mohla vedieť o páchateľoch, budeme teda zatiaľ musieť počkať. Nezostáva nám nič iné, ako dúfať, že sa čím skôr pozviecha. Začnime preto rovno výbuchom,“ rozhodol. „Samotná obhliadka sa síce skončí až zajtra, ale myslím si, že už teraz môžeme vychádzať z toho, čo nám povedal pyrotechnik. Páchateľ použil ako výbušninu klasické TNT.“


  „Ak je to naozaj tak, potom nám to nehrá príliš do karát,“ skočil mu do reči Jaroš.


  Služobne starší vedeli, o čom hovorí, mladší si počkali na vysvetlenie.


  „Dá sa zohnať relatívne ľahko a na čiernom trhu sú ho mraky. Bude ťažké zistiť, kde a ako sa k nemu dopracovali. Spomeňte si len na tú krádež vo vojenských skladoch spred štyroch rokov. Vtedy všetci tí plukovníci a generáli dokonca ani len nevedeli zistiť, koľko im ho vlastne zmizlo. O ďalších čorkách ani nehovorím. A už vôbec nechcem rozmýšľať nad tým, koľko sa ho ročne stratí po rôznych stavbách bez toho, že by sa to vôbec niekto dozvedel.“


  Mal pravdu. Všetkým bolo jasné, že cé štvorku alebo semtex by pravdepodobne dokázali vystopovať skôr.


  „Ísť po tom však musíme,“ skonštatoval Peteraj. „Nemá cenu už teraz maľovať čerta na stenu. Možno budeme mať nakoniec šťastie.“


  Súhlasili. Nič iné sa ani robiť nedalo.


  „A nezabúdajme ešte na niečo,“ zaklopal na dosku stola. „Jedna vec je to téentéčko zohnať, druhá zostrojiť bombu. Poskladať zo všetkých tých roznetiek, káblikov, spínačov a mobilov nástražný systém, ktorý by spoľahlivo fungoval, to už chce jednoznačne profíka, minimálne niekoho, kto sa takým veciam dokonale rozumie.“


  „To je fakt,“ potvrdil jeho slová Jaroš a hneď sa aj ponúkol. „Ak by si proti tomu nič nemal, mohol by som si to zobrať na starosť. Poznám zopár ľudí, ktorých by stálo za to sa opýtať.“


  Komisár súhlasil a Jaroš si poznamenal čerstvú úlohu do bloku.


  „Potom tu máme ten pikap.“


  Teraz sa prihlásil Koreis: „Identifikačné štítky odstránené, číslo motora vybrúsené. Podľa všetkého je to auto kradnuté. Viac budeme vedieť až po tom, čo bude hotová metalografia. Už sa mi však podarilo zistiť niečo o značkách, čo na ňom boli.“ Rýchlo zalistoval v zápisníku. „Doteraz neznámy páchateľ ich odcudzil zo Škody Octavia zelenej farby na Limbovej ulici v Bratislave, a to v čase od dvadsaťdva nula nula včerajšieho dňa do osem nula nula dnešného rána. Majiteľ nahlásil krádež dnes o jedenástej na obvodnom oddelení Kramáre,“ povedal tak, ako čítal rovno z bezpečnostnej zvodky o udalostiach dňa. „Ak by bolo treba, zajtra doobeda ho môžem ísť vyťažiť. Už som sa s ním dohodol. Ale bude to asi strata času. Už vopred mi povedal, že nič nevidel ani nepočul. To, že mu chýbajú značky, zistil až ráno, keď prišiel k autu.“


  Peteraj vzdychol: „Nechaj to tak. Zavolám na obvodné, nech k tej krádeži spravia dôkladné šetrenie. Svoj rajón poznajú a budú mať dosť ľudí aj času na to, aby to tam dôkladne obehli. Bola by to síce skôr náhoda, ale čo keď si predsa len niekto z miestnych, čo tam bývajú, niečo ­všimol?“


  „A čo teda budem robiť ja?“


  Machrák stihol Peteraja predbehnúť: „Predsa nič. Ako vždycky.“


  Rozosmiali sa.


  Koreis, už dávno imúnny proti večnému podpichovaniu, nereagoval.


  Komisár ich utíšil. „Ty sa tuná spolu s mladým,“ ukázal na Borguľu, „prípadne aj s Jankou, keď jej vyjde čas, poriadne pozrieš na všetky telefóny. Opakujem všetky. To znamená na ten Provodského i jeho manželky a, samozrejme, zistite aj všetko, čo sa bude dať, o mobile, ktorý po­užil páchateľ na odpálenie, aj o tých, z ktorých volali únoscovia. Chcem výpisy, analýzu hovorov, vykrývače, polohy, skrátka kompletného pavúka.“ Po krátkom zaváhaní dodal: „A, samozrejme, imejká, či sa z tých telefónov náhodou niekto iný ešte niekde inde neprihlásil a či sa nekrížia s inými kartami.“


  Koreis prikývol a obrátil list v notese.


  „Ešte niečo?“ pochopil Peteraj.


  „No vlastne...“ váhal.


  „Hovor!“


  „Napadla mi jedna vec. Ide o tú jeho pištoľ.“


  „Čo je s ňou? Má ju legálne. V dokladoch sa našiel aj jeho zbrojný preukaz.“


  „Všimol som si, že bola nabitá,“ vysvetlil. „Teda aby som bol presný, obtiahnutá s nábojom v komore.“


  „Hm. A podľa teba to niečo znamená?“


  „Takto nosí zbraň málokto. Buď iba fakt dobrý strelec, povedzme profesionál, alebo niekto, kto očakáva, že by ju v danej situácii potreboval okamžite a rýchlo použiť.“


  Rozmýšľali nad tým, čo povedal.


  Ako prvý sa ozval Ledecký: „Ak som ťa dobre pochopil, chceš povedať, že to vyzerá tak, že čakal nejaké problémy.“


  „Presne tak.“


  „V každom prípade mu to moc nepomohlo,“ usúdil Machrák.


  „A teraz to moc nepomôže ani nám napriek tomu, že to s tým nábojom v komore bude pravda,“ vyhodnotil Ledecký. „Vlastne to iba potvrdzuje našu teóriu, že Provodský išiel na Peknú odovzdať peniaze, a keďže sme tam žiadne nenašli, s najväčšou pravdepodobnosťou ich aj odovzdal. Možno rátal s tým, že sa tam stretne s páchateľom, možno sa s ním dokonca aj stretol, ťažko povedať, ako to prebehlo. V podstate je logické, že chcel byť na niečo také pripravený. Určite sa so zbraňou cítil istejší. Ani zďaleka nemohol tušiť, že karty boli už dopredu rozdané celkom inak a v skutočnosti by mu nepomohol ani ťažký guľomet.“


  „Preto zakaždým hovorím, že všetky tie pištole a neviem čo ešte sú ľuďom, čo si ich zadovážia alebo si ich túžia za každú cenu zaobstarať, v podstate nanič,“ neodpustil si Peteraj, už roky zarytý pacifista. „Nechajme teda tú búchačku tak a posuňme sa konečne ďalej… Čo bol ten Provodský vlastne zač?“ spýtal sa.

  Čas bežal a v nie príliš priestrannej miestnosti povážlivo hustol dym z cigariet.


  Borguľa vstal a otvoril okno. Zvonka zavial dovnútra studený vzduch. Na parapet dopadlo zopár snehových vločiek.


  „Bláznivé počasie,“ uľavil si za všetkých Jaroš. „Už len toto nám chýbalo. Pred pár dňami som sa už chystal prezuť gumy, no namiesto toho sa zajtra pri obhliadke budeme po členky brodiť v snehu.“


  Šťastie im zatiaľ naozaj v ničom neprialo. Väčšina z nich si automaticky predstavila, ako neželaná snehová nádielka sťaží vyhľadávanie a zaisťovanie stôp, ktoré dnes museli prerušiť.


  Peteraj si z vedľajšej kancelárie doniesol stoličku. Jeho pochodovanie od steny k stene už pomaly, ale isto začínalo detektívov znervózňovať.


  „Takže inžinier Peter Provodský,“ počkala Novotná, kým sa usadí. „Narodený siedmeho tretí šesťdesiatdva v Bratislave. Dvakrát ženatý. Z prvého manželstva má dve deti, už dospelé dcéry. S terajšou manželkou deti nemajú. Súrodencov nemá.“


  Počúvali a pozerali, ako mladá kolegyňa listuje v čerstvo vytlačených papieroch. „Netrestaný, u nás bez záznamu. Jediné, čo som zatiaľ našla, je, že pred piatimi rokmi bol účastníkom dopravnej nehody. Aj to bez zavinenia. Je ekonóm. Vlastní firmu so zameraním na obchod s realitami, finančné poradenstvo a sprostredkovanie,“ na chvíľu sa odmlčala. „Jeho terajšia manželka je tretinovou spoločníčkou. Na nikoho ďalšieho som zatiaľ nenarazila, ale ešte som nemala čas pozrieť všetko dopodrobna,“ ospravedlňujúco pozrela na Peteraja.


  Komisár chápavo prikývol.


  Novotná pokračovala. „Asi sa mu darilo. Podľa všetkého musí byť za vodou. Jeho firma sa objavuje pri veľkých projektoch s čerpaním eurofondov aj pri štátnych zákazkách.“


  „Pre vydieračský únos priam ideálny typ,“ poznamenal Machrák.


  „A nezdá sa vám trocha zvláštne, že sa taký človek so všetkými tými konexiami, ktoré pri svojom podnikaní nepochybne musel mať, neobrátil na políciu?“ zauvažoval nahlas Jaroš. „Mne by totiž v dnešnej dobe prišlo oveľa prirodzenejšie, keby nás už od prvého dňa, čo mu zmizla žena, začal bombardovať rovno minister alebo prinajmenšom policajný prezident.“


  V kancelárii ostalo ticho. Ako prvý ho prerušil Ledecký. „Možno práve v tom je pes zakopaný,“ povedal akoby pre seba.


  „Čo tým chceš povedať?“


  „Že veľké kšefty so štátnymi zákazkami, s eurofondmi, dotáciami a neviem čím ešte sa až automaticky spájajú s korupciou, daňovými podvodmi, prípadne s inou ekonomickou trestnou činnosťou.“


  Aj teraz to v pléne súhlasne zašumelo. Nikto z tých, čo tu sedeli, nemal najmenší dôvod robiť si o stave verejnej správy bohvieaké ilúzie.


  „Nateraz sú to však len špekulácie. O tom jeho podnikaní budeme musieť zistiť viac, ale teoreticky je naozaj možné, že práve preto nechcel, aby sa okolo neho a jeho firiem motali policajti.“


  „To znie logicky,“ uznal Peteraj. „Ak mal za ušami, policajtov radšej nevolal.“


  „Ba čo viac, je celkom dobre možné, že s týmto jeho postojom mohli do istej miery rátať aj páchatelia.“


  „Navyše, pri jeho obratoch tristotisíc asi nebude až tak veľa,“ lakonicky skonštatoval Machrák. „Ak by bola pravda, čo tu hovoríte, s fízlami na krku by riskoval oveľa viac,“ povedal vedúci oddelenia a pozrel na Novotnú. „Pozri sa na to jeho podnikanie poriadne. Ak by bolo treba, vypýtam ti na pomoc niekoho z ekonomickej kriminálky.“


  Novotná len pokrčila plecami.


  Peterajovi zazvonil telefón. „Presne toto som čakal,“ neodpustil si, keď pozrel na displej.


  Nezapol reproduktor, a tak si mohli iba domýšľať, s kým hovorí. Keď skončil, tváril sa otrávene.


  „Kto to bol?“ netrpezlivo sa spýtal Jaroš.


  „Riaditeľ Úradu boja proti organizovanej kriminalite,“ odpovedal. „Zajtra nám sem pošlú svojich ľudí. Budú na tom robiť s nami.“


  Zo všetkých strán sa ozvalo nesúhlasné mrmlanie.


  „To sú celí oni. Veľkí detektívi zo slávneho ÚBOK-u. Budú tu obchendovať od rána do večera, trúsiť rozumy, nakúkať nám cez plece, no poriadnej roboty sa vôbec nechytia,“ ohradil sa Machrák.


  „Presne tak,“ podporil ho ktosi.


  „Keď po tom prípade tak túžia, prečo si ho potom, doriti, nezoberú celý?“ ozval sa ďalší.


  Peteraj na nich pozrel ako na deti, ktorým treba vysvetľovať aj najjednoduchšie veci. „Lebo nemáme páchateľa,“ povedal smutne. „Ale nebojte sa. Môžem vás upokojiť, že ak sa k nemu náhodou dopracujeme, smotanu zliznú oni.“

  Ledeckému zazvonil budík o siedmej. Prvé, čo mu bleslo hlavou, hneď ako otvoril oči, bolo to, že spáva menej, než by mal. Určite existovali policajti, ktorí dokázali pustiť prácu z hlavy, len čo na fajront prekročili prah kancelárie, no on medzi takých nepatril. Ešte dlho po tom, čo prišiel domov a konečne sa zvalil do postele, rozmýšľal o čerstvom prípade. Napriek tomu, že sa cítil celkom vyčerpaný, podarilo sa mu zaspať až niekedy o tretej.


  Načiahol sa k nočnému stolíku a nahlas zívol.


  „Dobré ráno!“ začul príjemný hlas z kuchyne.


  Hana Batková, žena, s ktorou sa zoznámil po tom, čo sa pred viac ako štyrmi rokmi rozviedol so svojou prvou manželkou, a s ktorou sa pred pár mesiacmi konečne rozhodol žiť v byte, čo jej v širšom centre mesta ostal po manželovi, už bola hore.


  Zacítil vôňu vyprážanej slaniny.


  „Dobré ráno,“ sťažka vstal a presunul sa do kúpeľne. Prúd horúcej vody zo sprchy mu síce spravil dobre, napriek tomu vyzerala jeho tvár v zahmlenom zrkadle unavene. Napadlo mu, že by sa mal oholiť, no nakoniec to nechal tak.


  Mal rok po päťdesiatke a musel sa zmieriť s tým, že sa toho v jeho živote v poslednom období veľa zmenilo. Zostarol. Organizmus poznačený dlhodobou nesprávnou životosprávou sa pomaly, ale isto búril a telo potrebovalo s pribúdajúcimi rokmi podstatne viac času na regeneráciu. Pri poslednej preventívnej prehliadke mu lekári namerali zvýšený tlak, cholesterol i cukor v krvi a okrem toho, v dňoch ako tento, keď sa vonku menilo počasie, ho citeľne bolelo plece i kĺby na ruke. Bol to následok strelného poranenia, ktoré kedysi utŕžil pri jednom zo spackaných služobných zákrokov.


  Len v trenkách a tričku vyšiel z kúpeľne a bosý zamieril do kuchyne. Zozadu ju zľahka pobozkal na krk.


  „Raňajky sú hotové,“ otočila sa v jeho objatí.


  Mala krásne, dokonale biele zuby a voňala po mydle.


  Sadol si za stôl.


  „Čítala som o tom včerajšom výbuchu.“


  Všimol si noviny položené na linke.


  „Preto si prišiel tak neskoro?“


  Iba prikývol.


  „Mrvil si sa celú noc. Robíš na tom?“


  „Hej,“ prisvedčil. Stačilo to. Nikdy pred ňou nehovoril o robote a ona sa to za ten čas, čo boli spolu, naučila rešpektovať.


  Rozumeli si. Nedokázal si v pamäti vybaviť, že by sa vôbec niekedy pohádali alebo že by jeden na druhého čo i len zvýšili hlas.


  Podobne ako on aj ona už mala dospelého syna, no zatiaľ čo ten jej práve rozbiehal sľubnú kariéru profesionálneho hokejistu v domácej extralige, ten jeho sa po ukončení štúdia rozhodol natrvalo usadiť v Anglicku.


  Nabral na vidličku kus slaniny s vajcom a s chuťou sa zahryzol do čerstvého pečiva. Nielenže vstala skôr ako on, ale už sa stihla zastaviť v obchode, čo mali pod domom.


  „Ďakujem. Je skvelé sa s tebou takto naraňajkovať,“ usmial sa na ňu a hneď nato skĺzol pohľadom na misku cereálií zaliatych mliekom, ktorú mala pred sebou ona. „Ak sa teda to, čo máš pred sebou, dá vôbec nazvať raňajkami.“


  Zošpúlila pery a sprisahanecky žmurkla. „Musím so sebou niečo robiť. Za posledný mesiac som pribrala dve kilá. Ak to takto pôjde ďalej, prestanem sa ti páčiť.“


  „Preháňaš ako vždy.“


  „No dobre, možno len kilo a pol,“ pokúšala ho ďalej.


  „Aj keby päť, aj tak neprestaneš.“


  „Neprestaneš čo?“


  „Sa mi páčiť,“ donútila ho povedať.


  Poslala mu vzdušný bozk a spokojná ho nechala tak.


  Znova sa v duchu vrátil k včerajšiemu prípadu. Myšlienky naň ho neopustili ani po tom, čo dojedol a začal sa obliekať.


  S únosmi sa nestretávali často. Vlastne si za tie roky, čo slúžil v oddelení vrážd, dokázal spomenúť iba na jeden, a aj z toho sa nakoniec vykľul iba nepodarený pokus nevydareného syna vymámiť z otca peniaze na nové auto. Do doby a do koloritu mesta, v ktorom žil, akoby niečo také ani nepatrilo. Aspoň doteraz.


  Obul sa a s kabátom prehodeným cez ruku počkal pri dverách, kým sa s ním nepríde rozlúčiť.


  „Budeš dlho?“ položila mu zbytočnú otázku.


  Pokrčil plecami. „Neviem. Nezáviselo to od neho. „A ty?“


  Pobozkala ho na líce. „O piatej máme babský spolok. O siedmej budem hádam doma.“


  Vzdychol. Znenazdajky pocítil silnú túžbu objať ju a ešte aspoň pár minút ostať s ňou.


  „Dávaj na seba pozor,“ jemne ho vytlačila z dverí. „Po­čkám na teba.“


  Výťahom sa zviezol priamo do podzemnej garáže a naštartoval auto. Otvoril automatickú bránu, vyšiel von a zapol rádio. Sneh, ktorý napadal v noci, sa už topil. Podľa predpovede počasia, ktorú práve vysielali, sa dnes malo otepliť a miestami dokonca pršať. Napadlo mu, že Chovanca, zodpovedného za dokončenie obhliadky miesta činu, a všetkých ostatných, ktorí tam budú s ním, dnes čaká naozaj ťažká a nepríjemná robota.


  „Dávaj na seba pozor,“ celkom mimovoľne sa mu hlavou prehnali slová, ktorými sa s ním Hana lúčila. Rozmýšľal, či má oňho niekedy naozaj strach. On sám, napriek výnimočným a ojedinelým kritickým situáciám, ktoré z času na čas predsa len nastali, v skutočnosti nepovažoval svoju prácu ani zďaleka za takú nebezpečnú, ako by sa mnohým na prvý pohľad mohlo zdať.


  Veď napríklad hasiči alebo horskí záchranári riskovali na rozdiel od neho zdravie či život takmer každý deň. Aj príslušníci pohotovostnej motorizovanej jednotky či dokonca obyčajní pochôdzkari podstupovali v službe väčšie riziko než detektívi oddelenia vrážd.


  Povedala by mu to isté, keby robil niečo iné? Nemal by jej aspoň na útechu povedať, že sa cíti oveľa viac ako úradník než ako hrdina, čo s nabitou pištoľou pod pazuchou celý deň naháňa po ulici nebezpečných zločincov?


  Z úvah ho vytrhlo trúbenie klaksónu. Na semafore naskočila zelená.


  Ospravedlňujúco mávol rukou a prudko vyrazil vpred. O kus ďalej odbočil na Prístavný most, aby mohol cestou vyzdvihnúť Machráka.


  Pohľad na tmavú hladinu rieky ho zvyčajne upokojoval. Často si predstavoval, ako v dôchodku nastúpi na niektorú z luxusných výletných lodí kotviacich v lete na nábreží a na jej palube dopláva až dole k moru. Netušil, či sa mu jeho sen niekedy splní, dokonca sa s ním nikomu ani nezdôveril, ale už samotná predstava stála za to, aby sa s ňou v duchu pohrával takmer každé ráno, čo tadiaľ prechádzal.


  Machrák ho čakal na okraji autobusovej zastávky, iba kúsok od domu, v ktorom býval.


  Spolu s ním zavial do auta prúd studeného vzduchu. „Hnusná zima,“ precedil cez zuby a bez ostychu sa natiahol za ovládačom kúrenia.


  Napriek tomu, že boli celkom odlišní, už roky tvorili dokonalý pracovný tandem. Neboli len kolegovia, boli aj najlepší priatelia.


  „Práve hlásili, že tento týždeň by sa už malo otepliť,“ informoval ho.


  Parťák nevyzeral, že by tomu uveril. „V takéto rána si zakaždým hovorím, ako by bolo fasa stráviť zvyšok života niekde na juhu Talianska.“


  Ledecký sa usmial.


  „Možno ani Španielsko by nebolo úplne od veci.“


  Napadlo mu, či aj on nemá nejaký svoj tajný sen, o ktorom mu zatiaľ nepovedal.


  Zvyšok cesty sa sústredil na šoférovanie. Premávka hustla a na Špitálskej sa už posúvali iba po metroch.


  „To je na nervy. Kde sa len berie toľko áut?“ zabubnoval nervózne prstami po volante.


  „A to ešte, našťastie, nie sme v Prahe.“


  Ledecký tušil, že kolega nevypustil poznámku len tak: „Prečo práve v Prahe?“


  „Lebo jazdiť autom v Prahe, to nie je len o nervy, ale tam ide rovno o život,“ vysvetlil mu s vážnou tvárou.


  Nechápal.


  „Hovoril Heydrich.“


  Obaja vyprskli do smiechu.


  „Prečo ti na to vždy skočím?“


  Smiali sa ešte aj vtedy, keď cez dvojkrídlovú plechovú bránu konečne vošli do dvora budovy krajského riaditeľstva.


  Vrátnik, starý vyslúžilec v olivovozelenej uniforme bez výložiek, im pri otváraní rampy zasalutoval. „Dnes máte nejako podozrivo dobrú náladu,“ neušlo mu.


  Zatiahli na parkovisko, kde ich smiech prešiel. Na ich vyhradenom mieste stálo novučičké audi.


  Machrák nahlas zahrešil.


  Nebolo pochýb, komu nablýskané auto patrí.

  Obaja operatívci z Úradu boja proti organizovanej kriminalite sa na seba podobali ako vajce vajcu. Na prvý pohľad vyzerali rovnako starí, obaja štíhli, vysokí, dobre oblečení, obaja mali čierne, nakrátko ostrihané vlasy, a keď sa im predstavili, vysvitlo, že majú dokonca rovnaké krstné mená.


  Ledecký s Machrákom ani jedného z nich nepoznali. Mohlo to znamenať iba dve veci. Buď tí dvaja nerobili svoju prácu dlho, alebo neboli odtiaľto. Vzápätí sa ukázalo, že správna bola druhá možnosť.


  „Blaváci nemajú voľnú ani nohu, tak poslali nás. Robíme na západe a z Trnavy to sem máme najbližšie,“ povedal jeden, akoby tušil, čo im prebehlo hlavou.


  Na stolíku zahvízdala kanvica.


  Borguľa, ktorý prišiel ako obyčajne o polhodinu skôr než všetci ostatní, im už stihol zohriať vodu na kávu. Vo vyťahanom svetri a s obstarožnými okuliarmi na nose vyzeral pri nich ako nejaký chudobný príbuzný a Ledeckému sebakriticky napadlo, že ani on sám nebude na tom o nič lepšie.


  „Z Trnavy, fajn,“ povedal Machrák, z ktorého hlasu sa dalo vyčítať podráždenie.


  Najprv na dvore, potom v jeho vlastnej kancelárii. Nepáčilo sa mu, ako sa tu tí dvaja rozťahujú. Na tomto smetisku sa cítil kohútom on a o svoju pozíciu sa ani v najmenšom nemienil s nikým deliť.


  „Len dúfam, že máte v tom nablýskanom kráme, ktorý ste, mimochodom, zaparkovali na našom mieste, aj navigáciu. Ani my sa tu totiž nenudíme a nikto z nás rozhodne nemá čas behať s vami, aby ste náhodou nezablúdili, ak sa azda rozhodnete vyraziť niekam do ozajstného mesta.“


  Trnavčania sa iba usmiali. Skoro akoby si na podobné privítania dávno zvykli. „Máme, ale nebudeme ju potrebovať. Obaja bývame tu.“


  Machrák na to len čosi nezrozumiteľné zamrmlal a začal sa prehrabávať vo svojom stole.


  Ledecký si uvedomil, že nezačali práve najlepšie. Dobre vedel, že podobné žabomyšie vojny k ničomu dobrému nevedú. Nemalo zmysel rozpútavať ich už od prvého dňa. Napokon, na rozhodnutí o súčinnosti s ich úradom nemohol nič zmeniť. „Čiže Ján Michel a Ján Faučovič,“ povedal preto zmierlivo a ukázal najprv na jedného a potom na druhého z nich, aby sa uistil, či si ich správne zapamätal.


  Prikývli.


  „Už o tom prípade niečo viete?“


  Natiahli sa za kávou a usadili sa na voľné miesta. Faučovič do kresla a Michel na Koreisovu stoličku oproti Ledeckému.


  „Hneď ráno sme hovorili s vaším šéfom,“ odpovedal Michel, sediaci bližšie k nemu.


  „On už je tu?“


  „Hej. Narazili sme naňho na chodbe,“ usmial sa.


  „Dnes je to tu samé ranné vtáča,“ utrúsil Machrák bez toho, žeby zodvihol hlavu.


  Jeho poznámku prešli bez povšimnutia.


  „Budete na tom robiť s nami?“


  „Tak sa na tom hore dohodli,“ prisvedčil.


  „Myslím vy dvaja.“


  „Hej, zatiaľ iba my.“


  „Predpokladám, že základné veci vám Peteraj už povedal.“


  Obaja prikývli a usrkávali ešte horúcej kávy.


  „Niečo málo áno, čítali sme aj zopár záznamov, čo ste napísali, ale radi by sme sa pozreli aj na miesto výbuchu,“ povedal pre zmenu Faučovič.


  Ledecký súhlasil. Aj on tak zvyčajne pracoval. Ani si nedokázal predstaviť robiť na prípade bez toho, aby sa najprv nezoznámil s miestom činu. „Ešte sme tam ani neskončili,“ pozrel na hodinky. „Odhadujem, že vyšetrovateľ s ostatnými tam budú tak o hodinu.“


  Znova prikývli. To isté im pred pár minútami povedal aj Peteraj.


  „Stihli ste si už urobiť vlastný názor?“


  „Zatiaľ nie,“ pokrútil hlavou Faučovič.


  V duchu jeho reakciu ocenil. Musel uznať, že to bolo v každom prípade lepšie, než keby sa tvárili dôležito a mlátili prázdnu slamu.


  Z úvah ho vyrušil Koreis, ktorý sa ako veľká voda vrútil do kancelárie len minútu pred oficiálnym začiatkom pracovného času.


  „Zdravím všetkých vospolok,“ vyhŕkol, keď zaregistroval dvojicu návštevníkov.


  Michelovi došlo, že ho podsadol. Nahol sa, aby sa zodvihol zo stoličky.


  „Nechaj tak,“ mávol rukou mladý detektív. Potom sa obrátil k Ledeckému. „Zoberiem si len nejaké papiere a hneď bežím za Jankou.“


  Počkali, kým našiel, čo hľadal, a zavrel za sebou dvere.


  Borguľa odišiel s ním.


  Ostali sami. Dvaja vraždári oproti dvom detektívom z Úradu boja proti organizovanej kriminalite.


  Machrák sa prestal hrabať v zásuvke a sústredene ich pozoroval.


  „Máme tu jednu šikovnú babu. Skúsia s ňou zistiť o tom Provodskom čo najviac,“ vysvetlil dvojici Ledecký náhly odchod dvoch kolegov.


  Neušlo mu, ako na seba pozreli.


  „Zháňajú informácie o Provodskom?“


  Vraždár prikývol.


  Vyzeralo to, akoby rozmýšľali, čo majú povedať. Ešte chvíľu sa medzi sebou dohadovali pohľadmi, až si napokon zobral slovo Faučovič. „Možno je to strata času,“ odložil dopitú šálku a natiahol sa v kresle.


  Nechápavo naňho pozreli.


  Faučovič sa nadýchol. Zdalo sa, že z dvojice bude práve on tým zhovorčivejším. „Provodský nie je pre nás celkom neznáma osoba,“ povedal a pozeral pritom na svojho kolegu, akoby si chcel svoje rozhodnutie podeliť sa o túto informáciu ešte na poslednú chvíľu dať odobriť. „Povedzme, že istý čas, respektíve vlastne ešte donedávna, bol evidovaný naším odborom ako záujmová osoba. Pochybujem teda, že by sa o ňom vašim kolegom momentálne podarilo zistiť viac, než vieme my.“


  „Záujmová osoba?“ zarazilo Ledeckého. „Chcete tým povedať, že Provodský bol mafián?“


  Faučovič čakal, kým naňho Michel povzbudivo nežmurkol. „Mafián asi nebude celkom správne slovo. Nemáme vedomosť o tom, že by bol priamo členom nejakej organizovanej zločineckej skupiny, ale dalo by sa povedať, že jeho záujmy sa v niektorých prípadoch s podobnými skupinami krížili, respektíve niekedy na nich spoločne s nimi profitoval,“ vysvetlil.


  „Zaujímavé,“ zhodnotil Ledecký. „To už by mohol byť dôvod, prečo takto dopadol.“


  „To si myslíme aj my,“ potvrdil. „Kontakty na organizovaný zločin rozhodne mal. Aj keď na druhej strane…“


  „Čo?“


  Znova chvíľku trvalo, než pokračoval: „Zdalo sa nám, teda aspoň sme si to mysleli, že sa v posledných rokoch stiahol.“


  „Možno ho dobehli nejaké staré kšefty.“


  „Možno,“ pripustil pre zmenu Michel.


  „Poviete nám o ňom viac?“


  Viditeľne váhali.


  „Alebo je v tom nejaký problém?“


  „Nie, skôr ide o to, kde začať.“


  Ledecký sa načiahol za tabletkami, ktoré mu lekár predpísal na tlak, a prešiel k umývadlu. Zapil ich vodou priamo z kohútika a vrátil sa na svoje miesto. „Azda by bolo najlepšie od začiatku,“ natiahol si nohy, aby si spravil pohodlie. „Čo sa týka nás, máme čas a vám dvom tam hore na Peknej takisto nič neujde. Stavím sa, že naši sa tam budú trápiť až do večera.“


  Pozreli na seba, akoby sa nevedeli dohodnúť, kto z nich začne.


  Nakoniec si slovo zobral Faučovič: „Provodský pôvodne robil v banke. Keď odtiaľ v deväťdesiatom štvrtom odišiel, venoval sa najmä sprostredkovaniu úverov. To bolo v tom čase výnosné. Zjavne mu ostali kontakty, a tak ich využíval. Darilo sa mu. Bol kvalitný ekonóm. Vedel si vybrať výhodné investície a banky dali na jeho úsudok. Vtedy sa dostal aj k nejakým podielom rôznych firiem, ktorým pomohol k úverom. Niečo predal, niečo si nechal, niekde zobral len províziu. Tak zarobil prvé veľké peniaze. Voľné zdroje investoval do realít, najmä pozemkov. Podarilo sa mu skupovať najmä od reštituentov dobré pozemky za relatívne malé peniaze.“


  „Typické sladké deväťdesiate,“ s jemným úškrnom sa prvýkrát do debaty zapojil aj Machrák. Napriek tomu, že sa tváril, aký je nad vecou, v skutočnosti pozorne počúval každé ich slovo. „Správne informácie, ľudia na náležitých miestach a svet bol gombička. Nič nebolo ľahšie než podnikať. Žiadne pravidlá, žiadne daňové kontroly, úvery, na čo a na koľko si len chcel, špinavé peniaze a žiadne postihy.“


  „Veru tak,“ neostalo im než súhlasiť.


  „Lenže tie časy sú dávno preč.“


  „Aj to je pravda.“


  Ledeckého svojím spôsobom prekvapili. Zo skúseností vedel, že detektívi z ÚBOK-u bývajú na svoje informácie skúpi. Títo dvaja však nie. Napadlo mu, či by boli rovnako zhovorčiví, keby Provodský ešte žil.


  „A ďalej?“


  „V podstate opäť klasika,“ pousmial sa Michel. „S príchodom eurofondov sa vrhol na poradenstvo. Pripravoval projekty a vedel aj kadečo vybaviť. Aj tu bol úspešný a na províziách získal ďalšie peniaze.“


  „Prachy robia prachy,“ skočil mu do výkladu Machrák.


  „Áno. Lenže bol šikovný a nie vždy bral len províziu. Podobne ako pri úveroch, keď zacítil ozaj dobrý projekt, mal tendenciu sa doň rovno zapojiť. Majetkovo ako spoločník či ako akcionár. U nás v odbore používame na takých ako on termín menší finančný žralok. Nebol úplne hore, ale z toho, čo zarobil, by sme my štyria dokázali aj s celými rodinami žiť do konca života ako prasce v žite.“


  Dokázali si predstaviť, čo má na mysli.


  Jeho kolega pokračoval: „Nie vždy sa to pôvodným majiteľom páčilo, ale ak chceli získať financie alebo úspešne zrealizovať projekty, nepomohli si. Tak, ako vedel vybaviť, tak vedel veci aj zablokovať. Popri tom sa zoznámil so svojou druhou ženou. Robila v jednej štátnej agentúre, ktorá mala na starosti práve eurofondy. Sadli si. Čo nedokázal on, s tým si vedela poradiť ona. Pribral ju k sebe do firmy. Po niečo vyše roku sa rozviedol a zakrátko si zobral ju.“


  „A jeho prvá žena?“ zaujímalo Ledeckého.


  „Rozvod bol pokojný. O svoju prvú manželku sa postaral a doteraz štedro podporoval aj svoje dcéry. Spoznali sa ešte na vysokej škole, ona je docentka na súkromnej vysokej škole. Učí ekonómiu.“


  Ledecký musel uznať, že o ňom naozaj vedia veľa.


  „Je to zo všetkých stránok slušná a seriózna žena a na niečo také nemala ani len najmenší dôvod,“ zareagoval druhý z nich. „Jednoducho nepatrila do jeho sveta.“


  „Ja len tak,“ mávol rukou vraždár.


  „Zato s tou druhou vytvorili výborný tandem,“ ironicky nadhodil Faučovič. „Keď prešla hlavná vlna eurofondov a mali už relatívne dosť zarobené, začali sa venovať príprave developerských projektov.“


  „To je celkom slušný záber.“


  „Zakaždým postupovali podľa zaužívaného scenára. Vytypovali si zaujímavé projekty, ponúkli sa ako poradcovia, navrhli financovanie a sľubovali vybaviť príslušné povolenia. Dokázali ich vybavovať ako na bežiacom páse, a to aj tam, kde sa to zdalo nemožné. Vedeli, komu a koľko ponúknuť, aby ich projekty prešli v rekordnom čase.“


  „Hotoví anjeli. Radosť na takých naraziť. Kde je potom háčik?“ spýtal sa Machrák.


  „V tom, že ich klienti nakoniec takí spokojní neboli,“ otočil sa k nemu Michel.


  „Prečo?“


  „Manželia Provodskí sa totiž väčšinou natlačili ako spolumajitelia a potom, zvyčajne tesne pred realizáciou, svoj podiel za nemalú sumu odpredali. V lepšom prípade pôvodným majiteľom, v horšom konkurencii alebo rovno kadejakým výpalníkom.“


  „Čím ďalej, tým lepšie.“


  „Toto robili vždy, keď pôvodní majitelia odmietli pristúpiť na ich vysoké požiadavky. Niektoré projekty na tom aj skončili. Tí nešťastníci museli predať všetko a boli radi, ak im ostalo to, čo do projektu dali.“


  „Čiže Provodský aj jeho žena museli veľa ľuďom poriadne ležať v žalúdku.“


  Obaja detektívi z ÚBOK-u prikývli: „Presne tak.“


  „Viete aj o niekom konkrétnom?“


  „Nie,“ sklamali ho. „Ale ako si povedal, bude ich veľa.“

  Keď detektívi z Úradu boja proti organizovanej kriminalite odišli, načiahol sa Ledecký za záznamami, ktoré mu od rána pribudli na stole.


  „Čudná dvojka,“ nedalo Machrákovi, aby nevyhodnotil prvý dojem, ktorý naňho tí dvaja urobili.


  Kolega s ním napodiv súhlasil. Navyše, mal pocit, že aj keď toho narozprávali relatívne veľa, nepovedali im o Provodskom ani zďaleka všetko, čo vedeli. „Uvidíme, čo sa z nich nakoniec vykľuje,“ nechcel napriek tomu robiť predčasné závery. Namiesto toho zamyslene listoval v papieroch.


  „Nemal by som po tom všetkom, čo sme počuli, povedať Jakubovi, aby sa s Jankou namiesto Provodského sústredili radšej na tie telefóny? Možno po tom, čo sme sa práve dozvedeli, fakt iba strácajú čas.“


  Ledecký nadvihol okuliare, chvíľu rozmýšľal a potom pokrútil hlavou: „Nie. Podľa mňa nezaškodí, keď si o ňom urobíme aj vlastný obrázok.“


  Machrák zívol. „Myslíš si, že narazia aj na niečo iné, než čo nám pred chvíľou povedali tí dvaja nagélovaní manekýni?“ spýtal sa s neskrývanou iróniou.


  Pochyboval, ale nemalo zmysel predbiehať udalosti. Namiesto odpovede mu podal záznam s hlavičkou piateho bratislavského okresu, ktorý práve dočítal.


  „Čo je to?“ načiahol sa za ním.


  „V tej Petržalke nezistili nič. Žiadne auto ani žiadna dodávka, z ktorej by vyhodili Provodskú. Nikto nič nevidel, nikto nič nepočul.“


  „A čo si čakal?“


  V duchu mu dal za pravdu. Ani on nepredpokladal, že by šetrenie na mieste, kde únoscovia prepustili svoju obeť na slobodu, mohlo dopadnúť inak. Už od začiatku všetko nasvedčovalo tomu, že svoj plán vopred dôkladne premysleli do najmenších detailov.


  „Rátali so všetkým. Museli by sme mať neuveriteľné šťastie. Dám krk na to, že než ju vyložili, poriadne si preverili, či sa v ich blízkosti nemotá niekto, kto by ich mohol zbadať.“


  Kolega už nestihol zareagovať. Do kancelárie totiž vošiel Peteraj.


  Podľa zložky v tvrdom papierom obale, ktorú si niesol pod pazuchou, vedeli, že ide priamo z rannej porady u krajského riaditeľa.


  „Už sú preč?“ spýtal sa, keď tu zbadal len ich dvoch.


  „Išli si to svoje novučké autíčko zamazať na Peknú,“ odpovedal mu Machrák. „Asi majú pocit, že Chovanec to tam bez nich nezvládne.“


  Komisár sa uškrnul. Natoľko svojich ľudí poznal, aby vedel, že si s Trnavčanmi nepadnú okolo krku hneď pri prvom stretnutí. Dokonca si ani nemusel priveľmi namáhať mozog, aby vytušil skrytý obsah narážky týkajúcej sa ich auta.


  „Za tú ich audinu mohli papaláši z finančného pokojne kúpiť na niektoré obvodné oddelenie tri fabie a ešte by im ostalo aj na to, aby ich pomaľovali a namontovali na ne majáky.“


  Komisár vzdychol. Už roky nebolo tajomstvom, že zatiaľ čo základné útvary okresných a krajských riaditeľstiev, medzi ktoré patrilo aj oddelenie vrážd, museli v rámci obmedzeného rozpočtu prosíkať o každý papier do kopírky či liter benzínu do auta, na elitných útvaroch, akým bol napríklad Úrad boja proti organizovanej kriminalite, ministerstvo rozhodne nešetrilo. Nečudo, že podobné praktiky potom ešte väčšmi prehlbovali nevraživosť medzi krajskými a prezidiálnymi zložkami.


  „Ale hovorili ste s nimi,“ uistil sa Peteraj.


  „Hej,“ upokojil ho Ledecký.


  „A?“ chcel vedieť výsledok.


  „Povedali nám čosi o Provodskom.“


  Komisár nadvihol obočie.


  „Podľa nich to bol celkom slušný hajzel.“


  Tak ako pred hodinou Ledeckého, aj Peteraja tá informácia prekvapila: „Zaujímavé. V živote som o ňom nepočul. Oni na ňom robili?“


  „Priamo nie, ale podľa všetkého im z času na čas vypadol z nejakého analytického pavúka vzťahov. Kšeftoval s pozemkami, dohadzoval úvery a podobné veci. Okolo toho sa zakaždým motajú všelijakí ľudia.“


  Tak ako mal šéf vo zvyku, spýtal sa priamo: „Spomenuli aj niečo konkrétne?“


  Ledecký pokrútil hlavou: „Práve že nie.“


  „Rečí však pri tom mali ako koza bobkov,“ doplnil pohotovo Machrák.


  Komisár sa usmial.


  Ledecký referoval ďalej: „Viac-menej nám iba vykreslili modely jeho podnikania. Ak je to naozaj tak a on robil to, čo hovorili, potom bude takých, čo by mali dôvod pomstiť sa mu, viac.“


  „To nám vyšetrovanie moc neuľahčuje,“ skonštatoval sklesnuto Peteraj a poškrabal sa po nablýskanej plešine.


  Ledecký len pokrčil plecami. „Priveľa podozrivých, policajtov a smrť,“ upravil staré poľovnícke príslovie o psoch a zajacoch. „Určite sa však budeme musieť zamerať tým smerom a čo najviac z nich nájsť.“


  Zamyslene prikývol.


  „V prvom rade tých, čo z biznisu s ním vyšli s holými zadkami.“


  Aj s tým Peteraj súhlasil.


  Ledecký zapol počítač.


  Komisár si sadol.


  Napadlo im, že si chce užiť ešte pár minút, než sa bude musieť vrátiť k stohu formulárov, hlásení a ostatnej nevybavenej administratívy, ktorá mu za ten čas, čo bol na porade, celkom iste pribudla na stole.


  „Kávu?“ ponúkol ho Machrák.


  Odmietol.


  Ledecký skôr zo zvedavosti než z nejakého seriózneho dôvodu preklikával dostupné evidencie.


  Machrák dolial vodu a zapol kanvicu. „A ty, Peter?“


  „Nie, ďakujem,“ odmietol aj on.


  Nechápavo pokrútil hlavou a nachystal len svoju šálku. „Stalo sa vám niečo?“


  „Nie, ibaže ešte aj mukli v Leopoldove si určite robia lepšiu,“ neodpustil si nezvyčajne úslužného detektíva podpichnúť Peteraj. Sám si na kávu potrpel a rozhodne si nehodlal kaziť chuť ničím podobným, čo by mu dokázal pripraviť Machrák.


  „Skoro som zabudol, aký si fajnový,“ nasypal do šálky konskú dávku cukru a sústredene sa ju snažil rozmiešať hliníkovou lyžičkou. „Ale hovor láskavo iba za seba. Petríkovi moja kávička chutí. Varím mu ju už roky.“


  Ledecký, sústredene hľadiac na monitor, nereagoval.


  „Nemám pravdu?“ obrátil sa preto priamo naňho.


  „Čo?“ odtrhol hlavu od počítača.


  „Že ti moja káva chutí.“


  „Áno, je výborná,“ odpovedal automaticky. Viditeľne ich predchádzajúci rozhovor vôbec nevnímal.


  „Vidíš. Čo som hovoril!“ víťazoslávne sa uškrnul na komisára.


  „Veď ani netuší, na čo si sa ho pýtal.“


  Ledecký ďalej ťukal do klávesnice.


  „Narazil si na niečo zaujímavé?“ nedalo parťákovi.


  „Práve že nie.“


  Peteraj s Machrákom na seba nechápavo pozreli.


  Konečne sa odsunul od stola. „Nič,“ vzdychol. „Vôbec nič. Zdá sa mi prinajmenšom zvláštne, že som o Provodskom napriek jeho spôsobu podnikania, aký nám tu tí dvaja vykreslili, nenašiel jediný záznam,“ vysvetlil. „V systéme udalostí o ňom nie je ani zmienka. Nikto naňho nikdy nepodal trestné oznámenie, nikdy nebol obvinený ani proti nemu nebolo v minulosti vedené nijaké trestné konanie. Dokonca nebol ani operatívne blokovaný, čiže fakticky na ňom doteraz ani žiadny útvar nerobil.“


  Peteraj pokrčil plecami.


  „Minimálne protikorupčné zaujímať mohol,“ uvažoval ďalej. „Predsa mu tie jeho kšefty nemohli prechádzať večne.“


  „Vieš, ako je to s korupciou,“ povedal Machrák. „Celkom bez povšimnutia môže fungovať roky. Najmä ak sú všetci tí, čo sú na nej zainteresovaní, spokojní.“


  Ledecký mlčal.


  „Nie je žalobca, nie je sudca,“ poznamenal Peteraj. „A keď mal naozaj dobrých známych na správnych miestach...“


  „Myslíš na polícii?“


  Komisár pokrútil hlavou: „Skôr na rôznych úradoch.“


  „A nezabudni, že aj úbokári nakoniec hovorili, že mali pocit, akoby sa v posledných rokoch stiahol,“ doplnil Machrák.


  „Ale aj tak,“ vŕtalo Ledeckému stále v hlave. „Čo napríklad tí poškodení?“


  Chvíľu boli ticho.


  „Neúspešný biznis nemusí vždy znamenať trestný čin,“ prerušil ho ako prvý Peteraj. „Ak som to správne pochopil, nedržal im pištoľ pri hlave, keď robili zmluvy. Do kšeftov s ním išli dobrovoľne a to, že im plán nevyšiel tak, ako si predstavovali? Možno to viacerí z nich nakoniec so zaťatými zubami nechali tak. Určite boli aj takí, čo sa s ním nechceli ťahať za prsty, a niektorí sa možno domáhali spravodlivosti rovno na súdoch v civilno-obchodných sporoch. Takých v našich evidenciách nenájdeš.“


  „Teoreticky to možné je,“ pripustil. Napriek tomu však bolo vidieť, že Peterajova odpoveď ho uspokojila iba čiastočne. Zo stola vybral zápisník a nalistoval poslednú stranu. „Uvidíme,“ zodvihol slúchadlo služobnej linky.


  „Kam ideš volať?“


  „Do nemocnice,“ odpovedal a vyťukal poznačené číslo. „Chcem zistiť, kedy budeme môcť vypočuť Provodskú.“

  Inžinierku Lauru Provodskú prepustili z nemocničného zariadenia v sobotu devätnásteho februára. Dva dni po tom, čo sa dozvedela o smrti svojho manžela, a štyri dni od chvíle, čo ju uniesli.


  Ledecký s Machrákom sa rozhodli dopriať jej ešte deň voľna na zotavenie a navštíviť ju až v pondelok.


  Nechceli sa ponáhľať.


  Chovanec s výjazdovým tímom medzičasom ukončili obhliadku miesta činu, zaistili stopy a definitívne určili totožnosť obete. Na výsledky expertíz a odborných posudkov ešte čakali. Borguľa, Novotná a Koreis zhromažďovali dostupné údaje z policajno-technických evidencií a od mobilných operátorov a zvyšok detektívov sa rozbehol za informátormi.


  Ani pitva nepriniesla nič, čo by vopred neočakávali. Smrť nebohého podnikateľa Provodského nastala okamžite po výbuchu a jej príčinou bol posttraumatický šok spôsobený mnohopočetnými rozsiahlymi poraneniami, z ktorých bolo prakticky každé jedno nezlučiteľné so životom.


  Bolo pekné ráno. Cesty a chodníky boli suché, svietilo slnko. Zdalo sa, že zima konečne začala prehrávať boj s nastupujúcou jarou, a dvaja detektívi oddelenia vrážd neboli ani zďaleka jediní, kto sa z toho tešil.


  Vyviezli sa na Kolibu. Vilka Provodských sa nachádzala v pokojnej úzkej jednosmernej uličke. Machrák zašiel autom až na samý okraj cesty a pre istotu skontroloval adresu. Keď vystúpili, pre vysoký kamenný múr toho zo samotného domu zatiaľ veľa nevideli.


  Na opačnej strane cesty bolo vidieť takmer celé mesto. Ledeckému napadlo, ako sa za ostatných desať rokov zmenilo. Pribudli rozsiahle komplexy obchodných nákupných centier. Donedávna ojedinelé multifunkčné výškové budovy finančných inštitúcií a iných firiem sa zrazu týčili takmer všade, kam človek dovidel, a na ďalších miestach vyrastali neusporiadane ako huby po daždi nové a nové. Mesto rástlo do šírky, ale hlavne do výšky.


  Pôsobilo to chaoticky. Akoby tu chýbal akýkoľvek seriózne premyslený dlhodobý architektonický plán výstavby. Od sklených stien moderných budov sa odrážali slnečné lúče. Mizla zeleň, viditeľne ubúdalo z parkov. Každý voľný štvorcový meter, čo bol len trocha vhodný na výstavbu, mal cenu zlata. Bratislava zásadne menila svoju tvár a už navždy strácala tú pôvodnú.


  Zazvonili na zvonček pri zdobenej kovanej bráne. Ešte predtým si všimli kamery a nálepku súkromnej bezpečnostnej služby.


  Čakala ich. Elektronický vrátnik zabzučal a dvere sa otvorili.


  Stúpali chodníkom hore k domu.


  Bola to moderná trojpodlažná stavba, pri ktorej architekt nešetril sklom. Ledeckému napadlo, aký to musí byť pocit žiť vo výklade.


  Privítala ich vonku. Vyzerala inak, než keď ju videli naposledy. Strhané rysy tváre zmizli, zvyšok zahladil jemný mejkap. Vlasy mala zopnuté a čierny obtiahnutý kostým dával naplno vyniknúť športovej postave.


  Necelé tri dni bohato stačili na to, aby znova pôsobila dojmom sebavedomej a cieľavedomej ženy, ktorou podľa toho, čo už o nej vedeli, nepochybne bola.


  Zaviedla ich do priestrannej minimalisticky zariadenej haly, kde ich usadila na koženú sedaciu súpravu. Sama zaujala miesto oproti nim.


  „Kávu? Čaj? Niečo iné?“ ponúkla ich s nacvičeným úsmevom.


  Odmietli.


  Ledecký sa poobzeral okolo seba. Zaujala ho nablýskaná, nepochybne hriešne drahá dlažba i chrómované doplnky. Nikde však nevidel nič osobné. Okrem vázičky na stole dokonca nikde nebol ani žiadny ďalší kvet či obraz. Aj to málo nábytku, čo tu bolo, pôsobilo sterilne, takmer ako v nemocnici. Pripadalo mu to, akoby tu nikto ani nebýval. Ktovie, ako asi vyzerajú zvyšné miestnosti.


  „Je nám ľúto, čo sa stalo vtedy na oddelení,“ začal rozhovor Machrák. „Asi sme sa vám mohli zdať príliš necitliví, ale skúste, prosím, pochopiť, že sme potrebovali zistiť aspoň základné informácie. Išlo o čas.“


  Prikývla. „To je v poriadku,“ hlesla a na chvíľu sa odmlčala. „Vlastne... Asi by som sa aj ja mala ospravedlniť vám. Nezvládla som to. Bolo toho na mňa priveľa.“


  „Prijmite, prosím, ešte raz našu úprimnú sústrasť.“


  Prekrížila si nohy a siahla po cigarete. „Ďakujem. Dnes ráno som od vášho kolegu pána Chovanca dostala povolenie manžela pochovať.“


  „Vieme,“ potvrdili jej informáciu.


  „Musím vybaviť veľa vecí. Pohreb, neodkladné záležitosti vo firme… Asi to poznáte.“


  Chápavo prikývli. „Ostali ste na všetko sama?“


  „Nie,“ pokrútila hlavou. „S pohrebom a so všetkým okolo mi pomáha Jarmila.“


  Ledecký nadvihol obočie. „Jarmila?“


  „Petrova prvá žena,“ vysvetlila.


  Trocha ich to prekvapilo.


  „Vychádzate spolu teda dobre,“ snažil sa zistiť Ledecký.


  Na okamih zaváhala. „Vlastne sa dá povedať, že áno,“ pripustila. „Samozrejme, nie v tom zmysle, že by sa z nás stali bohvieaké kamarátky alebo niečo také, ale dokážeme spolu komunikovať.“


  „Rozumiem.“


  „Neprišlo to, pochopiteľne, zo dňa na deň, ale časom sme sa naučili jedna druhú akceptovať,“ vysvetlila a zhlboka si potiahla z cigarety. „Aj Peter to tak chcel a ona je, našťastie, inteligentná žena. Chápala, že žijeme v dvadsiatom prvom storočí a že také veci, ako je rozvod, sa jednoducho stávajú.“


  „Poznáte aj jeho dcéry?“


  „Samozrejme. Petrovi na nich veľmi záležalo. Príležitostne som sa s nimi stretávala aj ja.“


  Boli pripravení počúvať ďalej, ale ona už nepokračovala.


  Preto sa Machrák rozhodol prejsť priamo k veci. „Tušíte, kto by mohol stáť za útokom na vás a vášho muža?“


  „Nie,“ odvetila bez zaváhania a zahasila cigaretu.


  „Naozaj vám nikto nenapadá?“


  Pokrútila hlavou: „Nie, a, popravde, vôbec to nechápem.“


  Nechali ju.


  „Jednoducho nechápem, prečo môjho manžela zabili, keď urobil všetko, čo od neho chceli.“


  Detektívi pozreli jeden na druhého.


  „Vy azda áno?“ všimla si ich pohľad.


  Ledecký pokrčil plecami: „Zatiaľ sme len na začiatku. Pracujeme s viacerými verziami.“


  „Vôbec tomu nerozumiem,“ zapálila si ďalšiu cigaretu.


  Napadlo mu, koľko ich takýmto tempom denne vyfajčí.


  „Na vlastné uši som počula, ako im sľúbil tých poondiatych tristotisíc dať. Zistila som už aj to, že ich vybral z banky.“


  „Áno, tú informáciu sme už preverili aj my,“ vzdychol Ledecký.


  „Doma ani vo firme tie peniaze nie sú,“ pozrela naňho.


  „Takže všetko nasvedčuje tomu, že vášho muža plánovali zabiť tak či tak,“ povedal Machrák.


  „Prečo však potom unášali mňa? Ak chceli zabiť jeho, mohli ho zastreliť niekde na ulici.“


  „Práve pre tie peniaze.“


  Pozrela na Machráka, ktorý to povedal. Stále sa zdráhala niečomu takému uveriť.


  „Tristotisíc je slušná suma.“


  Oprela sa hlboko do kresla.


  „Nehovoriac o tom, že ho tak mohli vylákať, kam potrebovali. Zastreliť alebo inak zabiť človeka na nejakom verejne prístupnom mieste nie je také jednoduché, ako by sa na prvý pohľad mohlo zdať.“


  Prižmúrila oči a rozmýšľala.


  „Tie kamery, čo sme videli vonku, fungujú?“ vyrušil ju z úvah Machrák.


  „Áno,“ zodvihla hlavu. „Ale ak vás zaujímajú záznamy, budete sa musieť obrátiť na bezpečnostnú firmu, čo ich montovala. Všetko majú na starosti oni.“


  Machrák si povzdychol. „Máte ich dlho?“


  „Ani nie. Peter ich dal namontovať tak pred trištvrte rokom spolu s bezpečnostným zariadením.“


  „S alarmom?“


  „Áno, aj ten je napojený priamo na bezpečnostnú službu. V prípade narušenia okamžite posielajú hliadku.“


  „Predtým ste podobné zabezpečenie nemali?“


  Pokrútila hlavou: „Nie. Mali sme iba obyčajnú signálku. Takú, čo začne húkať, keď ju nestihnete odkódovať.“


  „A hovoril vám manžel, prečo dal zrazu na dom všetky tie veci namontovať?“


  Neodpovedala.


  „Cítil sa ohrozený? Alebo ste sa cítili ohrozená vy?“


  „Nie, ja nie,“ takmer ju strhlo.


  „Mal váš muž nepriateľov?“


  Mlčala.


  „Mal?“ naliehal Ledecký.


  Obaja mali zrazu pocit, že váha, čo im povedať.


  „Pani Provodská, vášho manžela zavraždili. Potrebujeme od vás počuť všetko, čo viete.“


  Zhlboka sa nadýchla.


  „Existuje niekto alebo viete o niekom, kto by mohol mať dôvod vášho manžela zabiť?“


  Konečne zdvihla hlavu. „Približne v tom čase začali Petrovi do firmy chodiť výhražné listy,“ povedala a smutne na nich pozrela.

  Novotnej kancelária bola malá miestnosť zastrčená na konci chodby, ktorá kedysi, ešte pred tým než mladá žena nastúpila do oddelenia vrážd, slúžila ako príručný sklad administratívnych pomôcok. Bola taká malá, že sa jej sem ledva zmestil pracovný stôl a dve plechové skrine na uloženie služobného výstroja a pridelených spisov.


  Nesťažovala sa. Malá kancelária mala aj svoje výhody. Napríklad tú, že tu mohla ako jediná v oddelení väčšinu času sedieť sama. Dnes to však bolo inak. Už od rána sa tu tlačili traja.


  „Takže nič,“ odrazila sa na kolieskovom kresle od monitora.


  Bola skôr chlapčenský typ. Štíhla, nakrátko ostrihaná, nenalíčená a zväčša oblečená v širokých rifliach a vo vyťahanom svetri, ktoré dokonale zakrývali prípadné náznaky tušených ženských kriviek.


  „To sa dalo čakať,“ vzdychol Borguľa.


  „Čo však neznamená, že ma to neserie,“ neodpustil si Koreis.


  Novotná poskladala hŕbu papierov rozhádzanú na stole a za čerstvo vytlačeným zvyškom sa natiahla k tlačiarni. „Poďme si teda to nič zhrnúť,“ navrhla.


  „Veľa roboty s tým mať nebudeme.“


  Usmiala sa, ale aj tak pôsobila smutne. Za posledné roky sa zmenila. Koreis si ju pamätal, keď ešte mala tvár posiatu vyrážkami a červenala sa zakaždým, keď ju niekto oslovil. Teraz bola iná, o dosť sebavedomejšia.


  „Takže s istotou môžeme povedať, že telefóny sú nateraz jedna veľká nula a nikam ďalej nás neposunú,“ zalistovala vo výpisoch mobilných operátorov. „Aparáty, ktoré použili páchatelia, teda aj ten, pomocou ktorého komunikovali s Provodským, aj ten, ktorý poslúžil ako iniciátor výbuchu, boli použité výhradne s tým účelom, ktorému poslúžili, a nikdy predtým na nič iné. Vo všetkých prípadoch boli navyše použité výhradne anonymné SIM karty.“


  Obaja mladí detektívi prikývli.


  „Evidentne je to tak. Žiadny iný hovor a ani nikde inde sa nekrížia,“ potvrdil spoločný záver nahlas Borguľa.


  „Provodského mobil iba do detailov potvrdzuje to, čo už vieme,“ vytiahla záznam. „Tu sú hovory s únoscami,“ povedala akoby pre seba a červeným zvýrazňovačom postupne označovala náležité údaje. „Tu, tu, tu a tu. Sedí to aj podľa zamerania. Tu už ho navigovali rovno na ceste,“ ukázala. „A tu je posledný. Potom už nasledoval výbuch. Ten spustil signál z telefónu, ktorý sme našli pri Provodskom.“


  „Takže sa vlastne odpálil sám,“ podotkol Borguľa.


  „To sedí. Je to pekné, no nám to nijako nepomôže,“ Koreis sa ani nesnažil zakryť rozladenie z výsledku ich analýzy.


  „Možno predsa len trocha,“ nesúhlasila. „Prinajmenšom si o tom celom môžeme spraviť aký-taký obrázok.“


  Čakali, čo povie.


  „Niečo málo nám to totiž predsa len ukazuje,“ rozložila na stole mapu mesta.


  „To by som sám rád vedel čo,“ skepticky podotkol ­Koreis.


  „V prvom rade to, že s ním komunikovali iba z jedného jediného telefónu,“ pokračovala.


  „No a?“ nechápal.


  „Aj to, že prvú sériu hovorov, teda predpokladám, že všetky tie, v ktorých Provodskému oznámili, že majú jeho manželku, a tie, v ktorých mu diktovali podmienky, ktoré má splniť, aby mu ju vrátili, zachytávali vykrývače na rôznych miestach v meste,“ ukázala na mapu. „Vidíte? Tu a tu a potom tu,“ ťukala na jednotlivé miesta opačným koncom zvýrazňovača.


  Naklonili sa nad stôl, aby lepšie videli.


  „Pozrite sa. Tu je úplne prvý hovor. Pätnásteho o siedmej hodine trinástej minúte večer. Je aj najdlhší. Trval takmer dve minúty. Vtedy mu asi vysvetľovali, čo je vo veci a čo od neho budú chcieť.“


  Obaja ju pozorne počúvali.


  „Podľa zamerania boli vtedy niekde na Dolných honoch.“


  „Hej,“ povedali takmer naraz a pozreli na miesto, ktoré im označila.


  „Ďalší hovor bol na druhý deň zachytený tu v Dúbravke. Skoro na opačnom konci mesta. A tretí,“ ťukla zvýrazňovačom. „Dokonca niekde pri Svätom Jure, teda kúsok za Bratislavou.“


  „Fajn,“ zareagoval Koreis, odtiahol sa od stola a znova si sadol na stoličku, ktorú si sem priniesol z vlastnej kancelárie. „Lenže stále mi nie je jasné, čo tým chceš povedať. Mne to príde celkom normálne.“


  „Sú to, samozrejme, veľké okruhy, presná poloha sa podľa toho určiť nedá,“ pozrela najprv na jedného, potom na druhého, akoby sa chcela uistiť, že počúvajú. „Navyše, často sa dokonca môže stať, že v čase nárazového preťaženia siete alebo vysokého vyťaženia niektorého z vykrývačov preberie hovor ten najbližší, čo daný okruh ešte rozšíri. Ale aj z toho, čo máme, je jasné, že mu vždy volali z úplne iného miesta.“


  „Presúvali sa v aute,“ zamyslene skonštatoval Borguľa.


  Koreisovi takmer zaskočilo. Z troch ľudí, čo tu sedeli, sa považoval za najskúsenejšieho, no už viditeľne strácal trpezlivosť. „No to už mi je len dedukcia,“ neudržal sa. „To ste na to konečne prišli! Ešteže tak. My všetci ostatní sme si totiž doteraz mysleli, že jazdili na koňoch.“


  Borguľa zmĺkol, ale Novotná, ignorujúc jeho ironickú poznámku, pokojne pokračovala. „Ja si myslím, že nie je dôležité ani tak to, na čom sa presúvali, ale predovšetkým to, že to vôbec robili a prečo.“


  „Lebo si dávali pozor, aby sa nedali zamerať,“ odpovedal jej. Ani na tom mu neprišlo nič zvláštne.


  „Celkom iste,“ prikývla. „V každom prípade rozhodne vedeli, čo robia. Už len preto, lebo podľa mňa museli mať aj nejaký úkryt. Nejaké odľahlé miesto, kde po celý čas držali Provodskú. Tipovala by som dom, garáž, chatu alebo také čosi.“


  „A ako to podľa teba súvisí s tými hovormi?“


  „Tak, že čo sa týka výpisov, ukazuje sa, že nikdy nevolali odtiaľ. Pritom to pre nich muselo byť oveľa pohodlnejšie.“


  „No dajme tomu,“ pripustil neochotne.


  „Podľa teba teda poznajú naše možnosti, a tak vedeli, že by sme to miesto mohli zamerať?“ zareagoval znova Borguľa.


  Pokrčila plecami.


  Koreis bol viditeľne skeptickejší. „Naše možnosti pozná každý, čo si v telke pozrie nejakú kriminálku. Nemyslím si, že by o podobných veciach s mobilmi ešte niekto nevedel.“


  Novotnej neostalo než súhlasiť. „Ale posledné hovory Provodského s páchateľom už zachytával zakaždým jeden a ten istý vykrývač.“


  „To znamená…“ zamyslel sa.


  „To znamená,“ dopovedala zaňho, „že pri odovzdaní výkupného, ku ktorému s najväčšou pravdepodobnosťou došlo niekde v tých miestach, a hlavne pri samotnom výbuchu mal vrah podľa všetkého Provodského priamo na očiach.“


  „Zrejme hej,“ prvýkrát za ten čas celkom ochotne prikývol Koreis.


  „Takže predsa len aspoň niečo, nie?“ roztiahla pery do širokého úsmevu.


  Pohľad, ktorý jej venoval, hovoril za všetko. „Povedal by som, že z takejto informácie Peteraj zrovna na zadok nepadne,“ zabručal.

  „A máte ich?“ Ledecký sa napriamil v sedačke.


  Prikývla. Potom vstala a odišla do vedľajšej izby. Keď sa vrátila, podala mu tri listy papiera s nalepenými písmenami povystrihovanými z novín. V čase počítačov a mailovej komunikácie pôsobilo niečo podobné takmer archaicky.


  Opatrne chytil papiere do ruky a očami prebehol text. Nezabralo to veľa času.


  „Priprav sa za všetko zaplatíš. Ty sviňa už skoro sa dočkáš. Ešte sme neskončili pomsta bude sladká,“ stálo na nich. Výhražné správy boli krátke a niesli sa v tom istom duchu.


  Vraždár pokrútil hlavou: „Ako boli doručené?“


  „Normálne poštou, zakaždým v obyčajnej obálke. Teda aspoň tieto tri, o ktorých viem.“


  Pozreli na ňu.


  „Ten prvý som objavila len náhodou, možno nejaké prišli aj predtým a Peter mi o nich nepovedal,“ vysvetlila.


  „A obálky?“


  „Vyhodili sme ich.“


  „Chyba,“ neodpustil si Machrák.


  „Asi áno,“ pripustila. „Ale viete, vtedy sme tomu nepripisovali až takú vážnosť. Ani vo sne by nám nenapadlo...“ nedopovedala.


  „Už sa niekedy niečo také stalo? Dostávali ste podobné listy aj inokedy?“ spýtal sa Ledecký.


  „Nie.“


  „Nevšimli ste si aspoň pečiatku podacej pošty?“


  „To áno,“ prikývla. „Boli podané tu v Bratislave a adresované do našej firmy.“


  Machrák vzdychol. „A číslo pobočky?“


  „Žiaľ,“ sklopila pohľad.


  „Kto všetko mal tie listy v ruke?“


  Zamyslela sa. „No, Peter, ja, pravdepodobne aj sekretárka. Bežnú poštu otvára ona,“ vysvetľovala. „Viac asi nikto.“


  Ledecký odsunul listy na okraj stola. „Tie výhražné anonymy si zoberieme a budeme sa musieť pozrieť aj do manželovej pracovne, či tam nenájdeme ešte niečo ďalšie, čo by s jeho smrťou mohlo súvisieť.“


  Neprotestovala.


  „Aké bolo vlastne hlavné ťažisko vášho podnikania?“


  Tentoraz chvíľu trvalo, než odpovedala. „To je rôzne,“ pokrčila plecami. „Zaoberáme sa rozličnými projektmi, prevažne čo sa týka stavebnej činnosti, odkupovaním pozemkov, poradenstvom, jednoducho všetkým okolo toho.“


  „Podľa tých výhražných listov ste sa však asi nie s každým rozišli v najlepšom,“ skonštatoval Machrák.


  Všimli si, ako sa zmenil jej výraz. Rysy tváre zrazu stvrdli. Už pred nimi nesedela užialená čerstvá vdova, ale nekompromisná obchodníčka. „Tak to v tejto brandži chodí, že z času na čas niekomu nevyjdú plány podľa predstáv, ale rozhodne neviem o nikom, komu by pre to stálo za to vraždiť.“


  „A písať výhražné listy?“


  Zdalo sa, že nechápe.


  „Nemáte potuchy, kto by za nimi mohol byť?“


  Mlčala.


  „S manželom ste nad tým predsa museli rozmýšľať.“


  „To áno,“ priznala.


  „A prišli ste na niečo?“


  Váhala. „Vlastne nám napadol iba jeden človek,“ povedala napokon.


  Detektívi zbystrili pozornosť.


  „Pred časom sme realizovali jeden projekt. Vo finále sme sa museli rozísť s pôvodným spoločníkom,“ začala, no na chvíľu sa odmlčala, aby si zapálila ďalšiu cigaretu. „Nemohli sme postupovať inak, ale on to cítil ako krivdu.“


  „Čo to znamená pred časom?“


  „Sú to asi dva roky.“


  „No listy začali chodiť len pred trištvrte rokom,“ podot­kol Machrák.


  „Veď práve,“ prisvedčila. „Ani nám to najprv nešlo do hlavy.“


  „O čo v tom projekte išlo?“


  „O výstavbu obytných domov v Petržalke, tam za tým umelým kopcom.“


  „A ako sa volal ten spoločník?“ spýtal sa a z vrecka hneď vytiahol kúsok papiera a pero.


  „Jozef Gregor,“ nadiktovala mu bez zaváhania. „Býva v Bratislave niekde v Karlovke. Ak by ste chceli presnú adresu, musela by som skočiť do firmy pozrieť papiere.“


  Rukou jej naznačil, že to zatiaľ počká.


  „Vlastnil stavebnú firmu.“


  „Vlastnil?“ postrehli, že hovorí v minulom čase.


  „Nemám presné informácie, ale pokiaľ viem, išlo to s ním potom dosť z kopca.“


  „Preto si myslíte, že tie listy písal on?“


  Pozrela naňho, akoby ho zbadala prvý raz. „Áno. Vinou toho projektu skrachoval. Bola to, samozrejme, jeho chyba, že to tak dopadlo, ale vinil z toho nás. A okrem toho, nikto iný nám už nenapadol.“


  „Chcete tým povedať, že až na Gregora ste za posledné dva roky s nikým iným spor nemali?


  Pochopila, kam mieri: „Sme seriózna firma, prečo by sme podľa vás mali mať spory?“


  Neodpovedal, iba pokrčil plecami.


  Pohľad, ktorý naňho uprela, hovoril za všetko. „Za to, ako dopadol, nenesieme žiadnu zodpovednosť. Ten projekt bol od začiatku nad jeho sily. Žiaľ, zistili sme to neskoro. V konečnom dôsledku sme teda neurobili nič iné, iba to, že sme ochránili svoju investíciu. To by v našej situácii urobil každý.“


  Ledeckému neušlo, že začína reagovať podráždene. „Čo je ten chlapík vlastne zač?“ vložil sa do výsluchu v snahe stlmiť rastúce napätie medzi ňou a nimi hneď na počiatku. Ešte ani zďaleka neboli na konci a potrebovali, aby spolupracovala.


  „Gregor?“ zatlačila do popolníka spolovice nedofajčenú cigaretu.


  „Áno, on. Zaujíma nás, čo všetko o ňom viete.“


  „Veľa nie. Väčšinu vecí s ním riešil muž. Ja sama som ho videla len párkrát.“


  Ledecký sústredene sledoval tenký modravý pásik dymu, stúpajúci k stropu zo zle zahasenej cigarety. „Aj tak to, prosím, skúste.“


  Rozhodila rukami. „Podľa mňa to bol obyčajný robotník, čo sa rozhodol hrať na podnikateľa, no nemal na to. Nakoniec sa ukázalo, že celá jeho slávna firma bola len zopár starých, rozhrkaných bagrov či iných večne pokazených harabúrd, ktoré pozháňal odkiaľsi z druhej ruky, a pár zamestnancov, nespoľahlivých a v kuse naliatych, ako bol on sám. Vôbec nechápem, kde naňho Peter naďabil a prečo sa s ním dal dokopy.“


  Ledecký si vedel len ťažko predstaviť, že by taký človek, akého práve opísala, dokázal zorganizovať únos, vyrobiť a nastražiť výbušninu a zavraždiť jej manžela. „Vráťme sa teda na začiatok,“ rozhodol sa presmerovať výsluch k tomu najdôležitejšiemu.

  „Povedzte nám, ako sa to odohralo v utorok pätnásteho.“


  Zdalo sa, že aj ona je rada, že zmenil tému. „Myslíte to poobedie, čo ma uniesli?“ spýtala sa, aj keď vedela, o čom hovoria.


  „Presne tak.“


  Znova sa natiahla za škatuľkou s cigaretami. Bola však prázdna.


  Ledecký ju ponúkol zo svojich.


  Odmietla a doniesla si z vedľajšej izby novú.


  „Takže?“ počkal, kým si zapáli.


  „Ako zvyčajne som v ten deň odišla z firmy skôr,“ začala. „Už niečo po druhej. Robievam to tak každý utorok a štvrtok.“ Pozerala pritom, ako si Machrák poznačil jej slová na papier. „Máme s kamoškami taký babský krúžok. Chodievame cvičiť, skáčeme na trampolínach. Ani by ste neverili, aké je to super na kondičku. Úplne ma to dostalo.“


  Mladší z detektívov uznanlivo prikývol. Takmer to vyzeralo, akoby skákaniu na trampolíne holdoval aj on.


  „Začíname o štvrtej. Prišla som teda domov, prezliekla sa a okolo štvrť na štyri vyrazila do mesta.“


  „Išli ste autom?“


  „Áno, samozrejme,“ odpovedala.


  „Nevšimli ste si nikoho pred domom? Napríklad v aute alebo len tak postávať?“


  Pokrútila hlavou. „Nie. Hneď tu, ako cesta zbieha dole, je odstavné parkovisko. Je to pár metrov za zastávkou.“


  Ledecký si v duchu vybavil miesto, ktoré spomenula. „Myslíte tam, ako je na konci závora?“ skočil jej do reči, aby sa uistil, či sa vo svojej predstave náhodou nemýli.


  „Áno,“ potvrdila mu. „Kedysi sa tadiaľ dalo dostať do vinohradov.“


  „Potom viem, kde to je,“ povedal a rukou jej naznačil, aby pokračovala.


  „No a keď som tadiaľ prechádzala, zbadala som, ako ma zastavujú policajti.“


  „Policajti?“ zopakoval Ledecký. Nová informácia ich oboch viditeľne prekvapila.


  „Teda vlastne nie,“ opravila sa. „Len ja som si vtedy myslela, že sú to policajti. Kukláči či ako sa im hovorí. Naozaj tak vyzerali.“


  „Mali na hlavách kukly?“


  „Áno, mali. Obaja boli celí v čiernom a tu vpredu aj vzadu na chrbte mali nápis Polícia. Stáli pri takej bielej dodávke. Jeden sa mi postavil do cesty, zamával tou plácačkou, čo ňou zastavujú autá, a rukou mi ukázal, aby som zatiahla k tej dodávke.“


  „Čo bolo ďalej?“


  „Normálne som zastala. Urobila som, čo chceli. Ten, čo ma zastavoval, prišiel k okienku, povedal, že ide o policajnú akciu, či možno policajnú kontrolu – poriadne som mu v tej chvíli nerozumela –, a požiadal ma, aby som zhasla motor a vystúpila.“


  Detektívi sa pozreli jeden na druhého.


  „Aj mne sa to zdalo čudné,“ všimla si ich pohľady, „ale čo som mala robiť? V tej chvíli som bola absolútne presvedčená, že sú to ozajstní policajti. Navyše, išla som dole o niečo rýchlejšie, než som mala. Myslela som si, že mi idú dať pokutu alebo čosi podobné. Neriešila som, aké uniformy majú na sebe.“


  „To je v poriadku,“ upokojil ju Ledecký.


  „Dnes keď pozeráte telku, všetci policajti tam behajú v čiernom a majú kukly, možno aj preto mi to neprišlo až také výnimočné.“


  V duchu jej museli dať za pravdu, aj keď oni sami medzi takých rozhodne nepatrili.


  „Potom som išla s tým, čo ma zastavil, k tej dodávke. Ten druhý medzitým otvoril dvere. Zboku, také tie posuvné.“


  „Viete, čo to bolo za typ auta?“


  Pokrútila hlavou: „Nie, žiaľ, nie. Bola to úplne obyčajná dodávka. Čisto biela, bez nápisov. V podobných autách sa vôbec nevyznám, pre mňa sú v podstate všetky rovnaké.“


  Machrák sa už nadychoval, no ona ho predbehla: „Ak sa ma náhodou chcete opýtať na to, či som si nevšimla ešpézetku, tak vás sklamem. Nevšimla.“


  Detektív sa iba usmial.


  „No a ďalej sa to zbehlo veľmi rýchlo,“ pokračovala. „Vlastne, keď si to tak spätne vybavujem, asi som najskôr čakala, že so mnou začnú v tom aute vypisovať nejaké papiere alebo mi možno dajú aj fúkať, lenže keď som cez dvere nazrela dnu, zbadala som úplne prázdny nákladný priestor. Vnútri tej dodávky nebolo vôbec nič, iba podlaha.“ Privrela oči a prsty si priložila na spánky. Nepríjemná spomienka ju viditeľne rozrušila.


  Chvíľu jej trvalo, než pokračovala. „A práve vtedy mi to prišlo celé úplne čudné. Zrazu mi došlo, že niečo nie je v poriadku,“ striaslo ju. „Odstúpila som od tých dverí a otočila sa smerom k svojmu autu, no ten, čo mi stál za chrbtom, mi vtedy prehodil zozadu cez krk nejaký remeň alebo čosi také. Silno ma pritiahol k sebe a potom dnu. Strašne som sa zľakla. Nemohla som ani dýchať, ani kričať, v prvej chvíli som si myslela, že je koniec, že ma udusí. Mala som hrozný strach, úplne ma to ochromilo, vôbec na nič som sa nezmohla.“ Znova sa odmlčala. Dali jej čas, aby sa upokojila. Po chvíli pokračovala: „Jeden zostal vnútri so mnou. Tá dodávka nemala okná, bola tam absolútna tma. Druhý šoféroval. Cítila som, ako mi povolil remeň okolo krku, ale stále ma držal. Mala som taký strach, že som sa prvé minúty nezmohla ani na slovo. Povedal mi, aby som mlčala a o nič sa nepokúšala. Doslova tak, ako drž hubu a nič sa ti nestane. Poslúchla som.“


  „Ako rozprával?“


  „Čisto po slovensky. Bez prízvuku, úplne normálne. Ani jeho hlas nebol ničím výnimočný, iba sa mi zdal akýsi tlmený, možno preto, lebo mal ústa zakryté kuklou.“


  „Čiže ste z nich vlastne nič nevideli,“ skonštatoval Machrák.


  Pozrela naňho. „Oči, ale ani tie si už teraz nevybavujem. Rozhodne by som ho podľa nich nespoznala.“


  „A postavy?“


  Viditeľne sa snažila si ich vybaviť. „No, povedala by som, že boli obaja celkom normálni. Vyšší odo mňa, samozrejme, ale nie zasa nejakí dlháni. Asi ako vy dvaja. Neboli ani tlstí, ani nejako extra svalnatí. Vlastne sa jeden od druhého ani nijako nelíšili.“


  „A v tom čase, čo ste boli s nimi, nemyslím teda len ten okamih, keď vás uniesli, ale od začiatku až do konca, oslovovali sa medzi sebou nejako?“


  „Nie,“ zamietla kategoricky.


  „Čo sa dialo potom?“


  „Išli sme v tej dodávke. Viem vám povedať len toľko, že sme odbočili pod Jaskový most a hneď za ním doľava na Pioniersku.“


  Ledecký nadvihol obočie.


  „Vnímala som, ako auto odbočovalo,“ vysvetlila. „Snažila som sa do poslednej chvíle predstavovať si cestu. S istotou si trúfam tvrdiť, že sme išli dole po Pionierskej, a som si istá aj tým, že sme prišli až na križovatku k Zváračáku. Muselo to tak byť. Sama tade chodím denne, poznám tú cestu aj poslepiačky.“


  „Výborne,“ pochválil ju.


  Iba sa smutno pousmiala a pokračovala ďalej. „Stáli sme tam na semaforoch. Neprešli sme na prvý raz, tuším dva- či dokonca trikrát sme sa posunuli. Cez križovatku sme prešli rovno, cítila som aj to, keď sme prešli cez železničné koľaje.“


  „To znamená, že ste pokračovali po Jarošovej,“ zapisoval si do poznámok Machrák.


  „Áno, a cez ďalšiu križovatku s Vajnorskou stále rovno po Bajkalskej.“


  Obaja uznanlivo pokývali hlavami. S niečím podobným ani nerátali.


  „No, žiaľ, potom vás musím sklamať. Ďalej už som stratila prehľad. Najprv som mala pocit, že sme na Trnavskej odbočili doľava na Rožňavskú, ale potom začal odbočovať kade-tade. Stále sme menili smer, hádzalo to so mnou zo strany na stranu, úplne som stratila orientáciu.“


  „Škoda,“ vzdychol Machrák a za posledný údaj o polohe načarbal do svojich poznámok otáznik.


  „Išli sme, odhadujem, minimálne pol hodiny. Najprv sme z času na čas zastali, hádam najskôr na nejakej križovatke, no posledný úsek cesty sme už išli plynulo, bez zastávok.“


  „Hovoril s vami ten muž počas toho?“


  „Nie, nepovedal ani slovo. Ja som sedela na podlahe opretá o bok a on mal po celý čas ruku na mojom pleci.“


  „Čiže cesta na miesto, kde vás potom držali, trvala zhruba pol hodiny,“ zašomral si viac-menej sám pre seba Ledecký a poškrabal sa na nose.


  „Možno o niečo málo viac,“ pripustila.


  „Čo sa dialo po tom, čo ste dorazili?“


  „Najprv som si všimla, že auto výrazne spomalilo a že posledný úsek, ktorý nebol nejako extra dlhý, odhadujem maximálne niekoľko sto metrov, sme išli po akejsi hrboľatej ceste. Musela byť vysypaná štrkom. Som si tým istá, cítila som totiž, ako sa doň zabárali kolesá. Potom vodič zastal.“


  Čakali, kým si zapáli ďalšiu cigaretu.


  „Nastúpil k nám dozadu a doniesol také vrece, ktoré mi natiahli na hlavu. Za ten kratučký okamih, čo otvoril dvere, som si nestihla všimnúť vôbec nič.“


  Obaja detektívi si čoraz väčšmi uvedomovali, proti akým súperom budú v tomto prípade stáť. Ani v najmenšom už nepochybovali, že ich v najbližších dňoch nečaká nič jednoduché.


  Provodská zatiaľ pokračovala: „Pomohli mi vystúpiť. Podopierali ma z každej strany. Museli sme prejsť cez nejakú bránku. Počula som, ako zavŕzgala. Kráčali sme mierne do kopca a ešte si pamätám, že tam bolo blato. Raz som sa dokonca pošmykla. Odhadujem, že ma doviedli do nejakého domu alebo možno chaty. K dverám to boli tri schodíky. Potom hrkotali kľúčmi a odomkli. Vnútri ma viedli niekam dole po schodoch. Boli úzke. Nemohli ísť vedľa mňa, lebo by sa nezmestili, tak bol jeden vpredu a druhý za mnou. Strčili ma dnu a nechali tak. Jeden z nich povedal, že tam budem čakať, a znova zopakoval, že keď budem rozumná, nič sa mi nestane.“


  „Ako vyzerala tá miestnosť, kde vás nechali?“


  „Bola malá, pár štvorcových metrov a okrem matraca položeného na zemi pri stene a plastového vedra – predpokladám, že vám nemusím hovoriť, na čo malo slúžiť –, v nej už nič iné nebolo.“


  „A išli ste do nej, hovoríte, dole schodmi.“


  „Hej. Musela to byť pivnica alebo niečo také. Bolo tam jediné úzke okienko až hore pri strope. Taký malý svetlík, či ako by som to nazvala. Von som však cezeň nevidela. Bolo vysoko. Dvere boli oplechované. Tak podomácky, ale boli pevné a, samozrejme, zamknuté.“


  „Tam vás držali celý čas?“


  Prikývla. „Áno. Teda okrem toho, že ma raz vyviedli von, pochopiteľne, zasa s vrecom na hlave, a vozili ma hore-dole zrejme v tej istej dodávke. Počas toho, ako sme takto jazdili, jeden z nich telefonoval s manželom. Vtedy hovorili o tom výkupnom a vtedy mi aj dali Petra k telefónu.“


  Zbadali, ako jej do očí vbehli slzy. Z vrecka vytiahla vreckovku. „Utešoval ma, že všetko bude v poriadku, aby som bola statočná, že urobí všetko tak, ako chcú, a zasa budeme spolu,“ preskakoval jej hlas.


  „To bol váš jediný hovor?“


  Prikývla.


  „Kedy sa uskutočnil?“


  Museli počkať, kým si utrie oči a vysiaka sa.


  „Neviem to presne, ale bolo to na druhý deň. Mohlo už byť aj poobede. Nemala som hodinky, na cvičenie si ich neberiem, a, pochopiteľne, ani mobil. Ten ostal v mojom aute, aj keď to bolo jedno, pretože by mi ho istotne aj tak zobrali. Ešte predtým, než ma zavreli do tej pivnice, ma prehľadali.“


  „Vaše auto sa však našlo u vás doma v garáži,“ nadhodil Machrák.


  Na chvíľu sa zdalo, že sa znova rozplače. „Podľa mňa ho tam musel dať Peter. Asi mu povedali, kde je. Kľúčiky som nechala v zapaľovaní.“


  Aj oni predpokladali, že to bolo tak, ako povedala.


  „Ako často za vami do tej pivnice chodili?“ vrátil sa Ledecký.


  „Málo,“ pozrela naňho. „Vlastne iba vtedy, keď mi doniesli jesť. Dávali mi také balené sendviče alebo bagety. Viete, také, čo sa predávajú na pumpe. K tomu vodu alebo minerálku.“


  „Nikdy pri tom nič nehovorili?“


  Pokrútila hlavou: „Nie, nehovorili. Teda aby som bola presná, nehovoril. Chodil tam totiž za mnou len jeden.“


  „Zakaždým mal na hlave kuklu?“


  „Áno, len už nebol v tej policajnej kombinéze, ale bol normálne oblečený. Mal modrý sveter a rifle. Na nohách tenisky alebo čosi podobné.“


  Rozprávala rýchlo. Machrák mal čo robiť, aby si stihol všetko zapísať.


  Ledecký sa pokúsil natiahnuť si nohy do prijateľnejšej polohy a nechtiac pritom zavadil o nohu konferenčného stolíka. Vázička, jedna z mála dekorácií v inak takmer dokonale sterilne zariadenej izbe, stojaca v jeho strede, sa povážlivo zakývala. „Pardon,“ ospravedlnil sa.


  „Nič sa nestalo,“ povedala a pre istotu ju odsunula ďalej od neho.


  Na okamih si pripadal ako slon v porceláne. „Čo sa dialo potom?“ zaviedol reč späť k únosu.


  „Potom?“ zopakovala, naposledy si otrela oči a zhúžvanú vreckovku definitívne schovala do vrecka. „Potom už nič.“


  „Po celý ten čas, čo ste boli unesená, ste vnímali iba tých dvoch ? Nepridal sa k nim nikto ďalší?“


  „Videla a počula som iba ich. Nikoho iného.“


  „Nepokúšali ste sa utiecť, kričať o pomoc?“


  „Nie, ani v najmenšom. Jednak som sa bála, jednak by som pri úteku nemala absolútne žiadnu šancu,“ povedala. „No hlavne...“


  „Čo hlavne?“


  Chvíľu akoby hľadala správne slová. „Hlavne som naozaj verila tomu, že nakoniec všetko dobre dopadne. Že dostanú svoje peniaze a nebudú tak mať žiadny dôvod mi ublížiť. Samozrejme, Petrovi už vôbec nie. Neviem, či to viete pochopiť, ale vlastne preto som sa ani nijako nesnažila, aby som niektorého z tých dvoch uvidela bez masky alebo inak identifikovala. Vedela som, že ak by sa to čo i len náhodou stalo, museli by sa ma zbaviť. Podľa mňa by neriskovali, že by som ich mohla niekedy v budúcnosti usvedčiť. Robila som všetko presne tak, ako chceli, a iba som sa modlila, aby som to už mala za sebou.“


  „Zachovali ste sa správne,“ ubezpečil ju Machrák.


  Na prekvapenie iba opovržlivo odfrkla: „Tým si práve dnes už vôbec nie som istá. Peter je mŕtvy.“


  „Zato však vy nemôžete.“


  Nepovedala nič. Jej neprítomný pohľad smeroval niekam ďaleko za nich.


  Ledecký dospel k záveru, že sa dnes dozvedeli všetko, čo mali, a na prípadné ďalšie otázky budú mať čas aj nabudúce. „Čiže potom vás už len znova naložili a vysadili v parku,“ rozhodol sa ukončiť výsluch.


  Prikývla.

  Mlčky sedeli v aute pred domom a napriek bežiacemu motoru sa zatiaľ nepohli ani o meter. Skoro akoby sa ani nevedeli rozhodnúť, čo ďalej.


  Svietilo slnko a vonku bolo krásne. Ubehlo niekoľko minút. Machrák sa pozrel na hodinky. Blížil sa čas obeda.


  „Tak čo na to hovoríš, starec?“ ťukol do volantu, a tak ako tisíckrát predtým natiahol ruku pod palubnú dosku, aby zapol vysielačku.


  Ledecký len rozmýšľal.


  „Tuším by som aj niečo zjedol,“ zmenil teda parťák tému. No ani teraz sa nedočkal reakcie.


  Stáli na mieste. Silný diesel priadol tak ticho a pokojne, že ak by ho aj náhodou z nejakého dôvodu chceli vnútri v kabíne počuť, museli by sa poriadne sústrediť.


  Zato v éteri bolo živo. Skôr zo zvedavosti, než preto, lebo by sa ich to priamo týkalo, počúvali, ako krajský operačný dôstojník vyhlásil typový projekt s krycím názvom Delta, týkajúci sa bezpečnostnej uzávery štvrtého bratislavského okresu.


  Na Dlhých dieloch došlo k ozbrojenému lúpežnému prepadnutiu miestnej pobočky Všeobecnej úverovej banky. Podľa toho, čo stihli vyrozumieť, unikal páchateľ s lupom pešo pravdepodobne smerom do centra mesta.


  Operačný diktoval jeho opis. Jednotlivé hliadky pohotovostnej motorizovanej jednotky s kódovými označeniami Finiš, ktoré smerovali na miesto, potvrdzovali príjem a postupne oznamovali svoju polohu.


  Slučka sa sťahovala.


  Ledecký v duchu odhadoval, či v nej páchateľ uviazne. Šanca bola malá.


  „Ak má ten chlap čo i len trocha rozumu, stratí sa im v dave v nejakom nákupnom centre,“ lakonicky zhodnotil jeho parťák.


  „Možno nie,“ konečne sa ozval starší z nich.


  „Stavíme sa?“


  „Daj mi pokoj,“ mávol rukou. Otvoril oči, prestal si škriabať nos a namiesto toho mu naznačil, aby sa konečne pohol smerom dole.


  Machrák zaradil rýchlosť. „Dnes poobede bude u krajského veselo,“ povedal takmer škodoradostne.


  Nebolo ťažké domyslieť si, na čo naráža. V poslednom čase sa v meste s podobnými prepadmi roztrhlo vrece a riadiacim funkcionárom dochádzala trpezlivosť.


  „Aspoň budú mať konečne čo robiť aj chalani z lúpeží.“


  Aj to bola čistá irónia. Obaja veľmi dobre vedeli, že detektívi z druhého oddelenia odboru násilnej kriminality, ktorí mali podobné prípady na starosť, sa už niekoľko týždňov nezastavili.


  Schádzali dole kopcom a onedlho sa priblížili k miestu, ktoré im Provodská označila vo svojej výpovedi.


  „Spomaľ,“ požiadal Ledecký.


  Za zákrutou sa objavilo neveľké odpočívadlo.


  „Zastav!“


  Machrák zatiahol k jeho okraju.


  „Tu ju naložili do auta,“ skonštatoval Ledecký viac-menej pre seba.


  Tentoraz to bol Machrák, kto mlčal. Ešte stále sa sústredil na vysielačku. Hliadky postupne hlásili, že stratili stopu. Páchateľovi lúpeže sa podľa všetkého podarilo ujsť. „Čo som hovoril?“ vzdychol a vypol motor. „Mal som sa s tebou predsa len staviť.“


  Vystúpili.


  Ledecký podišiel až na samý koniec parkoviska. Ďalej za ním stála už len hrdzavá, roky nepoužívaná závora. Zamyslený sa otočil k zákrute, od ktorej sem došli. Tou istou cestou prišla aj Provodská.


  „Nad čím rozmýšľaš?“ opýtal sa Machrák.


  „Stále nad jedným a tým istým,“ odpovedal záhadne. „Napadlo mi to už vtedy, keď o tom hovorila.“ Keď okolo nich prešlo niekoľko áut, Ledecký spokojne kývol: „A zdá sa, že som sa nemýlil.“


  „Môžeš mi konečne prezradiť, o čo ide?“ Machrák strácal trpezlivosť.


  Prikývol: „Pozeraj!“


  V zákrute sa objavilo auto a v okamihu prešlo okolo nich.


  Z Machrákovho pohľadu sa dalo vyčítať, že zatiaľ ničomu nerozumie.


  „Uvažujem o tom, koľko tých páchateľov vlastne muselo byť,“ povedal Ledecký.


  Výraz na Machrákovej tvári sa nezmenil. „Hovorila predsa o dvoch.“


  „Lenže ja si myslím, že ich muselo byť viac. Minimálne ešte jeden.“


  „Prečo?“


  Ledecký podišiel zopár krokov ďalej od závory. „Na prvý pohľad to síce vyzerá ideálne, ale v skutočnosti je to tu dosť neprehľadné,“ odpovedal. „Keď si predstavím, že stojím niekde tu a mal by som zastaviť auto, ktoré prichádza oproti, mám na rozhodnutie len zlomok sekundy.“


  Ako na objednávku sa v zákrute objavilo auto.


  „Pozri sa!“


  Machrák sledoval vozidlo, ktoré prešlo okolo nich.


  „A, ak si dobre pamätám, Provodská navyše povedala, že išla dosť rýchlo.“


  „Asi hej. Na tom niečo bude,“ pripustil. „V tom prípade museli mať fakt čo robiť.“


  Ledecký sa vrátil k závore a vo vrecku nahmatal škatuľku cigariet. „A preto si myslím, že tí dvaja, čo tu na ňu čakali, museli od niekoho ďalšieho dostať echo, že práve vyrazila z domu. Tak, aby si presne vyrátali, kedy sa objaví v tejto zákrute. Iba tak potom nestratili čas, ktorý by inak potrebovali na to, aby s istotou identifikovali, či je to na­ozaj ona. Jednoducho tu už stáli s plácačkou v ruke a vedeli, že ďalšie auto, ktoré sa objaví, bude to jej.“


  „Lenže ona pred domom nikoho stáť nevidela. Ani postávať, ani sedieť v aute,“ pripomenul mu Machrák.


  „Možno si ho len nevšimla,“ zapálil si. „Ale napadlo mi aj to, že tam možno naozaj nikto nebol.“


  „Nebol?“ Machrák dnes už po niekoľký raz svojho kolegu nedokázal pochopiť. „A kto im teda potom dal podľa teba vedieť?“


  „Trebárs niekto, kto má možnosť sledovať tie ich kamery,“ odpovedal.

  „Takže predsa len to bol on,“ obrátil do seba pohárik a rozkašľal sa. Z očí mu vyhŕkli slzy.


  „Ako to myslíte?“ spýtal sa Machrák.


  „No Provodský,“ lapal dych. „Tušil som, že to bude on, keď som o tom výbuchu čítal v novinách.“


  Ledecký si mohol v duchu pokojne priznať, že sa nemýlil. Gregor bol opilec. Opilec a životný stroskotanec v jednom.


  Navštívili ho hneď na druhý deň po tom, čo vypočuli Provodskú. Nemalo zmysel odkladať to. Už preto, lebo v skutočnosti ani jeden z nich nepredpokladal, že by práve on mal byť vrahom, ktorého hľadajú. Vypočuť ho však museli, pretože Provodská ho uviedla vo svojej výpovedi.


  „Dostal, čo si zaslúžil,“ otriasol sa ďalším záchvatom kašľa.


  „Vyzerá to tak, že vás to potešilo.“


  „Potešilo?“ pozrel sa na nich udivene. Bolo ešte len pol desiatej doobeda, no on už mal kalný pohľad. Ešte nebol opitý, no veľa mu nechýbalo. Mohli sa len dohadovať, koľko poldeci mal v sebe. S istotou vedeli len toľko, že za tých pár minút, čo uňho doma sedeli, stihol dve.


  „To je slabé slovo. Pravdupovediac, nič na svete mi nemohlo spraviť väčšiu radosť než to, že si toho hajzla konečne niekto podal,“ zasmial sa. „Škoda len, že spolu s ním nevyhodil do luftu aj tú jeho beštiu.“


  „Zrejme máte na mysli jeho manželku.“


  Prikývol a natiahol sa za fľašou.


  Neúspešne. Machrák ju stihol včas odsunúť.


  Prekvapene naňho pozrel. Bol predsa doma. Mohol piť, koľko sa mu zachce. Nemali právo mu to zakazovať.


  „Mali by ste brzdiť. Potrebujeme sa porozprávať o vážnych veciach, je dôležité, aby ste boli pri zmysloch.“


  „No dovoľte!“ ohradil sa, akoby ich presviedčal, že je celkom triezvy.


  Bolo to trápne a zbytočné. Obaja už videli veľa alkoholikov.


  „Alebo pôjdeme radšej k nám?“ skúsil Machrák výhražný tón.


  Gregor si zrejme až teraz uvedomil, kto vlastne sú, a došlo mu aj to, prečo za ním prišli. „Hádam si nemyslíte…“ preskočil mu hlas.


  „Čo si nemyslíme?“


  Chvíľu mu trvalo, než dokázal zareagovať. „Hádam ma, preboha, nepodozrievate z toho, že som ho vyhodil do vzduchu ja?“


  Neodpovedali. To, čo teraz videli na vlastné oči, ich iba definitívne utvrdilo v názore, ktorý mali už predtým. Na prvý pohľad bolo jasné, že človek ako on by skutok, ktorý vyšetrovali, zorganizovať nedokázal.


  Robili iba to, čo museli.


  „Kde ste boli vo štvrtok sedemnásteho povedzme medzi jedenástou až jednou hodinou?“ prešiel Machrák priamo k veci. Viditeľne chcel mať celú záležitosť čo najskôr za sebou.


  „Prečo sa ma na to pýtate?“ zatváril sa Gregor nechápavo.


  „Lebo to chceme vedieť.“


  „Potrebujem azda nejaké alibi či ako tomu hovoríte?“


  Začínali uvažovať, či ho nakoniec predsa len radšej nemali predviesť na oddelenie.


  „Kurva, hovorím vám, že som ho nezabil!“


  „Dôvod ste však mali.“


  „Takže ma naozaj podozrievate?“


  Namiesto odpovede zopakoval Machrák predchádzajúcu otázku. Tentoraz však oveľa dôraznejšie.


  Gregor zaryto mlčal.


  „Tak bude to? Poviete nám už konečne, kde ste v tom čase boli?“


  Tváril sa bezradne. „Doriti, ako to mám vedieť? Myslíte si, že si to píšem? Nepamätám sa,“ zvýšil hlas a rozhodil rukami.


  „Na vašom mieste by som si radšej spomenul. Tak dávno to zasa nie je,“ vložil sa o niečo miernejšie do výsluchu Ledecký.


  Ešte stále neveriacky krútil hlavou. „Vo štvrtok? Na obed? No kde som mohol byť? Asi U koňa, kde inde?“


  „U koňa?“


  „Vlastne nie,“ spomenul si. „Minulý štvrtok som bol v Longu.“


  „Takže v Longu,“ poznačil si Machrák. „Môže vám to niekto potvrdiť?“


  „Čo ja viem?“ odfrkol. „Personál, štamgasti a najskôr aj Rudo.“


  „Kto je Rudo?“


  „Predsa výčapník,“ akoby nevedel pochopiť, že niečo také nevedia.


  „A v utorok pätnásteho? Medzi treťou a štvrtou?“ pokračoval Machrák.


  „Preboha, koľko toho ešte budete chcieť vedieť?“


  „Už nie veľa,“ upokojil ho.


  Rozmýšľal. „No, to som bol U koňa. Hej, v utorok po­obede som bol U koňa.“


  „V Longu, U koňa. Zdá sa, že máte cez týždeň pestrý program,“ neodpustil si Machrák. „Kto čapuje tam?“


  „Milka,“ uprel žiadostivý pohľad na fľašu.


  Ledeckému to neušlo. Milosrdne ju posunul smerom k nemu a pozeral, ako si roztrasenými rukami okamžite nalial. To najdôležitejšie z toho, čo potrebovali vedieť, z neho už dostali. Rátal s tým, že jeho sa alibi potvrdí. Bol si istý, že Gregor neklame.


  Machrák poskladal papierik, na ktorý si písal poznámky, a schoval ho do vrecka. „Ale opatrne! Ešte sme neskončili,“ upozornil domáceho.


  Prikývol. S novou dávkou alkoholu sa viditeľne upo­kojil.


  „Chodievate aj inde?“


  Znova sa zamyslel. „Ani nie,“ odpovedal. „Väčšinou tam. Sem-tam do Saratova, ale tam som už najmenej dva týždne nebol.“


  Ledecký si ho pozorne prezeral. Napadlo mu, že by ho vlastne mal ľutovať. V skutočnosti však cítil niečo iné. V duchu si chtiac-nechtiac musel priznať, že Gregor mu je iba odporný. A odporný mu bol aj byt, kde sedeli. Špinavý, nevetraný, páchnuci potom a neumytým riadom, byt, v ktorom si pre všetok neporiadok sotva dokázali nájsť miesto.


  „Vy si nedáte?“ vytrhol ho z myšlienok.


  Odmietli.


  V obave, že by mu azda mohli fľašu znova vziať, si rýchlo nalial ďalší pohárik.


  Ledecký, rozhodnutý získať ešte nejaké informácie, sa nechcel dočkať, kedy sa spije do nemoty. Preto prešiel rovno k veci: „Podľa toho, čo vieme, ste sa dostali s inžinierom Provodským do sporu.“


  Gregor sa uškrnul: „Do sporu?“


  „Do obchodného sporu,“ upresnil.


  Opilec rezignovane pokrútil hlavou. „No, vlastne máte pravdu, aj tak sa to dá povedať,“ vzdychol.


  „Išlo o nejaký stavebný projekt.“


  „Áno,“ prisvedčil.


  „Poviete nám k tomu viac?“


  Jeho pohľad stvrdol. Napriek situácii, v ktorej sa ocitol, sa nijako nepokúšal zastrieť svoju nenávisť. „Viac? Teraz? Načo by to už bolo dobré?“


  Ledecký čakal.


  „Keď ma podviedol, behal som kade-tade. Nikto ma nepočúval. Fízli ma odvšadiaľ vypoklonkovali s tým, že nejde o žiadny trestný čin. A teraz, keď je ten hajzel, chvalabohu, po smrti, ste sa prebrali? Zrazu vám ide o spravodlivosť? Alebo o čo vlastne?“


  „Vyšetrujeme vraždu,“ predbehol Ledeckého Machrák.


  Nezdalo sa, že by mu to stačilo.


  „A vy ste ešte stále jedným z podozrivých. Provodského firma vás, ako ste práve sám povedali, pripravila o veľké peniaze. Presnejšie, ten kšeft vás priviedol na mizinu. Rozhodne ste sa mu mali za čo pomstiť a to je pre nás dosť dobrý dôvod na to, aby sme sa pýtali na to, ako to bolo.“


  „Lenže ja som ho nezabil,“ zovrel päsť a len v poslednej chvíli si to rozmyslel a netresol ňou do stola. „Povedal som vám to jasne. Nemám s Provodského smrťou nič spoločné.“


  „Ani ste sa mu ňou nevyhrážali?“


  Gregor ostal prekvapený: „Vyhrážal? Ja jemu?“ Bolo počuť, ako mu preskočil hlas. „To nie. Tak to nemôže ni­kto brať. Teda pochopte, samozrejme že som mu v hneve povedal rôzne veci, veď kto by aj nie v takej situácii, ale ubezpečujem vás, že som nikdy nič z toho nemyslel naozaj vážne.“


  Ledecký mávol rukou. „Kolega myslel skôr to,“ skúsil ho trochu upokojiť, „či ste mu neposielali nejaké anonymné odkazy, prípadne listy.“


  Výraz prekvapenia na jeho tvári sa ešte prehĺbil. „Nie,“ prebehol nechápavým pohľadom z jedného na druhého. „Kto už by dnes posielal listy? Mal som dosť príležitostí rozprávať s ním osobne.“


  Ani tentoraz nemali problém mu uveriť. Bolo evidentné, že naozaj nemal ani najmenšej potuchy, prečo sa ho na niečo podobné vôbec pýtajú.


  „Ako to teda bolo s tým vaším spoločným podnikom?“


  Gregor sa zamrvil v kresle. Počuli, ako zavŕzgalo.


  „V čom vlastne spočíval Provodského podvod?“


  Nalial si, vypil a zhlboka sa nadýchol.


  Ledecký si zapálil cigaretu. Keďže pred ním na stole ležal plný popolník, nepovažoval za nutné pýtať sa, či smie.


  „Predpokladám, že viete, že som mal kedysi vlastnú stavebnú firmu,“ začal napodiv ticho a celkom pokojne.


  Neodpovedali. Vedeli, že bude lepšie, keď mu budú čo najmenej skákať do reči.


  „Povedal by som dokonca, že nie malú,“ pokračoval ďalej. „Povedzme strednú. Na začiatku sa mi aj darilo. Roboty bola kopa. Kam sa človek pozrel, všade sa stavalo, jeden kšeft striedal druhý. Hovorilo sa o stavebnom boome,“ znova sa uškrnul a aj on si zapálil cigaretu. „Skrátka, staré dobré časy. Tak sa mi aj podarilo našetriť nejaké peniaze. No a tie som uložil do pozemku na konci Petržalky. Tam, ako bol ten umelý kopec. Tak sa tomu miestu hovorilo,“ povedal a nalial si z takmer prázdnej fľaše.


  Nijako neprotestovali.


  „Považoval som to za dobrý nápad. Najlepší, aký som mohol dostať. Bola to akási poistka na horšie časy,“ hovoril pokojne, takmer odovzdane. Akoby už dávno na všetko rezignoval a to, čo sa stalo, považoval za minulosť, s ktorou sa už stihol vyrovnať. Dokonca aj nastupujúce známky opitosti, ktoré sa na ňom už v prvej fáze rozhovoru neúprosne prejavovali, ustúpili. „Zdalo sa, že som urobil dobre. Prišla kríza a zrazu bolo všetko inak. Roboty ubúdalo, až jej nakoniec takmer nebolo. Potreboval som zachrániť firmu. Našťastie, dostal som nápad. Rozhodol som sa, že na tom pozemku postavím bytový dom. Chlapom dám prácu a veril som aj tomu, že byty neskôr so ziskom predám.“


  Ledecký dofajčil. Chvíľu mu trvalo, než sa mu podarilo v preplnenom popolníku udusiť ohorok.


  „Bol to prvý taký môj projekt. Dovtedy sme v podstate brali iba hotové zákazky. Zrazu som však musel vybavovať všetky povolenia a vtom sa ukázal problém. Neviem, či si vôbec dokážete predstaviť, čo znamená pustiť sa do niečoho takého. Koľko pečiatok a všetkých papierov treba vybaviť, než vôbec prvýkrát kopnete do zeme.“


  Nevedeli, ale nepochybovali o tom, že veľa.


  „No a tak som si najal ich firmu ako poradcov.“


  „Odkiaľ ste mali kontakt?“


  „Normálne mali reklamu, našiel som ich na internete, všetko vyzeralo v najlepšom poriadku. Všade len najlepšie referencie,“ trpko sa usmial a na chvíľu sa odmlčal.


  „A ďalej?“


  „Ako som hovoril. Všetko vyzeralo perfektne. Nestíhal som pozerať, ako sa do toho obuli. Ja sám som už nemusel na úradoch vybavovať vôbec nič. Boli rýchli a úspešní. Nepochybne mali vynikajúce kontakty. Dokonca odo mňa nechceli ani žiadnu zálohu. Platbu som im mal previesť až po vybavení posledných potrebných dokladov. Až keď bolo neskoro a prišiel som o všetko, uvedomil som si, ako to vlastne mali dopredu pripravené.“


  „Čo sa stalo?“


  „Keďže všetko išlo ako po masle, presvedčili ma a celé sa to napokon rozbehlo ako väčší projekt, než s akým som pôvodne rátal. Nič som proti tomu nemal, naopak. Vytvorili mi novú firmu, navrhli dofinancovanie z banky, zabezpečili zmluvy s predajcami, podali žiadosti o potrebné povolenia, skrátka všetko.“


  Detektívi na seba pozreli. Rozumeli si aj bez slov. Tušili, čo bude nasledovať. Všetko, čo im Gregor hovoril, dokonale zodpovedalo schéme, ktorú im v súvislosti s firmou Provodských pred niekoľkými dňami vykreslil Michel s Faučovičom z ÚBOK-u.


  Gregor medzitým hovoril ďalej: „Tesne pred vydaním posledných rozhodnutí zrazu prišli s návrhom, že by som im vlastne nemusel platiť, pretože by sa uspokojili s podielom v novej firme.“


  „A vy ste, predpokladám, súhlasili,“ bolo to skôr konštatovanie než otázka.


  Prikývol: „Váhal som, no nakoniec áno. Mal som síce pocit, že im tak dávam viac, než keby som im normálne zaplatil, no na druhej strane to svojím spôsobom znižovalo riziko. V konečnom dôsledku som však minimálne v prvej fáze ušetril a navyše, zisk, ktorý sa z toho nového projektu rysoval, o dosť prevyšoval moje pôvodné očakávanie. Urobil som však chybu.“


  Neostalo im nič iné, ako mu dať za pravdu.


  Gregor si zapálil ďalšiu cigaretu a na jeden hlt dorazil zvyšok, ktorý ešte ostal vo fľaši.


  Čakali, že vstane a odniekiaľ vytiahne novú.


  Neurobil to. Ostal sedieť a pokračoval: „Lenže posledné povolenie sa naťahovalo a bolo treba stavať. Vtedy veľkoryso navrhli, že poskytnú spoločnej firme vlastné financie. Vraj keď bude povolenie, banka peniaze uvoľní a im sa tie ich vrátia. Aj s tým som súhlasil. Potom to už išlo rýchlo. Vložili peniaze, zvýšili základné imanie a mňa tak dostali do minoritného postavenia. Vybavili posledné povolenie a svoj podiel obratom predali konkurenčnej stavebnej firme. Bytovky už potom postavila ona. A ja som skončil na dne. Dokopy mi neostalo ani toľko, čo som dal za pozemok. Moja firma skrachovala, zatiaľ čo Provodský na tom zarobil minimálne tri milióny eur. A to aj keď odrátam nejakých päťstotisíc na prevádzkové náklady a úplatky.“


  Nenapadlo im nič, na čo by sa ešte mohli opýtať. Zostávalo im už len zastaviť sa v Longu a U koňa a potom zavolať Chovancovi, že si Gregora ako možného páchateľa môže z vyšetrovacích verzií definitívne vyškrtnúť.


  Neúspešný podnikateľ sa zatiaľ celkom schúlil do seba. Chvíľka vzopätia sa skončila. Alkohol znova víťazil. „Tie svine mi zničili život. Firma, rodina, žena, peniaze, všetko je nenávratne v hajzli. Ostali mi dlhy a exekúcie.“


  V návale sebaľútosti sa mu v oku objavila slza. Nemali chuť čakať, kým sa definitívne zrúti. „Nenávidím ich. Oboch. Keby som mal na to gule, odstrelil by som ich ako psy. Jeho aj tú jeho suku. Som rád, že sa našiel niekto, kto to naozaj urobil.“


  Zodvihli sa na odchod.


  Pozrel sa na nich. Hnev, nenávisť, ľútosť, zúfalstvo, beznádej. To všetko sa dalo vyčítať z jeho pohľadu.


  Bez rozlúčenia podišli k dverám.


  „Nezabil som ho!“ stihol za nimi zakričať.

  Ukázalo sa, že podobných podnikateľov bolo oveľa viac. Novotná ich každý deň zásobovala novými menami, ktoré sa jej podarilo vyhľadať v dostupných evidenciách. Provodských scenár bol pritom zakaždým takmer rovnaký. Ledeckému s Machrákom sa ani nechcelo veriť, že podarená dvojica mohla takým spôsobom fungovať tak dlho.


  Bolo niečo po dvanástej, keď sa zastavili na obed v reštaurácii U deda v Ružinove. Ani jednému z nich nebolo veľmi do reči.


  Kolotoč vyšetrovania sa rozbehol na plné obrátky. Postupovali metodicky, tak ako to mali v jednotlivých bodoch stanovené v spoločne vytvorenom pláne vyšetrovania, ktorý schválil Chovanec.


  Výsluchy poškodených podnikateľov sa však vo všeobecnosti začínali podobať ako vajce vajcu. Už po pár dňoch bolo jasné, že Michel s Faučovičom pri svojej návšteve oddelenia vrážd ani v najmenšom nepreháňali.


  Záznamy pribúdali, stohy papierov rástli. Nenachádzala sa v nich však jediná seriózna informácia, ktorá by mohla viesť k páchateľovi. Pátranie po horúcej stope sa pomaly, ale isto menilo na formalitu.


  Ledecký nepochyboval, že je najvyšší čas sústrediť úsilie iným smerom. V posledných dňoch sa čoraz častejšie vracal k myšlienkam na kamerový systém a bezpečnostnú službu a bol čoraz väčšmi presvedčený, že práve odtiaľ by sa mohli odraziť v ďalšom pátraní. Súčasne začínal mal pocit, že vypočúvaním podvedených podnikateľov a často zdĺhavým preverovaním ich alibi iba strácajú drahocenný čas.


  „Ten chlap to naozaj mohol schytať zo všetkých strán,“ povedal Machrák, akoby mu po rokoch vedel čítať myšlienky. „Takmer každý, kto sa s ním pustil do kšeftu, mal po čase celkom slušný dôvod na to, aby ho zabil.“


  Ledecký sa smutne pousmial. Bolo to výstižné, problém bol v tom, že ani jeden nevyzeral na to, že by bol schopný niečo podobné aj urobiť.


  „Podozrivých je ako maku. Inokedy by sa z toho človek možno aj tešil…“ zahundral Machrák hneď po tom, ako sympatická čašníčka, čo im priniesla jedlo, odišla.


  Ledecký sa natiahol za soľničkou.


  „Prečo mám však teraz namiesto toho pocit, že sme úplne vedľa?“ stihol sa spýtať, než si nedočkavo odkrojil prvý kúsok.


  „Asi preto, lebo naozaj sme,“ musel neochotne pripustiť parťák. Pre svoj doráňaný žalúdok sa pustil do jedla podstatne pomalšie než jeho kolega.


  „Aj ty si to myslíš?“


  Prikývol.


  „Má teda vôbec zmysel obiehať ďalších a ďalších?“


  „Samozrejme, že má. Môžem sa predsa mýliť. Nemôžeme si dovoliť vynechať ani jedného z nich.“


  Machrák vzdychol. Vedel, ako sa veci majú. Jeho predchádzajúca otázka bola viac-menej rečnícka. Odpoveď vlastne ani neočakával. Po chvíľke sa však zamyslel znova. „Nezdá sa ti čudné, že nám Provodská z tých všetkých, ktorých ošmekli, nakoniec nadhodila iba toho Gregora?“


  Musel počkať, kým Ledecký dožuje. „To už napadlo aj mne.“


  „A?“


  Pokrčil plecami. „Možno preto, lebo bol jeden z posledných, a tak ho ešte mala v čerstvej pamäti. A možno preto, lebo dopadol zo všetkých najhoršie, možno najviac kričal. Ťažko povedať.“


  „Hm,“ nezdalo sa, že by mu to stačilo.


  Ledecký odsunul tanier. „Navyše, okrem neho sa všetci ostatní nakoniec predsa len pozbierali. On jediný padol až na úplné dno a ani to si Provodská nedávala príliš za vinu.“


  „Čiže podľa teba sa nijakých prípadných následkov vôbec nebáli?“


  „Vyzerá to tak,“ prikývol. „Jednoducho si boli istí, že sa s nimi nikto z nich nebude chcieť ťahať za prsty. Pri konexiách, ktoré nepochybne mali, to nakoniec bol aj celkom správny úsudok. Keď vynechám tie hlúpe výhražné listy, nikto ďalší proti nim nikdy nič nepodnikol.“


  „Aj to ma svojím spôsobom prekvapuje.“ Ledecký sa napil minerálky. „Asi všetci dotknutí usúdili, že by to celé bola len strata času a že by si aj tak nijako nepomohli. Navyše...“ nedopovedal.


  „Navyše čo?“ spýtal sa Machrák netrpezlivo.


  „Keď si vybavím všetkých, s ktorými sme doposiaľ hovorili, mám pocit, že Provodskí si najprv veľmi dobre overili, na koho si môžu dovoliť použiť svoje finty. Do žiadnej veľkej ryby, do nikoho, kto by im naozaj mohol ísť po krku v prípade, že by ho oklamali, sa podľa všetkého nikdy nepustili.“


  „Asi máš pravdu,“ v rýchlosti zalistoval v pamäti aj mladší kolega. „Alebo sme zatiaľ na nikoho takého nenarazili.“


  „Podľa mňa už ani nenarazíme.“


  Dojedli a o pár minút sedeli znova v aute.


  Ledecký mlčal.


  „Nad čím rozmýšľaš?“


  „Prišiel čas, aby sme sa na prípad Provodského pozreli z iného konca,“ odpovedal.

  „Nemôžem si pomôcť, ale mne na tých vašich záznamoch niečo nesedí,“ vzdychol Borguľa a odhryzol si z obloženej bagety, ktorú si cestou späť do kancelárie stihol kúpiť na pumpe.


  Nikoho ďalšieho jeho názor nezaujímal. Nečudo. V oddelení vrážd slúžil sotva pár týždňov.


  „Nejako mi to celé dokopy nedáva zmysel,“ s nohami vyloženými na stoličke odložil Ledeckého a Machrákov záznam, ktorý práve dočítal.


  Ani teraz sa nedočkal žiadnej reakcie.


  Staromódne plastové hodiny zavesené na stene ukazovali pol štvrtej. Blížil sa fajront a po prvýkrát po dlhom čase to vyzeralo, že by sa mohli dostať domov načas.


  „Podľa mňa ani zďaleka nepovedala všetko.“


  „O čom to točíš?“ ozval sa nakoniec Machrák, ktorý bol už pekných pár minút myšlienkami celkom inde.


  „Napríklad o tých obálkach,“ odpovedal nováčik.


  „O akých obálkach?“ stále nechápal neporovnateľne skúsenejší kolega. Pred okamihom odoslal poslednú esemesku a teraz dúfal, že ho čaká príjemný večer strávený s jednou milou a nad očakávanie prítulnou zdravotnou sestrou, s ktorou sa zoznámil len minulý týždeň.


  „O tých, v ktorých došli tie výhražné listy.“


  „A čo je s nimi?“


  „To, že ich vyhodili.“


  „No a?“ Machrák už aj ľutoval, že ho nenechal tak. „Vyhodili ich. Máš to tam čierne na bielom.“


  „Veď práve.“


  „Čo veď práve? Môžeš hovoriť jasnejšie?“


  „Nezdá sa, že by im tie listy nahnali strach, keď s nimi zaobchádzali tak, ako vám povedala,“ pokúsil sa mu vysvetliť.


  Machrák neodpovedal. Namiesto toho si pred zrkadlom prečesal vlasy a pod pazuchy nastriekal poctivú dávku dezodorantu.


  „Fíha,“ okomentoval jeho počínanie spoza počítača Koreis. „Tuším sa po čase znova chystáš zabodovať na nejakom cudzom ihrisku.“


  „Presne tak,“ uškrnul sa v predtuche príjemného zážitku.


  „Novinka?“ vyzvedal ďalej.


  „Úplne čerstvá.“


  „Zjavne nemieniš strácať čas,“ ani sa nepokúšal zastrieť ironický tón.


  „Rozhodne nie nejakým pubertálnym vodením za rúčku po nábreží, ako to robíš ty,“ vrátil mu aj s úrokmi.


  Koreisa to nevyviedlo z miery. Naopak, bavilo ho to. Na podobné doberanie bol dávno zvyknutý. Skontroloval čas, vypol monitor a odložil do zásuvky poznámkový zošit. Aj on si už stihol na dnešný večer naplánovať program. Prekvapujúco sa podobal tomu Machrákovmu, len s tým rozdielom, že on so svojou polovičkou chodil už niekoľko mesiacov. „Aj romantické prechádzky môžu mať svoje čaro,“ namietol viac-menej zo zotrvačnosti.


  Machrák znova roztiahol pery do úsmevu. „To hej, ale iba keď má človek pätnásť a nemá na hotel.“


  Borguľa prehltol posledný kus bagety a zhúžvanú servítku hodil do koša. Počkal, kým skončia. Až potom sa znova pokúsil vrátiť k téme. Pohľad však teraz sústredil iba na Ledeckého. „Skôr to vyzerá tak, že si Provodskí z podobných vyhrážok ťažkú hlavu nerobili,“ povedal. „A dal by som krk, že si ju nerobili ani z toho Gregora, ktorého vám spomenula, a podľa všetkého ani z nikoho ďalšieho, s kým podnikali. Aspoň teda nie takú, že by pre to nemohli spať.“


  Skúsený detektív začínal tušiť, kam mieri. Podľa neho mladý uvažoval správne. Napokon, sám už nejaký čas rozmýšľal nad tým istým. Preto nechal najmladšieho z detektívov rozprávať ďalej.


  „Ale na druhej strane, len relatívne nedávno si spravili z domu takmer nedobytnú pevnosť. To je čudné, nie?“


  „Čudné je iba to, že to pri tých svojich špinavých kšeftoch neurobili už oveľa skôr,“ otočil sa od zrkadla Machrák.


  Ledecký vstal, otvoril okno a napriek zákazu fajčenia v priestoroch budov ministerstva vnútra si zapálil cigaretu. V duchu Borguľovu úvahu ocenil. Páčil sa mu spôsob jeho rozmýšľania aj to, ako logicky a konštruktívne zvyčajne pristupoval k veci. Spomenul si na to, že sa osvedčil už v prvom prípade, a tak aj napriek tomu, že mu chýbali skúsenosti, nemal problém brať jeho názor vážne. „Ak som ťa teda dobre pochopil, chceš povedať, že Provodská nám z nejakého dôvodu pravý dôvod zámerne nepovedala,“ vyfúkol z okna obláčik dymu.


  Borguľa horlivo prikývol.


  „Lenže prečo by to robila?“


  Neodpovedal hneď. „Možno preto, lebo by nás tým upozornila na trestnú činnosť, ktorej sa s manželom dopustili,“ skúsil mladý.


  „Možno,“ pripustil Ledecký.


  „No je tu ešte iná možnosť.“


  Tentoraz naňho pozreli všetci traja.


  „Aká?“ spýtali sa Machrák s Koreisom takmer naraz.


  „Čo ak celá tá vec s únosom a vraždou vôbec nesúvisí s ich podnikaním?“


  Ledeckého až prekvapilo, do akej miery mladík uvažuje rovnako ako on sám.


  „Čo povedzme čisto osobné vzťahy? Aj v takom prípade by sme mohli celkom reálne rátať s niečím takým, ako je pomsta.“


  „To by sme naozaj mohli, ale, popravde, nejde mi to veľmi pod nos,“ zamrmlal od zrkadla Machrák. „S bývalkou je zadobre, na nikoho iného z príbuzenstva sme nenarazili, no a na narušené susedské vzťahy to takisto nevyzerá. Plot majú dosť vysoký.“


  Zasmiali sa.


  Borguľa sa znova načiahol za záznamom. „Keď už sme pri tom, teoreticky si ich mohol hocikto vytypovať iba na základe toho, že mali prachy,“ povedal. „Koľko zarobili len na tom Gregorovi? Tri milióny? To už je dobrá hus na šklbanie a niečo také sa len tak neutají. Hlavne, keď takých biznisov mali nepochybne viac.“


  Ledecký sa poškrabal na nose. „Keby však išlo len o prachy, potom nevidím nijaký rozumný dôvod, prečo by Provodského zabíjali. Bohato by stačilo uniesť mu ženu. Veď už to bol poriadne riskantný podnik a peniaze za ňu dostali,“ na chvíľu zmĺkol. „Bude v tom niečo osobné,“ vyhlásil a naposledy si potiahol z cigarety. „Na sto percent v tom bude niečo osobné.“


  Tentoraz nikto nenamietal.


  „V každom prípade sa budeme musieť pýtať aj inde. Ako vidno, iba s Provodskou si nevystačíme.“


  „Napadá ti, kde začať?“


  „Hej,“ vyhodil ohorok z okna. „V prvom kole by sme mali čím skôr navštíviť tú esbéesku. Možno sa dozvieme dôvod, prečo sa Provodskí rozhodli využiť ich služby. V ďalšom nám, ako vždy, ostáva rodina. Provodská síce hovorí, že medzi nimi bolo všetko v poriadku, ale ni­kdy nevieš. Jeho bývalá manželka sa na to mohla pozerať inak.“

  Sekretariát, dispečing a kancelárie bezpečnostnej služby T Security Service sídlili na štvrtom poschodí modernej výškovej administratívnej budovy týčiacej sa hneď vedľa priestoru starej tržnice na Miletičovej ulici. Chrómovaná informačná tabuľa pri vchode prezrádzala, že okrem esbéesky tu v posledných rokoch našla svoje útočisko aj minimálne dvadsiatka ďalších firiem.


  Parkovacie miesta vyhradené pre návštevy boli beznádejne obsadené. Keďže nechceli robiť rozruch, využili platené parkovisko tržnice na protiľahlej strane areálu a pešo prešli pomedzi stánky.


  Príliš rušno tu nebolo. Zopár čínskych obchodníkov s textilom vo svojich búdkach vytrvalo ponúkalo na predaj zaručene značkový tovar a pomedzi nich povykladala hŕstka trhovcov na pulty zeleninu, ktorá aj tak pochádzala zo siete veľkoskladov. Machrák prechádzajúci s Ledeckým okolo nich si pri tom pohľade smutno povzdychol.


  Obaja takmer naraz pozreli na zatiahnutú oblohu nad sebou. Na obdobie, keď sa tu bude tlačiť hlava na hlave a všetky pulty sa budú prehýbať pod ťarchou voňavých paradajok, paprík či ďalších druhov domácej zeleniny a ovocia z južných okresov, si budú musieť tak ako všetci Bratislavčania ešte zopár týždňov počkať.


  Svoju návštevu vopred telefonicky nahlásili. Tak sa na recepcii iba legitimovali a priestranným výťahom, ktorého jednu stenu tvorilo od podlahy až po strop veľké zrkadlo, sa vyviezli na štvrté poschodie.


  Tu ich čakalo prekvapenie. Muža, ktorý im po chodbe išiel oproti, totiž obaja veľmi dobre poznali. Zarazene zastali.


  Ako prvý sa spamätal Ledecký: „Ty?“


  Lipiansky, ich bývalý dlhoročný kolega z oddelenia vrážd, ktorý nie tak dávno odišiel do výslužby, sa na nich zoširoka usmieval. „Už je to tak,“ takmer zakričal, pričom nijako neskrýval, že ich po čase oboch rád vidí. „Vedel som, že prídete práve vy,“ náruživo obom potriasol ruky. „Od rána som sa nevedel dočkať.“


  Ešte stále akoby odmietali uveriť vlastným očiam. „Takže ty teraz robíš tu?“ spýtal sa za oboch Ledecký.


  Neodpovedal. Bola to zbytočná otázka, na ktorú si mohli odpovedať sami. Iba sa ďalej usmieval. „Poďte do mojej kancelárie,“ nasmeroval ich na samý koniec chodby.


  „Sadnite si,“ ukázal na koženú sedaciu súpravu doplnenú modernistickým konferenčným stolíkom.


  Poslúchli a zvedavo sa obzerali okolo seba.


  „Kávu?“


  Prikývli.


  Stisol tlačidlo telefónu na pracovnom stole. „Martuška, boli by ste taká dobrá a doniesli nám tri kávy?“ požiadal sekretárku. Potom si sadol do voľného kresla oproti nim.


  „Ako vidno, polepšil si si,“ zhodnotil Machrák všetko, čo okolo seba videl.


  Ani teraz im neodpovedal.


  Srdečné privítanie vystriedalo rozpačité ticho. Nebolo tajomstvom, že väčšina ľudí z policajnej brandže si T Security Service spájala s toráčovcami. Obaja detektívi vedeli, že právom.


  Lipiansky si nemohol nevšimnúť ich rozpačité pohľady. „Bola to tak trocha náhoda. Potrebovali konateľa,“ pokúsil sa vysvetliť.


  „Mal si teda šťastie,“ utrúsil Ledecký. Znelo to presne tak, ako malo. Pred bývalým kolegom, s ktorým strávil roky služby, sa nemienil nijako pretvarovať.


  „Viem, čo si myslíš.“ pozrel mu do očí.


  „Nepovedz,“ vyhlásil presvedčený, že by podobné miesto neprijal. Bol si však vedomý aj toho, že nemá právo ho súdiť. Lipianskeho poznal ako čestného a poctivého policajta.


  „Všetko je absolútne legálne. Je iná doba.“


  Aj o tom vedeli svoje.


  „Preto si sa na staré kolená rozhodol našim hrubokrkým kamarátom z mokrej štvrte legalizovať ich výpalnícke triky?“ udrel Machrák rozvalený v sedačke. Na rozdiel od Ledeckého ho vôbec nemienil šetriť.


  Prudko sa k nemu otočil. „Chceš hádam povedať…“


  Machrák ho nenechal dohovoriť: „Že to musela byť kurva náhoda, že toráčovci zrovna potrebovali konateľa a ešte väčšia, že si spomenuli práve na teba.“


  Lipiansky zovrel päste. Mal čo robiť, aby sa ovládol.


  Aj Ledecký mal nepríjemný pocit, že jeho kolega prestrelil. Napokon, Lipiansky ani zďaleka nebol jediný policajt, ktorý po odchode zo služby zakotvil v niektorej z bezpečnostných služieb. „V každom prípade, preto sme sem neprišli,“ pokúsil sa trochu upokojiť situáciu.


  Do kancelárie vošla sekretárka a na stôl položila podnos s kávami.


  Lipiansky počkal, kým odíde. „Oficiálne a čisto z právneho hľadiska nemá táto firma s toráčovcami nič spoločné,“ povedal po tom, čo za sebou zavrela dvere. „A už vôbec nie s nejakým výpalníctvom či čo sa to tu pokúšaš naznačiť.“


  „Kto by to povedal!“ uškrnul sa Machrák.


  Ledecký ho spražil pohľadom a kolega len odovzdane pokrčil plecami.


  „Bolo to celkom inak,“ pokračoval Lipiansky. „Nikto ma neoslovil, prišiel som celkom sám. Je to robota, na ktorú mám všetky predpoklady a za ktorú mi slušne platia. Musím platiť šeky, z niečoho žiť, živiť rodinu. Nemôžem si dovoliť prázdne gestá. Ak si náhodou vy dvaja myslíte, že si po odchode do civilu vystačíte s dôchodkom, poriadne sa mýlite.“


  „V poriadku,“ ukončil nepríjemnú debatu Ledecký.


  Lipianskemu to nestačilo. „Ty mi neveríš?“ takmer vybuchol.


  Ledecký vzdychol. Nemusel sa snažiť byť ani zdvorilý, ani diplomatický. Človek, ktorý sedel oproti nemu, bol ešte donedávna jedným z nich. Medzi sebou si hovorili veci otvorene. „Stačí mi, keď budem vedieť, že si ten flek nedostal za nejakú láskavosť z minulosti,“ povedal teda tak, ako celú vec s jeho novým miestom videl on sám.


  „Na to môžeš vziať jed,“ ohradil sa.


  „Fajn,“ pokýval hlavou. Veril mu. Bol presvedčený, že sa v ňom za tie roky nemýlil. „Potom teda poďme konečne k veci,“ usrkol si ešte horúcej kávy.

  Napätie opadlo. Takmer akoby boli všetci traja znova tým, čím boli ešte nedávno, teda kolegami. V stručnosti mu vysvetlili, prečo prišli.


  „Čítal som o tom výbuchu,“ povedal po tom, čo si ich vypočul. „Myslel som si, že si s Provodským niekto vybavil staré účty. Netušil som, že mu ešte aj uniesli ženu.“ Posunkom ich vyzval, aby vstali. „Nebude problém dať vám všetko, čo potrebujete.“


  Všetci traja prešli cez chodbu.


  „To je náš pult centrálnej ochrany,“ zaviedol ich do priestoru, ktorý tvorili dve prepojené kancelárie. Stenu jednej z nich pokrývali odvrchu nadol monitory. Obsluhu zariadenia mali na starosti dve operátorky.


  Mladšej z nich venoval Machrák uznanlivý pohľad. Ledecký mal pocit, že jej to neušlo.


  „Fungujeme predovšetkým na signál,“ vysvetľoval medzitým Lipiansky a podišiel k ovládaciemu zariadeniu.


  Dievčina na kolieskovom kresle sa odsunula tak, aby mu urobila miesto.


  „Princíp je v podstate rovnaký ako na klasickej stopäťdesiatosmičke. V prípade narušenia objektu vysielame výjazdové vozidlo a operátorka telefonicky kontaktuje majiteľa objektu, respektíve inú oprávnenú osobu. Výjazd má stále miesto na Hraničnej. Aj tam máme svoje priestory.“


  Ledecký sa zapozeral na stenu s monitormi.


  „Kamery sú skôr doplnková služba na želanie zákazníka,“ správne si vysvetlil jeho pohľad Lipiansky. „Nemáme ich na všetkých objektoch, ktoré strážime. Záznamy nahrávame a tridsať dní ich aj archivujeme.“


  „Provodský kamery mal,“ spomenul Machrák. Ledeckého neprekvapilo, že pri tom namiesto na Lipianskeho stále pozeral na mladú operátorku.


  „Áno, dve. Jednu umiestnenú tak, aby zaberala vstup do domu z hlavnej ulice, druhá monitorovala zadnú časť domu.“


  „Budeme potrebovať záznamy.“


  „Nie je problém,“ otočil sa k staršej zo žien.


  Prikývla. Celkom iste to nebolo prvýkrát, čo ju ktosi o niečo také žiadal.


  Lipiansky jej z akéhosi zoznamu nadiktoval číslo, ktoré zrejme označovalo kód Provodských domu.


  „Dajte, prosím, pánom z kriminálky všetko, čo ostalo zaznamenané.“


  Ženine prsty sa rozbehli po klávesnici.


  „A keď už sme tu,“ napadlo Machrákovi. „Vedel by si nám rovno pustiť záznam z utorka pätnásteho?“


  „Samozrejme.“


  Mladšia žena sa prisunula naspäť k riadiacemu pultu. Bolo to moderné zariadenie. Trvalo iba chvíľku, kým našla, čo chceli. „Tu to máte,“ povedala príjemným hlasom. „Pravý horný monitor.“


  Na obrazovke sa objavil dom Provodských.


  „Skúste to posunúť na takých pätnásť desať,“ poprosil ju Ledecký.


  Urobila, čo od nej chcel. Obrázok na monitore sa nijako nezmenil.


  „A teraz pustite záznam.“


  Nič sa nedialo. Na ulici sa nepohybovali žiadne osoby, len sem-tam prešlo okolo auto. V čase pätnásť trinásť sa otvorila posuvná brána a kamera zachytila Provodskú vychádzať autom von.


  „Tu ju máme,“ zamrmlal si viac-menej pre seba. Potom sa o poznanie hlasnejšie znova obrátil k Lipianskemu. „Na ten čas v rohu obrazovky sa môžeme spoľahnúť?“


  „Stopercentne,“ uistil ho bez zaváhania. „Celé zariadenie je zosynchronizované.“


  Ledecký ešte raz pozrel na monitor. Kamera zaberala iba malý kúsok ulice. Ak by aj Provodskú niekto sledoval priamo pred domom, šanca, že by ho zachytila kamera, nebola veľká.


  „Dobre,“ povedal napokon. „To by sme mali.“


  Pracovníčka, ktorá dostala za úlohu stiahnuť nahraté záznamy, medzitým vstala. V ruke držala USB kľúč, ktorý podala Lipianskemu. „Tu to máte.“


  „Obidve kamery?“


  Prikývla. „Tak, ako ste chceli.“


  Lipiansky odovzdal záznam Ledeckému. „Ak je to, čo sa týka kamier, všetko, môžeme sa vrátiť ku mne.“


  Keď si opäť sadli na svoje miesta, hneď si všimli, že kým boli preč, sekretárka odniesla prázdne šálky od kávy. Lipiansky medzitým skontroloval neprijaté hovory.


  „Neprosíte si minerálku? Alebo niečo iné?“ tváril sa ako vzorný hostiteľ.


  Tentoraz obaja odmietli.


  „Čiže čo ďalej?“ spýtal sa, odložil telefón a konečne sa aj on usadil do kresla.


  „Potrebujeme vedieť, kto všetko môže v reálnom čase pozerať to, čo zachytáva kamera,“ prešiel priamo k veci Ledecký.


  Lipiansky sa zatváril prekvapene. „Myslíš od nás z firmy?“


  „Môže ich hádam pozerať aj niekto iný?“


  „Nie, to nie,“ pokrútil hlavou. „Ja len že to znie, akoby…“ nedopovedal.


  „Čo si už zabudol, o čom je naša práca?“ usmial sa Ledecký.


  Lipiansky mávol rukou. „To je fakt. Aj keby ste niekoho od nás podozrievali, nič mi nepoviete.“


  „Tak to u nás chodí,“ potvrdil mu.


  Odovzdane pokrútil hlavou: „Pult centrálnej ochrany je režimové pracovisko. Prístup tam majú iba operátori a vedúci zmeny.“


  „Dáš nám zoznam?“


  Vstal, podišiel ku skrini a vybral z nej dosky z tvrdeného papiera.


  „Koľko je to dokopy ľudí?“


  „Šesť,“ odpovedal bez zaváhania.


  „Budeme potrebovať aj ich telefónne čísla. A k tomu číslo pevnej linky, čo je tam.“


  Lipiansky listoval v papieroch a vypisoval mená.


  „A podčiarkni nám, prosím, tých, čo mali službu pätnásteho.“


  Ako bývalý detektív začínal tušiť, kam mieria. Dopísal a ťukol do počítača na svojom stole, aby zistil rozpis služieb. „Pätnásteho do šiestej večer boli v robote práve tie dve baby, čo ste pred chvíľou videli,“ označil ich mená v zozname, ktorý práve vytvoril, a podal ho Ledeckému.


  „Takže to sú všetci?“ prebehol papier očami.


  Lipiansky prikývol. „Teda vlastne…“ zaváhal. „Ešte tam mám prístup ja. Mám sa azda takisto napísať do vášho zoznamu podozrivých?“


  „Nie! Tvoje číslo predsa ešte stále máme,“ povedal naoko vážnym hlasom Machrák. Keď však zbadal Lipianskeho prekvapený výraz, nevydržal a rozrehotal sa.


  „Tuším si sa nezmenil. Stále rovnaký magor,“ vrátil mu rovnakou mincou.


  Ledecký sa však už nechcel zdržovať. „Čo sú zač tie baby?“ spýtal sa vecne.


  Lipiansky váhal. „Snažíte sa zistiť, či náhodou nedali echo páchateľovi?“ spýtal sa, pričom pozrel na bývalého kolegu. „Nič ma do toho nie je, ale myslím si, že ste vedľa.“


  „Uvidíme.“


  „Sú to normálne baby,“ rozhodil rukami. „Tá staršia je vydatá. Čo robí jej manžel, to neviem, ale z papierov na personálnom by som to asi vedel zistiť. Viem, že má dve deti. Tá mladšia je slobodná, a pokiaľ mám dobré informácie, chodí s nejakým študákom. Dokonca viem, že ten jej chalan je odniekiaľ zo stredného Slovenska a bývajú spolu v podnájme niekde v Ružinove.“


  Ledeckému napadlo, že ak budú chcieť vedieť viac, budú sa musieť znova spoľahnúť na Novotnú.


  „Register trestov majú, samozrejme, čistý. Bez toho by u nás ani nemohli robiť.“


  „Kedy si Provodský dal namontovať to zabezpečenie?“


  Lipiansky zaklapol dosky. „Asi pred trištvrte rokom. Ak chceš, dám ti odkopírovať zmluvu.“


  Prikývol. Potom sa znova opýtal: „Nepovedal dôvod?“


  Lipiansky pokrútil hlavou. „Nie. Bol som pri tom, keď sme uzatvárali zmluvu. Pamätám sa, že celý čas hovoril len vo všeobecnej rovine. Ako dôvod uviedol prosto iba ochranu majetku. Chcel, aby bol jeho dom napojený na ochranku.“


  „A tie kamery si pýtal sám alebo ste mu ich ponúkli vy?“


  „Chcel ich sám,“ nepotreboval dlho rozmýšľať. „Myslím si, že už vopred vedel presne, čo od nás bude požadovať a čo sme mu schopní poskytnúť.“


  „Nespomínal, prečo oslovil práve vás?“


  „Nie,“ predsa len na chvíľočku zaváhal. „Ale máme celkom slušnú reklamu.“


  Ledecký ešte raz prebehol očami zoznam mien, ktorý im napísal. „Pripíš mi tam, prosím, ešte aj meno technika, čo ich montoval,“ posunul papier pred neho.


  Bývalý kolega urobil, o čo ho požiadal.


  Ledecký zhlboka vydýchol. Mal chuť si zapáliť, no viditeľne sa tu nikde nefajčilo. „No a to by bolo z formálnej stránky všetko,“ natiahol sa v sedačke, aby si urobil pohodlie. V polohe, v akej bol, mu pomaly, ale isto tŕpli nohy.


  Lipiansky sa usmial. „Príde aj nejaká neformálna?“


  Aj detektívove pery sa roztiahli do úsmevu. „Dúfam, že áno.“


  „No konečne,“ vstal a otvoril chladničku. „Už som sa o vás začínal báť. Akoby ste dočista zabudli na staré dobré časy,“ položil na stôl fľašu vodky.


  „O to nemaj strach.“


  Zo sekretára vytiahol tri poháriky.


  „Mne len symbolicky,“ upozornil Machrák, ktorého dobehol osud šoféra.


  Lipiansky nalial.


  „Tak na to, čo bolo!“ štrngli si.


  Bola to kvalitná a dobre vychladená vodka. Ledecký neprotestoval, keď mu bývalý vraždár nalial aj do druhej nohy. „Vlastne by som ťa chcel o niečo poprosiť,“ počkal, kým položí fľašu.


  „Počúvam.“


  „Podľa mňa by totiž bola večná škoda nevyužiť to, že si tu práve ty.“


  Lipiansky naňho pozrel so záujmom. „O čo ide?“


  „Mohol by si nám pomôcť,“ povedal. „Teda čisto ne­oficiálne.“


  „No tak už to konečne vysyp.“


  „Mohol by si sa popýtať, pozisťovať, no hlavne hádam aj nejako nenápadne pozrieť papiere na osobnom.“


  Vyzeralo to, že bývalý kolega začínal chápať.


  „Kto iný ako ty by dokázal lepšie vyhodnotiť, či sa medzi vašimi ľuďmi predsa len nenájde niekto, kto by nám do toho pasoval.“


  Obrátil do seba pohárik. „Takže si fakt myslíte, že v tom Provodskom má prsty niekto odtiaľto?“ Ledva dopovedal a rozkašľal sa.


  Ledecký pokrútil hlavou. „Tak ďaleko ešte nie sme, ale chceme to dôkladne preveriť. V každom prípade, súdny príkaz na vydanie osobných materiálov zatiaľ nemáme.“


  Lipiansky viditeľne váhal.


  „Nemusíš, ak sa ti do toho nechce. Ak by to malo ohroziť tvoje miesto, pochopíme to,“ vysvetlil si jeho mlčanie.


  „Akého človeka mám hľadať?“ nakoniec predsa len zareagoval.


  Ledecký sa usmial. V duchu rátal s tým, že ho Lipiansky nesklame, a bol rád, že sa nemýlil. „Takého, čo má finančné problémy, takého, čo by podľa teba vedel zorganizovať únos, aj takého, ktorý by vedel ukradnúť auto.“


  Bývalý kolega prikyvoval.


  „A úplne najlepšie takého, ktorý by dokázal zostrojiť nástražno-výbušný systém a pomocou telefónu vyhodiť do vzduchu človeka aj s autom,“ vložil sa do veci Machrák.


  Lipiansky dolial sebe a Ledeckému poháriky. „Dám vám vedieť,“ povedal hneď, ako ich vypili.

  Koreis s Borguľom nemali problém nájsť adresu, ktorú im vytlačila z počítača Novotná. Bolo ešte len pol desiatej doobeda, keď odstavili služobné vozidlo v tichej štvrti, priamo pred domom, v ktorom vraj bývala prvá Provodského manželka.


  Bol to pekný, dvojpodlažný dom s veľkou terasou a prekrytým bazénom. Menovka na zdobenej poštovej schránke potvrdzovala, že po rozvode si ponechala jeho priezvisko.


  Zazvonili.


  Ani jeden z nich si nepamätal dátum jej narodenia, no žene, ktorá im prišla otvoriť, hádali niečo vyše päťdesiat. Ukázali jej služobné preukazy.


  „Jarmila Provodská,“ predstavila sa vysoká, štíhla žena celá v čiernom. Prešedivené vlasy mala vzadu stiahnuté do chvosta. S okuliarmi na nose a prísnym výrazom na tvári vyzerala presne na to, čím aj bola – na vysokoškolskú profesorku Ekonomickej univerzity.


  Zaviedla ich ďalej.


  V priestrannej jedálni prepojenej s kuchyňou sedeli za masívnym dreveným stolom muž a žena. Aj tá bola v smútočnom.


  Keď detektívi vošli dnu, obaja vstali.


  „To je moja staršia dcéra a jej muž,“ ukázala najprv na dcéru, potom na zaťa.


  Tentoraz nechali preukazy tak. Iba prikývli na pozdrav a usadili sa na stoličky, ktoré im posunkom ruky ponúkla.


  „Kávu? Čaj?“


  S poďakovaním odmietli.


  Niekoľko ďalších sekúnd sedeli oproti sebe a zvedavo sa navzájom obzerali.


  V miestnosti bolo teplo, na ich vkus až príliš. V tichu, ktoré nastalo, počuli praskanie polien v rozpálenom kozube.


  „Na začiatok, prosím, prijmite našu úprimnú sústrasť,“ prehovoril ako prvý Koreis.


  Všetci traja prikývli.


  Borguľa vytiahol vreckovku a poutieral si ňou okuliare, ktoré sa mu v prekúrenej izbe stihli zahmliť.


  Koreis sa nadýchol.


  „Už viete, kto zabil otca?“ stihla mu skočiť do reči dcéra. Mohutná, na blond odfarbená žena s nápadne výraznou linkou namiesto vytrhaného obočia.


  Koreis na ňu zameral svoj pohľad. Už na ten prvý sa svojím výzorom takmer v ničom nepodala na matku. Márne sa pokúšal vybaviť si v pamäti fotografiu jej nedávno zavraždeného otca.


  „Chytili ste už jeho vraha?“ zopakovala otázku.


  Napadlo mu, že rozhodne nepatrí k tomu typu žien, za ktorými by sa na ulici otáčali chlapi. „Robíme, čo je v našich silách. Pátranie je ešte len na začiatku.“


  „To máte jeho prípad na starosti vy dvaja?“ spýtala sa rázne a tón jej hlasu hovoril za všetko.


  Nijako sa ich to však nedotklo. „Nie. Na prípade vraždy vášho otca pracuje celé naše oddelenie,“ odpovedal celkom pokojne.


  Nezdalo sa, že by ju to uspokojilo. Možno mu ani neverila.


  Tak či tak sa Koreis radšej obrátil znova na matku. „Netušíte, kto mohol mať záujem vášmu manželovi ublížiť?“


  „My?“ pozrela naňho nechápavo.


  „Áno, vy.“


  Bezradne krútila hlavou.


  „Poznali ste ho a poznali ste aj množstvo ľudí z jeho blízkeho okolia. Možno vám spomedzi nich napadol niekto, komu by jeho smrť prospela.“


  Rozmýšľala. „Nie, to nie. O nikom takom nevieme,“ odpovedala za všetkých.


  „Nezdôveril sa vám alebo niektorej z vašich dcér, že by mal obavy o svoj život?“


  Matka s dcérou sa na seba pozreli.


  „Preboha, to už vôbec nie,“ odpovedala potom matka. „Ani v najmenšom.“


  „Otec sa nám nikdy so svojimi problémami nezveroval. Nezaťahoval nás do ničoho, čo sa týkalo jeho podnikania. Ani teraz, ani v minulosti. Ak by aj nejaké problémy mal, boli by sme posledné, čo by sa o tom dozvedeli,“ doplnila dcéra.


  „Máte ešte jednu dcéru,“ nadhodil vraždár.


  Bývalá manželka inžiniera Petra Provodského naňho pozrela. „Áno. Petrušku. Je doma, čaká bábätko. To, čo sa stalo, ju veľmi rozrušilo. Potrebuje pokoj. Ledva zvládla pohreb. S otcom mala odmalička veľmi dobrý vzťah. Celkom ju to zobralo. V jej stave, čo isto chápete, môže mať celá vec veľmi nepriaznivé následky.“


  „Chápem,“ prikývol Koreis.


  „Bola jeho maznáčik.“


  „Ste si istá, že ani ona nevie nič, čo by nám mohlo pomôcť?“


  „Samozrejme, že nie,“ razantne pokrútila hlavou. „Som si absolútne istá.“


  „Ako ste s bývalým manželom vychádzali?“ rozhodol sa teda zmeniť tému.


  Chvíľu mlčala. „Slušne,“ povedala napokon. „Samozrejme, než sa upokojili všetky tie emócie v súvislosti s rozvodom a s tým, že si našiel inú ženu, chvíľu to trvalo, ale po čase sa veci vykryštalizovali. A hlavne, Peter bol dobrý otec. Nikdy nestratil záujem o svoje dcéry.“


  „S dcérami teda ostal zadobre,“ vložil sa prvýkrát do výsluchu Borguľa.


  „Áno, tak ako som povedala.“


  „A čo sa týkalo vás?“


  Pokrčila plecami. „Nikdy nepopieral, že sa naše manželstvo rozpadlo jeho vinou. Snažil sa, aby sme spolu vychádzali,“ na jeho prekvapenie sa pousmiala. „Pravdupovediac, zo začiatku som to bola skôr ja, ktorá robila prieky. Ale to už je dávno preč.“


  „Majetkovo ste sa vyrovnali?“


  Akoby ju jeho otázka prekvapila. „Myslíte, ako sme si rozdelili spoločný majetok?“


  „Hej,“ prisvedčil.


  Váhala.


  Manžel jej dcéry sa nadýchol, akoby chcel niečo na­mietať.


  Koreis mu venoval letmý pohľad. Stačilo to na to, aby ho zastavil.


  „Nehnevajte sa, ale smiem vedieť, ako to súvisí s vraždou môjho bývalého manžela?“ spýtala sa medzitým ona.


  Aj jej dcéra sa zrazu tvárila pobúrene.


  „V tejto fáze vyšetrovania ani zďaleka nevieme, čo všetko môže s čím súvisieť. Iba vám kladieme otázky a budeme radi, keď nám na ne odpoviete,“ povedal Borguľa pokojne.


  „V poriadku,“ vzdychla. „No ak ste sa hádam rozhodli uvažovať týmto smerom, celkom iste vás sklamem,“ rozhodila rukami. „Aj v tomto bol Peter veľkorysý. Po rozvode mi pripadol tento dom, chata, auto aj peniaze na našom súkromnom účte. On si ponechal prakticky iba stopercentný podiel vo firme. Vtedy však, samozrejme, nemal ani zďaleka takú hodnotu ako teraz. Navyše, naďalej podporoval dcéry. Štúdium, vreckové, dovolenky – asi viete, čo myslím. Nemohli sme sa teda sťažovať.“


  „Dediť však nebudete,“ detektív skôr skonštatoval, ako by sa pýtal.


  „Nie,“ potvrdila.


  „Dcéry však áno,“ poznamenal Borguľa.


  Tentoraz už Koreisov pohľad manžela staršej dcéry zadržať nedokázal.


  „To už zachádzate priďaleko. Chcete tým povedať…“ zdvihol hlas a takmer vyskočil zo stoličky, ako sa neohrozene postavil na obranu svojej ženy. „Že moju manželku podozrievate z vraždy vlastného otca?“


  Vyzeralo to smiešne. Už preto, lebo bol asi o dve hlavy nižší a o dobrých tridsať kíl ľahší ako jeho žena.


  Tmavší brčkavý mužík s nadmerne ochlpenými rukami Koreisovi zo všetkého najviac pripomínal detského čertíka, čo vyskakuje zo škatuľky. Borguľovi zasa rozzúrenú čivavu, márne sa snažiacu chrániť svojho pána pred útokom rozdráždeného rotvajlera.


  Počkali, kým sa neupokojí. „Iba kladieme rutinné otázky, aby sme odpovede na ne mohli založiť do spisu.“


  Muž si sadol a pohľadom vyhľadal manželku. Možno čakal pochvalu alebo iný prejav uznania. Minimálne nateraz sa však ani jedného nedočkal.


  Aj Provodská sa pokúsila upokojiť situáciu. „Chápte, je to pre nás ešte stále príliš citlivá záležitosť. Peter od nás síce odišiel, ale vzťah medzi ním a dcérami sa tým nezmenil. Stále sa mali radi. Nakoniec, aj čo sa týka mňa…“ odmlčala sa. „Ani mne nebol celkom ľahostajný. Veď som s ním strávila roky života a verte mi, nebolo to zlé. Mám na čo spomínať. Otázky dedičstva sme ešte vôbec neriešili. Všetky tri by sme boli oveľa radšej, keby žil.“


  Koreis s Borguľom si všimli, že sa jej v očiach zaleskli slzy. Obaja sa zrazu necítili vo svojej koži.


  Koreisovi napadlo, že predsa len mohli byť o čosi citlivejší. „Chápem. Prepáčte, ak sme sa vás dotkli. Nič také sme nemali v úmysle.“


  Úškrn na tvári brčkavého škriatka sa zmenil na blažený víťazný úsmev.


  Koreis si predstavil, aké by bolo zakrútiť mu krkom. „Potom by to asi bolo nadnes všetko,“ radšej sa tej myšlienky čo najrýchlejšie vzdal.


  Detektívi sa zodvihli na odchod.


  „Už žiadne ďalšie rutinné otázky?“ zaťko sa zrazu na stoličke takmer nadnášal.


  „Vlastne už len jedna,“ usadili ho naspäť. „Čo ste robili vo štvrtok sedemnásteho?“

  Čierne audi zastalo na štrkovom parkovisku pred areálom športovej strelnice. Spolu tu už stálo päť ďalších áut, zväčša SUV.


  Detektívi z Úradu boja proti organizovanej kriminalite Ján Faučovič a Ján Michel vystúpili a rozhliadali sa okolo seba. Obaja tu boli po prvýkrát.


  „Si si istý, že sa s nami chce stretnúť práve tu?“ spýtal sa Michel svojho kolegu.


  Ten iba prikývol a vykročil k bránke areálu.


  Už na prvý pohľad to bola nová, moderná a dobre vybavená strelnica. Po pravom boku sa nachádzal koridor na brokovú streľbu na asfaltové holuby, hneď vedľa neho bol dlhý tunel určený na nastreľovanie guľovníc. Z nízkej budovy vzdialenej asi dvadsať metrov k nim doliehali tlmené zvuky sporadických výstrelov.


  Zamierili tým smerom.


  Vstupná časť budovy pripomínala hotelovú recepciu nižšej triedy. Rozdiel bol azda len v tom, že na drevených regáloch neležali kľúče od izieb, ale škatuľky s najrozličnejšími druhmi nábojov väčšiny dostupných kalibrov. Zvyšok miestnosti bol zariadený jednoduchými stolmi, drevenými stoličkami a veľkou sklenou chladničkou s nápojmi. Na stenách viseli zarámované plagáty a obrázky so streleckou tematikou.


  Mladík v okuliaroch stojaci za pultom si ich premeral zvedavým pohľadom. Okrem neho tu nik ďalší nebol.


  „Hľadáme Ďura,“ oslovil ho Faučovič ešte skôr, ako sa ich stihol čokoľvek spýtať.


  Pokýval hlavou.


  „Môžete nám ho zavolať?“


  Ani tentoraz neprehovoril. Iba sa otočil a bez slova zmizol vo dverách vedúcich do útrob strelnice.


  Michel s Faučovičom si sadli za najbližší stôl. Nečakali dlho. Už o pár sekúnd sa mladík vrátil v spoločnosti ďalšieho muža. Ani jeden z dvojice detektívov ho nikdy predtým nevidel.


  Muž pristúpil k stolu, za ktorým sedeli.


  „Ďuro?“ uistil sa Faučovič.


  Prikývol a prisadol si k nim.


  Odhadovali, že nemá ešte ani tridsať. Mal nakrátko ostrihané vlasy, hrubý krk s dvojitou bradou a veľké pivné brucho natlačené do maskáčov. Od prvého okamihu, čo ho zbadali, nemali dôvod pochybovať, že väčšinu života používal skôr ruky ako mozog.


  „Máš aj nejaké priezvisko?“ spýtal sa Faučovič, ktorý usúdil, že človeku ako on bude tykanie bližšie.


  „Mám,“ usmial sa. „Ale to teraz vôbec nie je dôležité. To, čo vám chcem povedať, aj tak nikdy nepôjdem dosvedčiť na žiadny súd a dokonca vám to ani nenadiktujem do žiadneho protokolu.“


  „Prečo sme teda tu?“ namrzene sa spýtal Michel. Podobne tajomných chlapíkov, ktorí tak radi preceňovali vlastnú dôležitosť, už videl v živote neúrekom.


  „Dokonca sa ani nevolám Juraj,“ pokračoval vo svojom zrejme nacvičenom entrée muž v maskáčoch. „Zavolal som vás preto, lebo mám pre vás dôležitú, no ako som vám už vopred povedal, čisto operatívnu informáciu.“


  Faučovičovi ani Michelovi neušlo, že použil odborný výraz.


  Napadlo im, či v skutočnosti vôbec vie, čo výraz operatívna informácia vlastne znamená.


  „V poriadku,“ obaja naraz mávli rukou.


  „Poďme teda k veci,“ pohľadom na hodinky Michel naznačil, že na podobné táraniny nemajú čas.


  Vyzeral, že ho to sklamalo. Možno čakal, že ho budú prehovárať, aby sa im predsa len predstavil, alebo bol presvedčený, že si za informácie, ktoré sa im chystal odovzdať a ktorých obsah im už predtým v telefóne naznačil, zaslúži podstatne srdečnejšie privítanie. V každom prípade sa ani nesnažil skrývať, že sa úvod ich stretnutia nevyvíja podľa jeho predstáv.


  „Ak som dobre pochopil náš predchádzajúci telefonický rozhovor, budeme sa rozprávať o vražde inžiniera Provodského a únose jeho manželky,“ začal Faučovič. Bol to práve on, s kým muž v maskáčoch telefonoval.


  „Áno, presne tak,“ prisvedčil.


  „Povieš nám, ako si sa k tým informáciám dostal?“ Nečakal, že odpovie, no aspoň formálne sa spýtal.


  Nemýlil sa. Tučko zavrtel hlavou presne tak, ako čakal. „Poviem vám iba toľko, že sú nepochybne dôveryhodné a že pochádzajú od veľmi vysoko postaveného človeka, ktorý si v žiadnom prípade neželá, aby sa v akejkoľvek súvislosti s tým prípadom zverejnilo jeho meno.“


  Zjavne mal aj túto vetu vopred naučenú. Nateraz ich však viac ako čokoľvek iné zaujímala samotná informácia. „Dobre teda. Počúvame,“ povedal Faučovič.


  Tučko sa nadýchol a obzrel sa okolo seba. „Provodského zavraždil a jeho ženu uniesol Štefan Pútik so svojimi komplicmi od špačekovcov,“ zašepkal tak, aby ich ani pri najlepšej vôli nemohol počuť mladík za pultom.


  Detektívi ostali zarazení. Také kategorické a priame vyhlásenie neočakávali.


  „Štefan Pútik?“ prešiel do šepotu aj Faučovič. „Ten od špačekovcov, čo sa len pred rokom vrátil z basy?“ Meno toho muža poznali. Už roky figuroval na zoznamoch záujmových osôb ich úradu.


  Chlapík, ktorý si hovoril Ďuro, prikývol: „Hej, ten.“


  „A vieš aj, prečo to mal urobiť?“ opýtal sa ešte stále šeptom Faučovič.


  „Nieže mal urobiť,“ opravil ho, „ale urobil. Berte to tak, že to, čo vám hovorím, je nabetón.“


  „Okej,“ nechcel ho chytať za slovíčka detektív. „Tak teda urobil.“


  Tučko rozmýšľal, ako začať. Vopred naučené frázy mu podľa všetkého práve došli.


  Michel s Faučovičom trpezlivo čakali.


  „Provodský s manželkou ojebali jeho babku o veľké peniaze. A keď hovorím o veľké, tak si môžete domyslieť, že hovoríme o miliónoch,“ povedal napokon.


  Detektívov to prekvapilo. Pozreli jeden na druhého.


  „Vieš o tom viac?“ spýtal sa Michel.


  Prikývol. Kým začal, znova to chvíľu trvalo. „Niečo hej,“ povedal napokon. „Išlo vraj o nejaké pozemky pri Pezinku. Pôvodne to boli vinohrady. Pútikova babka ich vlastnila ešte bohvie po kom. Kým bol Pútik v base, stihli jej Provodský s manželkou nahovoriť, že tam chcú znova obnoviť pestovanie hrozna a vyrábať víno, že aj tak sa s nimi nič iné nedá robiť, keďže je tam stavebná uzávera, a nakoniec ju aj presvedčili, aby im tie pozemky predala ako ornú pôdu. Skrátka, po pár centoch za meter.“


  Začínali chápať.


  „Pritom však dobre vedeli a mali aj všetko pripravené na to, že mesto bude meniť stavebný plán. Hneď ako tie vinohrady od babky kúpili, zmenili ich na stavebné pozemky. Keby bývala babka s tým predajom pol roka počkala, mohla zarobiť obrovské prachy. Takto ich zarobili oni a jej dali pár šušňov. A nielen to. Provodskí dali dokopy aj projekt na výstavbu polyfunkčných domov a zakrátko začali stavať. To sú prachy navyše.“


  „Peniaze robia peniaze,“ uškrnul sa Faučovič.


  Tučko pokračoval: „Keď sa Pútik vrátil z basy domov, skoro vyskočil z kože. Ani sa nedá moc čudovať, že urobil to, čo urobil.“


  „Povedal ti ten niekto, od koho to všetko máš, aj s kým to mal urobiť? Sám by to v žiadnom prípade nezvládol.“


  Tentoraz zavrtel hlavou: „Nie, a ani to nevie, no pre vás by nemalo byť ťažké na to prísť. S kým iným by niečo také spravil, keď nie s ľuďmi zo svojej partie?“


  „Dobre, lenže ak by to aj bolo, ako hovoríš, potom celá akcia vyniesla Pútikovi tristotisíc. Vlastne, pravdepodobne ešte menej, keďže sa nepochybne musel deliť s tými, čo do toho išli s ním,“ spochybnil príbeh Michel. „To je trocha málo vzhľadom na to, že tu rozprávaš o miliónoch. Nehľadiac na to, že ak Pútikovi išlo predovšetkým o peniaze, nemal jediný dôvod Provodského zabiť. Naopak, keby ostal nažive, mohol sa z neho časom pokúsiť dostať viac.“


  Chlap v maskáčoch sa iba uškrnul. „A prečo si myslíte, že už skončil?“


  Jeho posledná poznámka ich zarazila.


  „To, čo sa doteraz stalo, je iba začiatok.“


  „Ako to myslíš, že iba začiatok?“ nepodarilo sa im skryť údiv.


  „Predpokladal som, že viete, ako to chodí.“


  Nechali ho tak. To, čo im práve rozprával, bolo dostatočne zaujímavé, než aby ho pre jednu malichernú poznámku stopli. Takže čakali, kým začne znova rozprávať.


  „Provodského smrť a únos tej jeho pipinky je iba niečo ako prvé kolo. Tak to v partiách, ako sú špačekovci, chodí. Provodský musel dostať, čo mu patrilo. Mafiáni ako špačekovci, ale ani ostatní si jednoducho nemôžu nechať od človeka ako on nasrať na hlavu a tváriť sa pri tom, že im to vôbec neprekáža. Úplne by stratili kredit. Potom by si podobné veci dovolili aj ďalší. V prvom rade teda všetkým ukázali, ako sa veci majú, a Provodského dali bez milosti dole. Verejne, tak, aby celé mesto videlo, že sa nikomu neoplatí ťahať sa s nimi za prsty. Aj jeho žene ukázali, že ak budú chcieť, môžu s ňou urobiť, čo chcú. Sama teraz najlepšie vie, aká je zraniteľná a bezmocná.“


  Obaja v duchu vyhodnocovali, čo od neho práve počuli.


  Tučko im však nedal čas a pokračoval. „Tých tristotisíc, čo z toho zatiaľ vytrieskali, sú v podstate iba prevádzkové náklady. Teraz tú babu potrebujú už len na to, aby dokončila, čo má, a keď to urobí, postupne ju pripravia o všetko. Čo myslíte, ako dlho im bude po tomto všetkom vzdorovať? Bude rada, keď vyviazne živá a zdravá.“


  Znelo to logicky.


  „Povieš nám, kde Pútika nájdeme?“ spýtal sa napokon Michel.

  Muž, ktorý si hovoril Ďuro, sa zatváril vážne. „To bude ťažšie. Viem, že po tom, čo sa vrátil, už doma nebýva,“ vysvetlil.


  Michel s Faučovičom vyzerali sklamane.


  „Cez deň by ste ho najskôr vymákli niekde v meste. Obieha podniky, celkom iste sa minimálne raz zastaví v Rosničke. Kde prespáva, to vám však nepoviem. Lebo to ne­viem.“


  Faučovič si vzdychol. Pomaly začínal uvažovať o odchode.


  Muž v maskáčoch to z jeho správania vytušil. „Ale asi by som vás vedel zaviesť za niekým, kto by to vedieť mohol,“ povedal rýchlo.


  Detektívi na seba pozreli.


  „To by bolo fajn,“ prikývol Michel.


  „Napadlo mi to hneď, ako som ho tu zbadal.“


  „Ten človek je tu?“


  Prikývol: „Ale počkajte. Najprv s ním musím prehovoriť ja.“


  Nemali čo stratiť.


  Tučko vstal a zmizol v útrobách strelnice.


  Mladík spoza baru využil, že osameli. „Nedáte si niečo na pitie?“ obrátil sa na nich.


  Odmietli. V duchu vyhodnocovali informácie, ktoré sa pred chvíľou dozvedeli. Vyzerali nádejne. Všetko, čo im tento zvláštny chlapík doposiaľ povedal, malo hlavu aj pätu a celkom logicky to do seba zapadalo. Už od samého začiatku boli presvedčení, že Provodského vražda bezprostredne súvisí s jeho problematickým podni­kaním.


  Medzitým sa vo dverách objavil tučko a zakýval na nich.


  Vošli dnu.


  Podal im slúchadlá.


  Bola to slušná strelnica. Narátali desať stavov oddelených drevenou zástenou. Obsadená bola zhruba polovica z nich. Tučko ich zaviedol k poslednému.


  Asi tridsaťročný muž tu strieľal z automatickej pištole. Podľa všetkého bol práve uprostred svojej streleckej položky. Počkali, kým dostrieľa.


  Na prvý pohľad to nebol žiadny profík. Už v samotnom postoji sa dopustil hneď niekoľkých typicky začiatočníckych chýb. Oblečený bol ako väčšina ľudí, ktorých si tu stihli všimnúť. Aj on mal na sebe maskáče a akúsi polovojenskú vestu s nášivkou US Army na pleci.


  Vo svojich oblekoch sa tu začínali cítiť nenáležite.


  Muž odložil zbraň na pultík pred sebou a ovládačom prisunul terč.


  Neprekvapilo ich, čo videli.


  Rany boli nerovnomerne rozosiate po celej ploche štylizovanej figúry a našli sa aj také, ktoré boli úplne mimo. Na dvadsaťpäť metrov by sa za podobný výkon musel hanbiť aj začínajúci kadet policajnej akadémie.


  Kolotočový strelec si posunul slúchadlá na ušiach a konečne sa otočil k nim. „Ďuro mi hovoril, že ste z ÚBOK-u,“ premeral si ich pohľadom.


  Prikývli. Nepovažovali za dôležité ukazovať mu svoje preukazy.


  „A že sa zaujímate o Pútika,“ pokračoval, pričom ešte stále prebiehal pohľadom z jedného na druhého, ako by si to hádam týmto spôsobom chcel overiť.


  Aj tentoraz prisvedčili.


  „Vlastne chcú vedieť iba to, kde býva,“ povedal za nich Ďuro.


  Muž, ktorý pred chvíľou dostrieľal, sa neponáhľal.


  Detektívi si v duchu márne lámali hlavu nad tým, prečo sa zrazu všetci títo sviatoční strelci potrebujú hrať na dôležitých.


  „Myslím si, že by som vám vedel pomôcť,“ vyliezlo z neho konečne. „Ak to však, samozrejme, ostane iba medzi nami.“


  „Môžeš sa spoľahnúť,“ uistil ho Michel.


  „Lenže je tu možno ešte niečo,“ viditeľne skúsil využiť nečakanú príležitosť a vyťažiť z nej niečo pre seba.


  Ani zďaleka sa s niečím podobným nestretli prvýkrát.


  „O čo ide?“ spýtal sa teda bez náznaku najmenšieho prekvapenia Michel.


  „Potreboval by som s niečím helfnúť u dopravákov na trojke,“ začal nesmelo. „Keď ste z ÚBOK-u, možno by ste...“


  „Počúvam,“ skočil mu do reči. Toto naťahovanie ho už prestávalo baviť.


  „Pred necelými dvoma týždňami som nafúkal,“ vyliezlo z neho.


  Detektív sa uškrnul.


  „Iba zvyškový. Hlboko pod jedno promile, inak by som vás ani neotravoval.“


  „A?“ nechali ho vytrápiť sa.


  „Keby ste dokázali zariadiť, aby dopraváci prižmúrili oko. Stalo sa to prvýkrát, môžete si to overiť. Zaplatím akúkoľvek pokutu, len nech mi nechajú papiere. Bez vodičáka som úplne v riti. Ešte prídem aj o robotu.“


  Michel úkosom pozrel na Ďura. Napadlo mu, či spolu s týmto chlapíkom neskúša hrať už od začiatku divadlo. Nakoniec to však nechal tak. „S tým by sme možno vedeli niečo urobiť,“ povedal namiesto toho.


  Chlap sa pousmial. „Budem vám zaviazaný,“ uistil ich s neskrývanou nádejou.


  „Takže poďme k tomu Pútikovi,“ posunul debatu Faučovič. „Kde ho nájdeme?“


  Muž vo vojenskej bunde sa otočil k nemu. „Býva teraz u svojej frajerky vo Štvrtku na Ostrove. Je to taký veľký nazeleno omietnutý dom s plechovou bránou. Keď pôjdete od Bratislavy po hlavnej, tak je to až skoro na samom konci dediny. Keď je tam, parkuje rovno za bránou. Strieborné Audi Q7. Tak ako všetci špačekovci má na značke samé štvorky.“


  Detektívi boli spokojní. Dozvedeli sa, čo chceli.


  Chlapík pripol na rám nový terč. „Nechcete to skúsiť?“ vrátil ho do pôvodnej polohy.


  Michel sa pousmial.


  „Ja len, keď už ste tu.“


  Policajt pokrčil plecia, postavil sa na palebnú čiaru, spoza opaska vytiahol služobný glock a v pravidelných intervaloch vystrieľal v priebehu niekoľkých sekúnd celý zásobník.


  Muž pritiahol terč. „Fíha,“ povedal uznanlivo.


  Všetkých pätnásť otvorov po guľkách ležalo v strede, v najmenšom kruhu označujúcom desiatku. Niektoré sa navzájom prekrývali.


  Michel vymenil prázdny zásobník za plný a schoval zbraň do puzdra.

  Lipiansky sa ozval tri dni po tom, čo ho navštívili v sídle bezpečnostnej firmy, kde sa na ich nemalé prekvapenie krátko po odchode do civilu zamestnal. Zavolal na Ledeckého súkromné číslo.


  Dohodli si stretnutie o pätnástej v malom bistre za križovatkou Seberíniho a Tomášikovej, neďaleko hotela Bratislava. Ledeckému to vyhovovalo. Slabých dvadsať minút pešo odtiaľ sa nachádzal Hanin byt, v ktorom s ňou už dlhšie býval.


  Maličké parkovisko pred bistrom bolo plné. Zaparkoval teda rovno doma a naspäť sa vrátil po svojich. Lipiansky ho tu už čakal. Usadili sa v samom rohu, pri stolíku pre dvoch tak, aby mali obaja výhľad na vchod.


  Podnik bol takmer plný. Voľných zostávalo už iba niekoľko stoličiek. Aj pri neveľkom bare sa tlačili traja mladíci.


  Asi minútu po tom, čo sem Ledecký vkročil, pristúpila k stolíku čašníčka. Podľa toho, ako s ňou Lipiansky rozprával, Ledecký usúdil, že ju pozná. Bývalý kolega si objednal karpatské brandy a kávu.


  „A vy?“ otočila sa mladá dievčina k nemu. Na tvári jej pohrával milý úsmev.


  „Pivo,“ povedal a v duchu ocenil jej krásne, dokonale biele zuby.


  Dnes sa už nikam neponáhľal. Do roboty sa už vrátiť neplánoval. Pokojne tak mohol pracovnú schôdzku s Lipianskym poňať ako príjemné posedenie starých priateľov.


  Počkali, kým ich čašníčka obslúži.


  „Chodíš sem často?“ spýtal sa vraždár.


  Lipiansky prikývol: „Sem-tam sem zájdem. Robia tu dobrú kávu.“


  Ešte stále si teda na kávu potrpel. Ani inak sa príliš nezmenil, napadlo Ledeckému. Skoro ako keby od nich odišiel len včera. Pritom to už boli dva roky, počas ktorých sa až do nedávneho stretnutia v T Security Service nevideli.


  Zamyslene zodvihol pohárik. „Som radšej, že sme sa stretli takto,“ začal.


  „Aj ja,“ prisvedčil a počkal, kým ho vypije. Až potom sa opýtal: „Aké to je?“


  Lipiansky pochopil, čo má na mysli. Aj jemu sa neúprosne blížil čas, kedy bude musieť odísť do dôchodku. Už teraz bol v oddelení najstarší.


  „Zvláštne,“ odpovedal s vážnym výrazom. „Hlavne zo začiatku. Ráno sa zobudíš a uvedomíš si, že už nie si fízel. Nemáš odznak, nikto ti nevolá. O zločinoch čítaš už iba v novinách alebo sa o nich dozvedáš v televízii. Niekedy ti dokonca ešte stále príde čudné, že nie si pri tom, a až neskôr ti dôjde, že sa ťa to už netýka. Zo začiatku mi z toho bývalo dokonca smutno.“


  Ledecký počúval. Nehovoril nič, iba si z času na čas odpil piva.


  Lipiansky si medzitým objednal ďalší koňak. „Ale zvykneš si. Až to príde, zvykneš si aj ty.“


  Vedel, že áno. Iba sa v duchu bál neznámeho. „Ktovie, koľko ešte potiahnem.“


  „To je fuk. Raz sa to tak či tak stane.“


  Aj to mu bolo jasné. Preto radšej zmenil tému: „Teraz si spokojný?“


  Lipiansky prikývol: „Hej. Musel som niečo robiť.“


  Ledecký potriasol hlavou.


  „Nejde len o peniaze, ale zostať sám doma, asi by som sa zbláznil.“


  Chápal ho.


  „Alebo by som sa pomaly uchľastal na smrť s nejakou partiou povaľačov.“


  Rozosmiali sa. Obaja si boli vedomí toho, že nebol ďaleko od pravdy. Zopár bývalých kolegov stretol aj taký osud.


  „Našiel si pre mňa niečo?“ prešiel Ledecký ku skutočnému dôvodu ich stretnutia.


  Prikývol.


  Detektív si z úst otrel zvyšok peny.


  „Len mi, prosím, ešte než začnem, prezraď, ako si vlastne prišiel na to, že by v tom prípade mohol mať prsty niekto od nás?“ chcel vedieť.


  Ledecký rozmýšľal. Nebolo jednoduché mu odpovedať. Vlastne správnu odpoveď nepoznal ani sám. Bol to iba inštinkt, nedokázal ho seriózne vysvetliť.


  „Alebo máš nejaký dôvod, pre ktorý nechceš, aby som to vedel?“ zle si vysvetlil jeho mlčanie.


  „Nie, to nie,“ rázne pokrútil hlavou. „Len je to celé skôr o tomto,“ brnkol si po nose, „než že by to bolo tu,“ poklepal si na čelo.


  Lipiansky pochopil. „Myslel som si,“ usmial sa.


  „Povieš mi teda, na čo si došiel?“


  Ešte stále sa usmieval. „Ako hovorím, poriadne som pozrel tie veci, čo si chcel.“


  „A?“


  Z náprsného vrecka vytiahol zopár poskladaných papierov. „Aj ja si už myslím, že by si mohol byť s tým svojím policajným čuchom na dobrej ceste.“


  Ledecký čakal. Prekvapilo ho, že aj po toľkých rokoch služby ešte stále cíti napätie.


  „Najprv začnem tými babami od kamier a ľuďmi, čo som vám dal na zoznam,“ porozkladal papiere po stole. „Podľa mňa sú čistí a pokojne ich môžeš vylúčiť. Celkom iste s tým tvojím prípadom nebudú nič mať.“


  Ledecký prikývol a zapálil si cigaretu.


  „Na jedného zaujímavého vtáčika som však predsa len narazil.“


  Detektív pred seba vyfúkol oblak dymu.


  Lipiansky sa ho pokúsil rozohnať rukami a demonštratívne sa rozkašľal. „Kedy sa už konečne tohto svinstva zbavíš?“


  Pokrčil plecami a odtiahol cigaretu čo najďalej od neho.


  Bývalý kolega posunul na stôl list papiera prefotený z personálneho spisu. K nemu bola spinkou pripnutá zväčšená fotografia. „Jaroslav Andráš,“ ťukol na ňu prstom. „V papieroch toho veľa nemá, ale že si to ty, trocha som sa naňho popýtal.“


  Ešte z čias, keď spolu robili, vedel, že sa na jeho informácie môže spoľahnúť.


  „Až ma samého prekvapilo, ako dokonale zapadá do tej tvojej, pri všetkej úcte, stále iba vyfantazírovanej skladačky.“


  Ledecký sa pozorne zapozeral na fotografiu. Bol si istý, že muža na nej nikdy nevidel. „Patrí k toráčovcom?“ opýtal sa priamo.


  Lipiansky zdráhavo prikývol. „Dlho,“ pripustil a urobil krátku pauzu. „Zrejme už odvtedy, čo existujú. U nás je však oficiálne zamestnaný iba dva roky.“


  Ledecký sa uškrnul: „Skoro som zabudol.“


  „Na čo?“


  „Kde vlastne robíš.“


  „Myslel som si, že sme si to už vyjasnili,“ ohradil sa.


  Ledecký mávol rukou. „Neprišiel som sem moralizovať. Iba sa pýtam,“ upokojil ho. „Len sa trocha čudujem, že esbéesky môžu zamestnávať takýchto ľudí.“


  „To však, uznaj, nie je moja starosť.“


  „Jasné, uznávam,“ povedal tentoraz zmierlivo.


  „Pracuje na výjazdoch. Vlastne to z času na čas robil aj predtým.“


  Vraždár nie celkom rozumel tomu, čo mu exkolega práve povedal.


  „Predsa vieš, ako to vo svete chodí,“ zbadal jeho nechápavý ­výraz.


  „Neviem, pouč ma.“


  Lipiansky do seba obrátil pohárik. „Niekedy, skrátka, jeden výjazd nestačí. Sú situácie, keď musia vypomôcť aj chlapci takpovediac zvonka.“


  Až teraz mu začínalo dochádzať, o čom je reč. „Napríklad keď treba dať niekomu poriadnu nakladačku alebo čosi podobné?“


  Lipiansky nechal jeho poznámku bez povšimnutia. „Je to bývalý vojak. Pred pár rokmi bol vraj aj na misii v Kosove. To si asi budete vedieť zistiť. Pre teba by však mohlo byť zaujímavé, že slúžil ako ženista – pyrotechnik. Pokiaľ viem, naši tam vtedy mali na starosti likvidáciu zamínovaných priestorov. S výbušninami to teda bude isto vedieť.“


  Ledecký musel uznať, že to je zaujímavá informácia.


  Jeho bývalý kolega medzitým pokračoval: „Skúsil som sa naňho pozrieť aj priamo v súvislosti s tým Provodským.“


  „A narazil si na niečo?“


  Prikývol. „Podľa toho, čo som zistil, sa ten váš poškodený pôvodne zaujímal aj o možnosť poskytnutia osobnej ochrany. Nakoniec z toho zišlo a ostal len pri kamerách a alarme, ale chlapík, ktorý to má u nás na starosti, mi povedal, že sa na to miesto už vopred dosť nevyberavo tlačil Andráš. A asi by ho aj dostal.“


  Ledecký sa poškriabal na nose.


  „Skrátka, ak by sa ten vybuchnutý inžinierko rozhodol kladne, robil by mu s najväčšou pravdepodobnosťou ochranku práve on.“


  „Pozrime sa,“ povedal Ledecký prekvapene a zahasil cigaretu.


  Čašníčka im doniesla ďalšiu rundu. Počkali, kým pozbierala prázdne poháre.


  „Čo ešte o ňom vieš?“ spýtal sa, keď sa vrátila za bar.


  Pokrčil plecami. „Žije si asi celkom fajn. Peniaze mu po­dľa mňa nechýbajú. Pritom sa hovorí, že si rád zahrá. A nielen automaty. V kasíne v Redute je vraj pečený-varený.“


  Ledecký sa napil a zapálil si ďalšiu cigaretu.


  „Ja sám som ho viackrát videl motať sa s Albáncami. Teda presnejšie s jedným.“


  „Poznáš ho?“


  Zavrtel hlavou. „Iba z videnia. Kto už by si tie ich mená pamätal?“


  Sklamaný posunul popolník tak, aby išlo na Lipianskeho čo najmenej dymu.


  „Ale počkaj,“ rozmýšľal, ako by mu pomohol. „Možno predsa len niečo,“ vztýčil prst. „Podľa mňa bude mať niečo spoločné s tým ich bistrom, čo majú pod Starým mostom.“


  „Oproti univerzite?“


  Prikývol. „A jazdí na veľkom čiernom SUV. Tuším Jeep Cherokee, ale ešpézetku ti, žiaľ, nepoviem.“


  „Čiže Albánec,“ zopakoval si Ledecký sám pre seba a znova sa zamyslene poškrabal na koreni nosa. „Hovoríš, že Albánec,“ zopakoval.


  „Na to zober jed. A podľa toho, ako sa k sebe zakaždým správali, dám ruku do ohňa, že to nie sú iba takí ledajakí kamoši.“

  „Arzhan Bektaši,“ položila Novotná na stôl papierovú zložku. K doskám bola pripnutá fotografia. „Prezývaný Malý Samo,“ povedala s miernou iróniou. Z informácií, ktoré jej odovzdal Ledecký po rozhovore s Lipianskym, nemala problém ustáliť jeho totožnosť.


  Ledecký na ňu pochvalne žmurkol.


  Usmiala sa.


  Sedeli natesnaní v kancelárii, no nikomu z nich sa nechcelo prechádzať do zasadačky.


  „Malý?“ usmial sa Koreis. „Má mať rovných stoosemdesiat.“


  „Potom v tom asi bude niečo iné,“ palcom a ukazovákom naznačil Machrák celkom iný rozmer.


  Okrem Ledeckého, ktorého bolela hlava, sa väčšina z nich rozosmiala.


  Pokrčila plecami. Aj jej došlo, čo má na mysli. Ešte nedávno by pri podobnej poznámke očervenela ako školáčka, ale to už bolo preč. Napriek počiatočným pochybnostiam mnohých z nich sa totiž nakoniec v čisto chlapskom kolektíve dokázala aklimatizovať aj ona. „To nemôžem potvrdiť. Budeš sa musieť presvedčiť sám,“ odsekla.


  Smiech zosilnel. Mali pocit, že sa im darí, a tak v kancelárii panovala dobrá nálada.


  Počkala, kým sa utíšia. „Ale ak by si sa chcel náhodou opýtať na Veľkého,“ pokračovala už vážnejším tónom, „tak som zistila, že jedného takého Albánca ešte v deväťdesiatom štvrtom odstrelili rovno na hajzli v jeho apartmáne na Zlatých pieskoch.“


  Veľký Samo – Ledecký s Machrákom sa na ten prípad pamätali.


  „Vraha sa vtedy nájsť nepodarilo,“ doplnila.


  „Ale podarilo, moja zlatá,“ rázne sa ohradil mladší z nich. „Mal však šťastie a ešte v ten istý deň dokázal včas zdúchnuť niekam do Prištiny. Stále mám niekde hlboko v šuflíku jeho meno. Ak si taká múdra, môžeš sa pokojne obrátiť na tamojšie orgány so žiadosťou o jeho vydanie. Prajem ti veľa šťastia, my sme to urobili už najmenej päťkrát.“


  Podobnú informáciu pochopiteľne v evidenciách nemala. Tak či tak však už nestihla zareagovať.


  „Poďme ďalej,“ posunul debatu ďalej Ledecký, ktorý nemienil strácať viac času. „Čo všetko o tom Arzhanovi Bektašim vieme?“


  Ako prvý sa namiesto Novotnej ozval znova Koreis. „Motá sa tu už dlho. Chalani z trojky ho kedysi robili skrz autá. Zaujímavý je však hlavne pre protidrogovú.“


  „Kto by to povedal?“ ironicky sa uškrnul Jaroš. „Pozná niekto z vás aspoň jedného Albánca, ktorý by nekšeftoval s drogami alebo s podobným svinstvom?“


  Neboli to predsudky ani xenofóbia. Tu za zavretými dverami napriek dobe a spoločenskej mienke fungovali veci ešte stále po starom a zvyčajne sa nazývali pravými menami. Černochovi sa hovorilo černoch, teplošovi teploš, Cigánovi Cigán, a keď akákoľvek skupina štatisticky dominovala v akomkoľvek druhu trestnej činnosti, brali to čisto pragmaticky ako fakt. Tu nemalo zmysel pozerať sa na svet cez ružové okuliare. To, že drvivá väčšina Albáncov pohybujúcich sa v meste bola namočená do obchodu s drogami, prípadne v ďalšej trestnej činnosti, bola jednoducho pravda, a či už sa to niekomu páčilo, alebo nie, nikto to nevedel lepšie ako práve oni.


  Koreis zalistoval v poznámkach. „V rýchlosti som prebehol databázu Europolu,“ začal. „Evidujú ho Rakúšania aj Nemci v súvislosti s krádežami motorových vozidiel. Najzaujímavejšie je však bez debaty to, čo naňho majú Česi.“


  „No daj!“ povzbudil ho Machrák.


  „To sa podržte,“ zamával vo vzduchu čerstvo vytlačeným záznamom. „Vydieračský únos.“


  Všetci spozorneli. Toto bola informácia, ktorá skutočne stála za to.


  Na okamih sa celá kancelária ponorila do ticha.


  Prvý ho prerušil Ledecký. „Ako to, že si ešte veselo behá po svete?“


  „Nejakým spôsobom sa mu z toho podarilo vykrútiť. Podľa toho mála, čo sa mi k tomu zatiaľ podarilo zistiť, to vyzerá tak, že poškodený aj väčšina svedkov nakoniec na poslednú chvíľu zmenili výpovede.“


  „Asi na nich niekto poriadne zatlačil.“


  „Tiež si myslím. Dnes poobede to skúsim preveriť. Robili na tom ľudia z Plzne, zavolám tam.“


  Ledecký prikývol. „A čo naši?“ posunul debatu ďalej.


  Koreis otočil list. „Hovoril som s jedným kamošom, čo robí na protidrogovej. Pred rokom ho mali rozpracovaného. Aj ho nejaký čas odpočúvali.“


  „A?“


  Jeden z najmladších detektívov si vzdychol. „Žiaľ, teraz ho museli nechať tak. Sústredia sa na inú partiu. Väčšie ryby. Všetko prehodili tam.“


  „To nemohli podržať aspoň to odpočúvanie?“ ozval sa Machrák.


  „Nemajú ľudí.“


  Tentoraz naňho udivene pozrel aj Ledecký. „Na protidrogovej nemajú ľudí?“


  „Teda aby som bol presný, nemajú tlmočníkov,“ vysvetlil.


  Starší kolega nadvihol obočie.


  „Skrátka, nie je tu dosť Albáncov, prípadne ľudí ovládajúcich albánčinu, ktorí by prešli bezpečnostnými previerkami a mohli by tie odpočúvania prekladať.“


  Konečne pochopil. S podobným technickým problémom sa v minulosti nikdy nestretol. „Vieme aspoň, kde býva?“ spýtal sa radšej.


  „V Petržalke na Hrobákovej,“ nadiktoval adresu. „U svojej družky. Má s ňou trojročného syna.“


  Napísali si jej meno.


  „V každom prípade, je tu ešte ďalšia zaujímavá vec.“


  Všetky pohľady v kancelárii sa opäť upreli na Koreisa, z ktorého sa dnes zaujímavé informácie sypali jedna radosť.


  „Podľa toho kamoša sa vraj len pred pár dňami vrátil domov do Kosova.“


  „Predtým alebo až po tom, čo vybuchol Provodský?“


  „Nevedia to presne, ale podľa všetkého až po.“


  „To je teda náhodička,“ hvizdol Machrák.


  „A čože tak naraz?“ spýtal sa Jaroš. „To náhodou nevedia?“


  „Vedia,“ prikývol Koreis. „Bude sa ženiť.“


  „Ženiť?“ zatváril sa Jaroš nechápavo. „Pred chvíľou si hovoril, že tu má družku s dieťaťom.“


  „To má, ale doma mu mama vybrala nevestu. Vraj to tak u nich chodí.“


  „Pekný zvyk,“ povedal Machrák a ostatní sa rozosmiali.


  Náladu im pokazil až Ledecký. „To by však znamenalo, že sa tak skoro nevráti,“ povedal s vážnym výrazom na tvári.


  Zrazu každému došlo, čo to znamená.

  „Tak si to teda zhrňme,“ pozrel Peteraj spoza vrchstola na Ledeckého a posunul pred seba štós naskladaných záznamov.


  Bol večer. Vonku sa už zotmelo a cez otvorené okná prúdil do zasadačky chladný vzduch. Aj hluk, ktorý sem zvyčajne cez deň doliehal z rušnej Špitálskej ulice, postupne utíchal. Premávka redla. Niektorí z detektívov, ktorí tu sedeli nad plastovými pohárikmi a notesmi s poznámkami, tú zmenu ani nezaregistrovali. Iní, ako napríklad Ledecký, si ju, naopak, užívali.


  „Pri šetrení sme sa dopracovali k dvom podozrivým,“ začal Ledecký vecne. Mal dobrú náladu. Po dlhom čase sa konečne cítil oddýchnutý a dokonca ho za celý deň ani raz nerozbolela hlava. „Jaroslav Andráš a Arzhan Bektaši,“ nadiktoval mená a stručne zhrnul dostupné údaje.


  Peteraj pozorne počúval.


  „Zatiaľ predpokladáme, že sa obidvoch skutkov, teda únosu Laury Provodskej, ako aj nasledujúcej vraždy Petra Provodského, dopustili oni dvaja. Na nijakého ďalšieho prípadného komplica sme doteraz nenarazili, aj keď pripúšťam, že aj takáto možnosť existuje a lieta v tom s nimi ešte niekto tretí, o ktorom zatiaľ nič nevieme.“


  Vedúci oddelenia sústredene miešal plastovou lyžičkou ešte stále horúci nápoj, ktorý si len tesne pred začiatkom porady kúpil za päťdesiat centov z automatu na chodbe a ktorý aspoň zdanlivo pripomínal kávu. „Ak si dobre pamätám, aj Provodská hovorí iba o dvoch,“ poškriabal sa na vysokom lysom čele.


  „Hej,“ potvrdil Ledecký.


  „Ak zvládli únos, na samotný výbuch rozhodne nikoho ďalšieho nepotrebovali,“ uvažoval nahlas ďalej. „Najmä ak je pravda to s tým Andrášom a jeho vojenskou minulosťou.“


  Borguľa, najmladší z detektívov, sa zdvihnutím ruky prihlásil ako poslušný prváčik. „Preveril som to,“ povedal pomaly. „V deväťdesiatom ôsmom v rámci služby v armáde skutočne absolvoval pyrotechnický kurz.“


  Peteraj prikývol. „Vychádzajme teda zatiaľ z toho, že boli dvaja.“


  Ledecký pohľadom prebehol celú zasadačku. Po dlhšom čase tu boli všetci vrátane Chovanca a šéfa technikov Weidemanna. Nechal odkaz aj Michelovi a Faučovičovi z ÚBOK-u, ale tí sa neobťažovali ani len odpovedať.


  „Čo navrhuješ ďalej?“ položil otázku vedúci oddelenia.


  „Ešte neviem.“


  Viditeľne tým všetkých prekvapil. Z jeho úst niečo podobné nepočuli často.


  „Nevieš?“ neveriacky zopakoval Peteraj, akoby sa chcel uistiť, či dobre rozumel.


  Ledecký zhlboka vydýchol. „Zatiaľ sme sa spoliehali skôr na inštinkt než na fakty či na stopy. Tých máme naozaj málo,“ vysvetlil. „Rozmýšľam teda nad tým, či počkať, kým sa nám nepodarí získať aspoň zopár ďalších dôkazov, alebo udrieť čím skôr a spoliehať sa na to, že pritom na niečo narazíme, prípadne, že spravia chybu, ktorá ich nakoniec prezradí.“


  „Hovoril si o tom s ostatnými?“


  Prikývol. Rozobral situáciu so všetkými, ktorí mali k prípadu čo povedať.


  „A čo?“


  „Za normálnych okolností by som asi vôbec neváhal. Jednoznačne by som navrhol počkať a obidvoch operatívne rozpracovať. Zistiť ich čísla, napichnúť im telefóny, nasadiť sledovačku a tak ďalej. Skrátka, normálny postup. Lenže v tomto prípade máme problém.“


  „Problém?“


  „Vlastne dva.“


  Peteraj si utiahol uzol na kravate. V podobných chvíľach to robieval často. Skôr zo zvyku, než že by si to jeho dokonale upravená garderóba vyžadovala.


  Všetci počúvali, čo detektív odpovie.


  „Prvý je ten, že podľa našich informácií opustil Arzhan Bektaši bezprostredne po čine republiku a vrátil sa domov do Kosova. No a my nemáme ani najmenšie tušenie, kedy a či sa vôbec vráti.“


  Aj Peteraj musel uznať, že to je naozaj vážna komplikácia.


  „Má tu syna,“ podotkol Jaroš. „Pre chlapov z jeho končín je niečo také poriadne silný dôvod, aby za ním aspoň z času na čas zašiel.“


  „Riziko, že ak ho chytíme tu u nás, strávi zvyšok života v krimináli, je zasa dostatočne pádny dôvod na to, aby navždy zostal tam, kde je,“ zareagoval Machrák a spochybnil Jarošovu úvahu. „Podľa mňa sa skôr pokúsi presvedčiť družku, aby s malým vycestovala tam.“


  Jaroš chcel viditeľne namietať, no k slovu sa už nedostal. Predbehol ho Chovanec, ktorý bol ako vyšetrovateľ z procesného hľadiska najdôležitejším účastníkom porady. „Dobre, toto zatiaľ nechajte tak,“ zastavil ich viac-menej zbytočnú debatu. „Albánca nemáme. A čo toho druhého?“


  „Toho hej. Chodí normálne do roboty,“ odpovedal mu Ledecký.


  „A aký je teda ten druhý problém?“


  Ledecký pozrel na Peteraja „Ten je skôr technického charakteru. Nemáme absolútne žiadne voľné kapacity na odpočúvanie telefónu a ani jednu voľnú nohu na sledovačke.“


  Všetkých prítomných okrem Peteraja to prekvapilo.


  Ich šéf iba smutne pokýval hlavou. Zjavne bol s danou situáciou oboznámený. „Viem,“ nezostalo mu nič iné, len potvrdiť Ledeckého slová. „Všetkých do posledného človeka vyčlenil krajský riaditeľ na úsek lúpeží. Šanca, že sa niečo v najbližšom čase uvoľní, je minimálna.“


  Ešte stále nechápavo krútili hlavami. „Odkedy majú lúpeže prednosť pred únosom a vraždou?“ ozval sa ako prvý Koreis.


  „Odvtedy, čo v tomto meste prepadnú tri banky za týždeň,“ takmer podráždene ho zahriakol Peteraj. „Krajskému už došla trpezlivosť. Nemáte predstavu, aká nálada panuje v poslednom čase na jeho poradách. Buďte radi, že som uňho dokázal vymodliť aspoň to, aby ste zatiaľ robili tak, ako robíte, a namiesto toho nestepujete pred bankami ako pred dvoma rokmi.“


  Drvivá väčšina z nich vedela, že nehovorí do vetra. Pri poslednej sérii ozbrojených bankových lúpeží takú situáciu naozaj na vlastnej koži zažili. Takmer dva týždne namiesto vlastnej roboty postávali počas celých otváracích hodín pred bankami a striehli na neznámeho útočníka. Márne. Výsledkom bolo, že zistili iba to, že bankových či podobných finančných inštitúcií vhodných na prepadnutie je v meste minimálne toľko čo aktívne slúžiacich policajtov v rámci celého krajského riaditeľstva. Nechtiac docielili, že lúpežník presmeroval svoj záujem na Trnavu a okolie.


  Nakoniec, našťastie, popri všetkých týchto kolosálnych opatreniach predsa len zafungovali aj osvedčené metódy a stovkami policajtov hľadaného fantóma, ktorý mesiace naháňal hrôzu všetkým úradníčkam za priehradkami bánk, jednoducho natrel kamarát, ktorému nedávno prebral frajerku.


  „Myslel som si, že si tam hore s podobnými kravinami dali už navždy pokoj,“ vzdychol Jaroš.


  „Ako vidíš, nedali,“ mávol rukou Peteraj. „Okresy už takto ťahajú týždeň. Držte im palce, aby ho chytili.“


  Chovanca sa nič z toho netýkalo. „A vo vlastnej réžii ho sledovať nemôžete?“ vrátil sa preto k jadru veci.


  Ledecký pokrútil hlavou. Sám sa ešte pred pár dňami s podobnou myšlienkou pohrával, no napokon usúdil, že by išlo o priveľké riziko. „Som si istý, že by nás po nejakom čase odkopal. Sledovať človeka, ako je on, si vyžaduje profíkov. Navyše v dostatočnom množstve,“ vysvetlil.


  Chovanec prikývol.


  „A čo keby sme sa obrátili na tých dvoch z ÚBOK-u?“ ozval sa Koreis. „Prezídium na rozdiel od kraja určite voľné kapacity má.“


  „Už druhý deň sa im neviem dovolať. Nereagujú ani na odkazy.“


  „Skúsil si to cez ich šéfa?“ spýtal sa Peteraj.


  Ledecký pokrútil hlavou. „Zatiaľ som nechcel. Čakal som, že sa ozvú.“


  Chovanec pozrel na hodinky.


  Ledecký mal pocit, že sa niekam ponáhľa. Už preto, lebo mal dnes na sebe namiesto zvyčajného obleku rifle a pulóver.


  „Či už tie veci vybavíte, alebo nie, mňa zaujíma skôr to, ako sme na tom so stopami, prípadne s inými dôkazmi. Musím vás totiž upozorniť, že z hľadiska vyšetrovania či dokonca prípadného možného obvinenia zatiaľ všetko, o čom sme tu hovorili, stojí na vode.“


  Prvýkrát za ten čas, čo tu sedeli, pozrel Peteraj na Wei­demanna.


  Starý komisár, vedúci oddelenia kriminalistických technikov, jeho pohľad pochopil. „Všetko, čo sme doteraz zaistili, už dávno máte. Posledné, čo som pred dvoma dňami posunul k vám, bola metalografia z auta, v ktorom bola výbušnina. Expertom v ústave sa podarilo zistiť VIN číslo.“


  Peterajovi to stačilo.


  „Je to staré mitsubishi dvojstovka, odcudzené bolo dva dni pred vraždou v Pezinku na Štefánikovej ulici. Volal som autičkárom na tamojšiu kriminálku. Všetko, čo o tom zatiaľ vedia, je to, že zmizlo,“ doplnil iniciatívne informáciu Borguľa.


  Nikoho z nich to neprekvapilo.


  „No tak vidíš,“ uškrnul sa Machrák na Chovanca v snahe odľahčiť ponurú náladu, ktorá začínala v zasadačke panovať. „Albánsky autičkár predsa nemôže mať najmenší problém ukradnúť auto a slovenský ženista zasa namontovať doň bombu. Sedí to ako riť na šerbeľ. Alebo je ti to málo?“


  Bol to pokus o vtip. Machrák až príliš dobre vedel, že to vôbec nič neznamená, a Chovanec zasa vedel, že to vie. Napriek tomu mu naoko podráždene odpovedal: „Ak si myslíš, že to stačí, napíš si tú obviňovačku sám. A sám s ňou utekaj aj za prokurátorom. Uvidíš, čo ti povie.“


  Chovanec počkal, kým sa osadenstvo kancelárie neprestane smiať, a medzitým znova pozrel na hodinky. „Navrhujem toto,“ povedal trochu nervózne. „Skúsme v priebehu nejakých dvoch, troch dní zistiť čo najviac o tých dvoch. Najmä to, či je ten Bektaši, či ako sa volá, naozaj preč, a podľa toho uvidíme. Osobne si myslím, že ani keby sa vám podarilo zohnať odposluch, prípadne aj sledku, v dostupnom čase nám to nijako zásadne nepomôže. Preto si myslím, že bude najlepšie, ak Andráša a vlastne aj toho druhého jednoducho predvedieme a uvidíme, čo nám ukáže výsluch. Obviňovať zatiaľ nikoho z nich nebudem, ale hádam vybavím u prokurátora súhlas na ich zadržanie ako podozrivých. Budeme mať štyridsaťosem hodín na to, aby ste z jedného či z druhého niečo dostali. Ak mi doručíte podklady, vybavím aj domové prehliadky. Možno budeme mať šťastie. Ak nie, tak smola. V každom prípade, nič lepšie mi aj tak nenapadá.“


  Ledecký súhlasil. Sám by navrhol to isté.


  „Prinajhoršom ich nakoniec pustíme a budeme na nich robiť ďalej.“


  „Alebo zistíte, že majú nepriestrelné alibi a že ste boli doteraz úplne vedľa, a aspoň sa budete môcť zamerať na niečo iné,“ zamrmlal si pod fúzy Weidemann, u ktorého sa už naplno prejavovala jeho tradične nevrlá a hašterivá nálada.


  Nikto na jeho poznámku nereagoval. Vedeli, že púšťať sa s nepríjemným komisárom do sporu by sa nikomu z nich neoplatilo.


  Vedel to dokonca aj Peteraj, ktorého pohľad spočinul na Chovancovi. „Všetko?“ spýtal sa ho.


  Vyšetrovateľ prikývol.


  Peteraj poprekladal papierové dosky na stole a spýtavo sa pozrel na Ledeckého.


  Ten prikývol tiež.


  „Dohodnuté,“ ukončil vedúci oddelenia vrážd poradu.

  Nemuselo prejsť veľa času, aby sa veci zmenili. Hneď ako dostal v pondelok odkaz, aby čo najrýchlejšie dobehol za Chovancom, vytušil, že prvý deň v týždni nebude stáť za veľa. Skúsený vyšetrovateľ sa málokedy zdráhal hovoriť do telefónu. To, že teraz trval na osobnom rozhovore, neveštilo nič dobré.


  Ledecký sadol do auta s Machrákom a o polhodinu už stáli v jeho kancelárii.


  Bol tu sám. Mohutný namosúrený chlap v lacnom obleku sediaci za svojím stolom v malej kancelárii zo všetkých strán obložený spismi a stohmi ďalších úradných záznamov. Nedalo sa tu pohnúť. Spisy boli všade, kam sa pozreli. Plechové skrine už dávno nestačili. Zväzky ležali na gauči, pri stenách na zemi, opierali sa o radiátor a zopár ich bolo dokonca aj pod umývadlom.


  Zakaždým, keď sem za ním prišli, im napadlo, ako je možné, že sa doteraz z tých nekonečných štósov papiera v tomto kamrlíku ešte celkom nezbláznil. Dnes však na podobné úvahy nemali čas.


  „Odišli len pred pár minútami,“ nezaťažoval sa privítaním. „Chcel som, aby na vás počkali, ale ako vidíte, akosi sa neunúvali.“


  „Kto?“ Ledecký zatiaľ nič z toho nechápal.


  „Tí dvaja z ÚBOK-u, Faučovič a…“ v rýchlosti si nevedel spomenúť.


  „Michel,“ pomohol mu Machrák.


  „Hej, Michel,“ prikývol. „Myslel som si, že na prípade Provodský robíte spolu.“


  Ledecký si znova uvedomil, že tým dvom sa už viac ako týždeň nevie dovolať a že neboli ani na poslednej porade. „Robíme,“ potvrdil mu napriek tomu.


  Chovanec sa nijako nesnažil skrývať svoj hnev. „Robíte? Tak ako mi potom vysvetlíš, že ma sem stiahli už ráno o siedmej a predložili mi pod nos kompletný plán realizácie?“


  Vraždári ostali stáť ako obarení. Ani jeden z nich sa nezmohol na slovo.


  „Už o necelú hodinku idú zadržiavať podozrivých. Tvária sa, že majú všetko objasnené. Prokurátor zo špeciálu im dokonca podpísal domovky.“


  Ledecký mal pocit, že sa mu v najbližšej sekunde rozletí hlava. Niečo podobné neočakával ani v najhoršom sne. „Michel s Faučovičom idú zatknúť Andráša?“ spýtal sa neveriacky.


  Chovanec naňho pozrel takmer ľútostivo. „To je ďalšia vec, prečo som si tu pred nimi pripadal ako úplný idiot. O tom vašom Andrášovi totiž nepadlo ani slovo.“


  Nevedeli, čo povedať.


  „Idú zobrať nejakého Pútika a s ním ešte ďalších troch ľudí od špačekovcov.“


  „Od špačekovcov?“ prekvapilo obidvoch. „Tvrdia, že vraždu Provodského majú na svedomí špačekovci?“


  „Seriem na to, čo tvrdí nejaký Michel s Faučovičom. Pre mňa je podstatné to, že mi ich sem onedlho začnú vláčiť na chodbu a mňa čaká kurva dlhý deň. Nechápem, ako sa niečo také vôbec mohlo stať.“


  Ledecký si hryzol do pery, aby nemusel vypustiť z úst prvú nadávku, ktorá mu prišla na rozum.


  Machrák sa toľko neokúňal. „Hovoril som ti, že sú to namyslení bastardi, zvyknutí hrať sa na svojom piesočku,“ obrátil sa k svojmu parťákovi. „Od samého začiatku sa im nedalo veriť.“


  Najskúsenejší z vraždárov stále odmietal veriť tomu, čo sa stalo. Hlavou mu preletela jediná vec: Je možné, že sa doteraz vo svojom pátraní tak fatálne mýlil? Či chcel, alebo nie, musel si priznať, že verzia s Andrášom stála od samého začiatku predovšetkým na jeho úsudku. „Povedali ti aj to, ako vlastne na toho Pútika prišli?“ spýtal sa napokon Chovanca.


  Vyšetrovateľ pokrčil plecami. „Schovávajú to celé za vlastnú operatívnu činnosť,“ povedal rezignovane. „Zistili, že Provodský ojebal nejakú jeho babku, či čo bola vlastne zač. Malo ísť o nejaké pozemky pri Pezinku. Sám som to celé ešte neprečítal, hodili mi to sem ako psovi kosť. V živote som nič také nezažil. Nebyť výslovného pokynu špeciálneho prokurátora, nakopal by som ich do riti.“


  Detektívi nechápavo krútili hlavami.


  Ledecký našiel kúsoček miesta na gauči a sadol si. „To hádam nie je možné!“ takmer vykríkol. Zo všetkého najviac mal chuť vyskočiť a rozbehnúť sa za podarenou dvojicou. Našťastie však nič také neurobil.


  V Chovancovej kancelárii zavládlo hrobové ticho.


  Ako prvý ho prerušil Ledecký. „Niečo ti predsa povedať museli,“ zodvihol hlavu a pozrel Chovancovi do očí. „Musia na toho Pútika niečo mať. Len tak z prsta si ho nevycucali,“ nedalo mu.


  Chovanec uhol pohľadom. Poznali sa dlhé roky, prežili spolu veľa zlého aj dobrého a za ten čas sa z nich stali kamaráti. Vedeli, ako sa teraz musí ten druhý cítiť, a nemali ani najmenšiu chuť jeho náladu ešte zhoršiť.


  „Čo ťa mám poprosiť?“ zareagoval Ledecký na jeho dlhé mlčanie.


  Vyšetrovateľ vzdychol. „No, niečo majú,“ musel nakoniec pripustiť. „Možnože sa budeš hnevať, ale musím povedať, že sa mi ich verzia zdá oveľa pravdepodobnejšia než tá vaša s tým esbéeskárom.“


  Ledecký si schoval hlavu do dlaní.


  „V prvom rade majú na rozdiel od vás celkom slušný motív. A potom...“


  „Čo potom?“ skočil mu Machrák do reči.


  „Dalo by sa povedať, že aj dôkazy. Nie síce stopercentné, ale predsa len dôkazy.“


  Pozreli naňho s otáznikmi v očiach.


  „Stihli si v predstihu obehnúť kéučko a vyšla im zhoda v DNA. Ide o tie výhražné listy. Teraz už je isté, že ich posielal Pútik.“


  „To predsa nič neznamená,“ mávol Ledecký rukou. Od samého začiatku neveril, že by výhražné listy mali nejakú priamu súvislosť s Provodského vraždou alebo s únosom jeho ženy. Takto zbytočne by na seba upozorňoval iba úplný hlupák a nie niekto, kto vie zorganizovať a pripraviť podobný skutok.


  „Vy zatiaľ nemáte vôbec nič,“ zareagoval prekvapujúco prudko Chovanec. „Len domnienky.“


  Detektív zaváhal. „Takže aj ty si teda nakoniec presvedčený, že majú pravdu?“ napočudovanie zvýšil hlas.


  Vyšetrovateľ pokrútil hlavou. „Nie, a bol by som rád, keby nemali,“ priznal. „Preto som zatiaľ aj odmietol vzniesť obvinenie. Vydal som iba pokyn, nech ich predvedú ako podozrivých, a počkám až na to, čo prinesú výsluchy.“


  Ledecký prikývol. Zrazu pocítil silnú chuť sa niečoho napiť.

  Sadol si do auta a od zlosti prudko tresol dverami. Mal čo robiť, aby ovládol svoj hnev.


  „Čo teraz?“ spýtal sa Machrák a zasunul kľúčik do zapaľovania.


  Parkovali vo dvore, zhodou okolností práve na jednom z miest vyhradených pre ÚBOK.


  Ledecký neodpovedal. Z očí mu však sršali blesky.


  Machrák si márne vybavoval, kedy takto videl svojho parťáka naposledy. Bol si istý iba tým, že to muselo byť veľmi dávno. „Ideme za nimi?“ skúsil ho trochu upokojiť.


  Ledecký rázne pokrútil hlavou: „To v žiadnom prípade!“


  Mladší kolega musel uznať, že je to správne rozhodnutie. Rozhovor s tými dvoma by rozhodne nedopadol dobre. Naštartoval.


  „Chápeš to?“ spýtal sa Ledecký tónom, akoby ešte stále odmietal uveriť tomu, čo sa dozvedeli v Chovancovej kancelárii.


  Ani mu nestihol odpovedať.


  „Vôbec sa neobťažovali za nami prísť alebo aspoň zavolať.“


  „Teraz už vieš, prečo sme ich nevedeli zohnať.“


  „Stalo sa ti niekedy niečo podobné?“ neveriacky krútil hlavou. „Čo si o sebe vôbec myslia?“


  Machrák sa uškrnul: „To, čo všetci títo nafúkaní panáci z prezídia. Že je pod ich úroveň, aby nás o čomkoľvek informovali… Doriti!“ zaklial, keď sa zaradili do kolóny vozidiel na Račianskej ulici.


  „Pútik, špačekovci – myslíš, že je to naozaj tak, ako to predostreli Chovancovi? Že sme boli celý čas vedľa?“


  Machrák pokrčil plecami.


  „Pútik. Hovorí ti to meno niečo?“


  Mladší z detektívov zabubnoval prstami po volante. „Veď práve,“ dostal zo seba.


  Ledecký čakal, že bude pokračovať.


  Jeho parťák sa však do toho akosi nemal.


  „Bože, tak už konečne hovor! Čo veď práve?“ nástojil podráždene.


  Machrák vzdychol. „Moc mi to nejde do hlavy.“


  Ledecký sa už predsa len trocha upokojil. „No a prečo?“ skúsil netrpezlivo.


  „Lebo je to obyčajný analfabet. Pochybujem, že vôbec dokončil základku, a keď, tak potom horko-ťažko nejaké turbo.“


  Spolujazdec usilovne rozmýšľal.


  „Keby nášho Provodského niekto rozflákal na kašu bejz­balkou alebo dokopal na smrť, potom by som mohol povedať, že je to jeho robota. Ale výbušniny? Ten idiot by neposkladal dokopy ani len puzzle pre škôlkarov, nieto niečo také, ako je na diaľku odpálený nástražno-výbušný systém. A únos? Aj o tom silno pochybujem. Všetko je to naňho až príliš zložité.“


  „Tvrdia, že mal spolupáchateľov.“


  „Jedine tak,“ pripustil. „Ale potom by museli byť oveľa múdrejší než on.“


  Na to bolo ťažké čokoľvek povedať. Ak mal Machrák s Pútikom a jeho duševnými schopnosťami pravdu, potom to tak muselo byť. Z nejakého dôvodu tomu však sám odmietal uveriť. „Zaujímavé, že naňho nikde nenarazila Janka. Dokonca ani na kšeft s tými pozemkami jeho babky,“ zamýšľal sa ďalej.


  „Asi to bude ešte príliš čerstvé.“


  „Fras aby to...“


  Konečne dorazili na Špitálsku. Do konca pracovného času ostávali už len necelé dve hodiny.


  „Čo teraz?“ spýtal sa Machrák.


  Ledecký znova zaťal päste od hnevu. Za celú kariéru sa mu ešte ani raz nestalo, aby mu niekto takýmto spôsobom vyfúkol prípad. „Neviem,“ priznal. „Rozhodne nechcem ísť hore a nikomu nič vysvetľovať.“ Stále bol presvedčený o tom, že postupovali správne. Myslel si, že je ešte stále čas na to, aby si musel začať kydať do vlastného hniezda. „Najlepšie bude čakať, ako to celé dopadne.“


  Machrák zatiahol do dvora na vyhradené státie. „Ty neveríš, že je to tak, ako hovoria, však?“ spýtal sa hneď, ako vypol motor.


  „A ty?“


  „Neviem,“ vzdychol. „Fakt bude najlepšie počkať.“


  Ledecký vytiahol telefón.


  „Komu ideš volať?“ chcel vedieť kolega.


  „Peterajovi.“


  „Chceš mu tú príjemnú novinku oznámiť telefonicky?“ spýtal sa prekvapene. Niečo také sa jeho parťákovi rozhodne nepodobalo.


  „Nie. Práve naopak. Nechcem mu to oznámiť vôbec.“


  To Machráka prekvapilo ešte viac. „Prečo mu potom…“


  „Chcem si zobrať voľno,“ skočil mu do reči. „Skôr ako sa celú vec dozvie od niekoho iného. A ty by si si ho mal zobrať tiež.“


  „Voľno?“


  „Presne tak. Kým nebude jasné, ako to dopadne. Rozhodne netúžim po žiadnej debate so starým. Už teraz viem, ako by sa skončila.“


  „A preto si máme zobrať náhradné voľno?“


  „Nielen preto.“


  „Prečo ešte?“


  „Lebo najlepšie sa čaká pri pive. A toto bude dlhé čakanie. Pochybujem, že by sme sa zajtra mohli ukázať v robote.“


  Machrák sa usmial. Už tomu rozumel. „Sami dvaja? Tak ako za starých čias?“ spýtal veselo.


  „Ako za starých čias,“ sprisahanecky žmurkol Ledecký.

  Červené srdce na priečelí Amor baru blikajúce do diaľky nepochybne priťahovalo zákazníkov túžiacich po sexe rovnako, ako pouličná lampa priťahuje nočné motýle. Do jedného z najdlhšie fungujúcich a najvychýrenejších erotických podnikov v meste, presnejšie v okrajovej časti druhého bratislavského okresu, zamieril Machrák s Ledeckým niečo po tretej hodine nadránom. Taxikár, ktorý ich sem viezol, zatiahol na parkovisko diskrétne obkolesené vysokým múrom a vypol motor.


  „Ak sa chystáte na kávičku, nech sa páči, ale musím vás upozorniť, že z nás dvoch dnes rozhodne kšeft mať nebudete. Zbytočne by ste márnili čas,“ pochopil Machrák jeho počínanie a priateľsky sa naňho zazubil.


  Chlapík za volantom opätoval jeho pohľad s náležitou dávkou sklamania. Chvíľu váhal. Ak by sa totiž títo dvaja nakoniec predsa len rozhodli naplniť svoje túžby a vybrali si zo širokej ponuky služieb, čakala by ho podľa zabehnutých pravidiel slušná provízia.


  „Celkom vážne, šéfko. Ideme sa len porozprávať,“ ozval sa zo zadného sedadla pripitý Ledecký.


  Taxikár vzdychol a znova naštartoval. Týchto panákov mu bol čert dlžný.


  Machrákovi ho bolo takmer ľúto. Nie však natoľko, aby mu nechal drobné. Keď taxikár prudko vyrazil do nočného mesta, dvaja pripití detektívi vyprskli smiechom.


  Svoju dnešnú odyseu začali U poľovníka a potom vymietli rad-radom množstvo lokálov tak, ako im postupne prichádzali do cesty. Jednoducho potrebovali vypustiť paru. O ukradnutom prípade už nehovorili, aj keď vypudiť ho nadobro z hlavy sa im ani s pribúdajúcimi promile celkom nepodarilo. Aspoň sa im však nakrátko zlepšila nálada. Ledecký si pripadal, akoby sa vrátil v čase o dobrých desať rokov späť.


  Bolo niečo po druhej a dovolenkujúci vraždári sa za posledné peniaze chystali skúsiť šťastie v rulete, keď Machrákovi zazvonil telefón. Pre hluk okolo ani nepočul, s kým hovorí.


  „Kto to bol?“ spýtal sa Ledecký, keď skončil.


  Machrák sa najprv rozhliadol a potom spočinul zrakom na jednom z biletárov. Vyšportovaný, na ježka vystrihaný mladík sa jeho pohľadu obratne vyhol.


  Detektív sa pousmial.


  Ledecký, nostalgicky zahľadený do vlastného pohára, si kratučké intermezzo nevšimol. „Haló, počuješ ma?“ zvýšil trochu hlas.


  „Niekto, kto by sa s nami rád stretol,“ odpovedal mu konečne.


  „Tu? O druhej v noci?“


  Pokrútil hlavou.


  „Tak kde?“


  „Uvidíš.“


  Kolega iba odovzdane vzdychol a na jeden hlt dopil. „Kašľať na to. Veď nakoniec, prečo nie? Ber ma, kam chceš. Nech už ten dnešný večierok stojí za to.“


  Zastavili na parkovisku, kde stálo ešte niekoľko ďalších áut. Zazvonili na masívne dvere s ozdobnou mrežou.


  Biletár, o hlavu vyšší než oni, ich už podľa všetkého očakával.


  Nepochybovali, že vie, čo sú zač.


  Odprevadil ich dnu.


  Priestranná luxusná vila bola teraz prerobená tak, aby čo najlepšie slúžila svojmu novému účelu. Vnútri panovalo prítmie, priestor slabo osvetľovali len modré neóny. V niekoľkých oddelených boxoch posedávalo zopár návštevníkov s dámskou spoločnosťou a na stupienku pri tyči sa do rytmu tlmenej hudby vlnilo mladé, možno ešte ani nie dvadsaťročné dievča. Trochu ich prekvapilo, že tu nie je viac ľudí.


  Pri bare popíjali minerálku a debatovali s barmankou dvaja nakrátko ostrihaní svalnatí muži s hrubými retiazkami. Staršieho z nich z videnia obaja poznali. Už dlhé roky patril k Toráčovej osobnej ochranke.


  Keď si ich všimol, kývol na pozdrav.


  Zamierili k nemu.


  Bez toho, že by čokoľvek povedal, ukázal bradou smerom k schodisku.


  Pochopili.


  Machrák sa na rozlúčku otočil k dievčine pri tyči a žmurkol.


  S úsmevom si dramaticky rozopla vrchný diel bikín a za odmenu mu ukázala síce dokonalé, ale nepochybne silikónové poprsie.


  Toráč tu sedel v privátnom salóniku. Rozvalený vo veľkej rohovej sedačke mal po každom boku jednu sporo odetú masérku. Tretia, o poznanie staršia, sa opierala o bar a snažila sa doliať prázdne poháre. Tackajúc sa na vysokých podpätkoch mala čo robiť, aby nespadla.


  Mladšie sa pri pohľade na ňu otriasali v návaloch smiechu. Už na prvý pohľad vyzerali všetky tri opité. A nielen to. Zvyšky bieleho prášku rozsypaného na stole medzi zrolovanými bankovkami dávali tušiť, že alkohol nebude dnes večer ani zďaleka jediným stimulátorom ich dobrej nálady.


  „No vitajte, fízli,“ ožil Toráč, keď ich zbadal prichádzať. Na rozdiel od erotických pracovníčok dovtedy vyzeral, ako keby mal každú chvíľu zaspať. „Flámujete?“


  Pozreli jeden na druhého.


  „Zopár mojich chalanov vás videlo behať po meste v celkom slušnej nálade. Napadlo mi, že je pravý čas, aby sme sa zasa po dlhom čase stretli.“


  Sadli si za stôl oproti nemu.


  „Vidím, že aj ty si celkom slušne rozbehnutý,“ skonštatoval Machrák namiesto pozdravu. V rýchlosti pohľadom zhodnotil prítomné spoločníčky. Na jeho vkus nestáli za veľa. Tá, ktorú videl hore pri tyči, sa mu rozhodne páčila viac.


  Ledecký zapadol hlboko do sedačky. „A čože nás tak túžiš vidieť?“ povedal tónom, z ktorého bolo jasné, že alkoholom posilnená dobrá nálada ho pomaly opúšťala. Namiesto toho znova pociťoval krivdu a zlosť nad udalosťami, ktoré sa v posledných hodinách udiali v súvislosti s ich prípadom.


  Toráč zamával na ženu pri bare. „Lea,“ počkal, kým ho začne vnímať. „Dones sem tú škatuľu, čo je pod pultom!“


  Chvíľu trvalo, kým našla, čo chcel, no nakoniec pred nich na stôl položila drevenú škatuľu s logom drahého koňaku.


  Nechápali. Ani jeden z nich si na podobný alkohol nepotrpel. Mysleli si, že Toráč to vie.


  „To je pre toho vášho chalana,“ vysvetlil. „Uznajte, že som vás musel zavolať. Nebudem predsa s niečím takým behať za vami.“


  „Pre nášho chalana?“ Ledecký ešte stále nevedel, o čom hovorí. „Pre akého nášho chalana?“


  „No predsa pre toho, čo nedávno dostal v Casey po nose,“ vysvetlil.


  Až teraz im to došlo. Obaja si v duchu vybavili niekoľko mesiacov starú príhodu z nočného podniku a potýčku s biletárom, po ktorej Borguľa vyviazol s monoklom. Nebyť toho, že im to teraz pripomenul, dávno by na ňu zabudli.


  „Odkážte mu, nech sa nehnevá a vypije ju na moje zdravie. A aby mal dušu na mieste, tak aj to, že som toho chlapa, čo mu to urobil, preložil inam. Keď je debil a nevie sa ovládať, môže strážiť iba ak garáže,“ na prekvapenie vyzeral, že to myslí naozaj vážne.


  Pozreli na seba, akoby ani nechceli veriť tomu, čo práve počuli. „To si nás sem fakt volal iba preto, aby si nám dal tú fľašu?“


  „No a?“ roztiahol pery do širokého úsmevu. „Nikto v tomto posratom meste netúži viac po dobrých vzťahoch s policajtmi ako ja.“


  Dievčiny, ktoré mu ešte stále viseli na krku, sa rozrehotali, akoby práve počuli najlepší vtip. Potom sa jedna z nich naklonila k Ledeckému a s veľavravným gestom si oblizla peru. Vzhľadom na jej stav to vyznelo rovnako eroticky, akoby sa rovno pošpárala v nose.


  Machrák dal pohľadom Toráčovi jasne najavo, čo si myslí o ich prítomnosti.


  Pochopil ho. „Počkajte ma hore,“ odstrčil ženy od seba. „Všetky tri,“ otočil sa aj na tú, čo ostala za barom. „A nech nám sem Vlasta prinesie niečo normálne piť!“


  Kým sa odknísali, prešla riadna chvíľa. Nijako sa pri tom nesnažili skryť svoju nevôľu.


  „Niečo ti poviem,“ naklonil sa Machrák k mafiánovi po ich odchode. „Ak si ešte z toho svinstva celkom neosprostel,“ ukázal na zvyšky bieleho prášku, „tak by si mal sám najlepšie vedieť, že ani najlepšie vzťahy s policajtmi ťa nezachránia pred tým, že ti raz rozkopnú dvere kukláči a potom stráviš pekných pár rokov života, ak nie dokonca celý jeho zvyšok, za mrežami napríklad lepením papierových vreciek.“


  Toráč počúval. V stave, v akom bol, ho Machrákova vyhrážka nijako neurazila.


  „Ver tomu, že na celom svete neexistuje fľaša, ktorá by na tom mohla niečo zmeniť,“ pokračoval vraždár. „Dobré vzťahy máme iba z dvoch dôvodov. Tým prvým je to, že sme kedysi dávno v detstve boli kamaráti. Druhým je, že máš obrovské šťastie a že až do chvíle, kým sa z času na čas medzi sebou nezačnete strieľať, nepatrí vaše zvyšné vyčíňanie do našej kompetencie.“


  Vraždár narážal na svoju mladosť. Vyrastali spolu na jednej ulici. Boli rovnako starí a kedysi spolu chodili do jednej triedy. Spolu behali po meste alebo stavali bunkre v Horskom parku, spolu sa bíjavali s chalanmi z vedľajšej ulice. Spolu boli aj naraz zaľúbení do tej istej spolužiačky.


  Po rokoch osud ich cesty rozdelil. Kamarátstvo sa skončilo. Teraz stáli proti sebe. Ostala iba troška nostalgie, no napriek nej obaja veľmi dobre vedeli, že ak by taká situácia nastala, každý z nich by dnes urobil to, čo by musel.


  Úlohou Machráka s Ledeckým bolo riešiť vraždy. Čo sa týkalo organizovaného zločinu, vydierania, zapálených áut či iného typu vybavovania účtov medzi znepriatelenými gangmi, nemali ani najmenšiu chuť miešať sa chlapcom z ÚBOK-u do kapusty. A po dnešnej skúsenosti už vôbec nie.


  Jeden z bosov miestneho podsvetia sa iba smutne uškrnul. „Ale fľašu tomu chalanovi vezmete, či nie?“


  „Na to zober jed, že vezmeme,“ rozosmiali sa.


  V tej chvíli k nim prišla barmanka a položila na stôl pitie. Vodka, minerálky, ľad – vždy keď boli tu, pili to isté.


  Štrngli si. „Tak na staré dobré časy!“ povedal mafián, hoci všetci traja vedeli, že tie už sú dávno preč. „V poslednom čase ide všetko dole vodou,“ posťažoval sa. „Už ani poliši nie sú takí, akí bývali.“


  „Od teba mi to znie skoro ako pochvala,“ pousmial sa Ledecký.


  Toráč dolial prázdne poháre. „Keď už ste sa do mňa tak pustili, nenapadlo vám niekedy, vy múdre hlavy, že nebyť mňa a mojich chlapcov, celé mesto by dávno zožrali Rusi, Čečenci, Bulhari či kadejaká iná svoloč?“


  Ledecký sa pokúšal spomenúť, koľkokrát si od ľudí ako on už musel podobný nezmysel vypočuť. „Aký je ten svet nespravodlivý. Vlastne by ste mali všetci dostať metále!“ odpovedal bez toho, že by sa pokúšal zastrieť ironický tón.


  „Nechaj tak. Chcel by som vidieť, ako by ste si s nimi vtedy poradili vy,“ trval Toráč na svojom.


  „A poskladať by sa vám na ne mohli tí, čo vám celé tie roky platia výpalné.“


  Mafián iba mávol rukou: „V tomto sa nikdy nezhodneme.“


  „Bolo by choré, keby áno,“ obrátil do seba ďalší pohárik Machrák.


  V salóniku zavládlo ticho.


  Každý so svojimi myšlienkami, mlčky hľadeli pred seba a nejakú chvíľu nikto z nich nemal chuť na tom niečo meniť. Zvlášť, keď Machráka s Ledeckým premáhala únava. Aj Toráč, ktorého premáhal alkohol a drogy, začínal znovu zaspávať.


  Nakoniec však ako prvý prerušil ich mlčanie práve on. „Napadlo mi, keď už ste tu, že by som sa vás mohol na niečo spýtať,“ nadhodil opatrne.


  V hlavách detektívov prebehla naraz jedna a tá istá myšlienka. Konečne došiel rad na pravý dôvod, prečo im tak náhle volal.


  „Alebo skôr poprosiť o láskavosť,“ pokračoval.


  „Takže predsa len nejde iba o fľašu pre nášho mladého,“ sucho skonštatoval Ledecký.


  „Nie, to nie. Ale myslím to úprimne, naozaj ma tá záležitosť s ním mrzí.“


  „A o čo ďalšie teda ide?“ spýtal sa Machrák otvorene. Mal pocit, že divadielka už bolo dosť.


  „Potreboval by som zistiť jednu informáciu,“ pozrel ­naňho.


  Ledecký si potiahol z cigarety a demonštratívne od seba odsunul znova naplnený pohárik.


  „Nemusíš sa hneď urážať,“ správne si vysvetlil jeho gesto Toráč. „Dobre vieš, že by som od vás nechcel nič, prečo by ste museli porušiť tie svoje poondiate predpisy.“


  „Prečo to potom z teba lezie ako z chlpatej deky?“


  Neodpovedal hneď. Najprv sa natiahol nad stôl a bez opýtania sa ponúkol cigaretou z Ledeckého škatuľky. „Stratili sa mi dvaja chlapi,“ vysypal zo seba konečne, zapálil si a vyfúkol pred seba oblak dymu.


  Ani jeden z nich si nepamätal, že by ho niekedy videli fajčiť.


  „Stratili?“


  Prikývol.


  „Ako stratili?“


  „Pred troma dňami som ich poslal na nejakú robotu do Česka. Do Brna. Naposledy mi volali, keď tam dorazili. Odvtedy sa už neozvali.“


  Zatiaľ stále nerozumeli tomu, čo od nich vlastne chce.


  „Akú robotu?“ pýtal sa Machrák.


  „Mali sa pokúsiť vyriešiť jednu pohľadávku.“


  Ledecký sa uškrnul. „Čo iné.“


  „Istý chlapík odtiaľ dlhuje niekomu celkom slušnú sumu. Človek, pre ktorého to robíme, nám sľúbil zaujímavú províziu. Má na ten dlh riadne podpísané všetky papiere.“


  „Prečo sa potom neobráti na súd?“


  Toráč len pokrčil plecami: „To nie je moja starosť. S tým ja nič nemám.“


  „A čo máme my s tými tvojimi ľuďmi? Hádam od nás nechceš, aby sme ti ich bežali hľadať.“


  Napriek vážnosti situácie sa usmial. „Nie, to nie. Myslel som si, že by ste mi mohli pomôcť inak.“


  Čakali.


  „Sú len dve možnosti, prečo sa nehlásia,“ uvažoval nahlas. „Buď ich nejako poriešil ten chlap, čo za ním išli, alebo ich zobrali a zašili tamojší poliši. Myslel som si, teda ak by išlo o druhú možnosť, že by pre vás nemusel byť až taký problém zavolať im a skúsiť sa opýtať.“


  Machrák s Ledeckým pozreli jeden na druhého.


  „Isto nejakých odtiaľ poznáte. Nechcem nič viac. Žiadne podrobnosti, žiadne vybavovačky. Jednoducho iba to, či sú alebo nie sú v base. Keby to tak bolo a naozaj boli zavretí, budem to už riešiť cez právnikov,“ dodal unavene a položil na stôl papierik s dvoma rukou načarbanými menami.


  Ledecký nadvihol obočie. Podobnú informáciu by hádam získať mohli. A nič by sa nestalo, ani keby mu ju povedali. Tak či tak by sa k nej časom nejakým spôsobom dopracoval. „Dobre, zistíme ti to,“ povedal napokon.


  Toráč vyzeral spokojne. „Vedel som, že sa na vás môžem spoľahnúť.“


  Ledeckého takmer striaslo. „Ale keď už sme pri tom, potom niečo za niečo,“ povedal radšej rýchlo. Ešte stále odmietal uveriť vyšetrovacej verzii detektívov z ÚBOK-u. Ešte stále sa nechcel vzdať svojho prípadu. Preto sa rozhodol využiť príležitosť, ktorá sa im naskytla. „Aj my by sme potrebovali niečo zistiť.“


  Mafiánsky bos pozdvihol pohárik.

  Trhnutím sa zobudil zo zlého sna. Udrel si pritom ruku o hranu postele. Náhla prenikavá bolesť ho prebrala. Zastonal a s námahou sa posadil. Motala sa mu hlava. Chvíľu trvalo, kým si uvedomil, kde je. Bolo mu zle, v hlave mu bubnovalo a žalúdok mal ako na vode.


  „Prekliaty alkohol,“ zahrešil a hneď nato sa prenikavo rozkašľal. „A cigarety,“ došlo mu, že len za včerajšiu noc vytiahol takmer dve celé škatuľky. „Dočerta s tým,“ zaklial a pritisol si prsty na spánky. Mokré, spotené vlasy sa mu lepili na čelo. Potom sťažka vzdychol, počkal, kým sa svet okolo neho prestane hojdať, vstal a len v trenkách zamieril do kúpeľne.


  Pohľad do zrkadla ho vydesil. Vyzeral ešte horšie, než sa cítil.


  V toaletnej skrinke nahmatal tabletky proti bolesti hlavy, prehltol dve naraz a zapil ich vodou z kohútika. Znova mu zišlo na um, ako starne. Časy, keď dokázal prehýriť aj niekoľko nocí za sebou a popritom ešte cez deň normálne fungovať v robote, boli nenávratne preč.


  V duchu si vybavil včerajší rozhovor s Peterajom. Uvedomil si, aké prezieravé bolo jeho rozhodnutie zobrať si nadnes dovolenku. V stave, v akom bol teraz, by sa v kancelárii rozhodne ukázať nemohol.


  Opláchol si tvár studenou vodou a z kúpeľne zamieril do kuchyne. Bol tu sám. Hana, tak ako väčšina ľudí vo všedný deň, odišla do roboty. Skôr tušil, než že by si tým bol istý, že sa s ňou nadránom aj krátko rozprával.


  Skontroloval čas. Bolo desať minút po jedenástej. Na mobile mal jeden neprijatý hovor od Koreisa. Nateraz ho nechal tak. Ak by išlo o niečo súrne, skúsil by volať viackrát.


  Postavil vodu na kávu. Zatiaľ čo sa rozpamätával, ako sa vlastne dostal domov, masíroval si čerstvo udreté zápästie. Podarilo sa mu zohnať taxikára, ktorý ho zobudil pred domom. Márne si však už spomínal na to, koľko a ako mu vlastne zaplatil.


  Potom mu napadlo, ako asi dopadol Machrák. Naposledy ho totiž zaregistroval, ako nadránom odchádza niekam do hotela zavesený do mladučkej striptérky, ktorá pri príchode do Amor baru tancovala pri tyči.


  Zhlboka si vydýchol. Bol rád, že na rozdiel od svojho parťáka dokázal podobnému pokušeniu odolať. Minimálne v tomto smere výčitky mať nemusel.


  Zapískala kanvica s vodou. S horúcou kávou si sadol za stôl. Vtedy pocítil, že tabletky začali účinkovať. Bolesť hlavy trochu ustúpila. Postupne si spomenul na všetky udalosti včerajšieho dňa, počnúc poobedňajším rozhovorom s Chovancom cez posedenie U poľovníka a v nočných baroch a končiac návštevou erotického salóna a ich rozhovorom s Toráčom. Mal pocit, že aj napriek stavu, v akom všetci traja boli, táto debata nakoniec priniesla ovocie.


  Sústrediť sa do takej miery, aby ju dokázal dôkladne vyhodnotiť, však dokázal až takmer po ďalších dvoch hodinách. Medzitým sa osprchoval, obliekol a stihol sa aj oholiť. Počas toho sa jeho stav zlepšil natoľko, že pocítil hlad.


  Zohrial si slepačí vývar, ktorý mu s náležitou dávkou predvídavosti nechala Hana v chladničke. V podobných chvíľach často velebil šťastnú náhodu, ktorá ho s ňou pred pár rokmi zviedla dokopy.


  Napadlo mu zavolať jej. Potom si to však rozmyslel. Nemal vo zvyku telefonovať jej, keď bola v práci. Vlastne bol vďačný, že nič také nerobí ani ona.


  O druhej popoludní už bol schopný pracovať. Konečne mohol objektívne a bez zbytočných emócií vyhodnotiť novú situáciu. Doteraz mu v tom bránil najprv hnev na Michelov a Faučovičov postup, neskôr stúpajúca hladina alkoholu.


  Presunul sa do obývačky a zamyslene zalistoval vo svojich poznámkach. Na prvý pohľad sa zdalo, že vyšetrovanie vraždy inžiniera Provodského a únosu jeho manželky Laury Provodskej nabralo vďaka poznatkom detektívov z ÚBOK-u celkom iný smer. To, že sa s nimi o svoje informácie nepodelili a rozhodli sa prípad zrealizovať sami, bolo pre útvar, v akom pracovali, typické. Podobné veci pramenili už z iba dlhodobo zažitého pocitu nadradenosti prezidiálnych zložiek nad ostatnými. Až teraz, keď už mal chladnú hlavu, si uvedomil, že nemá žiadny zmysel sa nad niečím takým ďalej rozčuľovať. Aj tak by na tom nič nezmenil.


  Namiesto toho sa tvrdohlavo sústredil na svoju verziu. Zamyslene sa vracal v záznamoch a pokúšal sa prísť na to, kde spravil chybu.


  Neponáhľal sa. Trvalo takmer hodinu, kým prešiel všetko, čo mal v notese zapísané, no nenašiel nič, čo by nasvedčovalo tomu, že sa niekde v priebehu vyšetrovania vo svojom úsudku pomýlil. Zdalo sa mu, že postupovali bez chýb, a naďalej ostával stopercentne presvedčený, že aj správnym smerom. Všetky indície, čo mali, až do včera ukazovali jednoznačne na Andráša a jeho prípadného kumpána.


  Informácia o Pútikovi a partii špačekovcov sa objavila sčista-jasna, bez akýchkoľvek predchádzajúcich náznakov. Už to samo osebe bolo podozrivé. Niežeby sa také veci nestávali, naopak, sám sa s niečím podobným často stretol, no v tomto prípade sa nevedel zbaviť pocitu, že na celej veci niečo nesedí.


  Nočný rozhovor s Toráčom ho v jeho presvedčení iba utvrdil. Úbokárska teória o zločineckej skupine síce na prvý pohľad pôsobila celkom vierohodne, no už na druhý sa aj v nej dali nájsť vážne medzery.


  V myšlienkach sa vrátil k výhražným listom, ktoré Michel s Faučovičom po expertíze považovali za dôkaz. On bol na rozdiel od nich už od samého začiatku presvedčený, že autor vyhrážok a páchateľ vraždy nebudú jedna a tá istá osoba. Iba blázon by na seba pred vraždou upozorňoval podobným spôsobom. Ak teda Pútik vyrobil a doručil listy, potom nebol vrahom ani únoscom, ktorého hľadali.


  Rázne zaklapol zápisník. Zrazu si bol až prekvapujúco istý, že sa nemýli. V duchu si vybavil pobavený Toráčov úsmev, keď sa ho v priebehu debaty nenápadne a nanajvýš obozretne, teda tak, aby mu nedošli prípadné súvislosti, spýtali na možnosť, či je možné, že by sa špa­čekovci prostredníctvom Pútika angažovali vo významnom biznise s pozemkami a so stavebnými projektmi v Pezinku.


  „Pišta Pútik?“ spýtal sa obávaný mafián a hneď sa rozosmial.


  „Stavebné projekty? To myslíte toho Pištu, ktorého nedávno pustili z basy? Ako vám, preboha, mohlo niečo také napadnúť? Čo taký negramot už môže mať spoločné s nejakými projektmi? Idiot ako on by nedokázal dať dokopy ani len psiu búdu, nieto ešte domy. Ten je dobrý iba ak na to, aby dolámal nejakému chudákovi ruky, nič viac. A v Pezinku? Bez toho, že by som o tom vedel? To už vôbec nie. Sám Laco by ho na fleku zabil.“


  Napriek stavu, v akom bol, nemal problém pochopiť, že Lacom myslí Ladislava Špačeka, samotného vodcu, ktorého meno niesla celá konkurenčná skupina, do ktorej Pútik patril, no význam poslednej vety mu akosi unikol. „Prečo?“ spýtal sa teda.


  Toráč naňho pozrel, akoby práve docestoval odniekiaľ z Mesiaca. Viditeľne sa mu zdalo čudné, že detektív ako on niečo také prosté nechápe. „Lebo to je to isté, ako keby som sa ja alebo niekto z mojich chalanov rozhodli postaviť si krčmu rovno uprostred Lamača.“


  Vtedy mu konečne zaplo.


  „Znamenalo by to vojnu. A tú minimálne teraz nikto nechce.“


  Ledecký sa načas rozhodol nechať spomienky na nočné posedenie tak a vrátil sa do kuchyne, aby si urobil ďalšiu kávu. Bolesť definitívne ustúpila a on sa konečne cítil fit. Prvýkrát dostal chuť na cigaretu. V Haninom byte však nefajčil a von na terasu sa mu nechcelo. Radšej sa teda vo svojich úvahách vrátil k prípadu.


  Napriek tomu, že sa nepovažoval za odborníka na organizovanú kriminalitu, rozhodne nebral Toráčove slová na ľahkú váhu. Znova si v hlave prehrával každé z nich. Dokonca mu na okamih napadlo, či nie iba preto, lebo do značnej miery podkopávali úbokársku teóriu o možnom páchateľovi. Nebolo to však tak. Naozaj sa snažil byť objektívny. Pomaly sa zbavoval pochybností. Začínal si byť istý, že prípad, o ktorý včera takmer prišiel, bude zasa jeho.


  Nestihol ani dopiť, keď mu zazvonil telefón. Tentoraz to nebol Koreis.


  „Zháňal som ťa v robote,“ ozval sa unavený Chovancov hlas.


  „Zobral som si voľno,“ vysvetlil.


  „Pekne si to vieš zariadiť. Ja som odvtedy, čo sme sa naposledy videli, nezažmúril oka.“


  „Bol si celý ten čas v robote?“


  „Práve končím,“ prisvedčil.


  V aparáte ostalo ticho.


  Čakal. Nepovedal nič, hoci mu bolo jasné, prečo vyšetrovateľ volá.


  „Padlo to,“ oznámil mu Chovanec napokon. „Myslím si, že chlapci z ÚBOK-u sa poriadne uponáhľali a stúpili celkom vedľa.“


  Bolo to zvláštne, ale na okamih pocítil čosi ako uspokojenie.


  „Okrem tých pridrbaných listov, ku ktorým sa nakoniec aj priznal, sme tomu Pútikovi nedokázali nič. A jeho kumpáni, ktorých dotiahli s ním, majú dokonca zväčša viac ako slušné alibi.“


  V rýchlosti si vyhodnotil, čo mu ako vyšetrovateľ práve povedal. „A čo s tým budeš robiť?“ spýtal sa naoko ľahostajne.


  Počul, ako sťažka vzdychol. Musel toho mať naozaj dosť. „Pútika obviním z nebezpečného vyhrážania a odstúpim to na okres.“


  „A ďalej?“


  „Idem sa konečne vyspať,“ odsekol sarkasticky. „Minimálne na celý jeden deň vypínam telefón a nechcem o tomto posratom prípade ani počuť.“


  Chápal ho. Včera sa cítil podobne. „Som rád, že si mi zavolal,“ dodal po chvíľke ticha.


  Chovanec mlčal. Nebolo ťažké si domyslieť, že v najbližšom čase nechce nijakých detektívov, či už budú z oddelenia vrážd, alebo z ÚBOK-u, ani vidieť.


  „Takže ideme znova po svojom?“


  Chvíľu trvalo, než mu Chovanec odpovedal. „Máš azda nejaký lepší nápad?“ spýtal sa odovzdane a poriadne nahlas zívol.

  Šesť policajtov zásahovej jednotky s pripravenými zbraňami zaujalo svoju pozíciu na chodbe.


  Ledecký s Borguľom stáli za nimi. Aj oni mali na sebe nepriestrelné vesty a v rukách držali služobné pištole. Na medziposchodí čakal pyrotechnik so psom vycvičeným na vyhľadávanie výbušnín. Predný a zadný vchod činžiaka zabezpečovali hliadky poriadkovej polície a na parkovisku pred domom sedel v aute Koreis s Machrákom.


  Už na prvý pohľad bolo jasné, že Andráš nemá najmenšiu šancu uniknúť.


  Svitalo, no v okne jeho bytu sa už svietilo. Pravdepodobne už teda bol hore. Vedeli, že je doma. Odvtedy, čo zamerali jeho telefón, sa odtiaľ nepohol.


  V dome bolo ticho. O pár sekúnd sa to však malo zmeniť. Ledeckému napadlo, že väčšina obyvateľov tejto bytovky dnes ráno svoj budík potrebovať nebude. Zodvihol ruku a naposledy skontroloval situáciu.


  Práve v tom okamihu v zámku vo dverách za nimi zašramotil kľúč.


  Otočil sa.


  Prekvapená dôchodkyňa stojaca na prahu so psíkom na vôdzke zalapala po dychu.


  Priložil prst na ústa a naznačil jej, aby sa vrátila dnu.


  Než to stihla urobiť, ratlík zaštekal.


  V duchu zahrešil. Už nemohli čakať. „Ideme!“ zakričal.


  Ťažké železné baranidlo udrelo do dverí a vyrazilo ich, akoby boli z obyčajnej preglejky.


  „Polícia!“


  Dovnútra vletela akustická výbuška.


  Muži v čiernych overaloch s prilbami na hlavách postupovali jeden za druhým dnu, strácajúc sa v oblaku dymu a ohňostroji výbuchov.


  Detektívi kráčali v odstupe za nimi.


  Poznali pôdorys bytu: chodba, obývačka, kuchyňa, WC s kúpeľňou a dve spálne. Celá akcia trvala iba niekoľko sekúnd.


  „Čisté!“ ozval sa jeden.


  „Čisté!“ zakričal ďalší.


  „Kontakt!“ ozval sa tretí hlas a oči všetkých sa sústredili na kúpeľňu.


  Ledecký čakal krik. Ticho ho zmiatlo. Napäto počkal, kým veliteľ zásahu nevyšiel zo stiesneného priestoru von.


  Samopal mu visel voľne na pleci. „Máte ho tam,“ vydýchol, zložil si prilbu a ukázal za seba. „Ten už vám rozhodne neujde.“


  Ledecký pochopil, o čom hovorí. Ostal stáť medzi dverami.

  V relatívne priestrannej kúpeľni nebola vaňa. Namiesto nej tu bol vymurovaný veľkorysý sprchovací kút s chrómovými masážnymi dýzami a vstavaná skriňa rovnakej svetlosivej farby, akú mali obkladačky na stenách aj na podlahe. Mŕtvola ležiaca na opačnom konci miestnosti sa hlavou ešte stále opierala o záchodovú misu.


  Opatrne, aby nestúpil do zaschnutých vývratkov na dlážke, urobil niekoľko krokov. Až potom sa mohol mŕtvemu pozrieť do tváre. „Je to on,“ bezpečne spoznal Andráša aj napriek tomu, že ho doposiaľ mal možnosť vidieť iba na fotografii. Potom sa otočil k Borguľovi.


  Mladý detektív zastrčil pištoľ do puzdra.


  „Zbehni dole po chalanov. Zavolajte súdniara aj kompletný výjazd.“


  „Bol zavraždený?“


  Neodpovedal.


  Služobne najmladší člen oddelenia sa otočil na podpätku a vyrazil splniť príkaz.


  Keď si Ledecký naťahoval gumené chirurgické rukavice, pristúpil k nemu pyrotechnik. „Je to vaše. Nie je tu nič, čo by vás mohlo ohroziť,“ stroho mu oznámil výsledok previerky.


  Ledecký pozrel na psa. „Dole na parkovisku má auto,“ zareagoval úsečne. „Niektorý z našich chalanov ti ho ukáže.“


  Prikývol: „Pozriem ho.“


  Na odchod sa už balili aj policajti zo zásahovky. Počkal, kým všetci odídu, vytiahol mobil a v zozname vyhľadal Chovancovo číslo.


  Vyšetrovateľ zodvihol takmer okamžite. Ani nečakal, kým sa mu ozve. „Máte ho?“ spýtal sa netrpezlivo.


  „Ako sa to vezme.“


  „Čiže nemáte?“


  „Je mŕtvy,“ oznámil stručne.


  „No doriti,“ zahrešil. „Niekto ho zabil?“


  Ledecký ani jemu neodpovedal hneď. S telefónom pri uchu sa rozhliadal po byte. Vyhádzané skrine, vysypané šuplíky. Na prvý pohľad bolo zrejmé, že tu niekto niečo hľadal.


  „Haló! Si tam?“


  „Asi.“


  Na druhom konci ostalo ticho. „Asi?“


  „Súdniar je na ceste.“


  „Čo si o tom myslíš ty?“


  Ledecký sa obzeral ďalej. V ostatných izbách to vyzeralo rovnako. „Neviem. Nevidel som žiadnu krv, žiadne zranenia. Iba si tak kľačí v kúpeľni s hlavou strčenou v hajzli.“


  „No paráda. Čím ďalej, tým lepšie,“ skonštatoval Chovanec.


  „V každom prípade, byt niekto poriadne prelašoval.“


  „To by však znamenalo…“ nedopovedal. „Ako ste ďaleko?“


  „Ešte len začíname.“


  „Idem za vami,“ rozhodol sa vyšetrovateľ.


  Detektív schoval telefón. Rátal s tým, že bude trvať viac ako dve hodiny, než tu bude mať všetkých a budú môcť začať s obhliadkou. Výnimočne mu to však neprekážalo. Skôr naopak. Využil možnosť, ktorá sa mu naskytla, a opatrne, aby neporušil prípadné stopy, si zatiaľ pozorne prezrel celý byt.


  Napredoval pomaly. Sústredil sa na každý detail, jednotlivo aj v celku. Krôčik za krôčikom dbal na to, aby mu nič neušlo. Nesnažil sa robiť závery. Zatiaľ bolo isté iba to, že ich podozrivý je mŕtvy. Až čas ukáže, čo to pre ďalšiu fázu objasňovania prípadu bude znamenať.


  Machrák s Koreisom medzitým začali vyťažovať su­sedov.


  Nemýlil sa. Podľa hlasov, ktoré k nemu doliehali z chodby, bola už drvivá väčšina z nich po raňajšom hurhaji naozaj hore.


  Stiahol si nepriestrelnú vestu. V nose ho ešte stále pálil štipľavý dym z použitej výbušky. Otvoril okno a vošiel do spálne. Spolovice rozostlaná manželská posteľ napovedala, že poslednú noc spal Andráš vo svojom byte sám. Pohľadom prebehol bielizeň vyhádzanú zo skrine.


  Zaujatý prehliadkou stratil pojem o čase. Ani nevedel, koľko času už uplynulo, keď sa mu za chrbtom ozval Borguľa. „Bol som dole s pyrotechnikom pri prehliadke Andrášovho auta.“


  „A?“


  „Pes sa išiel zblázniť, ako štekal na kufor. Síce v ňom nič nebolo, ale pyrotechnik tvrdí, že sa v ňom len nedávno museli prevážať výbušniny.“


  „Dá nám to na papier?“ chcel vedieť.


  „Hej,“ prisvedčil. „Protokol nám pošle ešte dnes.“


  Spokojne prikývol. Predsa len šlo o ďalší kamienok do mozaiky, ktorú začínali skladať. „Fajn. To nám teda potvrdzuje podozrenie.“


  „Dal som auto odtiahnuť k nám. Možno na kéučku budú vedieť, o akú konkrétnu trhavinu išlo.“


  Žmurknutím pochválil jeho postup.


  Borguľa ostal stáť medzi izbovými dverami. „Niekto tu niečo hľadal.“


  Starší kolega nepovažoval za potrebné reagovať.


  „Žeby vrah?“


  Ani teraz nič nepovedal. Namiesto toho pristúpil k nočnému stolíku. Vedľa lampičky ležali hodinky a najnovší model iPhonu. Po chvíľke váhania opatrne otvoril zásuvku. Zbadal v nej zbraň. „No pozrime sa,“ hvizdol.


  Borguľa mu nakukol cez plece. „Devina, Glock devätnástka,“ povedal.


  „Telefón, hodinky, pištoľ – bežný zlodej by tu asi nič z toho nenechal,“ uvažoval nahlas detektív.


  Nováčikovi neostalo nič iné, než súhlasiť. „Náš človek teda išiel po niečom inom.“


  „Presne tak.“


  „Napadá ti, po čom?“


  „Napadá,“ odpovedal, no viac už povedať nestihol.


  Z chodby začuli hluk. Práve dorazil výjazd.

  „Tak čo, doktor?“ spýtal sa netrpezlivo Machrák, márne sa snažiac nazrieť cez obrovský Haberov chrbát skláňajúci sa nad mŕtvolou. Zdalo sa mu, že to celé trvá nezvyčajne dlho.


  Aj Ledecký čakal. Bolo tu teplo. Pritisnutý o stenu v kúpeľni mal síce o niečo lepší výhľad než jeho parťák, no aj on zatiaľ mohol pozerať iba na to, ako Haberovi čoraz viac vyrážajú na čele kropaje potu, a počúvať pritom, ako fučí od námahy.


  Zdolať pešo dve poschodia a dostať sa po chodbe až sem musel byť pre bezmála dvestokilového súdneho lekára nadľudský výkon. Detektív ostal prekvapený, keď ho zbadal prichádzať spolu s výjazdom. Čakal by tu skôr Kovačovského či niekoho iného. Najstarší súdny lekár totiž za ostatné roky na miesta činu takmer nechodil. Nebolo ťažké prísť na to prečo. Až potom si Ledecký spomenul, že Habera býva iba jeden blok odtiaľto, a domyslel si, že mu zrejme volali ešte skôr, než stihol vyraziť do roboty.


  Poznali sa dlho a ešte pred pár rokmi boli rodina. Habera bol príbuzným jeho bývalej manželky. O rozvode však nikdy nehovorili.


  Z predsiene bolo počuť hlasy. Chovanec s technikmi začali s obhliadkou.


  Keď sa Habera konečne vzpriamil, ukazováčikom si posunul okuliare a kývol na Ledeckého, aby pristúpil bližšie. „Vyzerá to na otravu,“ povedal potom s vážnou tvárou.


  Ledecký sa naklonil nad mŕtvolu.


  „Tá svetloružová farba pokožky a slizníc tomu jednoznačne nasvedčuje,“ ukázal mu.


  „Vieš povedať čím?“


  Lekár pokrútil hlavou. „S tým budeme musieť počkať na laborku.“


  „Mohol sa otráviť aj sám?“


  „Teoreticky áno,“ pousmial sa. „To už bude iba na tebe, Šerlok, aby si zistil, či mal dôvod zobrať si to svinstvo z vlastnej vôle alebo mu ho niekto ako Maryša nasypal do kávy. V každom prípade ho však chcel na poslednú chvíľu vyvrátiť.“


  „Iné zranenia nemá?“ chcel sa definitívne uistiť.


  „Zatiaľ som žiadne nenašiel.“


  „Ako dlho tu leží?“


  „Nie viac ako dva dni.“


  Detektív si vzdychol.


  „Nie som jasnovidec.“


  „Všimol som si,“ neodpustil si.


  Habera si stiahol rukavice a potom ho priateľsky plesol po pleci. „Ale jedno ti povedať môžem,“ šepol a zažmurkal. „Keby som sa raz rozhodol spáchať samovraždu ja, určite si vyberiem iný spôsob. Ten človek musel trpieť ako pes.“


  Ledecký vedel, že smrť otravou býva bolestivá. Mlčky odprevadil Haberu až k dverám.


  „Urobím vám ho ešte dnes,“ potriasol mu súdny lekár ruku.


  „Vďaka.“


  „Prídeš?“


  Ledecký sa na chvíľočku zamyslel. „Nie,“ rozhodol sa. „Bola by to pre mňa iba strata času. Nemusím sa na teba pozerať, ako ho režeš. Bohato mi postačí, keď si prečítam výsledky z vašej laborky.“


  „Myslel som si,“ uškrnul sa.


  „Zavolám na vyšetrovačku. Niekoho pošlú,“ uistil ho na rozlúčku.


  Do kúpeľne sa už nevrátil. Namiesto toho vkráčal priamo do obývačky. Obhliadka bola v plnom prúde. Chvíľu stál a sledoval prácu kriminalistických technikov. V hlave sa mu rojilo množstvo myšlienok, no bolo ešte príliš zavčasu na to, aby ich vedel seriózne analyzovať.


  „Čo povedal lekár?“ vyrušil ho Chovanec.


  „Otrava,“ odpovedal stručne. „Budeme musieť počkať na rozbor.“ Uvedomil si, že si ani nevšimol, kedy prišiel.


  Vyšetrovateľ pokýval hlavou a s vážnym výrazom sa poškrabal na zátylku. „Čiže potvrdil, čo sme čakali.“


  Neodpovedal. V podstate ani nebolo na čo. Namiesto toho pohľadom skĺzol na Chovancovu kravatu. Bola oranžová. Taká oranžová, až mu napadlo, či mu ju náhodou nejaký pomätený krajčír narýchlo nespichol z reflexnej vesty. Odpustil si však akýkoľvek komentár. Za ten čas, čo sa poznali, zistil, že podobných kúskov má Chovanec vo svojej garderóbe neúrekom. Márne si lámal hlavu nad tým, kde ich berie. Vytrvalo si totiž odmietal pripustiť, že by sa niečo také otrasné dalo jednoducho kúpiť v obchode. Nakoniec sa ako detektív dokonca začal pohrávať s myšlienkou, že mu ich niekto podarúva s úmyslom za niečo strašné sa mu pomstiť.


  „V dreze sú dve šálky na kávu,“ pokračoval vyšetrovateľ. „Obe dokonale poumývané.“


  Nič iné ani nečakal. „Máme aj niečo iné?“ vrátil sa v úvahách k prípadu.


  „Zatiaľ nič moc,“ zamrmlal nespokojne. „V spálni bude nejaká biológia a našli sa tam aj vlasy.“


  „Vlasy?“


  „Hej,“ prikývol. „Niektoré budú jeho, iné podľa dĺžky zrejme ženské.“


  „A tie sú aké?“


  „No práve. Aké len chceš: čierne i blond. Vyzerá to, že za posledný čas prešlo tou posteľou veľa žien.“


  „To by pasovalo k tomu, čo hovoria susedia,“ ozval sa im za chrbtom Koreis. V ruke držal poznámkový zápisník. „Viacero z nich nám povedalo, že si sem vodil baby takmer každý deň.“


  „Šikovný chalan,“ poznamenal Ledecký ironicky.


  „Samozrejme, zakaždým inú,“ doplnil.


  „A čo pre zmenu nejakého chlapa? Alebo chlapov? Tých sem chodiť nevideli?“


  Mladý detektív zalistoval v zápisníku. „Videli. Teda skôr videla. Zatiaľ sme našli iba jednu susedu, čo videla muža. Borguľa s ňou už dohaduje identikit.“


  „A?“


  „Predvčerom doobeda, pár minút po desiatej, tu bol za ním nejaký chlap. Tá babka ho vie celkom slušne opísať. Mal vraj okolo tridsiatky, možno o niečo málo menej, športová postava, tmavší, alebo na toto obdobie nápadne opálený, nakrátko ostrihaný, tmavé vlasy, bez fúzov, rifle, bunda. Videla mu vraj do tváre, keď sa s ním stretla na schodoch, tak si trúfa zostaviť portrét.“


  „Hm“ zabručal Ledecký.


  „Arzhan Bektaši? Žeby sa predsa len vrátil?“


  „Možno,“ nechcel predbiehať. K človeku ako Bektaši by mu pasovala skôr guľka alebo nôž do chrbta než smrteľný jed. Mohol sa však mýliť. „Až skončia s tým identikitom, ukáž jej fotku.“


  „Inak za ním vraj iní chlapi nechodili.“


  „Zaregistrovala ho aj odchádzať?“


  „Hej,“ nazrel do zápisníka. „O trištvrte na dvanásť.“


  „A nevšimla si...“


  „Všimla,“ vopred uhádol, na čo sa chce opýtať. „Čierne SUV s tmavými sklami. Ešpézetku, samozrejme, nevie a nedokáže presne určiť ani typ auta, ale ukazovala mi z okna na jedno na parkovisku pred domom, vraj to jeho bolo podobné.“


  „No a na čo ukázala?“ spýtal sa tentoraz Chovanec.


  „Na Jeep Cherokee,“ odpovedal.


  Ledecký vzdychol. „To by sedelo. Skúste najbližšie kamery. Možno sa niekde objaví.“


  „Už sa na tom robí.“


  Chvíľu rozmýšľal. „Nevidela, že by Andráša navštívil ešte niekto po ňom?“ opýtal sa o chvíľu.


  Koreis pokrútil hlavou. „Nevidela, pretože ani nemohla. Bola preč a vrátila sa až včera večer.“

  Telefón na Ledeckého stole zazvonil o pol druhej. Práve keď siahal za kľučkou a chystal sa vyraziť do kriminalisticko-expertízneho ústavu.


  Chvíľu váhal.


  Telefón však vytrvalo vyzváňal.


  „Počúvam,“ s povzdychom zodvihol slúchadlo.


  „Zdravím ťa, Šerlok,“ ozval sa na druhom konci linky Habera. „Práve mi prišli výsledky z laboratória.“


  Tak ako bol, teda vo vetrovke, si sadol naspäť na stoličku a prstom ukázal Machrákovi, aby počkal. Potom zapol reproduktor. „Fajn,“ pripravil si pero a čistý list kancelárskeho papiera. „Už som si myslel, že si na nás zabudol.“ Odvtedy, čo našli Andráša, uplynul takmer celý týždeň.


  Habera sa zasmial. „Všetko chce svoj čas. Myslel som si, že to ako jediný poliš na svete chápeš.“


  „Chápem,“ uistil ho.


  „Skôr to naozaj nešlo, ale nemyslím si, že by som ti teraz musel obsiahlo vysvetľovať, čo všetko si vyžaduje podrobná analýza vzoriek.“


  Ledecký medzitým klopal koncom pera na dosku stola.


  „Ani to, že naša laborantka mala dva dni óčeerku,“ priznal.


  Detektív netrpezlivo pozrel na hodinky. Cesta na kéučko im o takomto čase zaberie takmer hodinu.


  „No taký je život. Aj my sme mali kedysi malé deti, o ktoré sme sa museli starať,“ zafilozofoval Habera. „Mimochodom, ako ste pokročili v pátraní?“


  Ešte raz skontroloval čas. „Nič moc,“ odpovedal čo najstručnejšie. Nepochyboval, že starý súdniar rád využije každú príležitosť, aby rozhovor natiahol. Cez pracovný čas nemal veľa príležitostí sa porozprávať. Na rozdiel od pacientov väčšiny ostatných lekárov toho totiž tí jeho veľa nenahovorili.


  „Stále ste presvedčení, že ide o vraždu?“


  „Hej, to sme.“


  „Nezabudni mi dať vedieť, keď ho chytíte.“


  „To ešte chvíľu potrvá.“


  „Hádam vám toto trocha pomôže,“ skúsil mu dodať optimizmu. Vyzeralo to, že sa konečne blíži k veci.


  „Som jedno veľké ucho.“


  „S istotou ti môžem potvrdiť, že ide o perakútnu otravu.“


  „Takže si mal pravdu.“


  „Ako vždy,“ pripustil neskromne. „Rozbor preukázal extrémne zvýšené hodnoty látok na báze rozpustných solí kyseliny kyanovodíkovej.“


  „Čiže?“ detektív potreboval preložiť jeho slová do zrozumiteľnejšej podoby.


  „Kyanid draselný.“


  „Kyanid?“


  „Hej. Staré dobré cyankáli.“


  „Fíha,“ hvizdol.


  „Spoľahlivá smrteľná dávka je dvesto miligramov. Vo väčšine prípadov dokonca stačí oveľa menej. Ten váš nešťastník však mal toho v sebe minimálne dvaapolkrát toľko. To by zabilo aj slona.“


  Ledecký chvíľu rozmýšľal. „Koľko trvalo, než zomrel?“ spýtal sa napokon.


  „To záleží na okolnostiach. Keby to svinstvo napríklad vdýchol, smrť by nastala takmer okamžite.“


  „Chceš povedať…“


  „Nie, nie,“ skočil mu do reči. „V tomto prípade obeť látku nevdýchla, ale vypila, predpokladám, že v nejakom horúcom nápoji. Najskôr v káve. Cyankáli je totiž horké. Niekde dokonca píšu, že chutí po mandliach, aj keď neviem, kto ho kedy skúšal ochutnávať.“


  „Agatha Christie?“ naklonil sa k reproduktoru Machrák.


  „Možno,“ zasmial sa. „Vidím, že si počul aj ty. Fakt je, že v jej knižkách sa kyanidom trávilo celkom pravidelne. Mimochodom, ampulky s cyankáli vraj nosili pri sebe pre všetky prípady aj nacistickí pohlavári, aby sa vyhli súdnemu procesu.“


  „Dobre,“ nechcel Ledecký odbiehať od témy. „A koľko teda zomieral?“


  Tentoraz pre zmenu rozmýšľal Habera.


  Naklonení nad reproduktorom trpezlivo čakali. Dovtípili sa, že odpoveď na túto otázku zrejme v protokole o výsledkoch rozboru nemal.


  „Pri takom množstve by som odhadoval, že trvalo niečo vyše minúty, než upadol do kómy,“ povedal po chvíľke ostrieľaný súdny lekár. „Smrť potom mohla nastať veľmi rýchlo. Takých päť, maximálne desať minút, ak bol v dobrej kondícii. Tak či tak však už v tom čase o sebe nevedel. Sprievodným znakom toho všetkého sú kŕče, nekontrolovateľné svalové šklbnutia, prudké vracanie.“


  Ledecký si v duchu predstavil situáciu, ktorá musela nastať bezprostredne po tom, čo Andráš požil smrteľnú dávku jedu. Napadlo mu, či mu počas toho jeho vrah pozeral chladnokrvne do očí.


  „Nič príjemné, čo?“ vytrhol ho Habera z myšlienok.


  „Máš pravdu,“ súhlasil.


  Súdny lekár pokračoval. „Príčinou smrti bol totálny kolaps funkcií vitálnych centier centrálnej nervovej sústavy. Zablokuje sa bunkové dýchanie, zastavuje sa srdce. Človek sa prakticky udusí, aj keď mu fungujú pľúca. Prvá pomoc v takomto prípade prakticky neexistuje.“


  Detektívi na seba pozreli. Mali pocit, že sa dozvedeli všetko, čo potrebovali.


  „Ste tam?“ znepokojila Haberu ich odmlka.


  „Sme,“ uistil ho Machrák.


  „Už som mal pocit, že ste mi vypadli.“


  „A čas úmrtia?“


  „Nie viac ako dvadsaťštyri hodín predtým, než ste ho našli. Skôr menej.“


  Ledeckému preletel po tvári náznak sklamania.


  Machrák pochopil prečo. Čas smrti nekorešpondoval s časom návštevy neznámeho muža, ktorého opísala suseda. Nemuselo to však veľa znamenať. Pokojne sa mohol vrátiť.


  „Vedel by si aj to, kde sa dá k takému cyankáli dostať?“ napadlo ešte Ledeckému.


  Váhal. „No len tak v obyčajnom obchode alebo niekde v drogérii si ho, pochopiteľne, nekúpiš, no keď tak nad tým rozmýšľam, pre človeka, čo sa ním rozhodne niekoho otráviť, by nemusel byť až taký neriešiteľný problém zohnať si ho. O to skôr, že ho potrebuje naozaj malé množstvo.“


  Ledeckému preletel po tvári výraz sklamania. Radšej by počul niečo iné. Niečo, o čo by sa mohli oprieť pri hľadaní páchateľa.


  „Dokonca by som povedal, že možností je viac,“ pokračoval Habera.


  Vráska na Ledeckého čele sa ešte prehĺbila. „Napríklad?“


  „Cyankáli, čo použil váš vrah, môže pokojne pochádzať z hocijakého ústavu alebo chemického laboratória. Tam sa vcelku bežne používa na najrôznejšie účely. V posledných rokoch sa kopa podobných zariadení rušila. Pri takom chaose sa mohlo niekomu dostať za nechty.“


  Ledecký vzdychol.


  „A čo možno ani neviete, tak sa táto srandička dokonca používa v klenotníctve. Ako jedna z mála totiž tvorí rozpustné zlúčeniny zo zlatom. Takže sa bežne používa pri pozlacovaní kovov. A kým svetu ešte nevládli ekológovia a slniečkari, používal sa kyanid draselný aj pri ťažbe zlata.“


  Ledecký si prestal robiť poznámky. Rezignovane odložil pero.


  Na rozdiel od neho Habera akoby nabral druhý dych. „A to nehovorím o tom, že ani technická výroba kyanidu draselného nie je sama osebe bohvieako zložitá. V podstate spočíva v neutralizácii hydroxidu draselného kyanovodíkom a nasledujúcom odparovaní. V minulosti sa vyrábal z oxidu uhoľnatého, amoniaku a uhličitanu draselného pri teplote nejakých šesťsto stupňov Celzia. Pre troška šikovnejšieho chemika je oboje hračka.“


  Vraždári mali pocit, že im praskne hlava. Ak mali niečo spoločné, potom to, že chémia rozhodne nepatrila k ich obľúbeným predmetom už na základnej škole. „Dobre, doktor, to by hádam stačilo,“ rozhodli sa zastaviť rozbehnutého súdniara.


  „No ja len, že sú ešte...“


  „Nie, to už je v pohode,“ nenechali ho pre istotu ani dohovoriť. „Budeme musieť končiť.“


  „Ako chcete, ale mohli ste sa niečo užitočné dozvedieť,“ pochopil.


  „V každom prípade si nám pomohol.“


  „Ako vždy, chlapci,“ povedal so smiechom a rozlúčil sa.

  Šperky si do hrnčeka v kuchynskom kredenci dnes schová naozaj iba málokto. Každý, kto si chce cennosti uchrániť, sa pokúsi nájsť niečo spoľahlivejšie. Možno strávi dlhé hodiny rozmýšľaním, než príde na ten podľa neho správny a dokonalý nápad. A možno sa mu potom naozaj podarí vymyslieť naozaj rafinovaný úkryt.


  Isté však zostáva iba jedno. Neexistuje skrýša, ktorá by sa nedala objaviť. Málokto o tom vie viac než príslušníci dvoch celkom odlišných kategórií ľudí. Tou prvou sú bytoví zlodeji, tou druhou policajti.


  Keď Ledecký s Machrákom o šiestej večer odstavili služobný superb na chodníku pred bytovkou na Hanáckej ulici, obaja sa spoliehali na to, že Andrášov vrah nebol bytový zlodej.


  Pešo vystúpili k bytu. Ledecký pretrhol papierovú lepiacu pásku označenú pečiatkou krajského úradu vyšetrovania a vo vrecku nahmatal kľúč. Vyzdvihol si ho u kriminalistických technikov, ktorí po ukončení obhliadky provizórne opravili vyrazené dvere a vymenili rozbitú vložku.


  V relatívne krátkom čase tak už druhýkrát vstúpili do Andrášovho bytu. Tentoraz bez toho, že by zburcovali susedov.


  Prvých pár minút ani nerozprávali. Postupne prešli všetky izby a pozorne sa rozhliadali.


  „Tak čo si myslíš?“ spýtal sa napokon kolegu Machrák. Otázka bola jasná. Našiel vrah to, čo hľadal, alebo dokázal Andráš vymyslieť takú skrýšu, ktorá ostala aj napriek páchateľovej usilovnej snahe neobjavená?


  „Uvidíme,“ odpovedal Ledecký.


  Prišli preto, aby sa to pokúsili zistiť. Začali chodbou a postupovali ďalej dovnútra bytu. Ich výhodou bolo, že ich netlačil čas a že už lepšie vedeli, ako a kde hľadať. Nevýhodou bolo, že nevedeli, čo vlastne hľadajú.


  Postupovali dôkladne meter po metri. Nevynechali jediné miestečko. Pozreli spotrebiče vrátane mrazničky, chladničky a práčky. Detailne preskúmali každú škáru. V duchu sa snažili vybaviť si každú jednu fintu, s ktorou sa v minulosti stretli.


  Trvalo to dlho. Ručičky na hodinkách ukazovali pol deviatej večer, keď sa vrátili do kuchyne. Machrák vybral z linky pohár, dôkladne ho vyumýval, naplnil vodou z kohútika a napil sa. „Vyzerá to, že sme sem išli zbytočne,“ povedal sklamane a utrel si chrbtom ruky ústa.


  Ledecký neodpovedal. Sťažka dosadol na stoličku za stolom. Začínala ho bolieť hlava. A pocítil aj intenzívny hlad. Uvedomil si, že poslednýkrát jedol dnes ráno v policajnom bufete. Hneval sa sám na seba. Zjesť dvadsať deka tresky za celý deň predstavovalo vzhľadom na jeho doráňaný a dávnejšie operovaný žalúdok jeden z najrýchlejších spôsobov, ako sa znova dostať pod skalpel.


  „Vyzerá to, že dostal, po čo sem prišiel,“ povedal skľúčene Machrák.


  Na oboch doľahlo sklamanie. Iba neradi sa vzdávali. Za tie roky, čo slúžili, by to však ani zďaleka nebolo prvýkrát, čo by si museli priznať neúspech.


  „Myslíš si, že v Štrngálke budú mať ešte niečo jesť?“


  Pokrčil plecami.


  „Nerád by som totiž skončil na pumpe s nejakou zoschnutou bagetou.“


  „A čo keby si sa navečeral doma ako normálny človek?“


  Machrák mlčal.


  „Alebo máš zasa tichú domácnosť?“


  Machrák len zamyslene pozeral kamsi do stropu.


  „Je ti niečo?“


  Zrazu sa postavil a prisunul k oknu stoličku.


  Ledecký ho pozorne sledoval. Keď sa na ňu jeho parťák postavil, došlo to aj jemu.


  Machrák sa natiahol za garnižou. Nemýlil sa, bola dutá a uprostred sa dala rozpojiť. Vybral ju z držiakov. Krúžky držiace záclonu sa zviezli na zem. „Žeby?“ usmial sa s nečakanou nádejou.


  Zatriasol garnižou. Na tretí pokus z nej vypadol úhľadný zväzok bankoviek. „Tuším sme to našli,“ vyhlásil.


  Ledecký pozeral na dlážku. Z dutej trubice vypadávali na zem ďalšie a ďalšie zväzky. Ani na okamih nezapochyboval, o čo ide. Ležalo pred nimi výkupné, ktoré za svoju manželku zložil Provodský.


  „No čo, starec? Tipneš si, koľko tam bude?“ zarehotal sa od stropu Machrák.


  


  


  37

  


  


  


  „Rovných tristotisíc,“ dorátal Borguľa poslednú kôpku bankoviek a položil ju medzi tie, ktoré už ležali na stole. „Slušný balík. Klobúk dole, že ti to napadlo.“


  Machrák prešiel jeho kompliment mlčaním.


  „Niet pochýb, že je to výkupné, ktoré dostal od Provodského.“


  Ostatní si mysleli to isté. Bolo ráno. Sedeli v kancelárii a pozerali na hromadu peňazí. Veľa možností vidieť takú sumu pokope nemávali.


  „A je celé,“ skonštatoval Ledecký, „nechýba ani cent.“


  Každému z nich už stihlo napadnúť aj to, čo to znamená.


  „Sú teda dve možnosti,“ uvažoval nahlas za všetkých Ledecký. „Buď sa nestihli podeliť, alebo sa Andráš so svojím komplicom podeliť vôbec nechcel.“


  „Vzhľadom na to, ako dopadol, by som tipoval skôr tú druhú,“ povedal Machrák.


  Ledecký prikývol: „Aj ja si myslím.“


  „Ak je to tak, potom je naším podozrivým číslo jeden Bektaši,“ povedal ako prvý Borguľa.


  „Žeby bol teda predsa len tu? Vrátil sa? Alebo do Kosova ani neodcestoval?“ Ledecký pozrel na Koreisa.


  Mladý detektív pokrčil plecami. „Ešte včera som bol v kontakte so svojím kamošom z protidrogovej. To, že Bektaši odišiel domov, vedia nabetón. Sú si istí. Nevedia však nič o tom, že by sa vrátil. Ak by to tak bolo, musel by byť niekde zalezený. Z ich informátorov ho v meste nevidela ani noha.“


  „Dôvod na to, aby sa skrýval, má,“ zamyslel sa Ledecký. „Čo povedala babka na tú fotku? Už si jej ju ukázal?“


  Rozpačito prikývol. „To je práve záhada. Na tej fotke ho nespoznala.“


  So svedkami v pokročilom veku to tak bývalo často.


  „Prácu nám teda veľmi neuľahčila.“


  „Už nie je najmladšia. Navyše, nosí silné okuliare a on mohol trebárs zmeniť účes, nejako sa maskovať. Vedel, čo ide urobiť, nebolo by na tom nič čudné,“ trochu fantazíroval Borguľa.


  Machrák ho rýchlo vrátil do reality. „Asi pričasto pozeráš filmy,“ poťukal si na čelo. „Štíhly čiernovlasý sa prezliekol za štíhleho čiernovlasého. Nenapadlo ti, že keby chcel, aby ho nik nespoznal, zobral by si najskôr parochňu alebo aspoň nalepil fúzy a nasadil okuliare?“


  Borguľa nereagoval.


  „Potom by však Andráša musel zabiť niekto iný,“ ozval sa namiesto neho Koreis.


  „Ja by som skôr stavil na to, že ho tá babka jednoducho nespoznala. Nebolo by to ani zďaleka prvýkrát, čo sa nám niečo také stalo,“ poškrabal sa na nose Ledecký.


  Do kancelárie vstúpila Novotná. Mlčky pozdravila kývnutím hlavy, aby nerušila ich debatu, a posadila sa do rohu na stoličku pre stránky.


  Ledecký pokračoval: „Tak či tak, iného podozrivého než toho Albánca zatiaľ nemáme. Musíme teda čím skôr zistiť, či je tu alebo nie. Dovtedy tu budeme iba zbytočne polemizovať.“


  Súhlasili.


  „Napadá ti, kde začať?“ spýtal sa ako prvý Koreis.


  Dlho nerozmýšľal. „Vieme, že tu má družku a syna. Nemyslím si, že by bol taký hlúpy, aby sa skrýval u nej, ale teoreticky by sa mohli z času na čas stretnúť. Na začiatok sa zavesíme na ňu.“


  Jednoznačne to vyzeralo ako najlepšie riešenie.


  „Zamestnajte všetkých, čo máte, nech sa pýtajú po meste. A ty,“ ukázal na Machráka, „zavolaj vieš komu.“


  Parťák pochopil.


  „Ešte nám po našom stretnutí dlhuje službičku a sľúbil, že sa ozve.“


  Zavŕzgali stoličky. Borguľa vstal a postavil vodu na kávu.


  Novotná využila skutočnosť, že Ledecký sa na chvíľu odmlčal. „Možno som niečo zaujímavé našla,“ povedala potichu.


  Pozreli na ňu.


  Vstala, pristúpila k stolu a rozložila na ňom dvojhárok.


  Zvedavo sa zhŕkli okolo nej. Pozerali na výrez zo satelitnej mapy.


  „Bektašiho družka zdedila po rodičoch celoročne obývanú chatu pri Pezinku, presnejšie v Kučišdorfskej doline,“ ukázala prstom. „Mala by to byť táto.“


  Keďže obrázok zväčšila, obrysy jednotlivých objektov ostali rozmazané. Na to, aby si dokázali urobiť úsudok, to však bohato stačilo.


  „Napadlo mi, že je to dobré miesto pre niekoho, kto sa potrebuje načas zašiť,“ pokračovala. „Blízko do mesta a zároveň zastrčené v lese. Dá sa tam v pohode dostať autom a dokonca tam nevidieť ani z vedľajších chát.“


  Kolegom skláňajúcim sa nad mapou nezostalo nič iné, ako súhlasiť.


  „Podľa všetkého tam vedie iba táto úzka cesta,“ všimol si Machrák. „Ak tam je, bude ťažké sa tam dostať tak, aby si nás nevšimol.“


  „Budeme to musieť skúsiť.“


  „Chceš tam ísť ešte dnes?“


  Ledecký pozrel na hodinky. Potom prikývol. „Nemáme na čo čakať,“ vyhlásil. „Zásahovku tentoraz brať nebudeme.“


  Nenašiel sa nikto, kto by proti jeho rozhodnutiu na­mietal.


  Novotná zbalila mapu. „Myslíte si, že by to mohlo byť ono?“ spýtala sa neisto.


  „Mohlo,“ odpovedal jej Ledecký.


  Chvíľu váhala. Viditeľne sa chcela ešte niečo opýtať. „A nenapadlo vám aj…“ nedopovedala.


  Ledecký jej skočil do reči. Dokázal odhadnúť, kam mieri. „Áno, napadlo. Mohlo by to byť aj miesto, kde držali Provodskú.“

  Tri neoznačené policajné vozidlá z oddelenia vrážd prešli po hrboľatej ceste popri Kučišdorfskej priehrade a odbočili k bývalému horskému hotelu Istota. Všetky tri zastavili na menšom odstavnom parkovisku pred domom seniorov.


  „Ďalej pôjdeme pešo,“ rozhodol Ledecký.


  Podľa mapy boli neďaleko cieľa.


  „Tá chata by mala byť o takých dvesto metrov ďalej, touto cestičkou hore,“ ukázal. „Podľa satelitnej mapy by ako jediná zo všetkých naokolo mala mať zelenú strechu,“ doplnil informáciu.


  Prikývli.


  Spolu s ním, Machrákom, Jarošom, Borguľom, Koreisom a Novotnou tu boli ešte dvaja detektívi z úseku mravnostnej kriminality, ktorých si od Peteraja v rýchlosti vypýtal na pomoc. Ostatní vraždári boli natoľko zaneprázdnení svojimi prípadmi, že s nimi nateraz rátať nemohol.


  „Janka ostane na vysielačke pri autách,“ pokračoval. „Vy traja,“ pozrel na Jaroša a dvoch detektívov z mravnostného, „sa vyberiete týmto vŕškom. Obídete to zozadu. Až budete na mieste, spojíme sa telefónom.“


  Bol to jednoduchý plán. Nikomu nebolo treba vysvetľovať nič iné.


  Navliekli si nepriestrelné vesty. Ledecký sa síce rozhodol, že pri zákroku nevyužijú zásahovú jednotku, no v žiadnom prípade situáciu nepodcenil. Arzhan Bektaši sa skrýval a oni celkom iste vedeli prečo. Mohol byť nebezpečný a do úvahy museli zobrať aj to, že môže byť ozbrojený. To ľudia ako on zvyčajne boli. To, že pri vražde Andráša použil namiesto strelnej zbrane jed, nemuselo znamenať nič viac než to, že sa bál, aby ho v uzavretých priestoroch bytového domu neprezradil hluk výstrelu.


  Jarošova skupinka zmizla v poraste.


  Ledecký sa spolu s ostatnými vydal hore kopcom po ceste. Mali šťastie. Po celý čas nikoho nestretli.


  Netrvalo dlho a chatu mali na dohľad. Ostali stáť.


  Ledecký rátal s tým, že druhá partia bude vďaka podstatne ťažšiemu terénu potrebovať viac času, kým zaujme dohodnutú pozíciu. Prikrčený za stromom si starostlivo obzeral miesto, na ktoré o chvíľu plánovali udrieť. Chata vyzerala na prvý dojem opustene. Zdala sa mu väčšia, než ako si ju predstavoval v kancelárii. Na pozemku stál drevený prístrešok na auto. Žiadne tam však nestálo.


  Detektív zaostril pohľad na strechu. Z komína sa nedymilo. Ani to však nemuselo o takomto čase nič znamenať. Cez deň panovala na toto ročné obdobie celkom prijateľná teplota.


  Ich čakanie trvalo o niečo dlhšie, než odhadoval. O chvíľu mu však konečne zavibroval telefón. Jaroš bol na mieste.


  Ledecký sa naposledy rozhliadol. Všade panoval pokoj. „Poďme,“ zavelil a svižným krokom vyrazil vpred.


  Zvyšných pár metrov sa už nemali kam skryť, preto automaticky zrýchlili tempo.


  Jaroš so svojimi ľuďmi už medzitým dorazili tesne k chate. Všetko išlo tak, ako malo.


  Koreis s brokovnicou vošiel na verandu ako prvý. Tesne za ním Machrák.


  Ledecký videl, ako sa pri dverách zarazili. Niečo nebolo v poriadku.


  Koreis ho vyhľadal pohľadom. Keď sa uistil, že upútal jeho pozornosť, ukázal na zámok. Dvere boli vypáčené.


  Šéf akcie v duchu zahrešil. Ako prvé mu napadlo, že dnes nemá v žiadnom prípade chuť na to, aby našiel ďalšiu mŕtvolu.


  Napriek tomu nebolo na čo čakať. Posunkom vydal Koreisovi pokyn, aby vstúpili dnu.


  Mladý detektív rozrazil hlavňou pušky dvere a vkročil do chodby. Postupne za ním s pripravenými zbraňami vstúpili dnu aj ostatní z Ledeckého skupiny.


  Bola to celkom obyčajná chata, akých sú tisíce. Možno o niečo väčšia, no nie zas o toľko, aby pôsobila okázalo. Aj zariadenie bolo typické. Kamenný kozub, dlhý drevený stôl, lavice, vyrezávané stoličky a steny obložené tatranským profilom.


  Dole boli tri izby. Trvalo iba niekoľko sekúnd, aby zistili, že Bektaši sa tu nenachádza. Ostávalo poschodie a pivnica.


  Koreis s Machrákom vystúpali hore.


  Z miesta, kde stál, počul Ledecký, ako pod nimi vŕzga podlaha.


  „Čisté. Nie je tu,“ hlásil Koreis zhora.


  „Čisté aj tu,“ ozval sa po chvíľke Borguľa z pivnice.


  Zasunul zbraň, povolil si vestu, ktorá ho začínala škrtiť, a sadol si na lavicu pri stole. Rozhliadol sa okolo seba.


  Dovnútra vošiel Jaroš s dvomi detektívmi. „Fíha!“ neodpustil si. „Tak toto som celkom nedávno niekde videl.“

  Už na prvý pohľad bolo jasné, že páchateľ hľadal aj tu. Všade naokolo sa povaľovali najrôznejšie veci tak, ako ich povysýpal zo zásuviek či povyhadzoval zo skríň.


  Ledecký rozmýšľal. Bol si istý, že nejde o náhodné vlámanie. Nepochyboval, že toto vyčíňanie bude priamo súvisieť s Andrášovou vraždou. To, čo jeho vrah nenašiel uňho v byte, skúsil o niečo neskôr hľadať tu.


  Všetci detektívi sa zhromaždili pri stole v najväčšej miestnosti.


  „Asi by sme mali zavolať výjazd,“ nadhodil Machrák, zatiaľ čo si cez hlavu ako prvý začal sťahovať nepriestrelnú vestu.


  Ledecký súhlasil. V myšlienkach bol však zatiaľ niekde inde. Uvedomil si, že celý prípad sa komplikuje.


  „Myslíte si, že toto vlámanie má na svedomí Andrášov vrah?“ vyslovil Borguľa nahlas otázku, nad ktorou už nejaký čas premýšľali všetci.


  Ledecký iba pokrčil plecami. Bolo ešte priskoro, aby mohol vyvodiť definitívne závery.


  „Bola by to veľká náhoda, keby to tak nebolo,“ odpovedal namiesto neho Jaroš. „V tejto lokalite sa to vlamačmi zrovna nehemží,“ vyhlásil a naklonil sa z okna. „Navyše, už sa pomaly začína sezóna. Všade sa tu bude pohybovať veľa ľudí.“


  Ledecký vstal a začal sa mlčky prechádzať po izbe.


  Ani ostatným nebolo veľmi do reči.


  „Nad čím rozmýšľaš?“ spýtal sa po chvíľke Machrák dlhoročného parťáka.


  „Nad tým istým, čo povedal pred minútkou mladý,“ odpovedal. „Či má toto lašovanie na svedomí Andrášov vrah.“


  „A čo si myslíš?“


  „Povedal by som, že s najväčšou pravdepodobnosťou áno,“ povedal s vážnym výrazom na tvári. „Takmer isto tu hľadal peniaze, ktoré nenašiel uňho doma.“


  Nebol medzi nimi nikto, kto by proti tomu niečo namietal.


  „Lenže ak by to tak naozaj bolo, potom máme jeden veľký problém. Bektaši by sa predsa nevlámal do vlastnej chaty. A už vôbec by tu nehľadal peniaze, o ktoré sa s ním Andráš odmietol podeliť.“


  „To je fakt,“ potvrdil Koreis.


  „Potom by však s veľkou istotou ani nebol Andrášovým vrahom, ako sme doteraz predpokladali,“ pokračoval s vážnou tvárou vo svojich úvahách Ledecký. „A možno dokonca ani komplicom.“


  „Takže sme doteraz mohli byť pokojne úplne vedľa a Andráš to celé spískal s niekým úplne iným,“ pripustil sklamane Koreis.


  „S niekým, o kom zatiaľ vôbec nič nevieme,“ doplnil ho Machrák.


  Ledecký smutne prikývol.


  „Takže je v hre ešte niekto tretí,“ vyhŕkol Borguľa.


  Otázok začínalo byť priveľa, odpovedí zúfalo málo.


  Ledecký už niekoľkýkrát iba bezradne pokrčil plecami. „Cinkni dole Janke, nech zavolá výjazd,“ kývol na Koreisa a znova sa posadil na lavicu. „Možno budeme mať teraz viac šťastia.“


  Mladý detektív odložil brokovnicu a namiesto nej chytil mobilný telefón.


  „Než prídu, mohli by ste obehnúť zvyšné chaty a popýtať sa aj dole u tých dôchodcov,“ prebehol všetkých pohľadom. „A my dvaja,“ skončil pri Machrákovi, ktorý sa teatrálne postavil do pozoru, „sa tu zatiaľ porozhliadneme a skúsime nájsť niečo, čo by mohlo nasvedčovať tomu, že tu Andráš držal počas únosu Provodskú. Bolo by fajn, keby sme sa aspoň v tomto nemýlili.“

  Jakub Koreis bol práve na ceste do svojho jednoizbového bytu v Dúbravke, keď mu zazvonil telefón. Číslo, ktoré sa na ňom ukázalo, mu nič nehovorilo.


  „Dobrý deň, pri telefóne Petra Trubačová.“


  Okrem čísla mu nič nehovorilo ani jej meno, ani jej hlas.


  „Pred pár dňami ste boli u mojej mamy Ivany Provodskej.“


  Pomaly sa dostával do obrazu.


  „Nechali ste jej číslo pre prípad, že by si na niečo spomenula.“


  „Áno, pamätám sa,“ spomalil a zaradil sa do voľnejšieho pruhu. „A spomenula?“ spýtal sa.


  „Ona nie, ale myslím si, že ja som narazila na niečo, čo by vás mohlo zaujímať.“


  „A vy ste?“ chcel si definitívne ujasniť.


  „Dcéra.“


  Auto pred ním znenazdajky zastalo. Na poslednú chvíľu stihol zabrzdiť.


  „Som mladšia dcéra manželov Ivany a Petra Provodských.“


  Ozvalo sa nervózne trúbenie klaksónu.


  Zahrešil.


  „Prosím?“ zneistela.


  Jeho dvanásťročná fabia nemala žiadne prvky modernej konektivity, a keďže nemal ani handsfree, musel si prehodiť telefón z ruky do ruky, aby mohol zaradiť rýchlosť. „Prepáčte, to nebolo určené vám,“ ospravedlnil sa.


  Tentoraz ostalo ticho na druhom konci.


  Pomaly sa rozbehol vpred. „Haló, ste ešte tam? Na čo ste narazili?“


  „Čírou náhodou som objavila istú otcovu korešpondenciu. Nazdávam sa...“ nedopovedala.


  „Korešpondenciu?“


  „Áno. Myslím si, že by ste ju v každom prípade mali ešte dnes vidieť. Som presvedčená, že vás bude zaujímať.“


  Rozmýšľal. Večer sa mal stretnúť s priateľkou. Prvý večer po nekonečne dlhom týždni, ktorý strávil kompletne celý v robote.


  Nervózne klepal prstami po volante a očami kontroloval čas na palubnej doske.


  „Obávam sa totiž, že ide o čas,“ vyhlásila rezolútne, akoby vedela na diaľku čítať jeho myšlienky.


  Nakoniec sa predsa len rozhodol. „Kde vás teraz nájdem?“


  Nadiktovala mu adresu.


  Bolo to horšie, než čakal. V duchu si vyrátal, že kým sa v tejto premávke dostane takmer na opačný koniec mesta, zaberie mu to viac ako hodinu.

  Koreis zatiahol do boxu, ktorého číslo mu nadiktovala spolu s adresou, a naprieč podzemnou garážou sa vydal smerom k výťahu. Bol to nový a moderný bytový dom. Jeho ošarpaná fabia medzi všetkými tými nablýskanými volvami, mercedesmi a ďalšími luxusnými značkami pôsobila ako päsť na oko.


  Vyviezol sa na šieste poschodie.


  Otvorilo mu útle žieňa. Pohľad na brucho prezrádzajúce pokročilý stupeň tehotenstva mu pripomenul, prečo sa nezúčastnila na prvom stretnutí.


  „Ďakujem, že ste prišli,“ privítala ho medzi dverami a bez toho, že by jej stihol ukázať preukaz, ho pozvala ďalej.


  Ocitol sa v priestrannej presvetlenej chodbe vkusne zariadeného bytu. Vyzliekol si vetrovku a zavesil ju na vešiak na stene.


  „Nevyzúvajte sa,“ začul ju spoza rohu.


  Iba sa uškrnul. Nič podobné ani nemal v úmysle. Zjavne netušila, že policajti sa pri svojich návštevách nevyzúvajú.


  Keď vošiel do kuchyne, ukázala na miesto za stolom. „Ponúknem vám kávu?“ zašvitorila príjemným jemným hlasom. Na rozdiel od strohého výrazu matky a prísneho, miestami až arogantného vystupovania staršej sestry pôsobila milo.


  Neprekvapilo ho to. Začínal si zvykať, že príslušníci rodiny Provodských sa na seba navzájom takmer v ničom nepodobajú. Prikývol. „S troškou mlieka a tromi cukrami,“ požiadal.


  Už sa neponáhľal. Priateľka mu totiž cestou sem stihla za zmeškanú schôdzku nielen vynadať, ale ju aj celkom zrušiť. Rozhodol sa teda pokojne pracovať a zistiť, čo sa dá.


  Zapla kávovar a on sa medzitým rozhliadal okolo seba. „Pekný byt,“ začal okľukou.


  Usmiala sa, no zrejme si jeho kompliment zle vysvetlila. „Otec nám pomohol. Táto bytovka bola od začiatku do konca jeho projekt.“


  Uznanlivo pokýval hlavou a ona sa medzitým načiahla do vstavanej chladničky po mlieko.


  „Vychádzali ste teda spolu dobre.“


  „Áno,“ otočila sa k nemu. „Veľmi dobre. Otec bol vynikajúci človek.“


  Rozhodne s ňou nemienil polemizovať.


  „V poslednom čase sme spolu trávili veľa času. Nevedel sa dočkať svojho prvého vnúčika.“


  Neušlo mu, že sa jej v očiach objavili slzy. „Budete mať chlapca?“ radšej sa rýchlo spýtal.


  „Áno,“ prisvedčila. „S manželom sme sa dohodli, že sa bude volať Peter po dedkovi.“


  Chvíľu akoby nevedel, čo na to povedať.


  Našťastie sa rýchlo upokojila. „Manžel je ešte v robote. Teraz má toho veľa, takisto je stavbár. Pracuje na podobnom projekte.“


  „Hovorili ste, že ste narazili na niečo zaujímavé,“ prešiel od jej manžela rovno k veci.


  „Áno,“ postavila pred neho šálku s kávou a prisadla si bližšie. Bola cítiť detským šampónom a detské mala aj črty tváre. Celkovo pôsobila veľmi mlado.


  „O čo teda ide?“


  Chvíľu rozmýšľala. „Viete...“ akoby nevedela, kde začať. „V poslednom čase, ako som vám už povedala, tu bol môj otec často. Niekedy tu dokonca aj pracoval. Hovoril, že chce byť pri mne. Mám rizikové tehotenstvo. Aj keď ja si myslím, že je všetko v poriadku, on si nedal povedať a opatroval ma ako oko v hlave,“ usmiala sa.


  „Chápem.“


  „Bol to dobrý človek. Kým sme boli spolu ako rodina, nič nám nechýbalo. Až tie veľké peniaze, čo začal zarábať, ho pokazili.“


  Z úst mladej ženy, ktorá sa vďaka otcovým peniazom mala celý život ako v bavlnke, to znelo trocha zvláštne.


  „Peniaze a tá jeho...“ nedopovedala.


  „Myslíte jeho druhú manželku?“ pomohol jej.


  Prikývla.


  „Ako ste spolu vychádzali?“


  „S Laurou? Nijako,“ odpovedala.


  „Ona nám tvrdila, že dobre.“


  Pokrútila hlavou. „Potom sa asi pred vami robila lepšou, než je. Vôbec sme sa nestýkali. Je to...“ znova sa odmlčala. Tentoraz akoby hľadala správne slová. Viditeľne chcela ostať slušná. „... tvrdá a bezohľadná obchodníčka, ktorá ide nekompromisne za svojím,“ dopovedala napokon.


  „A otec?“


  Prekvapujúco sa usmiala. „No práve. V poslednom čase akoby sa znova začal meniť k lepšiemu. K tomu, aký bol kedysi. Trávil s nami čoraz viac času. Nielen so mnou, ale aj s mamou. Dokonca som mala pocit, že sa o ňu znova snaží.“


  „Myslíte si, že sa k nej chcel vrátiť?“


  Úsmev z jej tváre zmizol. „Až tak nie. To by ani nešlo, taký naivný zasa nebol. Otec aj mama sú a vždy boli realisti. Skôr sa mi zdalo, že jej chce byť nablízku a možnože to, čo zbabral a zanedbal ako otec, chcel napraviť ako vzorný dedko.“


  Koreis pokýval hlavou.


  „Hovorila som vám, že sa veľmi tešil na svojho prvého vnúčika. Zastavil sa tu takmer každý deň. Naposledy tu bol nejaké dva dni predtým, než sa mu stala tá strašná vec.“


  Koreis zbystril a z vrecka si vybral zápisník. „Dva dni?“


  Prikývla.


  Pre istotu zalistoval v poznámkach. „Teda v utorok pätnásteho.“


  „Áno,“ znova prikývla. „Odchádzal neskoro poobede, hádam niečo po piatej, presne si to už nepamätám.“


  Koreis si poznačil čas.


  „Bol nervózny. Najprv som si myslela, že má asi nejaký problém vo firme.“


  V duchu si porovnával časové údaje. Podľa toho, čo práve počul, to vyzeralo tak, že Provodský sa o únose svojej ženy dozvedel tu.


  „Až po tom všetkom mi došlo, o čo asi išlo,“ uvažovala rovnako.


  „Skúšali ste mu potom volať?“


  „Samozrejme, no viackrát mi nezdvihol a raz ma iba odbil, že všetko je v poriadku, že má veľa roboty a že sa ozve hneď, ako všetko vyrieši.“


  „To sa dá chápať. Vo vašom stave vás celkom iste nechcel rozrušovať.“


  „Asi máte pravdu.“


  „Hovoríte, že bol nervózny?“


  „No práve. Bol. Dokonca tak, že si tu zabudol počítač.“


  Pozrel na ňu. „Čiže jeho počítač je tu u vás?“


  „Je v izbe. Myslím si, že vás bude zaujímať. Včera mu tam totiž došla pošta. Otvorila som ju.“


  Mal chuť vyskočiť a okamžite si ju prečítať, no nechcel vyzerať nedočkavo. Rozhodol sa najprv dopiť kávu a zosumarizovať si informácie, ktoré sa dozvedel. „Áno, isto ma bude zaujímať. A nielen to. Ak vám to nebude prekážať, rád by som si ten počítač odniesol so sebou.“


  Nenamietala. „Iste. Robte, čo musíte.“


  Potešil sa, že sa mu tak podarilo vyhnúť zbytočným formalitám. Už teraz bolo jasné, že sa sem za ňou netrepal zbytočne. Usrkol si kávy.


  Ešte stále bola horúca.


  „Poďme ho teda pozrieť,“ nevydržal a vstal.


  Zaviedla ho do izby a ukázala na notebook na stole.


  Pristúpil bližšie a počkal, kým otvorila mailovú komunikáciu. „Toto,“ ukázala prstom na prvý riadok. „Právnická kancelária, ktorej služby využívala otcova firma. Museli to poslať omylom. Asi si ešte nestihli zmeniť nastavenie,“ klikla na príslušný riadok. „Návrh kúpno-predajnej zmluvy na otcov posledný projekt – výstavbu polyfunkčných a bytových domov v Pezinku.“


  Pozeral na obrazovku.


  „Stihla som ju aj vytlačiť,“ nahla sa a podala mu papiere.


  Text bol v angličtine.


  Zbežne ho prelistoval. Vyzeral bezradne. „Nie je na tej zmluve niečo v poriadku?“ musel sa chtiac-nechtiac opýtať.


  „Z formálnej stránky nie. Všetko je tak, ako má byť.“


  „Prečo by potom mala byť pre nás zaujímavá?“


  Chvíľu trvalo, kým mu odpovedala. „Po prvé, preto, lebo sa má podpisovať už tento týždeň v Amsterdame. Po druhé, preto, lebo som si absolútne istá, že otec ten projekt v žiadnom prípade predať nechcel.“


  Prekvapene na ňu pozrel.


  „Mal s ním celkom iné plány.“

  Bol utorok, krátko pred šiestou hodinou večer. Laura Provodská sedela za masívnym pracovným stolom v kancelárii svojho nedávno zavraždeného manžela a v myšlienkach sa ešte stále vracala k hektickým udalostiam posledných dní.


  Na vyleštenej mahagónovej doske ostali doteraz prilepené farebné papieriky s poznámkami písanými jeho rukou. Zrazu stratili akýkoľvek zmysel. Mimovoľne ich jeden za druhým strhávala a hádzala do koša.


  Bol to zvláštny pocit.


  Akoby spolu s nimi zahadzovala aj všetku tú drinu a robotu posledných mesiacov. Všetky nekonečné rokovania a dohadovania na úradoch, naháňanie termínov, celé úsilie, ktoré už čoskoro malo priniesť vytúžené ovocie.


  Lenže neprinieslo. Minimálne nie také, aké si predstavovala. Márne si lámala hlavu nad tým, kde a kedy nastala prvá chyba.


  Tak či tak, teraz bolo všetko inak. A iný bude aj jej ďalší život. Nič z toho, čo bolo, už neplatí, nič z toho, čo sa udialo za posledné necelé dva mesiace, sa už nedá vrátiť späť.


  Pritlačila si prstami oči. Boli unavené a začervenané.


  Z úvah ju vyrušilo tiché zaklopanie na dvere.


  Pozrela na sekretárku.


  „Môžem vám ešte nejako pomôcť, pani Laura?“


  „Nie, Anička, ďakujem,“ povedala a zaregistrovala sústrastný výraz na jej tvári.


  „Ak by ste sa nenahnevali, rada by som už išla. Všetko som zariadila. Porada zamestnancov je dohodnutá na štvrtok na deviatu, tak ako ste chceli.“


  „Samozrejme. Choďte, nebudem vás už dnes potrebovať. Zajtra ma nečakajte, mám program mimo kancelárie.“


  Váhavo ostala stáť medzi dverami.


  „Ešte niečo?“


  „Nie, nič, ja len...“ na chvíľu sa odmlčala, akoby si nebola istá, čo chce povedať.


  Povzbudila ju pohľadom.


  „Ja len… teda chcem, aby ste vedeli... skrátka, všetci sú radi, že budeme pokračovať. Trochu sme sa báli.“


  „Nie je čoho,“ pokúsila sa o povzbudivý úsmev. „Nikto sa nemusí báť. Pôjdeme ďalej a spolu to zvládneme. Aj Peter by to tak chcel.“


  „Bol by na vás hrdý.“


  Trocha ju to zarazilo. Boli časy, keď by dala krk na to, že sa snaží jej manžela zviesť. Teraz bola ochotná pripustiť, že sa mýlila. „Robím iba to, čo treba,“ mávla rukou.


  „Ste veľmi statočná,“ vyhŕklo dievča a v očiach sa mu objavili slzy. „Každý vo firme to hovorí.“


  „Ďakujem,“ začínala sa cítiť nesvoja. „A teraz utekajte, nech vás maličká nečaká, aj tak už je neskoro.“


  „Ďakujem, pani Laura.“


  „Ak tu už nik nie je, nechajte mi otvorené.“


  „Nie je, ste tu sama,“ starostlivo sa pozrela na svoju šéfku.


  Všimla si to. „Som v poriadku, len si chcem ešte pozrieť nejaké podklady na poradu. Už sa nezdržujte.“


  Provodská vstala a prešla na sekretariát. Pohľadom vyprevadila sekretárku k vchodovým dverám.


  „Tak vo štvrtok, pani Laura.“


  „Vo štvrtok.“


  Zaklapnutie zámky ju vrátilo do reality. Potriasla hlavou. Nostalgia bola prepych, ktorý si teraz nemohla dovoliť. Rýchlo skontrolovala priestory ich spoločnej firmy. Ni­kde nikoho. V tichu počula len tikanie nástenných hodín. Z kuchynského kúta k nej doliehalo jemné vrčanie chladničky. Typické zvuky opustených kancelárií. Až doteraz ich málokedy vnímala.


  Vrátila sa do kancelárie a energicky si sadla za stôl. Z fotografií v rámikoch na ňu pozerali dve mladé ženy. Nepodobali sa. Akoby ani nemali spoločného otca.


  Rozhodným pohybom sklopila fotografie na dosku stola.


  Otvorila zásuvku a vybrala notes s vizitkami. Chvíľu v ňom listovala, než našla tú, čo hľadala. Hneď potom vytiahla mobil.


  Sekundu nato si pomyslela, že to nie je dobrý nápad. Musela byť opatrná. Odložila prístroj a natiahla sa za pevnou linkou. Pre istotu sa ešte raz presvedčila pohľadom, že je tu sama.


  Rutinne vyťukala číslo.


  Zo slúchadla sa ozval melodický hlas, ktorý s nepatrným nemeckým prízvukom povedal: „Good afternoon. How can I help you?“


  Nadýchla sa a ponorila sa do rozhovoru. Nevyskytol sa žiadny problém. Ostatne, podobnú záležitosť nevybavovala prvýkrát.

  Ledecký s Machrákom dorazili do sídla Úradu boja proti organizovanej kriminalite na Račianskej ulici vo štvrtok ráno tesne pred ôsmou. Na vrátnici ich čakal Michel. Len ich pozdravil a potom ich mlčky zaviedol do zasadačky na treťom poschodí. Boli zvedaví, čím začne, no na ich prekvapenie sa skôr, než sa vôbec usadili, ospravedlnil.


  „To bude zlé svedomie,“ neodpustil si s náležitou iróniou komentovať jeho správanie Machrák hneď, ako odišiel.


  „Nechaj to už tak,“ mávol rukou Ledecký. „Uvidíme, čo našli. V najhoršom sa pekne poďakujeme a pôjdeme kadeľahšie.“


  Ďalšiu poznámku Machrák už nestihol. Postaršia sekretárka vtlačila dovnútra servírovací stolík s termoskami s kávou a fľašami s minerálkou.


  „Tomu hovorím servis,“ uškrnul sa.


  „Nech sa páči,“ zdvorilo sa usmiala.


  Cestou späť sa vo dverách takmer zrazila s vracajúcim sa Michelom. Teraz ho už v tesnom závese nasledoval aj Faučovič.


  Ich tmavé obleky vyvolali na Machrákovej tvári úsmev. „Men in black,“ využil ruch a zašomral tak, aby ho počul iba Ledecký.


  Spražil ho pohľadom. Dnes mohlo ísť o veľa. Už ne­chcel riskovať ďalšie zbytočné prekáračky.


  Faučovič sa na rozdiel od svojho kolegu tváril tak, akoby sa v rámci ich spolupráce nikdy nič zlé nestalo.


  „Vitajte, rád vás vidím,“ privítal ich s takou dávkou srdečnosti, ako by to hádam bola naozaj pravda. „Ešte sekundu a príde náš špecialista z oddelenia nezvyčajných finančných operácií. Myslím si, že vám to môže pomôcť.“


  Ledecký ignoroval jeho predstierané nadšenie, no v duchu ocenil aspoň obsah jeho správy. V prvom rade to bol zasa ich prípad, čo znamenalo, že sa v budúcnosti vyhnú neočakávaným a nepremysleným zásahom do svojej roboty. A to, že im umožnia komunikovať priamo s ich špecialistami, znižovalo riziko skresľovania informácií. Považoval to za dobrý začiatok.


  „Hneď ako sme od vás dostali tú zmluvu, doručili sme ju na svoje špecializované pracovisko. Šéf finančných spravodajcov prisúdil veci najvyššiu prioritu a vyčlenil na ňu svojich najlepších ľudí. Myslím si, že môžete byť spokojní. Kvalitnejších odborníkov by ste celkom iste nikde inde nezohnali.“


  Ledeckému napadlo, že Machrák mal pravdu. Asi sa v nich skutočne pohlo zlé svedomie. Nateraz však túto myšlienku zahnal. Dôležité bolo, že to prinášalo ovocie.


  Kým si stihli naliať kávu, vstúpil do zasadačky nižší prešedivený muž v preddôchodkovom veku. Už z jeho výzoru si mohli domyslieť, akú minulosť má za sebou. Drobná postava, silné dioptrické okuliare, sivý oblek a tmavá viazanka ho už na prvý pohľad predurčovali skôr do kresla bankového úradníka než na elitný policajný útvar.


  „Inžinier Marián Vražda,“ s náležitou dávkou dramatickosti predstavil príchodzieho Faučovič a celkom zámerne chvíľu počkal, aby si overil, čo s nimi tá informácia urobí.


  Nemýlil sa. Obom zašklbalo kútikmi.


  „Tuším ste si pomýlili oddelenie, pán inžinier,“ neodolal Machrák.


  Nový muž na scéne naňho prísne pozrel ponad okuliare. „Pán kolega, uvedomte si, prosím, že všetko je len otázka príčin a následkov. Jurisdikčne by som síce mal patriť pod vás, ale z pohľadu kvalifikácie patrím skôr na nezvyčajné finančné operácie. A navyše, keď sa tak pozerám, u vás by aj tak nebola pre mňa vhodná spoločnosť. Ja sa totiž aj napriek tomu, že sa v samotnom názve našej jednotky nachádza pomenovanie spravodajská, rozhodne necítim ako špión. Česi by povedali, že som cifršpión, a to je, isto sami uznáte, podstatný rozdiel.“ Pri poslednej vete sa jeho tvár už roztiahla do širokého úsmevu.


  Všetci sa zasmiali a atmosféra sa konečne uvoľnila.


  „Ale poďme k veci. Obávam sa, že času máme málo,“ prirodzene prevzal riadenie stretnutia nový chlapík. Vyžarovala z neho autorita, ale nie povýšenosť. Zjavne bol na podobné situácie zvyknutý.


  „Na úvod vám poviem pár vecí o sebe. Nejde o to, že by som vám chcel imponovať, ale považujem za dôležité, aby ste o mne vedeli pár informácií.“ Popri tom, ako rozprával, automaticky otvoril počítač a zastrčil doň akýsi konektor. Stlačil diaľkové ovládanie a projektor pod stropom ticho zašumel.


  Na čelnej stene sa rozžiaril obraz powerpointovej prezentácie.


  „Ako ste asi správne tipovali, pôvodným povolaním som bankár. Pracoval som ako riaditeľ úverového oddelenia banky. Musím vám teda povedať, že Peter Provodský bol v istom čase môj podriadený.“


  Ledeckého takmer nadvihlo na stoličke.


  Zaregistroval to. „To viete, svet je malý,“ poznamenal s úsmevom. „Ale môžem vás upokojiť. Nijako zvlášť som sa s ním nepoznal, ba čo viac, minimálne pätnásť rokov som ho nevidel a ani s ním nekomunikoval. On sa vtedy vybral vlastnou cestou. Ja som po nejakom čase rezignoval. V istom okamihu som si jednoducho povedal dosť. Potom ma oslovil jeden známy a ponúkol mi miesto finančného analytika na polícii. No a odvtedy som tu. Robím vlastne to isté ako predtým, ibaže v službách spravodlivosti, a to mi aj viac vyhovuje. Považoval som však za potrebné, aby ste túto informáciu dostali.“


  Ledecký vážne pokýval hlavou. Ten „cifršpión“ sa mu začínal páčiť. „Ďakujem za dôveru,“ zaváhal. „Je dobre, že ste nám o svojom vzťahu s Provodským povedali.“


  Nato sa Vraždove prsty rozbehli po klávesnici počítača. „Ešte jednu poznámku. Ak vám budem hovoriť niečo, čo už viete, zastavte ma. Ako som už naznačil, obávam sa, že času máme málo.“


  Obrázky a vzťahové grafy v prezentácii sa postupne menili a dokresľovali jednu informáciu za druhou.


  „Ak sa vám bude zdať, že na to idem až príliš zoširoka, skúste, prosím, pochopiť, že to robím celkom zámerne. Považujem totiž v tejto veci za zvlášť dôležité, aby ste si na základe toho, čo vám poviem, dokázali urobiť komplexný obrázok.“


  V zasadačke zavládla pracovná nálada. Dvaja detektívi z oddelenia vrážd a dvaja detektívi z Úradu boja proti organizovanej kriminalite pozorne počúvali a zároveň pozerali na obraz na stene.


  Vražda pokračoval ďalej: „Provodského podnikanie intenzívne analyzujem odvtedy, čo sa na mňa deň po jeho vražde obrátili tu prítomní páni Michel a Faučovič. To najzákladnejšie som im povedal už vtedy a predpokladám, že vás s tým v rámci súčinnosti stihli oboznámiť.“


  Ledecký si vybavil ich prvé stretnutie. Už vtedy im teda títo dvaja nehovorili úplnú pravdu. Provodský podľa všetkého nebol ich záujmová osoba, ako sa im u nich v kancelárii snažili tvrdiť, a po nedávnych skúsenostiach s nimi by si dokonca trúfol povedať, že ho ani nikdy predtým operatívne nerozpracúvali. Informácie, o ktoré sa s nimi vtedy tak prekvapujúco ochotne podelili, nepochybne pochádzali od tohto muža.


  Nateraz však nič z toho nebolo dôležité. Preto sa obmedzil iba na to, že Vraždovi súhlasne prikývol.


  „V každom prípade nezaškodí, keď to v stručnosti zhrniem ešte raz,“ sprisahanecky sa pousmial mužíček v sivom obleku a posunul si okuliare vyššie. „Hlavná Provodského spoločnosť bola založená v roku tisícdeväťstodeväťdesiatštyri ako spoločnosť s ručením obmedzeným so základným kapitálom stotisíc korún. Stopercentným vlastníkom bol Provodský. Meno spoločnosti bolo PFPS, s. r. o., znamenalo to Provodský – finančné poradenstvo a sprostredkovanie. Predmetom podnikania bolo podľa názvu poradenstvo a sprostredkovanie v oblasti financií. Vtedy ešte nebolo potrebné mať na finančné poradenstvo potrebné povolenia NBS,“ povedal bývalý bankár, urobil krátku pauzu a potom uprel pohľad na Ledeckého. „Musím povedať, že ja sám som pri hlasovaní na úverovom výbore viackrát dal na Provodského názor. Bol jednoducho dobrý,“ doplnil do výkladu čisto osobnú poznámku.


  Detektív uznanlivo prikývol. V skutočnosti oceňoval Vraždovu úprimnosť.


  Bývalý bankár pokračoval. „Firma sa rozvíjala, zamestnávala až pätnásť ľudí, analytikov, účtovníkov, ekonómov. Písali projekty a pripravovali finančné plány potrebné na získanie úverov. Ich kapitalizácia bolo úctyhodná. Rozmýšľal som prečo. Neskôr som to pochopil. Raz mi doniesol projekt, ktorý bol reálnym tunelom. Poskytnutý úver plánovali majitelia podľa všetkých indícií vytiahnuť mimo firmy a potom firmu položiť. Založený majetok by síce ostal banke, ale jeho hodnota a najmä likvidita by boli otázne. Vtedy ma pozval na obed,“ jeho dovtedy pokojný hlas sa zachvel. „S pokojným úsmevom mi ponúkol pätnásť percent, ak projekt podporím. Nedojedol som ani polievku a odišiel som.“


  Machrák ho prerušil: „Hovorili ste, že ste ho vlastne ani nepoznal.“


  Vražda si nadvihol okuliare. „To je pravda,“ odpovedal pokojne.


  „Napriek tomu vám bez obáv ponúkol úplatok?“


  „Práve preto vám to hovorím,“ odpovedal bez zaváhania. „ Chcem tým naznačiť, že podobné praktiky bral ako celkom bežnú vec. Nedával si žiadne servítky pred ústa.“


  „Chápem,“ pokýval hlavou detektív.


  Vražda sa znova nadýchol. „Asi o dva mesiace som sa dozvedel, že úver bol v inej banke schválený. Len tak zo zvedavosti som projekt ďalej pozoroval. Do roka bola firma v likvidácii a úver nesplatený. Páni, vtedy išlo asi o sto miliónov korún.“


  Machrák hvizdol.


  Inžinier Vražda pokrčil plecami. „Môj odhad provízie pre Provodského bol približne štyridsať miliónov korún. Dobrý kšeft! A podobných firiem bolo vtedy neúrekom. Stačilo mať konexie. Jednoducho, okrem kvalitných a bonitných projektov raz za čas pripravil s niekým podobný podvod a bol spokojný. Až o pár rokov neskôr začala Národná banka prijímať opatrenia a zahraniční akcionári bánk si začali strážiť peniaze. Nesplácané úvery už potom museli byť klasifikované a banka na nich tvorila opravné položky zo zisku. Tým sa podobný biznis skončil.“

  Ledecký s Machrákom na seba pozreli. Zatiaľ ešte stíhali.


  „Súbežne s úverovými projektmi spustil aj offshore ­firmy.“


  Teraz ho už však ich nechápavé pohľady prinútili výklad zjednodušiť.


  „Firmy v daňových rajoch. Svojho času to bol zlatý klinec tohto typu podnikania. Keď bolo potrebné znížiť daňový základ, dostal odtiaľ človek po dohode faktúru. Zaplatil sumu, ktorá na nej bola uvedená, a dohodnutý rozdiel dostal v hotovosti a v mene, ktorú si sám povedal. Samozrejme, mínus poplatky. Tie neboli malé, ale vždy nižšie než dane na Slovensku. Pre ozaj dobrých klientov vedel Provodský takú firmu založiť. Pochopiteľne, že nie zadarmo. Vyplatilo sa to najmä tým, čo mali platby zo zahraničia. V podobných krajinách nie je neplatenie daní na Slovensku trestným činom, a teda nemajú ani žiadnu oznamovaciu povinnosť. Navyše, kontrola hotovosti je dodnes limitovaná, a tak môže mať v podstate hocikto v podzemnom trezore banky neobmedzenú hotovosť pre prípad, že by povedzme musel narýchlo odísť zo Slovenska. Sami si domyslíte, že tento druh služby mal úspech.“


  Ledecký s Machrákom na seba ľútostivo pozreli. Aj im by sa taký trezor páčil. Len boli policajti a nie podnikatelia. Navyše, ani necítili potrebu rýchleho odchodu do zahraničia.


  Vražda prepol ďalší slajd na prezentácii. „Postupom času sa Provodský preorientoval na eurofondy. Poskytoval konzultácie a písal projekty. Podľa toho, aký bol úspešný, dostával pod kontrolu podiely v iných spoločnostiach. Väčšinou ako protihodnotu za svoje služby. Niečo si ponechal ako portfóliovú investíciu, niečo odpredal. Nie vždy čisto, ale s o to väčším ziskom. Vždy plnil požiadavky legislatívy a zabezpečil si potrebné povolenia a licencie a podľa potreby zvyšoval základné imanie. Nedalo sa mu nič vyčítať. Mal neobyčajne vyvinutý inštinkt na peniaze a jeho podnikanie museli nepochybne strážiť dobrí právnici.“


  Obraz na monitore sa znova vymenil. „V roku dvetisíc pribral do firmy ako spolumajiteľku svoju terajšiu manželku Lauru, vtedy Paulusovú. Umožnil jej zvýšiť základné imanie tak, aby vlastnila tridsať percent spoločnosti. V tom čase už mala táto firma základné imanie v dnešnej mene stotisíc eur a majetok určite viac ako desať miliónov eur. Zvýšenie základného imania spoločnosti prebehlo podľa pravidiel. Ako všetko, čo robil, aj toto bolo perfektne spracované a právne v absolútnom poriadku. Sú tu indície, že jej peniaze na zvýšenie požičal niekto iný a že jej tak vyplatil províziu za eurofondové projekty, ktoré mu pomohla vybaviť, keď ešte pracovala v agentúre. V každom prípade však vložila do firmy v dnešných peniazoch vyše tridsaťtisíc eur a získala podiel na výrazne vyššom majetku. Stala sa konateľkou spoločnosti. Keďže Provodský sa o rok rozviedol, vyrovnal sa s exmanželkou a odvtedy bola jeho spolumajiteľkou už len Laura, teraz Provodská.“


  Ledecký aj Machrák sa naňho postupne začínali pozerať s čoraz väčším rešpektom. Doteraz vnímali oddelenie, v ktorom pracoval, skôr ako akýsi zbor administratívnych úradníčkov. V lepšom prípade účtovníkov. Zrazu ich prekvapilo, aké množstvo cenných poznatkov dokázal jeden z tých, ktorých doteraz tak podceňovali, za niekoľko týždňov od Provodského smrti získať. Uvedomili si, že im tu zrekapituloval do najpodrobnejších detailov celé Provodského podnikanie, a nikto z nich nemal ani potuchy, kde a ako dokázal svoje informácie v takej ucelenej forme pozbierať.


  „Ale poďme k tomu, prečo by sme si mali švihnúť,“ vytrhol oboch z ich úvah Vražda. „Preštudoval som si tú zmluvu, čo ste priniesli, pozrel som si pohyby na majetkových účtoch, skontroloval som niektoré finančné operácie, ktoré nám hlásila Národná banka, a porozprával som sa s niekoľkými bývalými kolegami a ľuďmi z fachu. To, čo som sa dozvedel a odvodil z toho, mi veľmi smrdí.“


  Ledecký zakašľal. „Z toho, čo som doteraz počul, sa mi zdá, že smrdí celé jeho podnikanie, nielen jedna zmluva,“ povedal s odporom.


  Vražda sa naňho pozrel takmer otcovsky. „Pán kolega, to, že niekto porušuje elementárne etické kódexy, ešte neznamená, že ho môžeme okamžite označiť za zločinca. Ak si odmyslím úplatky, ktoré by sme mu navyše museli vedieť dokázať, to podnikanie najmä v poslednom čase bolo právne síce na hrane, ale v zásade čisté. Mne sa však nepozdáva predovšetkým to, čo sa začalo diať takmer ihneď po jeho smrti. A v zásade asi aj tesne pred ňou.“


  „Môžete byť konkrétnejší?“ spýtal sa prekvapene Machrák.


  Vražda prikývol a ukázal na posledný slajd prezentácie. „Ja mám totiž, páni, pocit, že Provodská akoby na smrť svojho manžela priamo čakala alebo…“ nedopovedal.


  „Chcete tým naznačiť niečo v tom zmysle, že je možné, že so smrťou svojho manžela vopred rátala?“


  „Toto vám neviem vysvetliť, ale mám indície, ktoré naznačujú, že to celé asi nebolo len tak.“


  To už sa na stoličke vzpriamil aj Ledecký. Pokynom ruky zarazil Machráka, ktorý sa už nadychoval na ďalšiu otázku. „Hovorte,“ vyzval detektíva finančnej spravodajskej jed­notky.


  Vražda pristúpil bližšie k premietaciemu plátnu. „Tak po prvé, spoločnosť začala rozpredávať svoj majetok. Tu vidíte dátum, keď Provodský vybral tých tristotisíc na výkupné,“ ukázal na príslušný riadok. „Od toho času z firmy rekordným tempom odchádzajú peniaze aj majetkové podiely. Finančné toky smerujú niekam do zahraničia. Najmä výpredaj majetkových podielov ide takým tempom a za také nízke ceny, že sa chudák Provodský musel ešte v márnici na stole obracať.“


  Zo všetkých informácií, ktoré si doteraz vypočuli, ich táto zaujala najviac.


  „Celkovo zmizla hotovosť vo výške minimálne tridsať miliónov eur a ak k tomu pripočítame predaj projektu výstavby bytov v Pezinku, ktorý sa má podpísať dnes, bavíme sa,“ urobil drobnú pauzu a ukazovákom namieril na obrázok na stene, „dokopy o viac ako štyridsiatich miliónoch. A všetky prevody podpísala a realizovala Laura Provodská,“ dokončil vetu. „Tú firmu pani Laura nekompromisne tuneluje a hlavne už na prvý pohľad koná akoby bez rozmyslu. Keby to robila rozumne, mohla by zarobiť o pekných pár miliónov viac. Ani ona však nie je hlúpa. Naopak, celkom iste si niečo také musí sama veľmi dobre uvedomovať.“


  „Prečo to robí?“ spýtal sa starší vraždár.


  „Ak budete ochotní brať do úvahy čisto môj osobný názor, ten je, že celý ten kolotoč spustila práve smrť jej manžela.“


  Ledecký sa zamyslel. „To by nasvedčovalo tomu, že chce pripraviť o majetok jeho dcéry,“ spustil pomaly. „Sú zo zákona jeho dedičkami a s najväčšou pravdepodobnosťou získajú vo firme väčšinu. Ak sa jej to má podariť, musí sa ponáhľať, ešte než sa ukončí dedičské konanie. Preto koná skratovo.“


  „Aj to by mohlo prichádzať do úvahy, keby to celé nemalo háčik. A to poriadny.“


  „Háčik?“


  „Áno,“ prikývol. „Podobný výpredaj totiž musel byť nachystaný už niekoľko mesiacov vopred. Inak sa to v žiadnom prípade stihnúť nedá. A Provodský bol pridobrý ekonóm a obchodník, ktorý by s podobnými prevodmi nikdy nesúhlasil.“


  Ledeckému s Machrákom začínalo dochádzať, čo to znamená.


  „Je tu však aj druhá indícia. Podľa mňa ešte oveľa podstatnejšia.“


  Všetci štyria vrátane Michela a Faučoviča z neho odteraz ani na sekundu nespustili oči.


  Vražda si už po niekoľkýkrát napravil okuliare. „Ide o predaj developerského projektu, ktorého sa týka tá zmluva,“ vyhlásil, vrátil sa k stolu a zo zložky, ktorú si priniesol, vytiahol odkopírované papiere. „Tá zmluva je totiž podvod,“ zamával im hárkami pred nosom.


  „Podvod?“ neveriacky pokrútil hlavou Ledecký.


  „Stretol som sa s bývalým kolegom. Provodský požiadal o úver na výstavbu celého areálu. Kolega mi povedal, že ho pozval na obed. Provodský mu vysvetľoval, že sa chce stiahnuť z biznisu a viac sa venovať dcéram, vraj mal byť dedko. K žiadosti o úver predložil podobnú zmluvu, ale na firmu, ktorú dal založiť pre svoje dcéry. O tejto zmluve zjavne Provodská nevedela, alebo ak pripustíme, že vedela, tak potom celkom zámerne predáva niečo, čo už bolo predané.“


  Ledecký s Machrákom na seba pozreli. To isté im vlastne naznačil už Koreis po stretnutí s Provodského mladšou dcérou.


  „No dobre,“ síce už ani zďaleka nie tak presvedčivo, no ešte stále oponoval Machrák. „To však môže byť ešte stále len súboj o majetok.“


  „To môže,“ prikývol Vražda. „Ale keď si to celé dáte dokopy, pripravený výpredaj a tento podvod s prevodom developerského projektu, vychádza mi z toho iba jeden záver. Tá žena to mala všetko naplánované. Pred smrťou manžela si všetko dôkladne pripravila a teraz vie, že to musí stihnúť do dedičského konania, lebo potom bude vo firme v minorite a dedičky ju asi nenechajú samostatne konať.“


  Ledecký zamyslene prikývol. Ich vyšetrovanie práve nabralo celkom iný smer.


  Vražda sa viditeľne blížil do finále. „Na záver si vás, páni, dovoľujem upozorniť už len na jedno,“ vyhlásil dramaticky. „Tá zmluva sa má podpísať už o niekoľko hodín v Amsterdame. Nechcem byť zlým prorokom, ale keď zoberieme do úvahy, že z bývalej Provodského firmy ostala už len prázdna škrupina a všetky peniaze, čo sa z nej dali vytiahnuť, sú už pekných pár dní na účtoch v zahraničí, nedá sa podľa mňa uvažovať inak, než že by Provodská musela byť poriadne hlúpa, keby sa sem ešte niekedy vôbec plánovala vrátiť.“


  Všetci štyria sa v tej chvíli pozreli na hodinky. Bolo o desať minút deväť.

  Ledecký váhal, či má zdvihnúť. Služobný telefón položený na jeho stole však stále zvonil. Pozrel na displej: Weidemann. Detektív zúfalo bojoval s časom, no súčasne vedel, že to môže byť dôležité.


  „Prosím,“ rozhodol sa prijať hovor.


  „Ahoj, Peter, som rád, že som ťa zastihol.“


  „Vlastne máš šťastie. Iba pred pár minútami som sa vrátil z ÚBOK-u a práve plánujem znova vypadnúť. Čo sa deje?“


  Weidemann sťažka dýchal. Ledecký si spomenul, že telnatý komisár musí do svojej kancelárie stúpať pešo po schodoch. „Máš pre mňa niečo nové?“ spýtal sa nervózne.


  „To si píš, že mám. Inak by som ti nevolal a pokojne počkal na poradu.“


  Detektív čakal.


  „Práve mi prišli výsledky a porovnania vzoriek DNA, ktoré sme zaistili na tej chate.“


  „Počúvam.“


  „Vyzerá to ako zásah do čierneho.“


  „Čiže?“ súril ho Ledecký a súčasne sa pozrel na Machráka s Borguľom, ktorí netrpezlivo čakali na jeho pokyny.


  „Zaistené vzorky, konkrétne dva ženské vlasy, sa zhodujú s kontrolnými vzorkami Provodskej.“


  To bola dobrá správa.


  „Ďalšia vzorka podľa našej databázy vykazuje zhodu s Andrášom.“


  „Takisto vlasy?“


  Počul, ako Weidemann listuje v papieroch. „Nie. Podľa toho, ako som to v rýchlosti prebehol, to vyzerá skôr na spermie.“


  „Takže náš predpoklad bol v každom prípade správny. Tie vlasy nasvedčujú tomu, že je to chata, na ktorej Provodskú držali, keď ju uniesli,“ skonštatoval v rýchlosti Ledecký.


  „No v tom je práve ten háčik, pre ktorý ti volám.“


  Detektív si nebol istý, či ho dobre pochopil. „Háčik?“ V rýchlosti si vybavil prednášku, ktorú si pred necelou hodinou vypočul od Vraždu. Na jeho vkus začínalo byť tých háčikov priveľa.


  Komisár sa už celkom vydýchal. „Tá chata sedí,“ vysvetlil. „Bez najmenších pochybností tu obaja boli. Otázka však je, do akej miery ju tam držali nasilu.“


  „Čo tým chceš povedať?“


  „Že obe zaistené vzorky pochádzajú zo spálne, presnejšie z jednej postele.“

  Ledecký ostal niekoľko sekúnd bez pohnutia sedieť. „No, a je to,“ vzdychol a pozrel sa na ostatných. Telefónne slúchadlo ešte stále držal v ruke. V priebehu dvoch hodín sa dozvedel toľko informácií, že si musel nechať pár sekúnd na to, aby ich mohol zodpovedne vyhodnotiť.


  Zrazu mu bolo všetko jasné.


  Konečne to dávalo zmysel.


  Dnešné ráno všetko zmenilo.


  „Provodská a Andráš boli milenci,“ prerušil ticho Borguľa. Povedal nahlas to, na čo už mysleli všetci. „Žiadny únos. To oni dvaja majú na svedomí vraždu Provodského. Tá mrcha nás pekne vodila za nos.“


  „Využila Andráša na vraždu svojho manžela, nafingovala s ním vlastný únos, aby si zaobstarala dokonalé alibi, a potom, keď už ho nepotrebovala, sa ho jednoducho zbavila,“ doplnil Machrák.


  Ani o tom už teraz nikto z nich nepochyboval.


  „Inak, na ten únos sme mohli prísť aj skôr,“ zauvažoval znovu Machrák.


  Ledecký ho zastavil pohybom ruky. Na podobné úvahy bude dostatok času neskôr. „Musíme zistiť, či je Provodská ešte tu, a ak áno, neodkladne ju zadržať,“ povedal rýchlo a pozrel na hodiny. „Podľa tej zmluvy má byť dnes v Amsterdame. A má ju podpisovať poobede alebo večer. Je možné, že ešte nevyrazila.“


  Machrák sa natiahol za prevádzkovou knihou od auta a kľúčikoch. „Ideme k nej domov,“ kývol na Borguľu, ktorý mu stál najbližšie.


  „Počkajte!“ zadržal ich Ledecký. „Čo sa týka jej domu, mám lepší nápad. Vy sa namiesto toho pozrite do firmy. Tam by mohla byť skôr.“


  Bez váhania vyrazili z dverí.


  „Teraz ty, Janka,“ pozrel na Novotnú.


  Tak ako obyčajne, aj teraz si pohotovo pripravila zápisník s poznámkami.


  „Ak má byť Provodská ešte dnes v Amsterdame, prichádza do úvahy iba jediná možnosť, ako sa tam môže dostať.“


  „Letecky,“ pochopila ho.


  Prikývol. „Potrebujeme preveriť všetky najbližšie letiská. Zisti čo najrýchlejšie všetko, čo sa dá.“


  Aj ona odbehla hneď, ako sa uistila, že skončil.


  Koreis, ktorý tu zostal sám s Ledeckým, sa posadil na stoličku.


  Skúsený detektív znova chytil do ruky slúchadlo a vytočil Lipianskeho. Chvíľu to trvalo. Počúval, ako telefón vyzváňa, a tŕpol, či bude v robote. Mal šťastie.


  „Prosím,“ ozval sa konečne bývalý kolega.


  „Potrebujem zistiť, či je Provodská doma. A ak nie, kedy odišla,“ nezdržoval sa úvodnými frázami a prešiel rovno k veci.


  Lipianskeho to zjavne zarazilo natoľko, že len mlčal.


  „Počuješ ma?“


  „Áno, Peter, počujem. Niečo sa stalo?“


  „Môžeš mi to, prosím ťa, pozrieť?“ Nechcel strácať čas zbytočným vysvetľovaním, hoci vedel, že tým exkolegu dostal do chúlostivej situácie.


  „Hádam hej,“ povedal po chvíľke.


  Počul, ako Lipiansky s telefónom v ruke prechádza cez chodbu do kancelárie s pultom centrálnej ochrany, ako aj to, ako pozdravil jednu z žien, ktorá ho práve obsluhovala.


  „Som tu. Čo teda vlastne chceš?“


  Ledecký mu zopakoval svoju požiadavku.


  Bývalý kolega sa na okamih odmlčal.


  Netrvalo to dlho. „Čo sa týka domu, ten je teraz prázdny,“ prezradil. „Signalizačná ochrana bola zakódovaná dnes ráno o deväť nula dva. Odvtedy doň nikto nevstúpil,“ ozval sa znova po pár sekundách.


  Ledecký skontroloval čas. „Môžeš, prosím, pozrieť aj kamery?“ povedal hlasom, ktorý už neznel tak náhlivo.


  Lipiansky prisvedčil.


  „Keď budem mať trocha viac času, všetko ti poviem, teraz však súrne potrebujem vedieť, kedy a ako odchádzala dnes Provodská zo svojho domu.“


  „To budeš musieť minútku počkať. Najprv mi to tu musia baby nastaviť.“


  Ledecký si v duchu vybavil všetky obrazovky s kamerovými záznamami na stene.


  „Podľa toho, ako vyvádzaš, by som tipoval, že ste s tým prípadom pohli,“ neodpustil si medzitým bývalý policajt.


  „Bodaj by si mal pravdu,“ prezradil mu vraždár aspoň niečo.


  Ani teraz to netrvalo viac ako pár sekúnd.


  „Takže tu to mám,“ našiel Lipiansky príslušný záznam.


  Ledecký napäto počúval.


  „Provodská odchádza z domu o deväť nula šesť. Čiže to sedí. Celkom slušne sa nahodila: kostýmček, ľahký kabátik, vysoké podpätky. Povedal by som, že jej to sekne. Cez plece má prehodenú kabelku a za sebou ťahá kufor s kolieskami. Skôr menší,“ upresnil. Ako bývalý detektív dokázal vopred odhadnúť, čo zo záberov na obrazovke môže byť pre Ledeckého dôležité. „Pred bránou ju čaká auto.“


  Detektív spozornel.


  „Počkaj, kúsok to vrátim,“ rozhodol sa Lipiansky. „Ešte… Ešte kúsok. Hej, teraz,“ mrmlal si sám pre seba. „Tu,“ znova ho oslovil. „To auto po ňu prišlo presne o osem päťdesiat.“


  Ledecký pozrel na Koreisa.


  Mladý detektív všetky časové údaje poctivo zazna­menal.


  „Čo je to za auto?“


  „Čierny mercedes,“ odpovedal. „Povedal by som trieda S, už na prvý pohľad poriadne nadupaná mašina. Nevidím žiadne firemné logo, a keďže nevošlo do dvora, nepoviem ti ani ešpézetku,“ predbehol ďalšie prípadné otázky.


  „Doriti,“ zahrešil Ledecký.


  Bývalý kolega pokračoval: „Provodská zatvára bránku a niečo hádže do schránky.“


  „Dokážeš rozpoznať čo?“


  Chvíľku váhal. „Krk na to nedám, ale vyzerá to na kľúče.“


  Ledecký čakal, čo bude hovoriť ďalej.


  „Šofér vystúpil a pomohol jej naložiť kufor. Nasadajú a idú preč. Je presne deväť nula osem.“


  Rozmýšľal. „Čo ten vodič?“ skúsil.


  Lipiansky odfrkol. „Úplne normálny chlapík. Stredná postava, stredný vek. Ak by na tom svojom aute mal ceduľu, povedal by som typický taxikár.“


  „Tak ti pekne ďakujem,“ rozlúčil sa s ním Ledecký.

  Novotná sa vrátila krátko po tom, čo Ledecký zložil.


  Bolo to podstatne skôr, ako čakal. Z výrazu na jej tvári však mohol vyčítať, že nenesie dobré správy. „Tak čo?“ spýtal sa napriek tomu netrpezlivo.


  „Nič,“ odpovedala stručne.


  „Nič?“ akoby tomu odmietal uveriť.


  „Pozrela som Bratislavu, Budapešť, Viedeň a Prahu.


  Pohľadom ju vyzval, aby pokračovala.


  „Od nás neletí nič, z Budapešti prichádza do úvahy jeden let, zo Schwechatu dva a z Prahy ďalší jeden. Chceš vedieť časy?“


  Mávol rukou. „Si si absolútne istá, že ani jedným z nich neletí?“ spýtal sa, akoby jej nechcel uveriť.


  „Meno Provodská nefiguruje na zozname cestujúcich v žiadnom z tých letov,“ potvrdila.


  „A nie je možné, že by napriek tomu…“ pokúsil sa, ani nevedel o čo. V podobných veciach sa príliš nevyznal. Ani si nepamätal, kedy naposledy cestoval lietadlom.


  Novotná iba pokrčila plecami.


  „Myslíš si, že by ženská ako ona vyrazila len tak nablind? Bez toho, že by si vopred nezabukovala letenku?“ ozval sa namiesto nej Koreis.


  Musel uznať, že niečo podobné by bolo naozaj nepravdepodobné. V hlave mu na okamih bleslo, či si Provodská nemohla rezervovať palubný lístok pod iným menom, no potom si uvedomil, že uvažovať týmto smerom je úplne zbytočné. Keby niečo také bolo možné, nemohli by ju ani nijako nájsť. „Dokelu,“ zahrešil.


  V kancelárii ostalo ticho.


  Ledeckého mozog pracoval na plné obrátky. S podobnou situáciou nerátal. Zrazu všetko bežalo akosi prirýchlo. „Ostáva teda už len auto,“ nenašiel nakoniec inú možnosť.


  Novotná si okamžite sadla za Machrákov počítač.


  „Skúsme to teda zrátať,“ pozrel na Koreisa. „Koľko môže trvať cesta z Bratislavy do Amsterdamu?“


  Mladý detektív sa iniciatívne chytil novej úlohy. „Mám známeho, ktorý to dokázal pod dvanásť hodín,“ povedal rýchlo. „Tvrdí, že pri troche šťastia by sa to dalo aj za menej.“


  Novotnej prsty sa rozbehli po klávesnici.


  Koreis sa jej postavil za chrbát. Spoločne sledovali monitor. „Je to nejakých tisíctristo kilometrov. S takým autom, ako je ten mercedes, keď vezmeš do úvahy, že cez Nemecko na to vodič poriadne dupne… Prečo nie?“


  Ledecký pozrel na hodiny. „To by znamenalo, že by tam dorazila neskoro večer.“


  „Na podpis zmluvy to stačí. Ideálny čas na schôdzku s právnikom. Podobné obchody sa tak robia, či nie?“


  Na odpoveď však mladý vraždár čakal márne. Ani jeden z nich nemal potuchy, ako sa robia podobné obchody. Všetko si mohli iba domýšľať.


  „Nakoniec tú schôdzku mohla aj preložiť. Napríklad nazajtra,“ poznamenala po chvíľke Novotná.


  „Možné to je,“ pripustil Ledecký.


  Koreis s Novotnou naňho upreli pohľady.


  Poškrabal sa na nose a intenzívne rozmýšľal, čo by mali urobiť ďalej.

  Laura Provodská sedela hlboko zaborená v pohodlnom koženom kresle a prvýkrát za dnešný deň si vychutnávala slastný pocit úľavy. Bola spokojná. Vyzeralo to, že zvládla všetko, čo si naplánovala. Aspoň nateraz. Zvyšok dňa už bude riešiť len formality a večer bude mať všetko definitívne za sebou. A potom... z poverčivosti tú myšlienku radšej zahnala.


  Namiesto toho vytiahla roletku a s istou dávkou nostalgie, ktorá ju až prekvapila, vyzrela von. Cez okienko nevidela nič iné ako rozľahlú betónovú plochu letiska a vrchol riadiacej veže na jej konci. Napadlo jej, že je to predsa len troška smutný posledný pohľad na krajinu, v ktorej strávila doterajšiu polovicu života a do ktorej sa už nikdy nevráti.


  Vzdychla a svoj pohľad radšej nasmerovala naspäť do kabíny.


  Všetko tu sršalo luxusom.


  Embraer Phenom, malé prúdové lietadlo s dvoma výkonnými prúdovými motormi dosahujúce rýchlosť až okolo sedemsto kilometrov za hodinu. Prvýkrát ním letela ešte s Petrom.


  „Prúdové?“ neodpustil si vtedy. „To sa musíme modliť, aby nám náhodou, keď budeme vo vzduchu, nevypli prúd.“


  Pamätala sa, ako sa tomu smiali. Vtom čase bol ešte vtipný a očarujúci. Možno ho vtedy dokonca naozaj milovala. Až potom sa stal tým neskonalým hlupákom, ktorým ostal až do konca svojho života a ktorého nakoniec už zo srdca nenávidela.


  Nechala spomienky tak. Všetko, čo súviselo s jej manželstvom, je definitívne preč. Čaká ju nový, celkom iný život. Na svete je kopa súcich chlapov, ktorí stoja za to.


  „Trebárs ako ten napravo,“ napadlo jej, keď naklonila hlavu tak, že v kokpite uvidela oboch pilotov, čo v rámci predletovej kontroly striedavo komunikovali medzi sebou a riadiacou vežou. Hneď sa aj pri tej predstave usmiala. Vybavila si, ako ju privítal v odletovej hale.


  Vysoký, urastený so šarmantným úsmevom na tvári pôsobil už na prvý pohľad sebavedome a rozhodne. Aj tmavomodrá uniforma s logom VIP Airlines mu sedela ako uliata. Takí muži vždy boli jej slabosťou. Ešte teraz jej znel v ušiach jeho príjemný zamatový hlas, ktorým ju prvýkrát ohúril, a zakaždým pocítila príjemné chvenie, keď ju až nezvyčajne starosvetsky oslovil ako madam.


  Natiahla nohy a urobila si pohodlie. Bola tu sama. Zvyšné tri kreslá boli prázdne. Cítila sa dobre. Ešte ráno ju strašne bolela hlava. Možno z toho, koľko toho vypila predchádzajúci večer, pravdepodobnejšie však z nervozity.


  V duchu si vybavila, ako opúšťala dom, v ktorom posledné roky žila. Väčšinu z toho, čo si naplánovala, stihla. Všetko cenné už z neho bolo dávno preč. Po vzácnych obrazoch, do ktorých jej muž tak rád investoval, zostali len prázdne skoby a šmuhy na stenách. Aj šperky, ktoré ešte ostali v trezore, teraz ležali spolu s poslednými úhľadne zloženými zväzkami bankoviek v jej kufri v batožinovom priestore. A väčšina starožitného nábytku sa premenila na peniaze na účte.


  Na perách sa jej zjavil škodoradostný úsmev. Tých pár harabúrd, čo tam ostalo, si môžu tie tri suky pokojne nechať. Bude to všetko, čo im po tom ich chmuľovi ostane.


  Takmer ľutovala, že neuvidí ich sklamané tváre, keď sa dozvedia, ako dopadli, a že neuvidí ani to, čo budú robiť, až zistia, že aj dom, ktorý je, našťastie, ešte stále písaný na firmu, je už prakticky predaný. Nemusela čakať na výsledok dedičského konania. Na pána doktora práv sa dalo spoľahnúť. Peniaze zložené u notára by jej mali prísť na konto do dvoch týždňov a právnik jej za náležitú províziu sľúbil popohnať aj kataster.


  Spokojne sa rozvalila v širokom sedadle. Napadlo jej, ako asi bude vyzerať jej nové bývanie. Približnú predstavu už, samozrejme, mala. Našťastie, existuje na svete dosť krajín, kde sa dá s príslušnými finančnými prostriedkami nádherne žiť a ktoré profitujú z toho, že nevydávajú osoby na trestné stíhanie. A už vôbec nie také, ktoré disponujú sumou, akú má k dispozícii ona.


  Na Slovensku ju už nič nedržalo. S tými pár príbuznými, ktorí jej tu ešte ostali, dávno stratila akýkoľvek kontakt. Vlastne sa na ten nový život tešila. Od začiatku rátala s tým, že na ňu raz policajti prídu. Neprestala s tým rátať dokonca ani vtedy, keď v televízii zaregistrovala informáciu, že polícia v súvislosti s vraždou jej muža zatkla niekoľko ľudí z bratislavského podsvetia. Bola príliš realistická na to, aby verila na dokonalý zločin. Najmä keď sa pri ňom chtiac-nechtiac musela spojiť s takým idiotom, akým bol Andráš.


  A tak vlastne celý čas nehrala o nič iné ako o čas. Bola si však istá, že až k tomu príde a policajtom konečne zapne, ako to všetko bolo, bude už dávno ležať a popíjať drink niekde na pláži a slovenské úrady si budú márne lámať hlavu, čo s tým, že ju nikdy nedokážu postaviť pred súd.

  Machrák a Borguľa sa nezdržovali klopaním. Do priestorov firmy vtrhli ako veľká voda. Hodiny na stene ukazovali pol desiatej aj päť minút.


  Mladá sekretárka, sediaca za stolom v recepcii, sa ani nesnažila skryť zľaknutie.


  „Polícia,“ zašermoval jej starší z nich pred očami preukazom.


  „Preboha, stalo sa niečo?“ spýtala sa prestrašene.


  „Hľadáme pani Provodskú,“ stroho prezradil účel ich nečakanej návštevy.


  „To aj ja,“ vstala a podišla im niekoľko krokov v ústrety. „Čo sa deje?“


  Tentoraz jej už neodpovedal.


  „Od rána mi neberie telefón, neodpovedá ani na správy.“


  „Neviete, kde by mohla byť?“


  Pokrútila hlavou. Ešte stále vyzerala vydesená. „Mali sme mať poradu. Všetci sme tu na ňu čakali. Neprišla a doteraz o sebe nedala vedieť. Nič podobné sa ešte nikdy nestalo.“


  „Takže neviete, kde je,“ skúsil ešte raz Borguľa.


  „Nie. Veď vám hovorím, že si o ňu robíme starosti.“


  Nič iné ani neočakávali. „Kedy ste ju videli naposledy?“ spýtal sa mladý vraždár netrpezlivo.


  Pomaly sa upokojovala. „Predvčerom. Tak o šiestej večer, keď som odchádzala. Pani inžinierka ešte ostala u seba v kancelárii.“


  „Sama?“


  Prikývla: „Áno, sama. Potrebovala si asi ešte pripraviť podklady nadnes. Mala to byť dôležitá porada.“


  „Dôležitá?“


  „Áno. Mala sa týkať celého ďalšieho smerovania firmy po tom, čo...“ odmlčala sa. „Po tom, čo sa stalo pánovi Provodskému. Veď viete,“ dopovedala po chvíli.


  „Koľko ľudí sa na nej malo zúčastniť?“


  „Päť,“ pozrela na nich.


  „Dala niekomu z nich vedieť, že nepríde?“


  „Nie, a ako som už spomenula, dokonca ani nedvíhala telefón.“


  Detektívi sa na seba pozreli.


  „Aj to je veľmi nezvyčajné. Ak sa aj niekedy stalo, že nezdvihla, zvyčajne sa do pár minút ozvala.“


  Machrák pozrel na hodinky.


  „Včera ste ju už teda nevideli?“ spýtal sa namiesto neho Borguľa.


  „Nie,“ otočila sa k nemu. „Ale telefonovala som s ňou. Dokonca viackrát. Naposledy niekedy o štvrtej poobede.“


  „O čom ste hovorili?“


  Rozpomínala sa. „O bežných veciach v rámci každodenného chodu firmy. Nič iné.“


  Rozmýšľali, čo ďalej.


  Striedavo pozerala raz na jedného, raz na druhého.


  „Ukážete nám jej kanceláriu?“ napadlo ešte Machrákovi.


  Zaviedla ich k dverám na konci chodby. „Nech sa páči,“ otvorila im.


  Ani nevedeli, čo hľadajú. Domnievali sa iba, že keď už sú tu, mali by tú možnosť využiť.


  „Myslíte si, že sa jej niečo stalo?“ skúsil Machrák.


  Znova zneistela. Ich správanie tomu nasvedčovalo. Nijako inak si ho nevedela vysvetliť. Na jeho otázku však neodpovedala.


  Machrák prešiel k pracovnému stolu. Letmo prebehol očami porozkladané papiere. „Takže keď ste v utorok večer odchádzali, pani Provodská ostala sama tu.“


  „Áno,“ odpovedala bez rozmýšľania. Potom sa však zháčila. „Vlastne počkajte.“


  Pozrel na ňu.


  „Nie celkom.“


  Nechápal.


  „Aby som bola presná, nebola priamo tu, ale vo vedľajšej kancelárii, teda v kancelárii pána Provodského. Po jeho smrti pracovala striedavo v každej z nich. Pamätám si, že v ten večer, keď som sa s ňou lúčila, bola práve tam,“ vysvetlila mu.


  „Ukážete nám aj tú?“


  Bez toho, že by čokoľvek povedala, automaticky otvorila vedľajšie dvere.


  Vošli dnu.


  Už na prvý pohľad bolo zrejmé, že Provodský si potrpel na starožitný nábytok. Masívny intarzovaný dubový pracovný stôl bol na rozdiel od toho jej prázdny. Moderný telefón, ktorý na ňom stál, pôsobil medzi všetkými tými starinami okolo akosi nenáležite.


  Skôr zo zvedavosti, než že by tým niečo konkrétne sledoval, stlačil Borguľa tlačidlo pamäti hovorov. Posledné volané číslo ho zaujalo. Spýtavo sa pozrel na Machráka.


  Ten len prikývol.


  Borguľa číslo vytočil.


  Po niekoľkých zvoneniach sa ozval ženský hlas hovoriaci po anglicky.


  Machrák, ktorý si pamätal žalostne málo z toho, čo sa kedysi naučil v škole, si mohol iba domýšľať, o čom s ňou Borguľa začal rozprávať. Z výrazu na jeho tvári však pochopil, že je to dôležité.


  Trvalo to niekoľko minút.


  Vytušil, že jeho mladší kolega sa od ženy, ktorá mu zdvihla, za každú cenu pokúša dostať požadovanú informáciu. Mal pocit, že sa žena zdráha. Nakoniec sa hlas na druhom konci linky odmlčal.


  Machrákovi napadlo, že je koniec, no Borguľa stále naklonený nad reproduktor, naňho povzbudivo žmurkol.


  Ozval sa druhý hlas. Takisto ženský, no tento počuteľne patril minimálne o desať rokov staršej žene.


  Borguľa začal znova rozprávať.


  Machrák si všimol, ako sekretárka zalomila rukami. Tvárila sa pritom viac ako žalostne. Na rozdiel od neho zjavne rozumela všetkému, o čom tí dvaja hovoria.


  Keď sa hovor skončil, Borguľa sa k nemu otočil. „Doriti!“ vyletelo mu nekontrolovane z úst. Potom skontroloval čas. „Musíme dať rýchlo vedieť Petrovi,“ povedal nervózne a vytiahol z vrecka mobilný telefón.


  Machrák iba stál a pozeral na kolegu, čo robí. Ešte stále nechápal, čo sa deje.


  „To číslo patrí VIP Airlines. Provodská si objednala súkromné lietadlo,“ vysvetlil mu Borguľa počas toho, čo hľadal v zozname Ledeckého číslo. „Odlieta z Bratislavy o pätnásť minút.“

  „Doriti,“ Ledecký položil telefón a sťažka dosadol na stoličku.


  Koreis s Novotnou naňho prekvapene pozreli. „Čo sa deje?“ spýtala sa ako prvá mladá kolegyňa.


  „Provodská odlieta o pár minút z Bratislavy,“ chytil sa za hlavu a vyzeral ešte unavenejšie ako doteraz.


  „Ale veď...“


  „Prenajala si súkromné lietadlo,“ vysvetlil im, prečo údaje o jej odlete nezistili.


  Bola to chyba, no taká možnosť nenapadla nikomu z nich.


  „Musíme to lietadlo zastaviť.“


  Novotná mlčala a mladý detektív vyzeral bezradne. „Zastaviť?“ neveriacky pokrútil hlavou. Pravdupovediac, počas svojej policajnej kariéry už zastavoval všeličo, ale problém bol v tom, že drvivá väčšina z toho jazdila po zemi. „Ty vieš ako?“ spýtal sa bezradne staršieho kolegu.


  Ten na jeho sklamanie však len pokrútil hlavou.


  Situácia začínala byť vážna. Prehrávali. Čas neúprosne bežal. Pomaly sa zmierovali s tým, že Provodská im uletí rovno spred nosa. Obrazne i doslova.


  Ledeckého mozog pracoval na plné obrátky a nakoniec si tak ako vo väčšine krízových momentov predsa len dokázal poradiť.


  Zrazu mu napadla spásonosná myšlienka. „Nie, ale viem o niekom, kto by nám možno pomohol,“ nehovoril ani tak Koreisovi, ako sebe. V sekunde sa prudko natiahol za telefónom.


  Mladý detektív vstal a nervózne prešľapoval po kancelárii.


  „Modlite sa,“ žmurkol na nich Ledecký a prezeral zoznam vo svojom telefóne.


  Vzápätí počúvali, ako to na druhom konci vyzváňa. Prvý raz, druhý, tretí... zdalo sa, že dnes majú naozaj smolu.


  „Ale nie, Peter! Neverím vlastným očiam. Ty ešte žiješ?“ ozvalo sa konečne, možno len sekundu predtým, než sa chystal zložiť.


  „Ahoj, Edko, robíš?“


  V situácii, v akej boli, si nemohol dovoliť zdržiavať sa formalitami a dokonca ani výčitkami z toho, že volá po takom dlhom čase, a to iba preto, lebo niečo potrebuje.


  „Áno, som v robote.“


  „Chvalabohu,“ vydýchol si.


  Muž, ktorému telefonoval, nepochybne dobre vedel, aké úskalia prináša policajný život. Ledeckého nespoločenský úvod ho teda nijako nevyviedol z miery. Naopak. „Ako ti môžem pomôcť?“ spýtal sa už aj on celkom vecne.


  Ledecký sa nadýchol.


  Náčelník oddelenia operatívnej ochrany letísk plukovník Eduard Majtán bol jeho bývalý kolega. Kedysi spolu slúžili pod Rybanským na kriminálke v treťom okrese a jeden čas dokonca leštili kľučku tej istej kancelárie.


  „Práve teraz by si tam mal mať lietadlo VIP Airlines s plánovaným letom do Amsterdamu,“ nadiktoval mu.


  „Hej. Teda kam presne letia, to neviem, ale videl som ich. Podľa všetkého by mali byť ešte tu. Prečo ťa to zaujíma? Chceš letieť s nimi?“


  „Na palube by mala byť inžinierka Laura Provodská.“


  „Moment.“


  Ledecký počul, ako ťuká prstami do klávesnice počítača.


  „Áno. Mám ju tu. Prešla letovou kontrolou. VIP Airlines naozaj letia do Amsterdamu a momentálne už čakajú iba na povolenie vyrolovať na dráhu.“


  „Potrebujem to lietadlo zastaviť.“


  Na druhom konci ostalo ticho.


  „Počuješ ma? Si tam?“


  „Zastaviť?“ akoby sa uisťoval, že počul správne.


  „Áno. Alebo aspoň zdržať, kým si z neho nevyzdvihneme Provodskú. Je to dôležité.“


  „Peter, vieš, čo odo mňa vlastne chceš? Si si tým istý?“


  „Som. Tá žena je dôvodne podozrivá z vraždy a práve sa chystá opustiť republiku.“


  „Z vraždy?“ zaváhal.


  Ledecký naliehal ďalej. „Edo, poznáš ma. V takýchto veciach nemám vo zvyku hovoriť do vetra.“


  Majtán sa znova na chvíľu odmlčal. Rozhodnutie, ktoré mal urobiť, nebolo jednoduché. V každom prípade veľa riskoval.


  Detektív nervózne čakal.


  „Dobre, Peter. Urobím to,“ povedal napokon.


  Skúsenému vraždárovi padol kameň zo srdca.


  „Ale teraz ma dobre počúvaj. Tu sa už končí každá sranda.“ Majtánov hlas znel odteraz veliteľsky. „Žiadne kovbojky. Zatiahnite k bráne. Tam, kde stojí ministerská letka. Budem vás tam čakať. Na plochu môžu iba naše autá a naši vodiči. Preto si presadnete k nám.“


  „Chápem,“ uistil ho Ledecký.


  „A všetkému, čo sa odohrá na ploche odvtedy, čo prejdete cez bránu, šéfujem ja.“


  Ani s tým nemal problém. Jeho vlastný plán spočíval v tom, že sa im Provodskú podarí zadržať ešte v meste alebo aspoň v odletovej hale. Teraz sa už musel spoliehať iba na Majtána.


  „Potom poďme na to,“ povedal rázne. „Bleskom šmýkajte sem. Len tak na dobré slovo ich na zemi dlho držať nemôžem. Dúfam, že si uvedomuješ, že toto je medzinárodné letisko, nie točňa trolejbusov.“


  „Vyrážame,“ kývol Ledecký na Koreisa.


  „A ešte niečo.“


  „Počúvam.“


  „Peter,“ predsa len si neodpustil, „ak sa z toho cirkusu nakoniec vykľuje nejaká somarina, nakopem ťa do riti ešte skôr, ako stihnú moji šéfovia nakopať mňa.“


  „Bude mi potešením, uvidíme sa o chvíľu,“ usmial sa, vstal zo stoličky a natiahol sa za kabátom.


  Keď Majtán zložil telefón, zhlboka vydýchol. „Kurva aj s takou robotou,“ uľavil si a vytočil číslo letového dispečera.

  Zazdalo sa jej, že čakajú akosi pridlho. Pozrela na hodinky. Podľa letového plánu mali byť už niekoľko minút vo vzduchu. Znova nazrela do kokpitu.


  Piloti však vyzerali pokojne.


  Z kabelky vybrala mobil. Až teraz si všimla, že zostal od rána vypnutý. V duchu zahrešila a naťukala kód.


  V okamihu jej zapípalo niekoľko správ a neprijatých hovory.


  Zbežne pozrela hovory. Asi päť alebo šesť bolo od sekretárky. Tri boli z úplne neznámych čísel. To bolo nezvyčajné.


  Nervózne sa pozrela na dve prijaté správy. Obe boli od sekretárky.


  Prvá prišla o pol desiatej: „Dobrý deň, dajte mi, prosím, vedieť, či mám poradu preložiť na neskôr. Sme tu všetci a nevieme, či máme čakať. Ďakujem.“


  Dobre vám tak, vy darmožráčska banda, pomyslela si v duchu.


  Druhá bola naliehavejšia: „Prosím, ozvite sa nám. Máme strach, či sa vám niečo nestalo. Hľadala vás tu polícia. Prosím, dajte vedieť, že ste v poriadku.“


  Cítila, ako ju oblial pot. „Kurva, to hádam nie!“ ne­ovládla sa a takmer vykríkla do ticha prázdnej kabíny.


  Druhý pilot sa obzrel dozadu. „Všetko v poriadku?“ spýtal sa.


  „Áno, prepáčte,“ ospravedlnila sa.


  V návale zlosti a strachu zacítila, ako ju začína bodať v spánkoch. O chvíľu ju znova začne bolieť hlava. Zo všetkých síl uvažovala o tom, čo sa deje. Chvíľu sa dokonca pohrávala s myšlienkou zavolať sekretárke, ospravedlniť sa, že mešká, a pritom sa od nej pokúsiť zistiť, čo chceli policajti u nej v kancelárii.


  Nakoniec ten nápad zavrhla. Uvedomila si, že fízli by tej husi tak či tak nič nepovedali.


  Aj keď nerada, musela priznať, že neboli hlúpi. Minimálne tí dvaja, čo boli za ňou doma. Počas tvrdého podnikania sa naučila čítať v ľuďoch a nepodceňovať ich.


  V mysli sa vrátila k sebe do obývačky. Spravila vtedy nejakú chybu? Znova ich videla sedieť pred sebou. Všimla si, ako boli dokonale zohratí, a neušlo jej ani to, že zatiaľ čo na ňu ten mladší sem-tam pozrel tak, ako by ju chcel pri prvej možnej príležitosti pretiahnuť, starší ju celý čas röntgenoval pohľadom, aby mu neuniklo ani najmenšie zaváhanie.


  Už vtedy vedela, že práve naňho si musí dávať najväčší pozor. Preto sa sústredila na každé slovíčko, a keď konečne odišli, poriadne si oddýchla.


  Lenže teraz boli u nej v kancelárii. Bála sa domyslieť, čo tam chceli.


  „Prečo ešte neletíme?“ obrátila sa nervózne na toho z pilotov, čo ju privítal v hale.


  „Neviem, madam,“ otočil sa k nej.


  Na prekvapenie sa jej už nevidel taký milý a šarmantný a do­konca ani jeho hlas sa jej zrazu ani zďaleka nezdal taký príjemný, ako keď ho počula prvýkrát v odletovej hale.


  „Tam hore sa asi niečo deje. Nedostali sme zatiaľ povolenie štartovať.“


  „Nemôžeme odletieť? Netušíte prečo?“


  Iba pokrčil plecami. „Možno je niekde na trase búrka alebo nejaké iné lietadlo stratilo kontakt s radarom. Ťažko povedať. Také veci sa z času na čas stávajú.“


  Zrazu mala pocit, že sa proti nej spriahol celý svet. „Ako dlho to môže trvať?“ spýtala sa pre istotu pilota, ktorého úsmev sa jej začínal zdať protivný.


  „Pár minút? Polhodinu? Čakáme iba na pokyn z riadiacej veže.“


  S nervami napätými na prasknutie sa vrátila na sedadlo. Zvyšky dobrej nálady boli preč. Stačilo málo. Vlastne iba jedna posratá esemeska a za pár sekúnd sa všetko zmenilo.


  Predstava vilky na tropickej pláži sa neúprosne vzďaľovala. Nevedela sa zbaviť pocitu, že jej dokonalý plán sa neúprosne rúca ako domček z karát. Mozog jej pracoval na plné obrátky.


  Na okamih jej dokonca napadlo podplatiť ich, aby odštartovali bez povolenia. Hneď nato si však uvedomila, aká zúfalá a hlúpa je to myšlienka.


  Nikdy by nič také neurobili, a aj keby, nič by tým nezískala. Letela do Amsterdamu, nie do Zimbabwe. Ak ju chcú fízli naozaj zadržať a jej by sa predsa len podarilo uletieť im pred nosom, stačilo by iba zopár telefonátov a hneď po pristátí by ju ešte v lietadle zatkol prvý holandský policajt.


  Zrútená si schovala hlavu do dlaní.


  Nezostávalo jej nič iné, len sa modliť a dúfať, že sa mýli. Možno ešte stále nič nevedia. Možno dnes do firmy prišli iba doplniť jej pôvodnú výpoveď. Možno chceli len nejaké sprosté papiere.


  Odpoveď dostala už o necelú minútu.


  K lietadlu sa po rolovacej dráhe rýchlo blížili dve autá. V mužovi, ktorý vystúpil z jedného z nich, neomylne spoznala Ledeckého.


  Rozbúšilo sa jej srdce. Uvedomila si, že prehrala.

  Laure Provodskej sršala z očí nenávisť. Ani štipka ľútosti, iba číra nenávisť. Keď jej zložili putá, len pozerala pred seba. Hneď na začiatku odmietla vlastného právnika. Tomu, ktorého jej pridelili zo zákona a ktorý teraz sedel po jej boku, zatiaľ nevenovala jediný pohľad.


  Detektívi si ju sústredene prezerali z opačnej strany stola.


  Chovanec mlčky pripravoval notebook na poznámky.


  Ledecký si v duchu vybavil ich prvé stretnutie. Spolu s Machrákom jej vtedy na obvodnom v Petržalke dokonale zhltli hru na zúfalú a náhlou tragédiou zdrvenú milujúcu manželku. Ani neskôr, keď boli u nej doma, nemali problém uveriť predstieranej role sebavedomej podnikateľky zachraňujúcej firmu.


  Napadlo mu, koľko tvárí tá žena vlastne má.


  Vo výsluchovej miestnosti bolo teplo a tesno. Dokonca museli priniesť stoličku navyše, aby sa sem všetci zmestili.


  „Musela som ho zabiť. Musela. Úplne sa zbláznil, priviedol by ma na mizinu,“ povedala rezignovane. Bola si plne vedomá toho, že je koniec. Vo svojej zvrátenej pýche sa už sústredila iba na to, aby im aj sebe dokázala, že nič z toho, čo sa stalo, nebolo jej chyba.


  Nie celkom to chápali, no nič lepšie si želať nemohli. Práve si definitívne dláždila cestu do väzenia.


  „Nemohla som inak. Prišla by som prakticky o všetko. Keby všetko urobil tak, ako to plánoval, ostali by mi len omrvinky. Ja som z neho urobila to, čím bol. Bezo mňa by bol nula,“ vyhlásila sebavedome.


  Jej právnik sa k nej naklonil. „Pani Provodská, myslím...“


  „Nechajte ma tak,“ ostro ho prerušila. „O nič som sa vás neprosila.“


  „Ja len, že by ste mali zvážiť...“


  Tentoraz ho pre zmenu zahriakol pohľadom Chovanec. „Vaša klientka sa rozhodla vypovedať, chcete jej v tom azda brániť?“


  Odovzdane pokrčil plecami. Výraz na jeho tvári hovoril za všetko.


  Nechali ju rozprávať.


  „Za všetko môže tá jeho bývalá cundra a tie dve úbohé fuchtle. Úplne sa zmenil, keď zistil, že tá mladšia bude mať decko. Tak ako bol predtým mizerný otec, zrazu chcel byť najlepší dedko. Celkom mu to udrelo na mozog. Chcel skončiť.“


  Ledecký si všimol, ako v hneve zatína päste.


  „Ten idiot už o ničom inom nesníval, než o tom, ako bude na staré kolená niekde v parku kočíkovať. Časom chcel dokonca previesť celý svoj podiel. Akoby si ani neuvedomoval, čo všetko im už nastrkal do gágora,“ zvýšila hlas a na čele jej nabehla hlboká vráska. „Veľmi dobre vedel, že by ma tak odstavil na vedľajšiu koľaj. Som si istá, že aj z toho sa ten bastard tešil.“


  „Kedy ste sa ho rozhodli zabiť?“ ozval sa detektív.


  Právnik sa chystal otvoriť ústa, no znova ho zastavila. Tentoraz ešte skôr, než vôbec stihol vysloviť jediné slovo. Potom sa otočila k Ledeckému. „Hneď ako s tým začal. Zhruba v tom čase začali chodiť aj tie výhražné listy. Napadlo mi, že by sa to dalo využiť.“


  „Rátali ste s tým, že podozrenie padne na niektorého z vašich bývalých obchodných partnerov?“


  „Áno,“ prikývla. „Aj keď vtedy som ešte presne nevedela, ako to celé urobiť. Nemala som konkrétny plán.“


  „Kde ste sa zoznámili s Jaroslavom Andrášom?“


  „Chodil do toho istého fitka ako ja,“ uškrnula sa. „Skúšal to na mňa. Čo-to som si o ňom zistila a nakoniec som si povedala, že taký človek ako on by sa mi mohol hodiť.“


  „Aký človek?“


  „Silný, ale aj celkom inteligentný a hlavne schopný všetkého. Počula som, že bol bývalý vojak a že nemá problém robiť špinavú robotu pre mafiánov.“


  „Mali ste spolu pomer?“


  „Ak tomu tak chcete hovoriť…“ uškrnula sa. „Spala som s ním. Verte mi, nedalo mi veľa roboty dostať ho do postele. Nejaký kamoš, vraj Albánec, s ktorým sa kedysi zoznámil na misii v Kosove, mu požičiaval chatu. Stretávali sme sa tam.“


  „A on?“


  „Čo on?“


  „Ako váš vzťah videl on?“


  Pokrčila plecami. „Pravda je, že chvíľu tokal ako zaľúbený pubertiak, no som si istá, že som ani zďaleka nebola jediná. Bol to sukničkár. Lepšie povedané, nenapraviteľný kurevník a hajzel, tak ako všetci ostatní. Myslím si, že ma bral skôr ako vynikajúcu príležitosť dostať sa k peniazom. Pokojne som ho v tom nechala a hrala som sa pred ním na zaľúbenú hlúpu hus.“


  „Kedy ste sa mu zdôverili, že plánujete zabiť svojho manžela?“


  Chvíľu váhala. „Asi po dvoch mesiacoch,“ povedala napokon. „Rovno vtedy som sa ho aj spýtala, či mi s tým pomôže,“ pozrela mu priamo do očí. „Súhlasil,“ nečakala, kým sa opýta.


  „Ten Albánec, Andrášov kamarát, ktorý mu požičiaval tú chatu, išiel do toho s vami?“


  „Nie,“ povedala rázne. „Hádam si nemyslíte, že by som sa dala dokopy s Albáncami?“


  „Poznáte jeho meno?“


  Na chvíľu sa zamyslela. Potom pokrútila hlavou. „Nie. Vlastne som ho nikdy ani nevidela. Spomínam si len, že Andráš o ňom raz či dvakrát hovoril ako o Samovi, presne neviem,“ mávla rukou. „Ale veď to je predsa jedno. Hovorím vám, okrem toho, že sme sem-tam zabehli do tej jeho búdy, nemá s tou vecou nič spoločné.“


  Ledecký márne pátral v pamäti, kedy naposledy zažil podobný výsluch.


  Provodská im však nedala ani chvíľu a pokračovala ďalej. „Dohodli sme sa, že manžela nejako šikovne nahovorím na to, aby sa rozhodol najať bezpečnostnú službu. Samozrejme, tú v ktorej robil. Čiastočne sa mi to podarilo.“


  „Čiastočne?“


  „Chceli sme, aby si na nejaký čas najal aj osobnú ochranu. Tak by sa mu Andráš takpovediac dostal priamo k telu. Potom by už vraj niečo vymyslel. Aspoň tak mi povedal.“


  „Lenže to vám nevyšlo.“


  „Nie. Manžel bol škrob. Horko-ťažko súhlasil s tými kamerami a signálkou. Navyše si myslím, že nechcel mať za zadkom nikoho, kto by mu videl na prsty. V tom čase už tú svoju bývalú famíliu navštevoval zrejme každý deň a nechcel, aby som to vedela. Tajil to predo mnou. Už som tie jeho trápne výhovorky poznala naspamäť.“


  „Takže ste vymysleli iný plán.“


  Prikývla a poprosila o vodu.


  Počkali, kým sa napije.


  „To s tou bombou navrhol Andráš. Povedal, že všetko zariadi. Únos som vymyslela ja.“


  Ledecký rozmýšľal. „Prečo vlastne?“ spýtal sa až naivne.


  Zdvihla hlavu. V očiach jej zrazu zahorela iskra. Akoby sa potešila, že nevedia všetko a že tým sprostým fízlom môže ukázať, aká je prefíkaná.


  „Nestačilo ho jednoducho vyhodiť do vzduchu?“


  Boli chvíle, keď sa radi hrali na hlúpych. Advokát, ktorý ich hru dávno prekukol, iba prevrátil oči.


  „Andráš tak dostal svoju odmenu,“ priznala. „Chcel tristotisíc a takto ich mal hneď v ten deň v ruke. Priveľmi by som na seba upozornila, keby som tie peniaze krátko po vražde vyberala z účtu ja. Navyše, mohol Petra vylákať tam, kam chcel. No a ja som si tým zasa pre prípad, že by ste ma podozrievali, zaistila nepriestrelné alibi.“


  „To bolo naozaj múdre,“ pochválil ju. „Predpokladám, že ten čas, čo ste boli akože unesená, ste strávili v tej chate, čo ste spomínali.“


  „Hej,“ prikývla. „Teda okrem toho, čo sme telefonovali. Vtedy sme jazdili niekde po meste, kde všade, to si už nepamätám.“


  „Podhodiť ÚBOK-u informáciu, že vraždu vášho manžela má na svedomí Pútik, bola takisto vaša robota?“ nedalo mu.


  Usmiala sa. „Áno. Využila som na to jedného známeho. Je to vysokopostavený muž, politik, isto chápete, že jeho meno vám nepoviem, ale nemusíte si z toho robiť ťažkú hlavu. Nič s tým nemá, aj jeho som oklamala. Vlastne konal v dobrej vôli a v úprimnej snahe mi pomôcť. Nakoniec to však aj on celé pohnojil.“


  „Prečo?“


  „Chcela som, aby tú informáciu podhodil priamo vám. Dokonca som mu aj nadiktovala vaše mená. Myslela som si, že vás to zdrží. Od samého začiatku išlo o čas. Rátala som s tým, že na všetko raz prídete. Sama neviem, prečo sa nakoniec rozhodol zatiahnuť do toho namiesto vás ten váš slávny ÚBOK.“


  Cítili sa zvláštne. Z jej úst to znelo takmer ako kompliment.


  „Boli ste pri tom, keď Andráš montoval do auta výbušniny?“


  „Nie,“ pokrútila hlavou.


  „Viete, kde ich zohnal?“


  „Bola to čisto jeho záležitosť. O nič z toho som sa nestarala. Dokonca som nevedela ani to, kde chce tú vec s Petrom urobiť.“


  „Pomáhal mu pri tom niekto?“


  Znova sa napila vody. „Nikdy sme o nikom ďalšom nehovorili. Podľa mňa ani nikoho nebolo treba. Som si istá, že nie. Navyše, Andráš bol až príliš hladný, než aby bol ochotný sa s niekým deliť.“


  Ledecký sa nadýchol a pohľadom vyhľadal Chovanca.

  Vyšetrovateľ žmurkol. Znamenalo to jediné. O výbuchu a únose toho mali nateraz dosť, ostávalo objasniť ešte vraždu jej komplica.


  Ledecký sa otočil naspäť k Provodskej. „Keď však všetko klaplo tak, ako malo, prečo ste potom otrávili Andráša?“


  „Lebo to bol špinavý bastard,“ odpovedala bez zaváhania a nijako pritom neskrývala nenávisť.


  Advokát znova pocítil potrebu zasiahnuť. „Pani Provodská, myslím si, predovšetkým vo vašom záujme...“


  Chovanec demonštratívne zakašľal.


  „Povedala som vám, že o vaše rady nestojím,“ ani sa neunúvala naňho pozrieť. „Žiadneho právnika som nechcela, ste tu iba preto, lebo tu nejaký advokát musí byť.“


  Obhajca demonštratívne zobral zo stola splnomocnenie, ktoré mu ešte pred začiatkom výsluchu podpísala, a vložil si ho do aktovky.


  Provodská sa nadýchla. Vráska na jej čele sa ešte prehĺbila. „Začal ma vydierať. Bol čoraz nenažratejší. Myslel si, že ma bude šklbať ďalej. Keď zistil, čo sa chystám urobiť a o aké prachy vlastne ide, začal si pýtať viac. Nevedela som to s ním skončiť. Nikdy by mi nedal pokoj.“


  Ledecký prikývol. Nakoniec to vlastne bolo celkom jednoduché. „Tak ste sa rozhodli ho zabiť.“


  Nepovažovala za potrebné odpovedať.


  „Kde ste zobrali to cyankáli?“


  „Doma.“


  „Doma?“ začudoval sa. „Cyankáli nebýva zrovna bežná vec, ktorú by mali ľudia doma.“


  Uškrnula sa. „Peter mal medzi rôznymi svojimi krámami aj taký starý šperk. Medailónik, či ako by som to nazvala. Kedysi dávno som ho úplnou náhodou otvorila a našla v ňom sklenenú ampulku. Povedal mi, čo v nej je. Zdalo sa mi to morbídne, vôbec som nechápala, prečo niečo také má. Vtedy som, samozrejme, netušila, že sa mi tá vecička raz zíde.“


  Tentoraz Ledecký váhal, či jej má veriť. Nakoniec sa však rozhodol vo výsluchu pokračovať. Vedel, že ak aj teraz z nejakého dôvodu klame, bude mať v dohľadnom čase ešte dosť príležitostí, aby jej výpoveď v tomto smere preveril. V tejto fáze bolo dôležitejšie jej priznanie k vražde. „Priznávate sa teda, že ste navštívili Andráša v jeho byte a tam ho otrávili?“ spýtal sa preto.


  „Áno, urobila som to,“ odpovedala celkom pokojne. „Nikdy by som sa ho nezbavila.“


  „Ako to prebehlo?“


  Pozrela naňho.


  Márne v jej očiach hľadal čo i len štipku ľútosti nad tým, čo urobila.


  „Normálne. Počkala som, keď chvíľku nebude dávať pozor, a dala som mu ten jed do kávy,“ povedala to tak pokojne, akoby mu namiesto smrteľnej dávky jedu ponúkla obyčajné vianočne pečivo.


  Hoci Ledecký i Chovanec boli zvyknutí na všeličo, v tej chvíli ich striaslo.


  „Čo sa dialo, keď jed vypil?“


  „Išlo to strašne rýchlo. Až ma to prekvapilo. Takmer okamžite sa celý roztriasol a dostal kŕče. Asi to chcel vyvracať. Z posledných síl sa doplazil k záchodu, tam začal strácať vedomie. Po chvíľke odpadol úplne.“


  Znova mu napadlo, na čo myslel už pri obhliadke miesta činu. „Pozerali ste naňho, keď umieral?“ spýtal sa.


  Chvíľu váhala. „Áno, a potom ešte niekoľko ďalších minút, aby som sa presvedčila, že je naozaj mŕtvy,“ povedala napokon.


  Ledecký mlčal.


  Všimol si, ako jej obeleli hánky, keď v ďalšom návale zloby zaťala päste. „Dostal, čo mu patrilo. Psovi psia smrť.“


  Advokát sediaci vedľa nej sa chytil za hlavu. Jeho klientka si práve zarobila na doživotie.


  Trvalo niekoľko sekúnd, než Ledecký celkom strávil jej odpoveď. „Čo ste hľadali v byte, keď ste sa definitívne presvedčili, že je mŕtvy?“ spýtal sa potom.


  „Peniaze. Tých tristotisíc. Bola som si istá, že ich ne­uložil do banky. Vedela som, že ak by ich u takého lúzera, ako bol on, našli policajti, okamžite by si to spojili s mojím únosom a s vraždou môjho manžela.“


  „Koľko ste sa tam zdržali?“


  Pokrčila plecami. „Asi hodinu? Presne neviem. Ale nenašla som ich. Ktovie, kam ich ten bastard ukryl. Potom som poumývala poháre. Dávala som si pozor, aby som po sebe nezanechala stopy. Dokonca som si natiahla aj rukavice.“


  „Hľadali ste potom aj v chate, kde ste sa stretávali ?“


  Prikývla. „Ešte v ten deň, ale ani tam som ich nenašla.“


  „Lebo neviete správne hľadať,“ neodpustil si Chovanec. Mohol si to dovoliť. Výsluch sa chýlil ku koncu. To, čo potrebovali, už mali.


  Otočila sa k nemu. Keby pohľad dokázal zabíjať, zrútil by sa v nasledujúcej sekunde mŕtvy na zem. On sa však namiesto toho iba usmieval. „A vôbec, celý ten váš geniálny plán sa ukázal ako jedna veľká fraška, ktorá od samotného začiatku nemala najmenšiu šancu na úspech,“ rozhodol sa zasiahnuť ju na najcitlivejšom mieste. Možno to nebolo profesionálne, no nevedel si pomôcť. Po tom všetkom, čo si práve vypočul, zrazu cítil prekvapujúco silnú potrebu to urobiť. Aspoň trocha jej ublížiť. Napokon, aj policajti sú iba ľudia.


  „Oblíž mi riť, ty jeden tučný hajzel,“ odhodila posledné zábrany.


  Jeho úsmev sa rozšíril. Vstal a dotiahol si uzol na kravate. „Služba!“ otvoril dvere a zavolal smerom do chodby. „Odveďte obvinenú do cely,“ požiadal uniformovaného policajta, ktorý sa objavil medzi dverami.


  Ledecký zasunul stoličku. Koniec. Ďalší prípad sa skončil. Pozrel do zrkadla, zaberajúceho prevažnú časť jednej z bočných stien výsluchovej miestnosti. Nepochyboval, že na druhej strane sa tlačí Machrák s Koreisom, Borguľom a ostatnými.


  Zrazu dostal neodbytnú chuť na pivo.


  Pozrel na hodinky. Potešil sa. U Poľovníka bude ešte otvorené.

  Laura Provodská svoju výpoveď nezmenila a nijako neupravila ani po tom, čo skončila vo vyšetrovacej väzbe. Akoby sa v nej niečo definitívne zlomilo. K všetkým skutkom sa priznala a svoje činy oľutovala aj na súdnom pojednávaní. Na základe jej spolupráce sa podarilo vrátiť podstatnú časť finančných prostriedkov zo zahraničných účtov späť do firmy. Za veľmi rozumnú cenu sa vzdala svojho podielu vo firme a nové spolumajiteľky tak upustili od ďalších právnych krokov. Súd jej s prihliadnutím na jej spoluprácu vymeral trest odňatia slobody vo výške dva­dsať rokov v tretej nápravno-výchovnej skupine.


  Dcéry Petra Provodského sa nelíšili len vzhľadom, ale aj povahovo. Ich spoločné podnikanie neprežilo ani prvé výročie smrti ich otca a zakladateľa firmy. Nemali ani jeho talent, ani schopnosti, ani ostré lakte jeho druhej ženy. Ako prvý odpredali developerský projekt pri Pezinku, postupne vybrali všetky peniaze a každá sa vydala vlastnou cestou. Z kedysi úspešnej spoločnosti sa znovu stala prázdna škrupinka, lenže teraz ju už nik nezachránil.


  Manželstvo staršej dcéry inžiniera Provodského zaplatilo za podnikanie bohatej dedičky rozvodom. V rámci svojich manažérskych povinností sa zoznámila s mladým ambicióznym podnikateľom, ktorý sa rozhodol, že si na jej peniazoch vybuduje podnikanie.


  Mladšej dcére Petre sa miesto očakávaného syna narodila dcérka. Ani ultrazvuk nie je stopercentný. Meno dostala po mame, ale tým tak trochu aj po nebohom dedovi. Či zdedí jeho podnikateľské vlohy, to zatiaľ nevedno.


  Štefana Pútika uznal súd za vinného z trestného činu nebezpečného vyhrážania, zobral do úvahy jeho minulosť a odsúdil ho na nepodmienečný trest odňatia slobody na tri roky. Výchovný účinok trestu sa v jeho ďalšom pôsobení výraznejšie neprejavil. Po návrate z nápravno-výchovného zariadenia sa vrátil na svoje miesto v hierarchii skupiny.


  Zaujímavý osud mala aj Borguľova fľaša hriešne drahého koňaku. Tá sa na základe súhlasu všetkých zainteresovaných použila ako urýchľovač opravy pokazeného služobného auta. Asi o tri mesiace ju zaregistroval Machrák v jednom z oddelení pasov a víz. Je pravdepodobné, že náplasť na Borguľov monokel dodnes putuje po rôznych útvaroch ako pozornosť za najrôznejšie protislužbičky. Kedy ju kto vypije a či sa tak vôbec niekedy stane, to je otázne.


  V oddelení vrážd sa namiesto nej uspokojili s fľašou obyčajnej vodky a vychutnávajúc si dni relatívneho pokoja pozerali do budúcnosti s miernym optimizmom. Tomu, že im táto pohoda vydrží dlho, však neveril ani jeden z nich.

